
Skiriu 
Jenny atminimui 


Pratarmė 


Esu nuoširdžiai dėkingas Pauliui Thibaud, paskatinusiam šiai 
knygai ir tuo dar kartą parodžiusiam domėjimąsi mano darbais. 
Jau kone dvidešimt metų esu atsidėjęs moderniosios ideologijos 
studijoms, iš kurių išaugo, be kita ko, keletas nedidelės apimties 
esė, paliečiančių įvairius šio sunkiai aprėpiamo reiškinio aspek- 
tus skirtingais istorijos tarpsniais. Čia norima pateikti atliktų ty- 
rimų visumos idėją, kitaip tariant - pergrupavus parašytas ir 
išbarstytas esė bei jas dar papildžius tekstais, išryškinančiais 
bendrą, patį tyrinėjimą nulėmusį požiūrį, - išdėstyti lyginamąją 
visuomenių studiją, tiksliau - socialinę antropologiją. Paulio Thi- 
baud nuomone, šis veikalas galėtų praskaidrinti jau parašytas 
esė, nes padėtų skaitytojui susidaryti visa apimantį požiūrį, ku- 
riuo paremti modernybės tyrinėjimai ir kuris antraip galėtų atro- 
dyti savavališkas ar net, kaip sąmojingai išsitarė vienas anglo- 
saksų kritikas, bylojantis apie mano „paryžietišką įžūlumą“. 
Pagalvojęs nusprendžiau, jog Paulis Thibaud yra teisus. Įver- 
tinęs savo galimybes papildyti jau pažengusius šios srities tyri- 
mus, manau, jog knyga pasirodo pačiu laiku. Kai dėl antropo- 
loginės interpretacijos, aš jau mėginau ankstesnio veikalo įvade! 
nužymėti kelią, vedusį mane nuo Indijos antropologijos, kuria 
aš iki tol domėjausi, prie naujų tyrinėjimų, nesiimdamas plačiau 


1 Homo aegualis, I, Genėse et Ėpanouissement de Uidėologie ėconomigue, Paris: Gallimard, 
1977. 

aptarinėti pačios antropologijos koncepcijos, tarsi ji būtų savaime 
aiški, nors specialistai ir nėra linkę beatodairiškai jos pripažinti, 
nekalbant apie kitus, kuriems ji a fortiori tebėra svetima. Toles- 
niame įvade, kuris turėtų susieti abu knygos problematikos as- 
pektus, aš norėjau giliau pažvelgti, pats savyje atsekdamas iš- 
takas, iš kurių atsirado ši antropologijos samprata. Tai nesudarė 
jokių keblumų, nes kelio būta tiesaus, tačiau vis dėlto tenka grįžti 
daugiau nei keturiasdešimt metų atgal ir paliesti dalykus, ku- 
riuose asmeniniai išgyvenimai susipynę su mokslo rūpesčiais, 
tad norint tą kelią pakartoti neįmanoma neprisiminti tos, kuri 
per visą šį laiką, iki pat 1978 m., buvo greta. Todėl ši knyga ir 
skiriama jos atminimui. 

Baigdamas norėčiau pasinaudoti proga padėkoti visiems, pas- 
taraisiais metais visaip drąsinusiems mane imtis šio darbo, kuris 
galėjo taip ir nesulaukti jokio atgarsio. Negaliu apsakyti, kaip 
atkaklias mano pastangas palaikė ir vis tebepalaiko jų parama. 
Šią knygą nuolat lydi mintys apie juos. 


1983, balandis 


Įvadas 


Įvadui tenka dvejopas uždavinys. Viena vertus, jis turi sujungti 
dvi šios knygos dalis, peržengti akademinę skirtį, kuri „socia- 
linio mokslo“ specialybę - socialinę antropologiją atskiria nuo 
mokslo, atkuriančio „idėjų istoriją“ arba intelektualinę mūsų 
naujosios vakarietiškosios civilizacijos istoriją. Svarbu parodyti, 
kaip, žvelgiant socialinės antropologijos požiūriu, pasiteisina 
arba darosi savaime suprantamas uždavinys tyrinėti idėjų bei 
verčių visumą, apibūdinančią modernybę. Tačiau, jei aš teisingai 
supratau pratarmėje minėtą Paulio Thibaud pageidavimą, šito 
nepakanka: taip pat svarbu, kad pats atspirties taškas, bendra 
orientacija, pasakytume - ideologinio tyrinėjimo dvasia nustotų 
atrodžiusi savavališka ar primesta, o būtų suvokiama kaip na- 
tūraliai kylanti iš antropologinio požiūrio. 

Šiuos poreikius turėtų atliepti visa, kas bus kalbama toliau, 
ypač antroje knygos dalyje. Įvadas rašytas, norint iškart atkreipti 
dėmesį į principus, išryškinti pagrindines — per visus tekstus 
nusidriekiančias - problemines linijas ir sugrąžinti prie jų ištakų. 
Tai nesunku padaryti, nes jei pradžią siesime su asmeniu, su 
konkrečiu vardu, - viso to įkvėpėjas buvo Marcelis Maussas. 
Būtent jo teorija paskatino mano tyrinėjimus, tad ir šį įvadą 
reikėtų pradėti nuo jo. 

Tačiau prieš kalbant apie patį Maussą, pravartu priminti, jog 
sociologija ir savo atspirties taškais, ir bendru tyrimo būdu esti 

dvejopa. Viena pradeda - dabartinių laikų Žmonėms tai atrodo 
savaime suprantama - nuo individų, o paskui juos tyrinėja vi- 
suomenėje; pasitaiko net bandymų kildinti visuomenę iš indi- 
vidų tarpusavio sąveikavimo. Antrojo tipo sociologija išeities 
tašku laiko faktą, kad žmogus yra socialinė esybė, taigi daroma 
prielaida, kad ir bet kokio darinio privalomas pagrindas yra 
bendro pobūdžio faktas - visuomenė, tačiau ne „visuomenė“ 
kaip abstrakcija, o kiekvienu atveju kaip tam tikra konkreti vi- 
suomenė su savomis institucijomis bei specifinėmis reprezen- 
tacijomis. Kadangi pirmojo tipo sociologija traktuojama kaip 
metodologinis individualizmas, apie antrąją būtų galima kalbėti 
kaip apie metodologinį holizmą?. Tiesą sakant, praktikoje jo 
griebiamasi kaskart, tiesiogiai susidūrus su kitoniška visuomene, 
ir nė vienas etnologas ar antropologas negali to išvengti: jis gali 
bendrauti su tiriamais žmonėmis, tik supratęs jų vartojamą kal- 
bą, perteikiančią jų idėjas ir vertes, t.y. ideologiją, išreiškiančią 
jų mąstyseną bei savęs suvokimą. Iš esmės dėl šios priežas- 
ties anglosaksų antropologai, nežiūrint jiems būdingo, pačios 
jų kultūros nulemto stipraus polinkio į individualizmą ir nomi- 
nalizmą, negalėjo išsiversti be Emilio Durkheimo ir jo sūnėno 
Mausso sociologijos. 

Mausso teorijoje laikomasi pozicijos, minėtu požiūriu turin- 
čios esminę reikšmę: joje pabrėžiamas skirtingumas. Tai daroma 
dviem aspektais. Pirmasis - bendro pobūdžio. Kitaip nei Jame- 
sas Georges'as Frazeris bei pirmoji anglų antropologų mokykla, 
Maussas neapsiriboja vien keldamas klausimą, kas yra bendra 
visoms visuomenėms, neatsižvelgiant į jų skirtumus“. Svarbiau- 


2 Terminas „holizmas“ Andrė Lalande'o Vocabulaire technigue et critigue de la philosophie, 
Paris: PUF, 1968, 2-e ėd. (beje, jis čia aiškinamas priede, nes prancūzų kalboje retai 
vartojamas) šitaip apibrėžtas: „Teorija, pagal kurią visuma yra kažkas daugiau negu 
dėmenų suma“ (p. 1254). Kaip šis terminas suprantamas šioje knygoje, žr. gale įdėtą 
žodynėlį. 

3 Homo hierarchicus; le Systėme des castes et ses implications, Paris: Gallimard, coll. „Tel“, 
1979 (papildytas leidimas), p. 324, pst. 2; toliau žymimas HH. Savo ruožtu HAE žymimas 
kitas veikalas: Homo aegualis, op. cit. 

sia jo įžvalga — „totalus socialinis faktas“ (fait social total) - pagal 
apibrėžimą yra specifinis konkrečios visuomenės (arba visuo- 
menės tipo) kompleksas, neperkeliamas į jokią kitą visuomenę. 
Trumpai paaiškinsime: nėra sociologinio fakto, kuris bylotų apie 
visuomenę nepriklausomai nuo jos, kaip visumos, referencijos. 

Kitas aspektas yra, ko gera, reikšmingesnis ir už pirmąjį: 
viena iš daugelio skirčių yra dominuojanti. Kuri iš jų yra do- 
minuojanti, nustato stebėtojas, kuris pats yra moderniosios vi- 
suomenės idėjų bei verčių subjektas. Maussas turėjo omenyje 
pirmiausia gentines visuomenes, tačiau iš esmės ne kitaip esti, 
jei kalbėsime apie dideles tradicinio tipo visuomenes. Mūsų ir 
jų skirtingumas persekioja kiekvieną antropologą, praktikoje tai 
neišvengiamas dalykas. Tarus, kad tiriamąją kultūrą pavyko 
suvokti, antropologui iškyla didžiulė problema - kaip tą kultūrą 
„Išversti“, pasak E.E. Evans-Pritchardo, į mūsų kalbą ir sykiu į 
antropologijos - kuri yra šios dalis - kalbą. Reikia pridurti, kad 
ši operacija yra sudėtingesnė nei vertimas. Maussas dažnai pri- 
mena, kad čia mums paspęsti spąstai, kad radikalus skirtin- 
gumas sukelia keblumų ir reikalauja apdairumo. Tarp kita ko, 
bendriausios mūsų rubrikos, kaip antai moralė, politika, eko- 
nomika, kitoms visuomenėms išvis menkai pritaikomos, tad jas 
galima pasitelkti tik labai apdairiai kaip preliminarias tyrimo 
priemones. Galiausiai, norint iš tikrųjų suprasti, vis dėlto tenka 
nepaisyti šios būtinybės atsitverti ir, dairantis po visą tyrimo 
lauką, ieškoti, kas iš to, kas būdinga jiems, yra pažįstama ir 
mums, ir kas iš to, kas būdinga mums, yra pažįstama ir jiems, 
kitaip tariant, reikia stengtis čia ir ten sukonstruoti palyginamus 
faktus. 

Pats metas, ko gera, pabrėžti vieną bendrą aptariamos situa- 
cijos aspektą. Kalbant apie socialines reprezentacijas, į kurias ir 
nukreiptas tyrimas, aišku, jog stebėtojas, būdamas tų socialinių 
reprezentacijų subjektas, yra neatsiejamas nuo to, kas stebima. 
Stebėtojo pateikiamas vaizdas nėra objektyvus ta prasme, kad 
jame negali „nebūti“ subjekto - juk tai kažkieno akimis matomas 

kažkokio objekto paveikslas. Beje, yra žinoma, kokią reikšmę ši 
įžvalga turėjo mokslų filosofijai, atsiradusiai būtent tada, kai 
„Objektyvus“ paveikslas buvo susietas su jį perteikiančiu sub- 
jektu. Mūsų kalbamai antropologijai, kaip ir branduolinei fizikai, 
yra būdinga tai, kad čia iškart neriama į tokį tyrimo lygmenį, 
kuriame nuo stebėtojo išvis neįmanoma abstrahuotis. Reikia 
pripažinti, kad Maussas šio aspekto neišryškino. Nors, kalbė- 
damas apie religijos tyrinėjimą, jis ir atkreipė mūsų dėmesį į 
„Žmones, kurie tai tiki“, vis dėlto jis nepasakė „mūsų, tai tikinčių, 
atžvilgiu“; pastarąją mintį priduriame mes, remdamiesi daugybe 
kitų Mausso minčių, kuriose jis primygtinai pabrėžė ypatingą, 
daugiau ar mažiau išskirtinį mūsų moderniųjų idėjų pobūdį. 
Naujojo požiūrio galia pasireiškė tuo, kad jis iš tiesų lėmė visa, 
ką esminga per tą laiką yra nuveikusi socialinė arba kultūrinė 
antropologija. Tiesa, šiame požiūryje, kuris buvo gerokai sudė- 
tingesnis, būta ir šiokių tokių bauginančių suvaržymų, kurie, 
ko gera, paaiškina palyginus menką jo paplitimą. Nurodysiu tik 
porą jų: iš apyvartos išstumiamos sociologijoje įsitvirtinusios 
žargonybės, kita vertus, tai, kas universalu, nutolsta horizonte; 
mat apie „Žmogaus dvasią“ galima kalbėti tik tada, kai dvi skir- 
tingos formos susilieja į vieną formulę, kai dvi skirtingos ideo- 
logijos pasirodo esančios du vienos platesnės ideologijos va- 
riantai. Šis nuolat atsinaujinantis susiliejimo judesys yra sykiu 
ir žmonių dvasios principo, ir jos ribų išraiška. 

Išskyrus pastarąją digresiją, aš stengiausi kiek įmanoma ma- 
žiau suprastinti didįjį principą, kurį subrandino Mausso teorija, 
akstinusi visą mano triūsą. Jei moderniųjų tendencijų išskir- 
tinumas reikalautų patvirtinimo iš šalies, galima būtų pasitelkti 
plačiai nuskambėjusius analogiškus Karlo Polanyi pastebėjimus 
ekonomikos atžvilgiu: vadinamieji ekonominiai faktai esą įausti 
į socialinį audinį, ir tik mes, modernieji tyrinėtojai, juos iš ten 
ištraukėme, sukurdami aiškią sistemą“. Tačiau Maussą ir Polanyi 


4 Knyga, kurioje Polanyi apžvelgia naująsias tendencijas, ką tik išversta į prancūzų 
kalbą: La Grande Transformation, Paris: Gallimard, 1983 (plg. mano pratarmę). 

skiria vienas — gal ir ne vienas — niuansas. Polanyi apie eko- 
nominio liberalizmo formą įgavusį modernų mąstymą kalba 
kaip apie visų kitų koncepcijų antipodą. Ogi skaitant Maussą, 
gali pasirodyti, kad jis vadovaujasi kaip tik kitomis teorijomis: 
akis badančius netolydumus čia vis dar bandoma užglaistyti 
evoliucionizmo nuotrupomis. Antai jis apeliuoja į didįjį Durk- 
heimo „Žmogaus dvasios kategorijų socialinės istorijos“ pro- 
jektą, kuriame anaiptol nebuvo atsižadėta Žmonijos linijinės 
raidos idėjos, kaip ir sociologinio determinizmo, kurio Maussas 
taip pat nebuvo iš tikrųjų atsisakęs. Nors nuodugni kritiška 
ekonominio liberalizmo bei paties ekonomizmo analizė, kurią 
atliko Polanyi, išryškino nuotolį, šiuo atžvilgiu atsiradusį tarp 
Mausso ir mūsų, tačiau tai anaiptol nepalietė fundamentalios 
Mausso koncepcijos, lyginamojo metodo ir antropologijos, kurią 
mes čia ėmėmės plėtoti. Pagaliau ir pats Maussas laikėsi nuošaly 
ir scientizmo, ir diurheimiškojo sociologinio hybris atžvilgiu. 
Beje, „Žmogaus dvasios kategorijų socialinė istorija“ plačiąja 
prasme visada išliko akiratyje, tik mums ji atrodo nepalyginamai 
sudėtingesnė, daugialypiškesnė ir painesnė nei karštiems Durk- 
heimo šalininkams XX amžiaus pradžioje. Be to, atidžiau įsi- 
skaičius, ką Maussas 1938 m. kalbėjo apie pastarųjų tyrinėjimų 
rezultatus, nesunku pastebėti, kad jų ketinimai buvo ganėtinai 
kuklūs?. 

Beje, čia pateikiamas Mausso portretas, mano sukurtas 
1952 m., išryškina esminius dalykus, tačiau be kritiško verti- 
nimo, kurio šiandien galima būtų tikėtis“. Tuomet buvo svarbu 
ji pristatyti kolegoms anglams, kurie apie jį menkai ką buvo 
girdėję, todėl perdėm abstrakti, tegu ir puiki, interpretacija vei- 
kiau būtų juos suklaidinusi ar net atstūmusi. Kas kita šiandien, 
kai Maussas ir jo darbai garsūs tarp kolegų visame pasaulyje ir 
5 Žr. įžangos žodį, pasakytą konferencijoje „Asmenybės sąvoka“, Marcel Mauss, Socio- 
logie et Antropologie, Paris: PUF, 1950, p. 333—-334. 

6 Žr. mano pastabas knygoje La Civilisation indienne et nous, Paris: A. Colin, 1964, p. 91- 


92, taip pat knygos E.E. Evans-Pritchard, Les Nuer, pratarmę, Paris: Gallimard, 1968, 
p. K. 

yra susilaukę ypatingos, netgi, sakyčiau, retai kam tenkančios 
pagarbos, kuri, net jei ir laikina, jaudina visus jį pažinojusius. 
Kad ir koks būtų sunkus uždavinys, atėjo metas pradėti nuo- 
dugnią diskusiją, kuri padėtų giliau suvokti Mausso tezes bei 
įvairias jų interpretacijas, tačiau tai anaiptol nėra mūsų darbo 
tikslas — čia norima išryškinti tik esmines jo nuostatas. 

Pasirinkus praktinę (arba metodo) kalbą, Maussas moko mus 
visada laikytis dvejopos referencijos: viena vertus, galvoti apie 
visuomenę kaip visumą ir, kita vertus, nepamiršti stebimo ob- 
jekto ir stebėtojo savitarpio lyginamosios referencijos. Vėliau aš 
ryžausi stebėtojo ir stebimojo objekto priešpriešą suprastinti ar- 
ba objektyvuoti kaip naujoviškumo ir tradicijos arba, platesne 
prasme, kaip modernumo ir nemodernumo opozicijos formą. 
Tiesa, šio tipo atskirties šiandien nenorima pripažinti. Mėgsta- 
ma ironizuoti, esą binarinės bei panašios priešpriešos dvelkian- 
čios XIX amžiumi arba stačiai tvirtinama, kaip tai daro Mary 
Douglas, jog, 
binarinės opozicijos yra analitinė procedūra, tačiau tai, kad jos griebiamasi, 
anaiptol nelaiduoja, jog esatis (angliškai existence) ir yra tokiu būdu su- 
siskaidžiusi. Mes turime įtariai žiūrėti į visus, kurie skelbia, kad Žmonės, 
tikrovė ar procesai esti dvejopi". 

Į tai mes ramiai atsakysime, jog kieno kito prieitas išvadas 
galima vertinti dvejopai: grynai paviršutiniškai, nesileidžiant į 
svarstomo dalyko esmę, arba gerai į viską įsigilinant ir suvokiant 
esme. Šito mažų mažiausiai turėtų pakakti mūsų skirstymui 
pateisinti. 

Tačiau skaitytojas, nebūdamas šio dalyko specialistas, turi 
teisę nustebti, nes mes gerokai nutolome nuo to „socialinio 
mokslo“ vaizdo, kokį žmonės gali mėginti susidaryti. Glaustai 
nusakysime, kaip nuojo atitrūko, ypač per pastaruosius dešimt- 
mečius, antropologija. Atsisakius naivių idėjų, esą viena socia- 
linio gyvenimo dalis yra kitos determinuota („infrastuktūra ir 


7 Mary Douglas, „Judgments on James Frazer“, Daedalus, 1978, ruduo (p. 151-164), p. 161. 

superstruktūra“), bei jau minėtų padėtį iškreipiančių pertvarų, 
posistemių klasifikavimo, kaip tai daroma, turint reikalo su gam- 
tos rūšimis. Seras Edmundas Leachas neseniai pasišaipė iš tokios 
„drugelių kolekcijos“*. Kuo labiau pabrėžiami virš vienos ir tos 
pačios socialinės organizacijos iškilę sąmonės faktai, idėjos ir 
vertės, tai, ką Durkheimas vadino „kolektyvinėmis reprezenta- 
cijomis“, kuo daugiau pastangų dedama „supratimo“ antropo- 
logijai sukurti, tuo sunkiau palyginti skirtingas visuomenes“?. 
Pridursime, jog kelios mūsų sukurtos teorijos - jei šis terminas 
nėra perdaug pretenzingas - geriausiai pritaikomos vienam vi- 
suomenės tipui, vienam pasaulio regionui, vienai „kultūrinei dir- 
vai“; jų „abstrahavimo lygmuo žemas“. Dėl to galima apgai- 
lestauti, bet jeigu jos yra naudingos minėtu atžvilgiu, tai irgi 
įrodo didelį antropologijos reikšmingumą: juk tyrinėdama so- 
cialines žmonių rūšis, antropologija atskleidžia begalinį, neiš- 
semiamą jų - sakytume, ne kaip tyrimo objektų, o kaip brolių — 
sudėtingumą. 

Glaustam Mausso pristatymui skirto straipsnio pavadinimas 
iš tikrųjų tebėra aktualus. Antropologija tebėra „tapsmo sta- 
dijos“. Konceptualinis mūsų aparatas anaiptol netenkina tik- 
rosios socialinės antropologijos reikmių. Norint žengti toliau, 
mūsų sąvokas reikia pamažu, nuosekliai vieną po kitos pakeisti 
adekvatesnėmis, t.y. tokiomis, kurios būtų mažiau saistomos 
savo naujųjų ištakų ir gebėtų apimti duomenis, nuo kurių mes 
pradėjome, šiek tiek juos iškraipydami. Esu tvirtai įsitikinęs: 
konceptualiniai rėmai, kuriuose mes vis dar stengiamės išsitekti, 
yra ne tik nepakankami ar rudimentiniai, bet neretai apgaulingi 
ir klaidinantys. Antropologijoje daugiausia pasitikėjimo vertos 
konkrečią visuomenę aprašančios ir analizuojančios monogra- 
fijos. Tačiau tas monografijas dažniausiai labai sunku lyginti. 


8 Edmund Leach, Rethinking Anthropology, London: Athlone Press, 1961, p. 5. 
9 Žr. apie tai VII šios knygos skyrių, kuriame kalbama apie Clyde'o Kluckhohno ir jo 


grupės tyrinėjimus. 

Laimei, kiekvienoje jų jau esama daugiau ar mažiau lyginimo - 
būtent fundamentalaus, t.y. „jų“ ir apie juos kalbančių „mūsų“ 
lyginimo - vienaip ar kitaip keičiančio mūsų konceptualinį apa- 
ratą. Tai radikalus lyginimas, nes į jį, kaip lyginimo objektas, 
įtraukiamos paties stebėtojo koncepcijos, ir nuo lyginimo, mano 
manymu, priklauso visa kita. Šiuo požiūriu anaiptol nėra ne- 
svarbu tai, kaip mes patys save suprantame. Štai kodėl lygina- 
masis moderniosios ideologijos tyrinėjimas nėra antraeilis antro- 
pologijos uždavinys. 

Nuoseklumo dėlei būtų pravartu prie to, kas pasakyta ir kas 
tiesiogiai seka iš Mausso teorijos, pridurti dar vieną elementą 
arba principą, kuris atsiskleidė tolesnio tyrimo eigoje ir, sie- 
damasis su aukščiau išdėstytais principais, leido juos išplėtoti. 
Nustačius idėjų ir verčių sistemas, nesunku atsekti tam tikrą 
visuomenių tipų įvairovę, reprezentuojančią skirtingus galimų 
variantų pasirinkimus. Tačiau norint lyginimą pagrįsti, nors šiek 
tiek jį formalizuoti, šio požiūrio anaiptol nepakanka. Reikia dar 
turėti omenyje, jog kiekvienai visuomenei ir kultūrai būdinga 
tai, kad jos patirtis ir tą patirtį suvokiančio mąstymo lygmenys 
turi reliatyvią reikšmę, kitaip tariant, reikia sistemingiau atsi- 
žvelgti į vertes, o šito iki šiol apskritai nebuvo daroma. Juk iš 
tiesų, visą mūsų mentalinį vaizdą lemia verčių sistema. Imkime 
paprasčiausią pavyzdį. Tarkime, kad mūsų visuomenės ir ste- 
bimos visuomenės idėjų sistemoms yra būdingi tie patys A ir B 
elementai. Pakanka to, kad vienoje jų Abūtų subordinuotas B, o 
kitoje — priešingai, ir abiejose koncepcijose rastųsi reikšmingų 
skirtumų. Kitais žodžiais tariant, lyginant kultūras, labai svarbi 
vidinė jų hierarchija'?. 

Įsidėmėtina, kad šis principas glaudžiai, tiesiog neatsiejamai 
susijęs su aukščiau minėtais principais: pirmiausia iškeliamas 
skirtingumas, t.y. kiekvieno atvejo savitumas; pabrėžiama, jog 
iš visų atskirčių svarbiausia yra „jų“ ir „mūsų“, kitaip tariant — 


10 Tokio lyginimo idėja supaprastintai keliama HH, $ 118. 

modernumo ir nemodernumo atskirtis, turinti fundamentalią 
reikšmę epistemologijoje; pagaliau konstatuojama, jog svarbiau- 
sia kiekvienoje kultūroje - jos hierarchizuoti lygmenys, kitaip 
tariant, jog vertės yra esminis dalykas, norint nustatyti kultūrų 
skirtingumą bei jas palyginti; ir visa tai tarpusavyje susiję. Turiu 
pripažinti, kad indiškasis mano tyrinėjimų laukas tam tikra pras- 
me iš tikrųjų buvo kliūtis hierarchijos įžvalgoms, tačiau, žiūrint 
retrospektyviai, aišku, jog šis tyrinėjimo baras buvo būtinas, kad 
lyginimas taptų nuodugnesnis. Tarp kita ko, tai yra geras pa- 
vyzdys, kaip monografija, tyrinėjanti vieną visuomenę, gali pa- 
dėti kuriant bendrus teorinius rėmus. Manau, jog įvadas į hie- 
rarchijos teoriją leidžia išplėtoti fundamentaliąją Mausso įžvalgą. 
Galiausiai, ko gera, hierarchijos principo labiausiai stigo diurk- 
heimininkams. Net jei šis įvadas kam pasirodytų perdėm var- 
ginantis, ypač jei mano plunksna nepakankamai paslanki, jis yra 
būtinas, nes atkuria reikšmingą ir nepakankamai išryškintą tu- 
rimų duomenų dimensiją. 

Jei taip yra iš tikrųjų, gali kilti klausimas, kodėl jis pasirodo 
taip vėlai. Pirmiausia todėl, kad šio pobūdžio tyrinėjimai yra 
tokie sunkūs ir sudėtingi, kad, deja, kaip jau buvo užsiminta, 
juos pavyksta tik pradėti. Be to, mūsų visuomenėse hierarchija 
neabejotinai yra gilų priešiškumą keliantis dalykas. Pagaliau, 
jei lygindami dvi reprezentacijos sistemas nustatome hierarchinį 
neatitikimą, kad tik viena sistema pripažįsta hierarchijos prin- 
cipą, nesunku pastebėti, jog, viena vertus, tasai principas giliai 
įmplicite glūdi abiejose reprezentacijos sistemose, kita vertus — 
mūsų pačių „implicite“ mums yra reliatyviai skaidrus, vadinasi, tai, 
kad mes figūruojame viename iš dviejų lyginimo polių, yra nau- 
dinga, norint suprasti visumą. Ko gera, tai kaip tik labai svarbu: 
čia mes susiduriame su tokiu lyginimo atveju, kuriame mes 
patys esame lyginimo objektai ir kurį aš pavadinau radikaliu. 


Dviejose baigiamosiose šios knygos esė aiškinama ir ana- 
lizuojama ką tik glaustai apžvelgta antropologijos koncepcija. 

Abi parašytos neseniai, nes jos galėjo rastis, tik pakankamai 
pasistūmėjus moderniosios ideologijos tyrinėjimams. Pirmoji 
„Antropologinė bendruomenė ir ideologija“ (VI skyrius) iš pra- 
džių sukosi mano galvoje veikiau kaip vidiniams profesijos po- 
reikiams skirtas idėjų rezervas: šioje esė mėginta pasvarstyti, 
kaip teorinė orientacija galėtų paveikti dabartinę disciplinos 
būklę bei jos vietą nūdienos pasaulyje, sykiu stengiantis giliau 
išskleisti Mausso požiūrį. Pastaroji intencija lėmė šios esė atsi- 
radimą knygoje. 

Paskutinis tekstas (VII skyr.) gimė, atsiradus progai išplėtoti 
hierarchijos idėją antropologams įprastesne „verčių“ kalba. 
Trumpai tariant, be jokių išlygų pripažįstant didžiulį skirtumą 
tarp to, kas modernu ir kas nemodernu, yra pateikiama mūsų 
laikų antropologijos schema. Užtat šiam skyriui tinka baigia- 
mosios rinkinio dalies vaidmuo, turint, aišku, omeny, kad pats 
tyrinėjimas šiame etape žada tik tikėtinas išvadas. 


Iš to, kas pasakyta, turėtų būti aišku, jog antropologijai, kaip 
ji čia traktuojama, mums įprastos moderniosios idėjos ne tik 
negali būti svetimos, o kaip tik priešingai - jos apima antro- 
pologiją. Kiekvienas naujas pažinimo žingsnis sykiu reikš ir 
antropologijos pažangą, kuri paliestų ne tik jos objektą, bet ir 
funkgionavimą bei teorinius rėmus. Lieka įrodyti ar bent apginti 
papildomą, atvirkščią tezę - kad antropologinis požiūris gali 
mums padėti geriau pažinti šiuolaikinę idėjų ir verčių sistemą, 
apie kurią mes tariamės viską žiną vien todėl, kad jos rėmuose 
mąstome ir gyvename. Tai, ko gera, itin platus užmojis, užtat aš 
stengsiuosi su juo susidoroti, skirdamas tam pirmas keturias esė 
(I-IV skyr. ). 

Ideologija aš vadinu konkrečioje socialinėje aplinkoje funk- 
cionuojančią idėjų ir verčių sistemą. Moderniąja ideologija aš 
vadinu moderniosioms visuomenėms būdingą idėjų ir verčių 
sistemą. (Ši formuluotė skiriasi nuo ankstesnės, apie tai dar bus 
kalbama pabaigoje.) 

Pirmiausia, antropologinis arba lyginamasis požiūris turi vie- 
ną neįkainojamą privalumą: jis leidžia mums pažvelgti į moder- 
niąją kultūrą kaip į vieningą visumą. Būdami tos kultūros viduje, 
mes manome, kad jos turtingumas bei pati jos forma lemia, jog 
esame pasmerkti sudraskyti ją į gabalus pagal mokslo šakas bei 
specialybes, ir viename ar kitame padalinyje veikti (žr. VII skyr.). 
Suradę būdą pažvelgti į kultūrą iš išorės, pamatyti ją — gal net 
kaip vienintelį objektą - iš tam tikros perspektyvos, mes galime 
susidaryti savavališką, neiškreiptą visa apimantį jos vaizdą. Tai 
yra svarbiausia. 

Darbas pradėtas 1964 m. Pačioje pradžioje konceptualiniai 
tyrimo apmatai natūraliai formavosi kaip tyrimo būdo, kurio 
neišvengiamai reikalavo pastangos sociologiniu požiūriu su- 
prasti Indiją, inversija. Indijos tyrimo duomenų analizė parodė, 
kad norint suvokti bendruomenes ir galiausiai visuomenę kaip 
visumą, reikia išsivaduoti nuo mums būdingų individualistinių 
reprezentacijų!!. Šiuo atžvilgiu moderniąją visuomenę galima 
priešpriešinti nemodernioms visuomenėms. Tai bus pagrindinė 
mūsų nuostata, tačiau turime ją patikslinti, nužymėti kai kurias 
ribas ir nurodyti nemenkus keblumus. Modernioji ideologija yra 
individualistinė, tačiau tai teigiant, individualizmas apibrėžia- 
mas sociologiniu visuotinių verčių požiūriu!*. Vadinasi, kalbama 
apie tam tikrą konfigūraciją, o ne apie atskirą, tegu ir labai svarbų, 
bruožą. Individui, kaip vertei, yra būdingi tam tikri atributai — 
kaip antai, lygybė - bei jų implikuojamos ar nuojų neatsiejamos 
savybės, kurioms tyrinėtojas, ėmęsis lyginimo procedūros, nėra 
abejingas. 

Pasitelkime pavyzdį, kuris padės suvokti, kuo paprastas dis- 
kursas skiriasi nuo mums rūpimo sociologinio diskurso. Kai 
kas be jokio paaiškinimo individualizmui priešpriešina nacio- 


1 La Civilisation indienne et nous, op. cit., ėd. 1975, p. 24. 

12 Nesiimu čia aptarinėti įvairių vartojamų terminų, nes jie bus apibrėžiami atitin- 
kamuose tekstuose. Skaitytojo patogumui jų apibrėžimai įprasta tvarka pateikiami 
žodynėlyje knygos gale. 

nalizmą; išties tai reiškia, kad nacionalizmas atitinka grupės, kuri 
jaučia priešingumą individualistinei nuostatai, jauseną. Tačiau 
iš tikrųjų nacija tikslia, moderniąja prasme, ir nacionalizmas — 
skiriant jį nuo paprasto patriotizmo - istoriškai yra neatsiejami 
nuo individualizmo kaip vertės. Nacija neabejotinai yra visuo- 
menės (kaip visumos) tipas, kuriam būdingas individualizmo, 
kaip vertės, viešpatavimas. Ši vertė lydi naciją ne tik istoriškai; 
individualizmo ir nacijos tarpusavio priklausomybė yra stačiai 
būtinas dalykas, netgi galima sakyti, kad nacija yra visuomenė 
(kaip visuma), susidedanti iš žmonių, kurie suvokia esą indi- 
vidai (HH, app. D, p. 379). Tokio pobūdžio ryšių serija mums 
leidžia moderniąją ideologinę konfigūraciją įvardinti žodžiu 
„individualizmas“". Štai taip lyginimas arba, tiksliau sakant, 
gręžimosi nuo Indijos į mūsų visuomenę judesys leido į turimus 
duomenis pažvelgti tam tikru aspektu, taikant jiems savotišką 
konceptualinį tinklelį'*. 

O kokie tie turimi duomenys? Tai tekstai, bent jau didžiuma 
jų - tekstai. Taip yra dėl dviejų priežasčių. Pirma - jie po ranka: 
mūsų civilizacija yra labai plačiai aprašyta, ir nėra ko net svajoti 
pačiam surinkti tokią daugybę palyginamų duomenų. Antra - 
dėl to, kad svarbiausias čia yra istorinis matmuo; individua- 
listinė idėjų ir verčių konfigūracija, tokia įprasta mums, anaiptol 
ne visada egzistavo ir atsirado ne per vieną dieną. „Individua- 
lizmo“ ištakos - aišku, priklausomai nuo to, kaip jis suprantamas 
ir apibrėžiamas - nukeliamos į daugiau ar mažiau tolimus laikus. 
Norint geriau susivokti, svarbu gebėti istorinėje perspektyvoje 
išryškinti svarbiausius jo konfigūracijos genezės aspektus. Iš 
tikrųjų tam pakanka nuodugnaus ir sykiu nuovokaus darbo, 
atsirenkant, viena vertus, reikšmingiausius įvairių mokslo šakų 
rezultatus ir, kita vertus, perdėm skrupulingai nesaistant savęs 


13 Nereikėtų manyti, jog tai, kad aš patogumo sumetimais kaip antitezę hierarchiškai 
visuomenei pasirinkau pavadinimą Homo aegualis, reiškia, kad lygybei teikiama pir- 
menybė prieš individualizmą. Lygybė čia laikoma Individo atributu. 

14 Žr. žodynėlyje. 

disciplinas skiriančiomis pertvaromis. Štai tik pora pavyzdžių: 
garsiuosiuose politiniuose J. Locke'o traktatuose pašventinama 
privati nuosavybė; G.W. Hegelio „politinėje“ filosofijoje vals- 
tybės forma priskiriama bendruomenei, priešpriešinant šią pa- 
prastai (pilietinei) visuomenei. 

Toks užmojis gali sukelti įvairių prieštarų. Antai galimas prie- 
kaištas, esą tyrimo laukas perdėm platus, o pats objektas labai 
sudėtingas. Kad nekiltų nesusipratimų, šioje vietoje norėčiau 
šiek tiek stabtelėti. Pripažinkime, jog tyrinėjimo darbas anaiptol 
nėra poilsis; jis reikalauja daug kruopštumo, beatodairiško atsi- 
davimo, apdairumo, o gauti rezultatai pareikalaus nemažai skai- 
tytojo pastangų, nes neįmanoma jam visko nuosekliai be jokių 
spragų išdėstyti, nupiešti įvairiapusį visumos paveikslą, nors 
formuluojant uždavinį tai, regis, buvo žadėta. Pripažinkime ir 
tai, kad visas uždavinys pareikalautų kur kas daugiau jėgų, nei 
jų duota tyrinėtojui, užsimojusiam jį įveikti. 

Pripažinę visa tai, turime pridurti, kad gauti rezultatai, mūsų 
nuomone, jau šiandien pateisina užmojį, atremdami pagrindinę 
prieštarą, esą jį įgyvendinti iš principo neįmanoma. Pažvelkime, 
kokie kontrargumentai pateikiami: toks sudėtingas ir neapi- 
brėžtas objektas, kaip mums rūpima idėjų ir verčių konfigūracija, 
esąs iš viso nesuvokiamas dalykas, galiausiai jis išvis realiai 
neegzistuoja ir galimas nebent kaip proto kūrinys. Tvirtinama, 
jog kaip nesti tautos dvasios, taip ir už visų ypatumų, skiriančių 
tarpusavyje individus, socialines aplinkas, epochas, mąstysenas, 
kalbas bei nacionalines kultūras, negali būti jokios bendros idėjų 
ir verčių konfigūracijos. Tačiau patirtis mums byloja ką kita, nes 
juk, viena vertus, tarp civilizacijų būta ir esama istorinio tęsti- 
numo bei interkomunikacijos ir, kita vertus, kaip jau yra kons- 
tatavę Maussas ir ypač Polanyi, modernioji civilizacija iš esmės 
skiriasi nuo kitų civilizacijų ir kultūrų. Tačiau mumyse labai 
giliai įsišaknijęs nominalizmas, kuriam realūs yra tik individai, 
o nejų santykiai, tik elementai, o ne visumos. Galiausiai tai juk 
tik kitas individualizmo pavadinimas ar veikiau vienas jo 

pavidalų. Pravartu būtų imtis jo analizės, betgi jis nepasiduoda 
analizuojamas: šia prasme prieštaravimas neišsprendžiamas. 
Mat norima pažinti tik Joną, Petrą ir Paulių, tačiau tai, kad Jonas, 
Petras ir Paulius yra žmonės, lemia tik jų tarpusavio sąsajų fak- 
tas. Grįžkime prie mūsų problemos: turime tekstą, jame autorius 
išsakė idėjas, šios tarpusavyje susijusios tam tikrais ryšiais, be 
kurių idėjų nebūtų. Tie ryšiai kiekvienu atveju sudaro tam tikrą 
konfigūraciją. Keliaudamos iš vieno teksto į kitą, perimtos kito 
autoriaus, pakliuvusios į kitą socialinę aplinką, tos konfigū- 
racijos pakinta, tačiau ne ištisai, tad galima bandyti aiškintis, 
kas tarp jų bendra kiekviename paplitimo lygmenyje. 
Apskritai yra klaidinga iki šiol socialiniam mokslui būdinga 
nuostata, kad detales, elementus ar individus yra lengviau su- 
vokti, negu visumas. Apsiribosime pasakydami, kaip, mūsų 
manymu, galima suprasti tokius sudėtingus objektus, kaip idė- 
jų ir verčių visumos konfigūracijos. Jas galima suprasti, atsižvel- 
giant į vienų konfigūracijų priešingumą kitoms, kuris atsiveria 
tik tam tikrais aspektais. Vienų konfigūracijų priešingumas kitoms: 
Indija ir - tegu ir ne taip akivaizdžiai —- apskritai tradicinės vi- 
suomenės yra tarsi drobės gruntas, kuriame išryškėja moder- 
niosios visuomenės naujovės. Tik tam tikrais aspektais: štai kur — 
prieštaraus tūlas — vėl randasi proga savivalei. Anaiptol taip 
nėra. Jau buvo užsiminta, kad specifiškai modernios idėjos ar 
mąstymo kategorijos sunkiai pritaikomos kitokioms visuome- 
nėms. Tad svarbu išsiaiškinti šių kategorijų formavimąsi, jų vietą 
ir funkcijas. Pavyzdžiui, nustatoma, jog moderniųjų autorių 
tekstuose pasirodė ekonomikos kategorija. Galima atsekti jos 
genezę, šio uždavinio kaip tik ir buvo imtasi minėtame veikale 
(Homo aegualis, I). Tam reikėjo kiek įmanoma nuodugniau in- 
ventorizuoti šios kategorijos ryšius su kitais visumos konfigū- 
racijos elementais (individais, politika, dorove), išsiaiškinti, kuo 
ji išsiskiria ir kokį vaidmenį ji atlieka visumos konfigūracijoje. 
Galiausiai išaiškėja, kad konfigūraciją sudaro būtino pobūdžio 
ryšiai ir kad ekonominis požiūris yra išbaigta individualizmo 

išraiška. Galimas dalykas, kad tyrinėdami santykius, mes atkrei- 
pėme dėmesį tik į dalį jų, kad kai kurių santykių taip ir nepa- 
lietėme. Betgi taip atsitiko nesąmoningai, anaiptol ne tyčia juos 
apeinant. Bent jau tie ryšiai, kuriuos atskleidėme, yra pagrįstai 

Iš to, kas pasakyta, ryškėja paradoksas: visuotinumo siekiantis 
apmąstymas prisipažįsta esąs fragmentiškas, netgi dalinis; bet 
kiekvienas diskursas iš tikrųjų yra dalinis, šiuo atžvilgiu nomi- 
nalistas yra teisus, tačiau tasai diskursas gali būti arba nukreiptas 
į visumą, kaip šiuo atveju, arba ne. Mūsų diskursas, ko gera, daž- 
niausiai lieka fragmentiškas, tačiau jis kalba apie esamą visa 
apimantį objektą. Tai yra diskurso, kuris siekia būti visa ap- 
imantis ir yra nukreiptas į savavališkai postuluojamus arba pasi- 
rinktus objektus, inversija". Tad turėtų tapti aišku, jog klaidinga 
yra daryti išvadą, kad tiriamo objekto apimtis liudija besaikius 
tyrinėtojo užmojus. Galų gale jis ketina aprašyti tai, kas tiesiogiai 
atsiveria. Jeigu hybris ir rastųsi, tai tikrai ne šiuose ketinimuose, 
o veikiau tyrinėtojų užmojuose sukurti uždarą sistemą arba su- 
teikti tikrovei prasmę, vien ją kritikuojant. 

Reikia dar pridurti porą žodžių apie darbo metodus, pasi- 
telktus, norint išvengti klaidų ir laiduoti tyrimo tikslumą. Tikra 
tiesa, kad šis tyrimas nėra antropologinis griežta žodžio prasme, 
tačiau kai kuriuos antropologijos ypatumus stengtasi išsaugoti. 
Tikra tiesa, kad tyrimo objektai čia yra tekstai, o ne gyvenantys 
žmonės, ir kad dėl. to nebuvo įmanoma sąmoningumo aspekto 
papildyti išoriškai stebimu aspektu, ideologiškumo sugretinti 
su „elgsena“. Šia prasme tyrimas lieka antropologiniu ar socio- 
loginiu požiūriu neišsamus, ir aš dėl to jau aiškinausi (HAE, I, 
p. 36-38), nurodydamas, kad šio matmens stygių šiek tiek kom- 
pensuoja sistemingai naudojamas lyginamasis matmuo. Kita 


15 Rolandas Robertsonas diskusijoje, kilusioje dėl vieno čia pateikiamo teksto (I skyr.), 
norėjo, kad aš atsakyčiau į visus klausimus, glūdinčius Maxo Weberio sociologijoje 
(Religion, 12, 1982, p. 86-88). Tačiau šis tyrinėjimas sąmoningai neliečia Weberio pa- 
radigmos. 

vertus, antropologijai yra būdinga tai, kad dėmesys visumai čia 
yra neatsiejamas nuo atidumo detalei, kiekvienai smulkmenai. 
Kaip tik todėl buvo pasirinkta monografinė studija, leidžianti 
nuodugniai įsigilinti į palyginti siauras sistemas, skrupulingai 
vengiant nereikalingų intarpų bei spėliojimų, nepasikliaujant 
išbaigtomis idėjomis, perdėm parankiu žodynu, apytikrėmis re- 
ziumė, lakiais išsisakymais. Beje, akivaizdu, kad idėjų istorija 
yra itin palanki dirva tokio pobūdžio tendencijoms, be jų neleng- 
va išsiversti, tad esama realaus pavojaus, kad autoriaus nuo- 
statos, gavusios viršų, užtemdys problemas. Todėl į pagalbą, 
kaip tai monografijoje dažniausiai praktikuojama, bus pasitel- 
kiami ir kitokio pobūdžio tekstai - ar turėtume omeny jau minėto 
veikalo skyrių, skirtą B. Mandeville'io Pasakėčiai apie bites, ar 
pažodinę Adamo Smitho pastraipos apie darbą kaip vertę ana- 
lizę. Suprantama, ne visais atvejais tai įmanoma ar pakankama, 
tad tenka ieškoti kompromiso. Iš tikrųjų nebus apsieita be reziu- 
muojančių apžvalgų, tačiau bus stengiamasi griežtai laikytis 
reikiamos formos. Bėglus skaitytojo žvilgsnis pastebės tik dalį 
šių atsargumo priemonių. Atidaus skaitytojo ar tyrinėtojo akis 
tikrai už jų užklius. Vienaip ar kitaip svarbu, kad skaitytojas 
suprastų, kodėl jam siūlomas tik šiek tiek išlygintas kelias ir 
kodėl dažniausiai reikia vengti patogiausių kelių, kurių jis gal- 
būt tikisi. 


Man belieka trumpai aptarti keturias pirmąsias knygos stu- 
dijas. Skaitytojas be jokios abejonės būtų teisus, pageidaudamas 
tinkamesnės jų formos. Prieš jį — serija atskirų, įvairiu laiku 
parašytų apybraižų, kurių kiekviena pirminiu variantu turėjo 
pakankamai nuodugniai, taigi atskirai paimta, nušviesti svars- 
tomą problemą, tad suprantama, kodėl čia esama pasikartojimų, 
ypač liečiančių pamatines nuostatas. Nors apybraižų pavadini- 
mai buvo performuluoti ir praplėsti taip, kad geriau išryškėtų 
kiekvienos jų vieta visumoje, tačiau tekstų stengtasi nekeisti 
(išskyrus išnašose nurodytas vietas). Ir ne tik stokojant gebėjimo 

viską perdaryti kitaip, bet ir iš principo. Kiekvienas tekstas iš 
tikrųjų yra ilgo triūso kondensatas; visuma - tai atliktų tyrimų 
ekstraktas arba jų verbalizavimo procesas, atkuriantis tuos as- 
pektus, už kuriuos autorius prisiima atsakomybę. Net ir pasi- 
kartojimai nėra, ko gera, beprasmiški: neįprastesnės koncepcijos 
ir apibrėžimai yra primenami kaskart, kai tik tenka jais pasiremti. 

Dabar, kalbėdami iš esmės, pažvelkime, kokią vietą šios apy- 
braižos užima bendrų tyrimo tikslų atžvilgiu. Nuo pat darbo 
pradžios aš stengiausi išmėginti pasirinktąjį metodą, taikydamas 
jį keliais aspektais įvairiomis kryptimis. Pirmiausia buvo svarbu 
apsibrėžti bendrus rėmus - t.y. lyginamąjį antropologinį požiūrį 
į modernybę, išryškinant individualistinės ideologijos hierar- 
chiškumą. Tam, kaip jau minėta, pašvęstas VII skyrius. Po to 
išryškėjo pirmoji, chronologinė, tyrimo ašis: reikėjo istoriškai 
pasekti moderniosios ideologijos genezę ir jos plėtotę. Šiai temai 
skirtos trys studijos, dvi jų pateiktos šioje knygoje. Jos liečia 
įvairius istorinius laikotarpius (nors esama ir chronologinių su- 
tapimų), o labiausiai - įvairius ideologijos aspektus. Vienoje jų 
tyrinėjama pirmųjų amžių Bažnyčia, nevengiant gretinimų su 
Reformacija; čia parodoma, kaip individas krikščionis, iš pradžių 
toks svetimas pasauliui, vis giliau ir giliau į jį įtraukiamas; tai 
pirmas knygos skyrius. Antroji studija atskleidžia individua- 
lizmo stiprėjimą, kai, pradedant XIII amžiumi, vis labiau iš- 
siskyrė politikos kategorija ir gimė valstybės institucija. Tai antras 
knygos skyrius. (Beje, ši studija parašyta anksčiausiai, dėl to 
klausimas čia svarstomas perdėm bendrais bruožais ir, palyginus 
su vėlesniais darbais, kiek senoviškai.) Pagaliau trečiojoje stu- 
dijoje pabandyta pasekti, kaip, pradedant XVII amžiumi, įsi- 
tvirtino ekonomikos kategorija, kuri, sąveikaudama su religija ir 
politika, su Bažnyčia ir valstybe, savo ruožtu brandino indi- 
vidualizmą. Šis darbas virto knyga (Genėse et Epanouissement de 
Vidčologie ėconomigue, HAE, I), tad nėra čia pateikiamas. Šie trys 
naujosios ideologijos gimimo aspektai, nors ir neaprėpdami vi- 
sos klausimo problematikos, vis dėlto yra labai svarbūs. 

Antroji tyrimų ašis - Europos nacionalinių kultūrų lygini- 
mas - buvo pasirinkta nuo pat pradžių. Iš tikrųjų kalbų ir tautų 
įvairovė lemia, kad modernioji ideologija yra „įvelkama“ į la- 
bai skirtingus apvalkalus, tiksliau sakant - ji reiškiasi labai įvai- 
riomis, tas kalbas ir tautas daugiau ar mažiau atitinkančiomis 
subkultūros formomis [sous-cultures]. Jeigu į kiekvieną daugiau 
ar mažiau nacionalinę ideologiją pažvelgtume kaip į moder- 
niosios ideologijos variantą, rastųsi galimybė, bent jau pradžiai, 
imtis sistemingo šių variantų - tarkime, prancūziškojo, vokiš- 
kojo, angliškojo - lyginimo, kuris leistų juos, iki tol vienas kitam 
reliatyviai neskaidrius, iš tikrųjų suprasti. Praktiškai buvo dir- 
bama, vokiškąjį variantą lyginant - daugiau ar mažiau tiesio- 
giai - su prancūziškuoju. Čia įdėtas tik vienas straipsnis - „Volk 
ir tauta J.G. Herderio ir J.G. Fichte's teorijose“ (III skyr.). Jis yra 
gana glaustas, tačiau vokiečių idealizmo socialinėje filosofijoje 
šiai temai be išlygų teko centrinė vieta, be to, kalbama apie 
tarpsnį, kuris buvo svarbus, formuojantis moderniajai tautos 
idėjai. Tiesą sakant, aiškinantis klausimą bendroje plotmėje, jau 
gerokai pažengta, bet aš vis dėlto viliuosi turįs kai ką pridurti, 
tad negalėjau susilaikyti, nepabandęs pritaikyti bendras origi- 
nalias nuostatas hitlerizmui (IV skyr.). 

Lieka trečioji tyrimų ašis, arba veikiau trečioji perspektyva, 
didžia dalimi nulemta dviejų pirmųjų. Kas nutinka moderniajai 
ideologijai po to, kai ji įsitvirtina? Ar lyginamasis požiūris į 
ideologiją padeda nušviesti problemas, kurias iškėlė dviejų pas- 
kutinių jos amžių politinė istorija, pirmiausia - paaiškinti tota- 
litarizmą, traktuojant jį kaip šiuolaikinės visuomenės ligą? IV 
skyrius — tai indėlis į nacionalsocializmo tyrinėjimus. Šis skyrius 
įsikomponuoja, viena vertus, į bendrąją arba interkultūrinę šiuo- 
laikinio pasaulio problematiką ir, kita vertus, į vokiečių ideo- 
logijos, savaip atliepusios istorinę krizę, problematiką. Čia ana- 
lizuojamas antisemitinis rasizmas, bandant išsiaiškinti, kokią 
vietą jis užima reprezentacijų, kurias pats Adolfas Hitleris kny- 
goje Mein Kampf pateikė kaip tariamai savas, visumoje. 

Ši, ypatingai skausminga, totalitarizmo aspektą norėčiau pa- 
pildyti trumpa diskusija. Vincent'as Descombes'as savo plačios 
apimties straipsnyje, kuris didžia dalimi skirtas labai gerano- 
riškam ir įžvalgiam knygos HAE, I aptarimui, užsiminė apie 
Durkheimo bei Mausso sociologijos ir totalitarizmo sąsajas!“. Jis 
iškėlė klausimą, koks yra santykis tarp Durkheimo bei jo šali- 
ninkų holizmo ir totalitarizmo. Esą argi Durkheimas, 1912 m. 
karštai linkėdamas mūsų visuomenėms „kūrybinio pakilimo va- 
landų“, neidealizavęs, pats to nežinodamas, būsimo nacizmo, o 
Maussas argi neprisipažino esąs suglumęs dėl to, kas nutiko (op. 
cit., p. 1023-1026)? Negana to, Descombes'as, rodos, galiausiai 
nori įteigti, esą aš savo ruožtu bandas atkartoti „bloga žadančią“ 
Durkheimo avantiūrą, “Durkheimo mokyklos katastrofą“, kuri 
ją ištiko totalitarizmo akivaizdoje. Tačiau manasis totalitarizmo, 
kaip prieštaringo reiškinio, apibrėžimas, kurį kritikas cituoja 
(p. 1026), yra labai nutolęs nuo įprastinio požiūrio, jog; totalita- 
rizmas - tai paprastas grįžimas prie pirmykščio ar viduramžiško 
bendrumo; beje, Maussas tokiam požiūriui savo ruožtu prieš- 
taravo. Rodos, čia esama nesusipratimo. Aš tiesiai esu nurodęs, 
jog vienu apibrėžtu ir esminiu aspektu mano požiūris prasilen- 
kia su Durkheimo teiginiais. Pačioje HH pradžioje, išskirdamas 
dvi žodžio individas prasmes —- atskiras empirinis Žmogus ir 
žmogus kaip vertės subjektas'', — išnašoje (3a) kaip pavyzdį 
nurodžiau vieną paties Mausso pastraipą, kurioje jis kalba apie 
tokios skirties būtinumą. Taigi, jei šis skirtumas pripažįstamas, 
įtartino neaiškumo, kurį Descombes'as prikiša diurkheiminin- 
kams, nebelieka. Šiuo atžvilgiu kritikas nebuvo pakankamai 
apdairus. Tiesa, nors Durkheimas individualizmą traktavo kaip 
socialinę vertę!“, tačiau šis terminas jo žodyne neįgavo reikiamo 
svorio, savo teorijoje jis nepakankamai pabrėžė tikrąjį atotrūkį, 


16 Šią studiją paskelbė Critigue, 366, 1977, lapkritis, p. 998-1027 tokiu gana netikėtu 
pavadinimu: „Pour elle un Francais doit mourir“ („Už ją prancūzas privalo padėti savo 
galvą“). 

17 Žr. individas žodynėlyje knygos gale. 

18 Žr. Steven Lukes, Ėmile Durkheim, Penguin Books, 1973, p. 338 tt. 

kuris, šiai vertei įsigalėjus, atsirado tarp moderniųjų ir visų kitų 
žmonių", užtat jis ir galėjo sau leisti vienoje Elementarių formų* 
pastraipoje, kurią turi omenyje Descombes'as, vaizduoti moder- 
niųjų laikų Žmonių bendruomeninį „pakilimą“, tarsi kalbėtų 
apie Australijos gentis. 

Negana to, kad kalbėta apie dvi skirtingas „individo“ pras- 
mes, bet ir bandyta tuo pagrįsti individualizmo ir holizmo nesu- 
derinamumą (HH, $ 3): šiuo požiūriu, bet koks tariamas grįžimas 
prie holizmo, turint omeny moderniąją naciją, - tai sumanymas, 
grindžiamas melu ir prievarta, o nacizmas primena maskaradą. 
Individualizmas yra pamatinė moderniųjų visuomenių vertė. 
Hitleris nuo jos atitrūko ne labiau nei kiti, ir jį liečiančioje esė 
mėginama aiškiai parodyti, kad rasistinė antisemitizmo racio- 
nalizacija iš esmės remiasi giliai slypinčiu individualizmu. 


Iš tiesų, turint omeny, kad individualizmas yra, viena vertus, 
visagalis, o kita vertus, jį nuolat neišvengiamai persekioja jo 
paties priešybė, galima sakyti, kad totalitarizmas - tai drama- 
tiška kažko, kas vis iš naujo randasi šiuolaikiniame pasaulyje, 
išraiška. 

Tai gana miglotas pasakymas, tačiau kalbant bendru aspektu, 
sunku tiksliau pasakyti. Vis dėlto dabartinėje tyrinėjimų stadijoje 
kaip niekad ryškiai šių laikų ideologijoje atsiveria minėtas indi- 
vidualizmo ir jo priešybės sambūvis. Taigi nors modernybei yra 
būdinga individualistinė idėjų ir verčių konfigūracija, ši ištisai 
jos neapima. 

Iš kur šiuolaikinėje ideologijoje bei, plačiau imant, visuo- 
menėje randasi neindividualistinio pobūdžio elementų, aspektų 
ar veiksnių? Jie pirmiausia sietini su tuo, kad visuomenėje visada 
esti „atgyvenų“ ar iš ankstesnių laikų užsilikusių ir daugiau ar 


19 Tai tas pats nuotolis, kuris, mūsų požiūriu, išryškėjo, pereinant nuo Mausso teorijos 
prie Polanyi. 

* Kalbama apie Durkheimo veikalą Elementarios religinio gyvenimo formos. Toteminė 
sistema Australijoje. (Vertėjos pastaba.) 

mažiau paplitusių elementų, kaip, pavyzdžiui, šeima. Kita ver- 
tus, pats individualistinių verčių įsigalėjimas davė postūmį 
sudėtingai dialektikai, nulėmusiai, kad įvairiose sferose - kai 
kuriose nuo XVIII amžiaus pabaigos ir XIX amžiaus pradžios - 
susiklostė tokios verčių kombinacijos, kuriose individualistiniai 
elementai labai subtiliai sumišę su savo priešybėmis*. 

Tai palyginti paprastas dalykas, kuriam daugiausia aiškumo 
suteikė Polanyi, išanalizavęs ekonominę bei socialinę sferas, kur 
individualistinio principo pritaikymas, „liberalizmas“ , privertė 
griebtis socialinės apsaugos priemonių ir galiausiai privedė prie 
to, ką galima pavadinti šiuolaikiniu „postliberalizmu“. 

Kur kas sudėtingesnis, labai reikšmingas, bet iki šiol vos ap- 
čiuoptas procesas vyksta kultūrų sferoje; šio proceso išdava — 
kultūrų sąveika. Vyraujančios kultūros individualistinės idėjos 
bei vertės sklinda po pasaulį, patirdamos lokalias modifikacijas 
arba skatindamos naujų formų radimąsi. Tačiau iki šiol nebuvo 
pastebėta, kad tos modifikuotos ar naujos formos gali grįžti į 
vyraujančią kultūrą ir funkcionuoti joje kaip teisėti modernūs 
elementai. Taigi modernybės „įkultūrinimas“ kiekvienoje at- 
skiroje kultūroje vyksta, palikdamas ilgalaikes nuosėdas pačioje 
universalios modernybės tėvonijoje. Negana to, kartais šis pro- 
cesas yra kumuliuojantis, nes, vykstant tolesnei asimiliacijai, tos 
nuosėdos savo ruožtu gali pakisti. 

Nereikėtų įsivaizduoti, kad vykstant tokioms adaptacijoms 
modernioji ideologija prasiskiedžia ar susilpnėja. Keisčiausia ir 
įdomiausia yra tai, jog, priešingai, heterogeniškų elementų susi- 
jungimas, kai individualizmas absorbuoja sau svetimus, daugiau 
ar mažiau priešingus elementus, lemia, kad atitinkamų repre- 
zentacijų ideologinė galia sustiprėja, išauga. Tai ir sudaro dirvą 
totalitarizmui, kuris yra nevalingas, nesąmoningas, hiperten- 
ziškas individualizmo ir holizmo junginys. 


20 Apie šią ekonomikos idėjoms būdingą tendenciją esu užsiminęs veikalo La Grande 
Transformation pratarmės pabaigoje, op. cit. 

Leidau sau šį nukrypimą, turėdamas omenyje trumpą studiją 
apie Hitlerį ir sykiu norėdamas padaryti išvadą. Šiuolaikinis 
ideologinis pasaulis yra išaustas iš sąsajų, susidariusių, ėmus 
sąveikauti - mažų mažiausiai nuo XVIII amžiaus pabaigos — 
kultūroms, jis radosi iš individualizmo ir jo priešybės „veiksmų 
ir atoveiksmių“. Čia ne vieta plėtoti šį požiūrį, tai daryti būtų 
per anksti, nes tasai požiūris — tik bendra iki šiol tebesitęsiančių 
tyrimų išdava arba, tiksliau tariant, jo sklaidos perspektyva, 
atverianti kaskart naujas tyrinėjimo erdves. Pasukus šiuo keliu, 
neretai pasitaiko nukrypti nuo išeities taško ar net susidurti su 
nelengvomis žodyno kliūtimis, tarsi būtų reikalaujama išpirkos 
už nueitą kelią. Pirmiausia buvo svarbu išskirti, kas būdinga 
modernybei, nustatant, kuo būtent ji skiriasi ir ką bendra turi su 
tuo, kas buvo būdinga anksčiau, ir aprašyti to ypatumo, kurį 
mes čia pavadinome individualizmu, genezę. Šiame tyrimo eta- 
pe stengtasi kuo plačiau atskleisti individualizmo ir moderny- 
bės tapatumą. Pastaruoju metu ima ryškėti vienas labai svarus 
faktas, kad šiuolaikiniame pasaulyje, - net ir „pažangiojoje“, 
„Išsivysčiusioje“ ar par excellence „moderniojoje“ jo dalyje, dargi 
turint omenyje vien jos idėjų ir verčių sistemą, vien jos ideolo- 
giją, - esama kažko, kas pagal minėtą apibrėžimą nėra specifiškai 
modernu. Negana to, mes parodysime, kad daugybė idėjų bei 
verčių, kurios laikytos labiausiai moderniomis, iš tikrųjų yra is- 
torijos išdava ir kad istorijoje modernumas ir nemodernumas 
ar, tiksliau tariant, individualistinės idėjos ir vertės bei šių prie- 
šybės labai glaudžiai susipynė*?!. 

Taigi būtų galima kalbėti apie šiuolaikinio pasaulio „post- 
moderniškumą“, tačiau vis dėlto svarbiausias uždavinys yra 
išanalizuoti šias daugiau ar mažiau hibridines reprezentacijas, 
konkrečiai atsekti sąveikas, lėmusias jų radimąsi, numatyti jų 
likimą, trumpai tariant, būtina ištirti dviejų pastarųjų šimtmečių 
ideologijos istoriją kultūrų sąveikos aspektu. 


21 Žr. „Identitės collectives et idėologie universaliste; leur interaction de fait“, Critigue, 
Nr. 456, 1985, gegužė, p. 506-518. 

Nuo individo ekstrapasauliečio 
prie individo pasauliečio* 


Šią studiją sudaro dvi dalys. Pagrindinė dalis skirta pirmiesiems 
krikščionybės amžiams. Čia apžvelgiami pradiniai sklaidos eta- 
pai. Priede, aptariančiame Jeano Calvino koncepciją, bandoma 
atskleisti, kuo galiausiai šis procesas baigėsi“*. 


Krikščioniškieji individualizmo pradmenys 


Pastaraisiais dešimtmečiais ne vienas tyrinėtojas priėjo prie 
išvados, kad modernusis individualizmas - išskirtinis reiškinys 
civilizacijų istorijoje. Tačiau kadangi pati individo idėja yra ne 


* Ši studija, pavadinta „La genėse chrėtienne de I'individualisme moderne, une vue 
modifiėe de nos origines“, pasirodė žurnale Le Debat, 15, 1981, rugsėjis-spalis (anglų 
k.: Religion, 12, 1982, p. 1-27, žr. diskusiją ibid., p. 83-91). 

+ Autorius pavadinime bei tekste vartoja terminus individu-hors-du-monde ir individu- 
dans-le-monde, kuriems sunku surasti tinkamą lietuvišką formą; sąvokos „individas“ 
dvejopos prasmės priešpriešai išreikšti lietuviškame tekste pasirinkti kitoje vietoje 
autoriaus pavartoti aiškinamieji terminai „individas ekstrapasaulietis“ ir „individas 
pasaulietis“ (Vertėjos pastaba). 

** Pirmoji dalis - tai prancūziška Deneke Lecture versija, įteikta ledi Margaret Hall 
Oksforde 1980 m. gegužę (žr. ankstesnį tekstą Annuaire de VĖcole pratigue des hautes 

tik fundamentali, bet ir idiosinkraziška, labai svarbu, kad ji de- 
rintųsi su savo pirminėmis apraiškomis. Kai kurių autorių — 
pirmiausia iš tų kraštų, kur stipri nominalizmo tradicija - įsiti- 
kinimu, ši idėja gyvavusi visada. Pasak kitų, ji radosi drauge su 
Renesansu arba su buržuazijos iškilimu. Dažniausiai, be abejo, 
laikomasi tradicinio požiūrio, kad šios idėjos šaknys glūdi kla- 
sikiniame bei judėjų krikščionių pavelde, nors dėl įtakos nuo- 
monės skiriasi. Kai kurie klasikinio palikimo tyrinėtojai mano, 
esą „rišlaus diskurso“ išradimas Graikijoje byloja, kad Žmonės 
ėmė suvokti esą individai: neaiškaus mąstymo miglos po Atėnų 
saule išsisklaidė, mitas perleido ginklus protui, ir šis įvykis pa- 
ženklino tikrąją istorijos pradžią. Šiame teiginyje neabejotinai 
esama tiesos, tačiau jis perdėm siauras, toks siauras, kad nū- 
dienos pasaulyje skamba provincialiai. Mažų mažiausia jis pra- 
šosi patikslinamas. Pradžią padarė sociologas, iškeldamas la- 
biau religijos, nei filosofijos vaidmenį, nes religija daro poveikį 
visai visuomenei ir tiesiogiai neatsiejama nuo veiklos. Tai buvo 
M. Weberis. 

Negvildensime, kokios buvo šio žingsnio priežastys ir pasek- 
mės, o tik panagrinėsime idėjų bei verčių konfigūracijas, ideo- 
loginius tinklus, mėgindami įžvelgti, kokie pamatiniai santykiai 
juos palaiko. Savo tezę galėčiau suformuluoti maždaug taip: 
moderniojo individualizmo apraiškų būta tarp pirmųjų krikš- 
čionių bei juos supančiame pasaulyje, tačiau tai nebuvo tiksliai 
toks, mums įprastas, individualizmas. Iš tikrųjų ankstyvąją ir 
naująją individualizmo formas atskyrė tokios gilios ir sudėtingos 
permainos, jog tam, kad šios iki galo įvyktų, prireikė ne mažiau 
septyniolikos krikščionybės istorijos amžių, pagaliau gal jos 


ėtudes, 6-e section, 1973-1974). Pagrindinę tezę paskatino suformuluoti kolokviumas 
apie Dedalą pirmame tūkstantmetyje iki Kr., tad esu labai dėkingas jos dalyviams, 
pirmiausia Arnaldo Momigliano, Sally Humphreys ir Peteriui Brownui, už jų kritiką ir 
sugestyvias mintis (apie tai, kaip pirmą kartą buvo iškelta hipotezė, kurią kritikai 
paskatino patikslinti ir praplėsti, žr. Daedalus, 1975, pavasaris). 

Priedas apie Calviną buvo parengtas seminarui „La catėgorie de personne“ (Oxford: 
Wolfson College, 1980, gegužė). 

tebevyksta ir mūsų dienomis. Religija buvo svarbiausias veiks- 
nys, iš pradžių nulėmęs formos visuotinumą, o vėliau -jos kaitą. 
Kalbant apie naująjį individualizmą apsibrėžtuose laiko rėmuo- 
se, reikėtų turėti omenyje dvejopą, sakytume, jo genezę: indi- 
vidualizmas susiformavo ir iškilo vienokiu pavidalu, po to lėtai 
transformavosi ir tapo kitokiu. Šios esė rėmuose esu priverstas 
tenkintis, apibūdindamas individualizmo ištakas bei aptarda- 
mas keletą pradinių jo raidos etapų. Tikiuosi, jog bus atleista, 
kad tenka kalbėti glaustai ir abstrakčiai. 

Norint į mūsų kultūrą pažvelgti kaip į vientisą ir savitą reiš- 
kinį, būtina pasirinkti tokią perspektyvą, kuri išryškintų jos skir- 
tingumą nuo kitų kultūrų. Tik šitaip įmanoma įsisąmoninti tai, į 
ką paprastai nekreipiama dėmesio: natūralų ir neišreikštą mūsų 
kasdienio diskurso pamatą. Antai, kalbėdami apie „individą“, 
mes pažymime sykiu du dalykus: už mūsų esantį objektą ir tam 
tikrą vertę. Lyginimas mus įpareigoja šiuos du aspektus anali- 
tiškai išskirti: viena vertus, turimas omenyje kalbantis, mąstantis 
ir valingas empirinis subjektas, t.y. individualus Žmonių giminės 
atstovas, su kuriuo susiduriama kiekvienoje visuomenėje, ir, kita 
vertus, nepriklausoma, savarankiška — vadinasi, iš esmės neso- 
ciali - dorovinė esybė, kuri yra aukščiausių mūsų verčių subjektas 
ir kuri figūruoja pirmiausia mūsų moderniojoje Žmogaus ir vi- 
suomenės ideologijoje. Šiuo požiūriu, esti dvejopos visuomenės. 
Tuo atveju, kai Individas yra tapęs aukščiausia verte, aš kalbu 
apie individualizmą; priešingu atveju, kai verte laikoma visuo- 
menė kaip visuma, aš kalbu apie holizmą. 

Kalbant apskritai, individualizmo kilmės problema reikalauja 
išsiaiškinti, kokiu būdu iš bendro holistinių visuomenių tipo 
galėjo išsirutulioti naujas tipas, iš esmės prieštaraujantis įprastai 
visuomenės sampratai. Kokiu būdu šis perėjimas tapo įmano- 
mas, kaip galima suprasti perėjimą, kai kalbama apie du prie- 
šingus pasaulius, dvi nesutaikomas ideologijas? 

Palyginimas su Indija leidžia daryti vieną prielaidą. Daugiau 
nei prieš du tūkstantmečius indų visuomenei buvo būdingi du 

saviti bruožai: visuomenė reikalauja, kad visi jos nariai tiesiogiai 
priklausytų vieni nuo kitų, primesdama individui, kaip mes jį 
suprantame, prievartinius santykius, tačiau, antra vertus, pasau- 
lio atsižadėjimo institucija suteikia nepriklausomybę kiekvie- 
nam, pasirinkusiam tokį kelią!. Atsitiko taip, kad būtent tasai 
pasaulio atsižadėjęs Žmogus tapo atsakingas už visas Indijoje 
prigijusias religines naujoves. Maža to, senieji tekstai aiškiai 
parodo, kaip toji institucija radosi, ir tai nesunku suprasti: žmo- 
gus, kuris ieško aukščiausios tiesos, atsižada socialinio gyve- 
nimo ir visų jį varžančių saitų, kad galėtų pasišvęsti savęs tobu- 
linimui ir savo susikurtam likimui. Žvelgdamas į už jo esantį 
socialinį pasaulį, jis mato jį iš tolo, tarsi tai būtų kažkas netikra, 
o savęs atradimas jam reiškia išsigelbėjimą, tačiau ne krikščio- 
niško išganymo prasme, o tuo, kad jis išsilaisvina iš tokio gy- 
venimo, kokį jis gyvena šiame pasaulyje, pančių. 

Pasaulio atsižadėjusiam Žmogui pakanka savęs, jis rūpinasi 
tik pats savimi. Jo mąstysena yra panaši į moderniojo individo 
mąstyseną, tačiau esama esminio skirtumo: mes gyvename so- 
cialiniame pasaulyje, jis gyvena už jo. Štai kodėl aš pavadinau 
pasaulio atsižadėjusį indą individu-hors-du-monde. Palyginimui 
galime sakyti, kad mes esame individus-dans-le-monde, individai 
pasauliečiai, ogi jis yra individas ekstrapasaulietis. Sąvoką „indi- 
vidu-hors-du-monde“* aš labai dažnai vartosiu, tad norėčiau at- 
kreipti dėmesį į tą keistą esybę ir jos savitą santykį su visuo- 
mene. Pasaulio atsižadėjęs Žmogus gali gyventi kaip vienišas 
atsiskyrėlis arba jis gali prisijungti prie tokių pat, kaip ir jis, 
kolegų, kuriems vadovauja pasaulio atsižadėjęs mokytojas, re- 
prezentuojantis ypatingą „išsilaisvinimo discipliną“. Akivaizdu, 
jog lygindami su vakarietiškaisiais atsiskyrėliais arba budistų 
bei krikščionių vienuolynais, rasime daug panašumo. Pavyz- 
džiui, dvejopo tipo kongregacijos nepriklausomai viena nuo 
kitos išrado tai, ką mes vadiname mažoritariniais rinkimais. 


1 Žr. L. Dumont, „Le renoncement dans les religions de I'Inde“ (1959), HH, app. B. 
* Žr. aukščiau, išnaša vertėjos pastaba, p. 35. 

Svarbiausias dalykas, mūsų požiūriu, yra bedugnė, kuri pa- 
saulio atsižadėjusį Žmogų skiria nuo socialinio pasaulio bei nuo 
žmogaus pasauliečio. Pirmiausia, išsilaisvinimo kelias atsiveria 
tik tam, kas atsižada pasaulio. Laikymasis atokiai [distanciation|) 
nuo socialinio pasaulio yra individualaus dvasinio tobulėjimo 
sąlyga. Iš pasaulio atsižadėjimo tiesiogiai plaukia gyvenimo 
pasaulyje reliatyvizavimas. Tik vakarietis gali suklysti, manyda- 
mas, kad kai kurios atsižadėjusiųjų sektos bandė keisti socialinę 
tvarką. Sąveikavimas su socialiniu pasauliu čia įgavo kitokias 
formas. Pirmiausia, atsižadėjusysis priklauso nuo šio pasaulio, 
kad galėtų pragyventi, tad paprastai jis imasi mokyti žmogų 
pasaulietį. Žiūrint istoriškai, savita indiškoji dialektika pasirodė 
gana gyvybinga, tačiau mes čia į tai nesigilinsime. Įsidėmėkime 
tik pradinę situaciją, kuri budizmui ir dabar būdinga. Kad pa- 
saulietis galėtų prisijungti prie kongregacijos, jis yra mokomas 
tik vienos reliatyvios dorovės: jis turi būti taurus santykiuose su 
vienuoliais ir vengti pernelyg gėdingų poelgių. 

Ypač reikšminga, mūsų požiūriu, čia yra tai, kad indiškasis 
raidos variantas lengvai suvokiamas ir atrodo išties „natūralus“. 
Vadinasi, galime daryti tokią prielaidą: jeigu individualizmui 
lemta rastis tradicinio, holistinio tipo visuomenėje, jis turėtų kilti 
iš priešpriešos visuomenei ir reikštis kaip jos papildas, kitaip 
tariant, skleistis individo ekstrapasauliečio forma. Ar galima 
manyti, kad tokiu pat būdu individualizmas prasidėjo ir Vaka- 
ruose? Būtent tai aš ir mėginsiu įrodyti; kad ir kaip skirtųsi 
reprezentacijų turinys, tas pats sociologinis tipas, su kuriuo susi- 
dūrėme Indijoje - individas ekstrapasaulietis - mūsų eros pra- 
džioje nenuginčijamai reiškėsi krikščionybėje ir jos aplinkoje. 

Dėl pamatinės žmogaus sampratos, gimusios iš Jėzaus Kris- 
taus mokymo, abejonių nekyla: E. Troeltscho žodžiais tariant, 
žmogus - tai individas, santykiaujantis su Dievu, o tai mūsų ter- 
minais iš esmės reiškia individą ekstrapasaulietį. Prieš imda- 
masis plėtoti šį požiūrį, aš norėčiau stabtelėti prie bendresnio 
teiginio. Galima sutikti, kad helenistinis pasaulis, turint omeny 

išsilavinusius žmones, buvo taip persiėmęs individo ekstrapa- 
sauliečio sampratos, kad krikščionybė galiausiai nebūtų šioje 
aplinkoje prigijusi, jeigu ji būtų pasiūliusi kitokio tipo indivi- 
dualizmą. Tai ganėtinai griežta tezė, iš pirmo žvilgsnio lyg ir 
prieštaraujanti tvirtai nusistovėjusioms koncepcijoms. Tačiau iš 
tikrųjų ji tik šiek tiek jas modifikuoja, leisdama geriau, negu 
paplitęs požiūris, sujungti draugėn gausybę išsklaidytų duo- 
menų. Paprastai pripažįstama, kad perėjimas nuo Platono ir 
Aristotelio prie naujųjų helenizmo laikotarpio mokyklų liudija 
filosofinės minties šuoliškumą („a great gap')*? - staigų indivi- 
dualizmo išnirimą. Juk Platonas ir Aristotelis polį traktavo kaip 
savaimingą reiškinį, ogi dabar individas laikomas subsistenciš- 
ku (ibid., p. 125). Individas čia traktuojamas arba kaip faktas, 
arba - tai bendras epikūriečių, kinikų bei stoikų požiūris - kaip 
idealas. Žvelgiant mums rūpimu aspektu, yra aišku, jog he- 
lenistinė mąstysena iškart nusigręžė nuo socialinio pasaulio. 
Būtų galima pateikti daugybę citatų iš manojau keliais sakiniais 
cituotos George'o H. Sabine'o Politinės minties istorijos, kurioje 
visos trys minėtos mokyklos yra laikomos skirtingais „pasaulio 
atsižadėjimo“ variantais (p. 137). Šios mokyklos moko išminties 
ir skelbia, kad norint tapti išminčiumi, pirmiausia reikia atsi- 
žadėti pasaulio. Kritiška nuostata persmelkia visą laikotarpį 
įvairiausiomis formomis; ji išreiškia radikalią išminties ir pa- 
saulio, išminčiaus ir neapsišvietusių Žmonių, tampančių pasau- 
lietiško gyvenimo aukomis, dichotomiją. Diogenas priešpriešina 
išminčių ir kvailius; Chrisipas teigia, jog išminčiaus siela po 
mirties gyvena ilgiau negu paprastų mirtingųjų sielos. Indijoje 
manyta, kad tiesa pasiekiama tik atsižadėjus pasaulio, Zenonas 
buvo įsitikinęs, kad vienintelis išminčius žino, kas yra gėris; net 
ir pačių išminčių pasaulietiški poelgiai negali būti geri, o tik 
geresni, negu kitų: prisitaikymas prie pasaulio siejamas su verčių 
reliatyvizacija ta pačia prasme, į kurią esu atkreipęs dėmesį, kal- 
bėdamas apie Indiją. 

2 G.H. Sabine, A History of Political Theory, London, 1963, 3-e ed., p. 143. 

Stoicizmui nuo pat pradžių buvo būdinga prisitaikymo prie 
pasaulio nuostata, kuri viduriniajame ir vėlyvajame raidos etape 
palaipsniui stiprėjo. Tai veikiausiai ir sukėlė vėlesnių interpre- 
tatorių abejones dėl doktrinos ekstrapasaulietiškumo. Antai Ro- 
mos stoikai pratins prie sunkios pasaulio naštos, o Seneką laikys 
sau artimu filosofu ne tik viduriniųjų amžių mąstytojai, bet ir 
Rousseau, perėmęs ne vieną Senekos mintį. Tačiau nesunku nu- 
statyti, kas juos nuo pat pradžių skiria: pastarieji laikysis in- 
divido subsistenciškumo principo net ir tada, kai individas vei- 
kia pasaulyje. Ogi stoikas privalo išlikti atsiskyręs nuo pasaulio 
ir būti abejingas kančioms, net ir stengdamasis jas palengvinti. 
Antai Epiktetas sako: „Jis gali giliai dūsauti [sykiu su kenčian- 
čiuoju], jeigu tik jo dejonė nekyla iš širdies““. 

Šis gana keistas bruožas parodo, kad stoikas, net ir atsigręž- 
damas į pasaulį - beje, tokiu būdu, kuris visiškai nebūdingas 
pasaulio atsižadėjusiam indui, - tik savotiškai prie jo prisitaiko: 
iš esmės jis save apibrėžia kaip svetimą pasauliui. 

Kaip paaiškinti šio filosofinio individualizmo radimąsi? Indi- 
vidualizmas mums yra toks akivaizdus dalykas, kad ir šiuo 
atveju mes linkę jį traktuoti tiesiog kaip graikų polių suirimo bei 
pasaulio — graikų ir atėjūnų arba sumišusių barbarų - susivie- 
nijimo, valdant Aleksandrui, padarinį. Be jokios abejonės, tai bu- 
vo precedento neturėjęs istorinis įvykis, leidžiąs paaiškinti dau- 
gelį bruožų, tačiau, mano požiūriu, nepadedąs suprasti individo, 
kaip vertės, išnirimo, susikūrimo ex nihilo. Pravartu į tai pažvelg- 
ti pirmiausia pačios filosofijos požiūriu. Juk helenizmo filosofai 
ne tik turėjo progą pasinaudoti ikisokratikų idėjomis, jie buvo ne 
tik sofistų bei kitų filosofinių srovių, rodos, tvinte užtvindžiusių 
klasikinį laikotarpį, paveldėtojai, - individualizmą skatino pati 
3 Šią mintį cituoja Edwynas Bevanas, Stoiciens et Sceptigues, Paris, 1927, p. 63, versta iš 
anglų kalbos. Jis čia įžvelgia panašumą su indiškuoju pasaulio atsižadėjimu. Pateik- 
damas ilgą citatą iš Bhagavadgitos, jis nori parodyti, jog esama atitikimo su stoicizmo 
maksimomis, liečiančiomis pasaulio atsižadėjimą (ibid., p. 75-79). Iš tikrųjų pasaulio 


atsižadėjimo nuostatos indiškajame tekste jau laikomasi. Žr. „Le renoncement...“, lo. 
cit., section 4. 

filosofinė veikla, racionalaus tyrinėjimo patirtis, kurią mąstytojai 
kaupė iš kartos į kartą, nes protas, būdamas iš principo uni- 
versalus, praktiškai veikia per konkretų asmenį, kuris užsiima 
protiniu darbu, įgavusiu, bent jau netiesiogiai, ypatingą rangą. 
Platonas ir Aristotelis jau po Sokrato aiškiai pripažino, kad žmo- 
gus iš esmės yra visuomeninė būtybė. Jų helenistiškųjų įpėdinių 
nuopelnas buvo tas, kad šie kaip aukščiausią idealą iškėlė nuo 
socialinio gyvenimo atitrūkusį išminčių. Jei ir būta idėjų gi- 
minystės, įvairiausi politiniai pokyčiai, visuotinės Imperijos gi- 
mimas, akstinęs visose valdose palaikyti kuo glaudesnius ryšius, 
neabejotinai skatino tų idėjų kaitą. Reikia pabrėžti, jog nors ir 
nesama pakankamai duomenų, leidžiančių teigti, kad šioje ap- 
linkoje indiškasis pasaulio atsižadėjimo tipas turėjo tiesioginės 
ar netiesioginės įtakos, negalima a priori to atmesti. 

Jeigu reikėtų pavyzdžio, liudijančio, kad pasaulio atsižadėji- 
mo mentalitetas iš tikrųjų buvo užvaldęs Jėzaus Kristaus laikais 
gyvenusius apsišvietusius žmones, būtų galima prisiminti vie- 
no žydo, Filono Aleksandriečio, asmenybę. Filonas būsimiems 
krikščionių apologetams parodė, kaip religinį pranešimą pri- 
taikyti apsišvietusiai pagonių visuomenei. Jis aistringai kalbėjo 
apie savo karštą prielankumą kontempliatyviam atsiskyrėlio 
gyvenimui, į kurį degte degąs noru sugrįžti ir kurį nutraukęs, 
tik trokšdamas tarnauti bendruomenei politikos sferoje - ką jis, 
beje, itin sėkmingai darė. E.R. Goodenough'as taikliai pastebėjo, 
kaip, viena vertus, šių dviejų gyvenimo būdų, bei, kita vertus, 
žydų tikėjimo ir pagoniškos filosofijos hierarchija atsispindi iš 
esmės dvejopo pobūdžio Filono pažiūrose: kartais jos - egzo- 
terinės ir apologetiškos, o kartais - ezoterinės ir hebrajiškos*. 

Grįždamas prie krikščionybės, turiu pirmiausia pasakyti, jog 
pagrindinis mano gidas čia bus Bažnyčios istorikas bei sociolo- 
gas Ernstas Troeltschas. Savo didžiulės apimties knygoje Bažny- 
čios bei krikščioniškų grupių socialinės doktrinos, kuri buvo pa- 
skelbta 1911 m. ir gali būti laikoma šedevru, Troeltschas jau yra 


* E.R. Goodenough, An Introduction to Philo Judae, New Haven, 1940. 

pateikęs palyginti vientisą požiūrį į, jo žodžiais tariant, „visuo- 
tinę krikščionių Bažnyčios istoriją“ (p. VIII)?. Nors Troeltscho 
tekstą pravartu būtų kai kuriais aspektais papildyti ar patikslinti, 
mano pastangos iš esmės yra bandymas, pasitelkus neseniai 
aptartą lyginamąjį metodą, pasiūlyti dar vieningesnį ir papras- 
tesnį visumos suvokimą, net jei šiuo momentu mes susitelksime 
tik ties viena šios visumos dalimi“. 

Kadangi medžiaga pakankamai gerai Žinoma, aš suprastin- 
damas išskirsiu keletą svarstytinų bruožų. Pagal Jėzaus Kristaus, 
o vėliau - Pauliaus mokymą, krikščionis yra „individas, santy- 
kiaujantis su Dievu“. Vadinasi, sako Troeltschas, krikščionio 
santykiui su Dievu būdingas „absoliutus individualizmas ir 
absoliutus universalizmas“. Santykis su Dievu kaip su Tėvu 
individualiai sielai suteikia amžiną vertę, sykiu iš šio santykio 
randasi žmogiškoji brolybė: krikščionys susijungia Kristuje, jie 
yra jo vaikai. Šis nepaprastas teiginys „veikia“ ir toje plotmėje, 
kuri transcenduoja žmogaus bei socialinių institutų pasaulį, nes 
pastarieji juk taip pat kyla iš Dievo. Tuo pat metu begalinė in- 
divido vertė yra pasaulio, tokio, koks jis yra, sumenkinimas, 
nuvertinimas: dualizmas, kaip atspirties taškas, sukeliantis neiš- 
vengiamą įtampą - tai konstitutyviniai krikščionybės elementai, 
išliekantys per visą jos istoriją. 

Šioje vietoje stabtelėkime. Moderniajam žmogui toji įtampa 
tarp tiesos ir tikrovės atrodo visiškai nepriimtinas dalykas, jis 


5 E. Troeltsch, «Die Soziallehren der christlichen Kirchen und Gruppen», Gesammelte 
Schriften, t. I, Tūbingen, 1922; Aalen, 1965. Vertimas į anglų kalbą: The Social Teaching of 
the Christian Churches, New York, Harper Torchbooks, 1960, 2 t. (Vertime, kuris yra 
lengviau prieinamas, palikta Troeltscho išnašų numeracija, tačiau ji ne visada patikima.) 
Šiame tekste puslapiai nurodomi taip, kaip jie nurodyti minėtame veikale, išskyrus 
nesutapimus. 

6 Mūsų teiginiai nedaug nutolę nuo bendrosios Troeltscho knygos prasmės. Antai 
įžvalgus sociologas Benjaminas Nelsonas, pabrėžęs, kad ne tik Troeltscho, bet ir iški- 
liausių XIX ir XX amžiaus vokiečių mąstytojų, pradedant Hegeliu, dėmesį pirmiausia 
patraukė „pirmykštės krikščionybės institucionalizavimas“, šią problemą išsakė dar ir 
kitais žodžiais: „Kaip iš ultrapasaulietinės sektos radosi Romos bažnyčia?“. ( „Weber, 
Troeltsch, Jellinek as comparative historical sociologists“, Sociological Analysis, 36/3, 
1975, p. 229-240; plg. p. 232). 

negali jos pripažinti. Mes kartkartėmis užsimename apie „pa- 
saulio keitimą“, ir jau iš pirmųjų Hegelio raštų yra aišku, kad jis 
linkęs matyti Jėzų Kristų skelbiantį karą pasauliui, tokiam, koks 
jis yra. Tačiau žvelgdami retrospektyviai mes matome, kad jei 
Jėzaus Kristaus, kaip žmogaus, veikla būtų buvusi tokio po- 
būdžio, rezultatas būtų buvęs menkas palyginti su tuo, ką amžių 
tėkmėje atnešė jo mokymas. Sulaukęs brandaus amžiaus, He- 
gelis atgailavo jaunystėje buvęs perdėm nekantrus, be išlygų pa- 
sikliaudamas krikščioniškojo subjektyvizmo, t.y. krikščionybės 
prigimtyje glūdinčios įtampos, produktyvumu". Iš tikrųjų, jeigu 
į tą įtampą žvelgiame lyginamuoju aspektu, „pasaulio keitimo“ 
idėja atrodo tokia absurdiška, kad nesunkiai suprasime, jog, ji 
galėjo iškilti tik civilizacijoje, kuri ilgą laiką beatodairiškai teigė 
absoliučią žadėtojo žmogaus gyvenimo ir jo faktiškojo gyvenimo 
atskirtį. Toji moderni beprotybė įsišaknijo vadinamojoje kryžiaus 
absurdo koncepcijoje. Pamenu, kaip Alexandre'as Koyrė viena- 
me pokalbyje priešpriešino Jėzaus Kristaus beprotybę blaiviam 
Budos protui. Tačiau tarp jų esama ir bendrumo: abiem būdinga 
tai, kad ypatingas dėmesys individui siejasi su pasaulio nuver- 
tinimu (dė-valuation) ar veikiau juo grindžiamas“. Abi religijos 
yra neabejotinai universalios ir dėl to misionieriškos, abi labai 
plačiai paplitusios ir ilgaamžės, atnešusios nusiraminimą nesu- 
skaičiuojamai daugybei žmonių. Drįsčiau net daryti toli siekian- 
čią prielaidą, kad būtent dėl to jos abi yra teisingos bent jau viena 
prasme: norint, kad žmogaus (ypač, jei kalbėsime apie univer- 
salistinio mentaliteto žmogų) gyvenimas būtų pakeliamas, svar- 
bu išsaugoti vertes -jos turi likti nepasiekiamos ir netapti įvykiu. 


7 Žr. Hegels theologische Jugendschriften, Tūbingen, 1907, p. 221-230. Jaunystėje Hegelis 
buvo gana revoliucingai nusiteikęs ir karštai žavėjosi idealiu poliu (ibid., p. 163-164, 
297-302, 335). Apie brandaus amžiaus pažiūras žr. Michael Theunissen, Hegels Lehre 
vom absoluten Geist als theologisch-politischer Traktat, Berlin, 1970, p. 10-11. 

8 Kitas dalykas, kad nuvertinimas vienu atveju yra reliatyvus, o kitu - gana radikalus. 
Aišku, jog tai, kad Edwardas Conze'as tarp „Buddhism (Mahayana) and Gnosis“ įžvelgė 
labai mažai paralelių, lėmė giliai slypinti dvejopa individo ekstrapasauliečio prigimtis. 
(Žr. pirmiausia Origini dello Gnosticismo pabaigą ir paskutinę išnašą, Colloguio di 
Messina, 1966, balandžio 13-18, Leyde, 1967, p. 665 tt.). 

Krikščionybėje nuo pat pradžių esama to, ko nepavyko pla- 
tesniu mastu pasiekti jokiai indų religijai: tai Kristaus meilėje 
glūdinti ir per ją pasireiškianti brolybė, savo ruožtu lemianti visų 
lygybę, kuri, kaip primygtinai pabrėžia Troeltschas, „egzistuoja 
tik Dievo akivaizdoje“. Kalbant sociologijos terminais, gal būtų 
priimtina tokia krikščionybės formulė: tai individo išsilaisvini- 
mas per asmeninę transcendenciją ir individų ekstrapasauliečių 
susijungimas į bendruomenę, kuri, nors vaikšto ant Žemės, ta- 
čiau širdimi yra danguje. 

Troeltschas pabrėžia, jog vėliau išsirutuliojo keistas radikalizmo 
ir konservatizmo mišinys. Pravartu būtų į jį pažvelgti hierarchiniu 
požiūriu. Čia esama ištisos serijos panašaus pobūdžio priešprie- 
šų — tarp šio ir anapusinio pasaulių, kūno ir sielos, Valstybės ir 
Bažnyčios, Senojo ir Naujojo Testamentų, - kurias Gerard'as Cas- 
pary vadina „Pauliaus poromis“. Remiuosi analize, kuri pateikta 
neseniai pasirodžiusioje puikioje jo knygoje, skirtoje Origeno eg- 
zegezei?. Aišku, jog šių opozicijų poliai yra hierarchizuoti, nors iš 
pirmo žvilgsnio to ir nesimato. Kai Jėzus Kristus moko atiduoti, 
kas ciesoriaus, ciesoriui, o kas Dievo - Dievui, simetriškumas čia 
tik tariamas, nes juk būtent Dievo valia mes privalome paklusti 
teisėtiems ciesoriaus reikalavimams. Šitaip sukuriamas nuotolis, 
kuris tam tikra prasme yra didesnis, nei jis būtų, stačiai atmetus 
ciesoriaus reikalavimus. Pasaulietinė tvarka yra reliatyvizuojama, 
nes ji subordinuota absoliučioms vertėms. Ši dichotomija - siste- 
minga. Ekstrapasaulietiškasis individualizmas apima šio pasaulio 
galių pripažinimą ir paklusimą joms. Norėdamas tai pavaizduoti, 
nubrėžčiau du koncentrinius apskritimus, kurių didesnysis reikš- 
tų iš santykio su Dievu kylantį individualizmą, o mažesnysis — 
pasaulio būtinumų, pareigų ir pavaldinio prievolių pripažinimą, 
kitaip tariant, įsijungimą į pagonišką, po to - į krikščionišką vi- 
suomenę, kuri tebėra holistinė. Ši figūra, kur pradinė referencija, 
pamatinė apibrėžtis apglėbia pasaulietinį gyvenimą, kaip savo 


9 G. Caspary, Politics and Exegesis: Origen and the Two Swords, Berkeley: University of 
California Press, 1979. 

antitezę, o ekstrapasaulietiškasis individualizmas subordinuoja 
normalų socialinio gyvenimo holizmą, geba puikiai sutalpinti 
savyje visus paskesnius principinius pokyčius, kuriuos nurodė 
Troeltschas. Istorijoje atsitiks taip, kad aukščiausia vertė ims vis 
labiau spausti jos gniaužtuose esantį opozicinį pasaulietiškąjį 
elementą. Pasaulietinis gyvenimas atskirais etapais pasiduos 
ekstrapasaulietiškojo elemento užkratui, kol galiausiai pasaulio 
heterogeniškumas visiškai išnyks. Tuomet visas laukas taps vie- 
ningas, holizmas iš reprezentacijos dings, vyraus įsitikinimas, jog 
gyvenimas pasaulyje gali visiškai derėti su aukščiausia verte, o 
individas ekstrapasaulietis jau bus tapęs moderniu individu pa- 
sauliečiu. Šitaip pati istorija patvirtina, kokia didžiulė yra pradinės 
dispozicijos galia. 

Norėčiau pridurti mažų mažiausiai vieną pastabą dėl anks- 
tyvajai krikščionybei būdingo milenarizmo. Pirmieji krikščionys 
gyveno viltimi, jog būtinai sugrįš Mesijas ir įkurs Dievo kara- 
lystę. Šis tikėjimas greičiausiai buvo funkcionalus tuo, kad padė- 
jo Žmonėms susitaikyti, bent jau tuo metu, su nepatogiu krikš- 
čionišku tikėjimu, kuris jų faktinės padėties tiesiogiai nelietė. 
Tačiau pasitaiko, kad milenaristiniai sąjūdžiai, dažnai vadinami 
cargo cults, plūste užplūsta pasaulį ir mūsų dienomis, ypač susi- 
klosčius sąlygoms, labai primenančioms tas, kurios vyravo ro- 
mėnų valdomoje Palestinoje. Sociologiniu požiūriu, esminis skir- 
tumas glūdi ekstrapasaulietinėje laikotarpio atmosferoje, o ypač 
ekstrapasaulietinėje krikščioniškos bendruomenės orientacijoje, 
kai ši jau yra aiškiai įveikusi ekstremistines tendencijas, ne- 
svarbu, ar jas būtų skelbę maištingieji žydai, apokalipsių kūrėjai, 
gnostikai ar manichėjai. Žvelgiant šiuo aspektu, atrodo, jog anks- 
tyvajai krikščionybei yra būdingas milenaristinio ir ekstrapa- 
saulietiškojo elementų junginys, vyraujant pastarajam!". 


10 Seras Edmundas Leachas atkreipė dėmesį į milenaristinį aspektą, tačiau gal kiek 
paskubom nusprendė, esą tai buvęs „griovimo“ modelis. (E. Leach, „Melchisedech and 
the Emperor: Icons of subversion and orthodoxy“, Proceeding of the Royal Anthropologi- 
cal Institute for 1972, London, 1973, p. 5-14.) 

Kad ir kokia schematiška ir neišsami būtų ši apžvalga, ti- 
kiuosi, ji pakankamai išryškino mintį, kad pirmieji krikščionys 
galiausiai buvo artimesni pasaulio atsižadėjusiam indui, nei 
mums, įsitikinusiems, jog esame pasaulyje, kurį turime pritaikyti 
savo reikmėms. O juk iš tikrųjų, priešingai, mes patys - gal 
reikėtų sakyti „mes taip pat“ — esame prie jo prisitaikę. Kitas 
tyrinėjimo tikslas kaip tik ir bus aptarti paeiliui keletą šio prisi- 
taikymo etapų. 

Kaip ekstrapasaulietiškas Pamokslo nuo kalno pranešimas 
galėjo paveikti gyvenimą pasaulyje? Institucijų lygmenyje san- 
tykį nustato Bažnyčia, kurią galima traktuoti kaip tam tikrą 
dieviškumo atramos tašką arba forpostą, sykiu turint omeny, kad 
ji skleidžiasi, susivienija ir nusistato savo valdas tik per ilgą laiką, 
etapais. Tačiau buvo reikalingas ir intelektinis įrankis, leidęs 
mąstyti apie žemiškąsias institucijas, remiantis ekstrapasaulie- 
tine tiesa. Troeltschas tvirtai įsitikinęs, kad pirmieji Bažnyčios 
Tėvai rėmėsi iš stoikų perimtu Prigimties įstatymu. Ką iš tikrųjų 
reiškė tasai pagonių „Dorovinės prigimties įstatymas“? Cituoju: 
„Kryptį mąstymui duoda Dievo idėja, Dievo, kuris yra univer- 
salios, dvasinės ir fizinės, Gamtos Įstatymas, viską vienodai 
valdantis, kuris, būdamas visuotinis pasaulio įstatymas, nustato 
gamtos tvarką, sukuria įvairias individo padėtis gamtoje ir vi- 
suomenėje, o Žmogaus viduje tampa Dievą pažįstančio proto 
įstatymu, taigi yra vienyje su juo... Vadinasi, Prigimties įstatymas 
įsako, viena vertus, pasiduoti harmoningai gamtos tėkmei bei 
prisiimti vaidmenį, kuris kiekvienam Žmogui skirtas socialinėje 
sistemoje, o, kita vertus, jis laiduoja vidinį žmogaus pakilimą 
virš viso to, lemia dorovinę bei religinę laisvę ir proto orumą, 
nes proto, kuris yra vienyje su Dievu, negali sudrumsti joks 
išorinis ar jaudinantis įvykis“ (p. 52). 

Galima būtų paprieštarauti Troeltschui dėl to, kad jis linkęs 
ypač pabrėžti sąsajas su stoicizmu, nors tokio pobūdžio kon- 
cepcijos tuo laikotarpiu buvo plačiai paplitusios, ir Filonas bei 
dviem šimtmečiais vėliau rašę apologetai taip pat ar gal net 

labiau šiuo atžvilgiu remsis kitomis filosofinėmis mokyklomis. 
Į tai Troeltschas iš anksto atsakė, kad Dorovinės prigimties įsta- 
tymo koncepcija, iš kurios kildinamos visos teisinės normos bei 
socialiniai institutai, yra Stojos kūrinys", ir būtent ant etinio 
pamato Bažnyčia viduramžiais kurs savąją socialinę doktriną, 
kuri „moksliniu požiūriu, be abejo, buvo netobula ir miglota, 
tačiau praktikoje jai buvo lemta įgauti ypatingą kultūrinę bei 
socialinę reikšmę ir tapti tarsi savotiška Bažnyčios civilizacijos 
dogma“ (p. 173). Pripažinus, kad ir stoicizmas, ir Bažnyčia turėjo 
sąsajų su ekstrapasaulietine koncepcija ir su pagrečiui išryš- 
kėjusia pasaulietinio gyvenimo reliatyvizacija, išties natūralu 
manyti, jog tai stoicizmo skolinys. Galiausiai Budos kreipimasis 
į Žmogų pasaulietį pats savaime yra tos pačios prigimties: sub- 
jektyvus dorovingumas ir etika yra, viena vertus, pasaulietinio 
gyvenimo ir socialinių priesakų, kita vertus, tiesos bei absoliučių 
verčių artikuliacijos išraiška. 

Stojos įkūrėjas trys šimtmečiai iki Kristaus suformulavo prin- 
cipą, kuriuo rėmėsi visa tolesnė mokyklos raida. Pagal Zenoną 
iš Kitijo - Edwyno Bevano požiūriu, šis buvęs veikiau pranašas, 
nei filosofas!“ —- Gėris yra tai, kas daro žmogų nepriklausomą 
nuo visų išorinių sąlygų. Žmoguje glūdi tik Gėris. Valia yra 
individo orumo ir pilnatvės šaltinis. Jeigu jis savo valią suderina 
su tuo, kas jam skirta likimo, jis nepalūš, kad ir kokie išorinio 
pasaulio smūgiai jam tektų. Taigi, šiuo požiūriu, pasaulyje vieš- 
patauja Dievas, t.y. Prigimties įstatymas arba protas - mat gamta 
žmoguje tampa protu; tokį vadovavimo principą Troeltschas 
vadina absoliučiosios Prigimties įstatymu. Maža to, nors išminčius 
yra abejingas išoriniams dalykams ir poelgiams, tačiau jis geba 
išskirti, kas daugiau ar mažiau atitinka prigimtį arba protą: kai 
kurie poelgiai yra rekomenduotini reliatyviai, t.y labiau nei kiti. 
Pasaulis yra reliatyvizuojamas pagal tai, koks jis turėtų būti, 


! E. Troeltsch, „Das stoisch-christliche Naturrecht und das moderne profane Natur- 
recht“, Gessamm. Schriften, t. IV (p. 166-191), p. 173-174. 
12 Žr. pst. 1, p. 36. 

tačiau jam gali būti priskiriamos ir reliatyvios vertės. Šitaip gimė 
reliatyviosios Prigimties įstatymas, kuriuo taip plačiai naudosis 
Bažnyčia. Šiuos du Įstatymo lygmenis atitinka du žmonijos pa- 
veikslai, kurių vienas vaizduoja idealųjį jos būvį, o kitas - realųjį. 
Pirmasis yra prigimtinis būvis - jis pavaizduotas idealiajame 
Zenono kosmopolyje arba vėliau Jambuloso utopijoje“, kurį krikš- 
čionys tapatins su žmogaus būviu iki Nuopuolio. 

Kai dėl realiojo žmonijos būvio, nesunku pastebėti, jog esama 
tiesioginių sąsajų tarp Senekos, kuris manė, kad institucijos rei- 
kalingos, nes esti piktavalių žmonių, sykiu jos užkertančios kelią 
piktadarystėms, ir panašiai samprotavusių krikščionių. Pasak 
Troeltscho, ypač čia svarbus racionalumo aspektas — mat pasi- 
kliaujama Žmogaus protu, kuris gali būti panaudotas realių ins- 
titucijų atžvilgiu arba tam, kad jas pateisintų, atsižvelgdamas į 
esamą dorovės būklę, arba kad jas pasmerktų kaip prieštarau- 
jančias prigimčiai, arba kad, remdamasis argumentais, jas su- 
švelnintų ar pataisytų. 

Antai Origenas, prieštaraudamas Celsui, įrodinėjo, kad vei- 
kiantys įstatymai, kurie prieštarauja prigimties įstatymui, ne- 
verti vadintis įstatymais (Caspary, op. cit., p. 130), o krikščionys 
tuo motyvavo savo atsisakymą garbinti imperatorių arba žudyti 
jo įsakymu. 

Vienu aspektu Troeltscho knyga reikalauja addendum. Joje ne- 
pakankamai įvertintas vaidmuo, kuris helenizmo laikotarpiu ir 
vėliau teko šventai karaliaus valdžiai. Prigimtinį — tai reiškia 
„Nnerašytą“, „gyvą“ (empsychos) - įstatymą įkūnijo karalius. Tokio 
požiūrio aiškiai laikėsi ir Filonas, kalbėjęs apie „įkūnytuosius ir 
proto įstatymus“, ir Bažnyčios Tėvai. Pasak Filono, „senovės 
išminčiai, patriarchai ir giminės tėvai savais gyvenimais liudija 
nerašytus įstatymus, kuriuos Mozė vėliau pavertė rašytiniais... 
Per juos įstatymas išsipildo ir tampa asmenišku“ (Hirzel, žr. 
E. Troeltsch, op. cit., pst. 69). Ir Klemensas Aleksandrietis rašė, 


13 J. Bidez, „La citė du mondeet la citė du soleil chez les stoiciens“, Bulletin de Vacadėmie 
de Belgigue, Lettres, V serija, t. 18-19, p. 244 tt. 

jog Mozė buvęs „įkvėptas įstatymo, karališkas žmogus“!*. Tai 
labai svarbus bruožas, mes čia susiduriame su pirminiu, šventu 
suvereniteto tipu, dieviško karaliaus arba karališko kunigo tipu, 
ši reprezentacija labai paplitusi, ji buvo būdinga helenistiniam 
pasauliui, vėliau - Bizantijos imperijoje"?, ji žinoma ir mums. 

Šiuolaikiniai tyrinėtojai pirmųjų Bažnyčios Tėvų socialines 
pažiūras bei nuostatas - liečiančias, pavyzdžiui, valstybę ir val- 
dovą, vergiją, privačią nuosavybę - dažniausiai linkę analizuoti 
skyrium, laikydamiesi požiūrio, žvelgiančio į pasaulį iš vidaus. 
Tačiau, kaip prisimename, anie viską matė kitoje individo san- 
tykio su Dievu bei tą santykį lydinčio Bažnyčios vieningumo 
šviesoje, tad žvelgdami iš ekstrapasaulietinės pozicijos mes ga- 
lime juos kur kas geriau suprasti. Atrodytų, kad galiausiai buvo 
prieita prie ambivalentiško santykio su pasaulietišku gyvenimu, 
nes pasaulis, per kurį krikščionis šiame gyvenime keliauja, yra 
sykiu ir išsigelbėjimo kliūtis, ir sąlyga. Tiksliau būtų visa tai 
traktuoti hierarchiškai, nes juk pasaulietinio gyvenimo tiesiogiai 
neatsisakoma, jis anaiptol neatmetamas, o tik reliatyvizuojamas 
vienybės su Dievu bei anapusinės palaimos, kuri yra žmogui 
skirta, atžvilgiu. Idealus orientavimasis į transcendentinį tikslą, 
tarsi pasiduodant magneto traukai, sukuria hierarchišką lauką, 
kuriame, reikia tikėtis, savo vietą turi kiekvienas pasaulietinis 
dalykas. 

Pirmoji apčiuopiama tokios hierarchiškos reliatyvizacijos iš- 
dava yra tai, kad, svarstant pasaulietinius reikalus, išlieka stebė- 
tinai plati požiūrio laisvė. Kadangi tie reikalai reikšmingi ne 
patys savaime, o tik galutinio tikslo atžvilgiu, galima plati nuo- 
monių amplitudė, priklausanti nuo ganytojo ar mąstytojo būdo, 
O ypač nuo aplinkybių. Tad, užuot ieškojus nustatytų taisyklių, 
veikiau reikėtų nustatyti kiekvienu atveju leistinų variacijų ribas. 


4 A.A.T. Ehrhardt, Politische Metaphysik von Solon bis Augustus, Tūbingen, 1959-1969, 
3t., II, p. 189. 

15 F. Dvornik, Early Christian and Byzantine Political Philosophy, Origins and Background, 
Washington, 1966, 2 t. 

Iš principo jos yra aiškios: viena vertus, pasaulis neturi būti vien 
tik paprasčiausiai pasmerktas, kaip tai būdinga eretikams gnos- 
tikams, kita vertus, jis negali uzurpuoti aukščiausios pozicijos, 
kuri priklauso tik Dievui. Galima manyti, kad dėl palyginti reikš- 
mingų dalykų požiūriai skirsis mažiau nei dėl smulkmenų. 

Vienas tyrinėtojas ne taip seniai atkreipė dėmesį į savotišką 
nuostatų lankstumą. Analizuodamas Origeno egzegezę, Caspary 
puikiai parodė, kaip pamatinė opozicija (bent aš čia ją įžvelgiu), 
reikšdamasi įvairiuose lygmenyse skirtingomis formomis, su- 
kuria dvasinę prasmę išskleidžiantį tinklą, tam tikrą atitikmenų 
hierarchiją'“. Tai, kas tinka Biblijos hermeneutikai, gali būti tai- 
koma, ir interpretuojant neapdorotus patirties duomenis. Pridur- 
čiau dar, kad į šio pasaulio dalykus galima žvelgti, hierarchi- 
zuojant juos pagal reliatyvią jų reikšmę siekiant išganymo. Be 
abejo, kalbamuose šaltiniuose tai nėra sistemingai išdėstyta, 
tačiau bent jau vieną akivaizdų reliatyvios vertės savitumo as- 
pektą būtina aptarti. Kitoje vietoje esu atkreipęs dėmesį į tai, 
kad modernusis pasaulis, užuot tradiciškai teikęs pirmenybę 
žmonių tarpusavio santykiams, į pirmą vietą iškėlė Žmonių ir 
daiktų santykius. Pirmųjų krikščionių nuostata šiuo klausimu 
nekelia abejonių, nes siekiant Dievo karalystės, daiktai tėra tik 
priemonės arba kliuviniai, ogi žmonių santykiai liečia asmenis, 
kurie sukurti pagal Dievo paveikslą ir kuriems iš anksto skirta 
su juo susijungti. Būtent tai, ko gera, juos labiausiai atskiria nuo 
moderniųjų laikų žmonių. 

Galime daryti prielaidą ir pateikti ją patvirtinančių argumen- 
tų, kad pirmiesiems krikščionims Žmogaus pavaldumas visuo- 
menei - nesvarbu, ar kalbėtume apie valstybę ar apie vergovę — 
kelia gyvybiškai svarbesnių klausimų, nei asmeninio turėjimo 
teisė, kitaip tariant, privati daiktų nuosavybė. Jėzaus Kristaus mo- 
kymas, kad, siekiant išganymo, turtas yra kliūtis, o neturtas — 
16 Iš tikrųjų G. Caspary skiria keturis skirtingumo matmenis arba „parametrus“, kurių 


vieną apibūdina kaip hierarchišką (op. cit., p. 113-114), tačiau nesunku pastebėti, kad 
hierarchiškumas būdingas ir visiems likusiems. 

privalumas, yra kreipimasis į kiekvieną asmeniškai. Socialinėje 
plotmėje pasaulietinė Bažnyčios taisyklė yra gerai žinoma, tai 
vartojimo, o ne turėjimo taisyklė. Nesvarbu, kam priklauso nuo- 
savybė, svarbu tik, kad ji būtų panaudota visų, pirmiausia ne- 
turtėlių, labui, nes, pasak Laktancijaus (Div. instit., III, 21, prieš 
Platono komunizmą), teisingumas yra sielos, o ne išorinių ap- 
linkybių dalykas. Troeltschas yra vykusiai aprašęs, kaip meilė 
bendruomenės viduje skatino abejingumą turtui (pst. 57 ir p. 114 
tt., 131 tt.). Sprendžiant iš to, kas mums žinoma, galima manyti, 
jog, nesant šiuo klausimu griežtų dogminių reikalavimų, jau- 
nos, paprastai mažos ir gana savarankiškos Bažnyčios galėjo 
gana įvairiai traktuoti nuosavybę, kai kurios jų vienu ar kitu 
metu gal net laikė ją esant bendrą, tuo tarpu įsakymas padėti 
nuskriaustiesiems broliams išliko nepakitęs. 

Stoikai ir kitų mokyklų filosofai skelbė, kad žmonės yra lygūs, 
nes visi jie yra protingos būtybės. Krikščioniškosios lygybės 
šaknys, ko gera, glūdėjo giliau, pačioje asmenybės širdyje, tačiau 
sykiu tai buvo ekstrapasaulietiška ypatybė. „Nebėra nei žydo, 
nei graiko, ... nei vergo, nei laisvojo, ... nei vyro, nei moters: visi 
jūs esate viena Kristuje Jėzuje“ ,- sako Paulius, o Laktancijus rašo: 
„Dievo akyse niekas nėra nei vergas, nei šeimininkas... Mes visi 
esame... jo vaikai“. Vergija buvo šio pasaulio reiškinys, ir kaip 
tik čia išryškėja, kokia praraja mus skiria nuo anų Žmonių: tai, 
kas mums atrodo kėsinimasis į patį žmogaus orumo principą, 
jiems tereiškė prieštaravimą, būdingą žemiškajam gyvenimui, 
kurį prisiėmė pats Jėzus Kristus, kad išpirktų Žmoniją, šitaip 
iškeldamas nusižeminimą kaip svarbiausią visuotinę vertę. Vi- 
sos pastangos, siekiant tobulėjimo, krypsta vidun, kaip tai būdin- 
ga individui ekstrapasauliečiui. Tai puikiai matyti, pavyzdžiui, 
„tropologinėje“ Origeno egzegezės plotmėje, kur visi Biblijos 
įvykiai yra interpretuojami taip, tarsi jie vyktų krikščionio vidi- 
niame gyvenime (G. Caspary, op. cit.). 

Kalbant apie politinį pavaldumą, Troeltscho aiškinimą nea- 
bejotinai galima patikslinti. Jis, kaip ir Carlyle'is, mano, kad 

požiūris į įstatymus formavosi, remiantis Prigimties įstatymo 
koncepcijomis, ogi į įstatymus leidžiančią valdžią žiūrėta kitaip, 
ji buvo laikoma dieviška". Tačiau iš tikrųjų Prigimties įstatymas 
ir šventa karaliaus valdžia ne tokie tolimi dalykai. Tai dar vienas 
atvejis, kur labiau dera hierarchiškas požiūris. Esminę nuostatą 
išsakė Paulius: visa valdžia kyla iš Dievo. Tačiau šio visa ap- 
imančio principo rėmuose galimos išlygos ar prieštaravimai. Tai 
akivaizdžiai parodo didysis Origenas savo veikale Contra Cel- 
sum, komentuodamas Paulių: 


Jis sako : „Nėra valdžios, kuri nebūtų iš Dievo“. Tad kas nors galėtų 
pasakyti: „Kaip gi taip? Nejaugi ir ta valdžia, kuri persekioja Dievo tarnus, 
taip pat yra iš Dievo?“ Štai glaustai atsakysime. Dievo dovana, įstatymai, 
yra skirti tam, kad jais naudotumėmės, o ne kad jais piktnaudžiautume. Iš 
tikrųjų būtų vienintelis Dievo nuosprendis tiems, kurie tvarko valdžios 
reikalus, kad šie valdžią gavo iš savo bedievystės, o ne dieviškuoju įstaty- 
mu... Jis [Paulius] kalba ne apie tas valdžias, kurios persekioja tikėjimą, jis 
kalba tik apskritai apie valdžią, tad čia reikėtų pasakyti: „Kalbama apie pa- 
klusnumą Dievui, o ne žmonėms“ 

(E. Troeltsch, pst. 73). 


Nesunku pastebėti, kad šiuo atveju reliatyvi institucija per- 
žengė savo ribas ir susikirto su absoliučia verte. 

Jeigu politinis pavaldumas prieštaravo aukščiausiai krikščio- 
nių vertei, jis buvo laikomas Nuopuolio padariniu, kurį ban- 
doma pateisinti reliatyviosios Prigimties įstatymu. Antai Irenėjas 
sako: „Žmonės nupuolė (ir atitolo) nuo Dievo... [ir]... Dievas juos 
pažabojo kitų žmonių baime, kad neleistų jiems, nelyg žuvims, 
praryti vieniems kitų“. Ambraziejus tą patį požiūrį pritaikė ver- 
gijai, bet jau kiek vėliau, gal todėl, kad ji atsirado kaip indi- 
vidualus dalykas, ogi valstybė kėlė grėsmę Bažnyčiai kaip visu- 
ma. (Stebėtina, kad panašus požiūris nebuvo taikomas privačiai 
nuosavybei, išskyrus Jono Auksaburnio atvejį, tačiau jis buvo 
17 Dviejuose atskiruose veikalo (beje, tapusio klasikiniu) skyriuose A.J. Carlyle'is kalba 
apie „natūraliąją lygybę ir valdžią“ ir apie „šventą valdovo valdžią“. R.W. ir A.J. Carlyle, 


A History of Mediaeval Political Theory in the West, t. I, A.J. Carlyle, „The Second Century 
to the Ninth“, Edinburgh-London, 1903. 

perdėm išskirtinė asmenybė). Beje, būta ir kitokių aiškinimo 
variantų. Viena vertus, manoma, kad Valstybė ir imperatorius 
radosi Dievo valia, kaip ir viskas žemėje. Kita vertus, valstybė 
Bažnyčios atžvilgiu yra tas pats, kas žemė - dangaus atžvilgiu, 
ir blogas valdovas gali būti Dievo siųsta bausmė. Apskritai ne- 
reikėtų pamiršti, kad egzegetikos požiūriu gyvenimas žemėje 
po Kristaus yra savotiškas mišinys: jis atvėrė laiką nuo Senojo 
Testamento žmonių būvio prieš atpirkimą iki visiško pažadų 
išsipildymo, įvyksiančio kartu su Mesijo sugrįžimu (G. Caspary, 
op. cit., p. 176-177). Šiame intervale žmonės gali pasiekti Dievo 
karalystę tik patys savyje. 

Bendrais bruožais apžvelgėme socialines bei politines pir- 
maisiais amžiais gyvenusių Bažnyčios Tėvų pažiūras, neliesda- 
mi švento Augustino, kurio idėjas reikėtų aptarti atskirai!*. Ne 
tik tam, kad galėtume kartu su juo pabūti V amžiuje, kai Impe- 
rija jau buvo tapusi krikščioniška, bet ypač - kad įsitikintume, 
kaip mąstytojo originalumas atnaujina paveldėtus konceptua- 
linius rėmus. Šis žmogus, kaip žinia, perteikė krikščionybę, su- 
teikdamas jai visiškai naują minties ir jausmo įtampą. Pauliaus 
skelbta krikščionybė jo dėka atsivėrė visa savo gelme, visa para- 
doksalia savo didybe. Šv. Augustinas savąją religiją pakylėjo į 
neregėtą iki tol filosofinį lygmenį, o tai darydamas, jis sykiu 
numatė jos ateitį, nes jo asmeninis įkvėpimas sutapo su vidi- 
nėmis krikščionybės galiomis, su esminiu tolesnės jos sklaidos 
principu. Istorija mūsų atžvilgiu yra labai nuovoki, reikalau- 
dama, kad mes atiduotume pagarbą genijui. Be abejo, mūsų 
jausmus ypač sustiprina tai, kad iš šv. Augustino raštų žinome, 
kokias žmogiškąsias ribas jam teko peržengti, kiek kančių patirti, 
kiek pastangų padėti, kad taip aukštai pakiltų. Todėl nelengva 
kalbėti apie jį taip, kaip jis to nusipelno, suformuluoti mintį, 


18 Čia šiek tiek nutolstama nuo Troeltscho, nors iš esmės naudotasi jo citatomis, o dar 
labiau - nuo Carlyle'io, kuriuo rėmėsi Troeltschas. Man nepavyko gauti Troeltscho 
veikalo, skirto, be kita ko, šv. Augustinui (Augustin, Die christliche Antike und das Mittel- 
alter, Mūnchen, 1915). Naudotasi šiais veikalais: E. Gilson, Introduction a Vėtude de saint 
Augustin, Paris, 1969; P. Brown, La Vie de saint Augustin, trad. J.-H. Marrou, Paris, 1971. 

nesumenkinant jo mąstysenos užmojo ir gelmės; vis dėlto būtina 
net ir tokioje glaustoje esė paskirti jam mažą nišą - kaip kop- 
lytėlę, kurioje galėtume jį pagarbinti, tikėdamiesi įžvalgaus jo 
proto paramos. 

Šv. Augustinas yra savo meto žmogus, tačiau jis iš anksto nu- 
matė, stačiai pirštu parodė tai, kas dar tik kažkada įvyks. Kaip 
tik todėl jo įtaka išaugs, jo intelektualinę liniją tęs palikuonys 
viduriniaisiais amžiais ir net gerokai vėliau - įskaitant ir M. Lu- 
therį, jansenistus, net egzistencialistus. Tad jį vertinant esama 
pavojaus susipainioti, tačiau gal čia siūlomas požiūris parodys 
jo tikrąją vietą ir padės geriau jį suprasti. 

Kalbant mums tiesiogiai rūpimu klausimu, negana pasakyti, 
kad šv. Augustinas, lyginant su pirmtakais, susiaurino Prigimties 
įstatymo taikymo lauką, praplėsdamas Apvaizdos, dieviškosios 
valios reiškimosi, sferą. Jo požiūryje esama radikalesnių nau- 
jovių. Užuot pripažinęs šventą karaliaus valdžią, jis valstybę 
visiškai pajungė Bažnyčiai, ir būtent šiuose naujuose rėmuose 
Prigimties įstatymas išsaugojo ribotą vertę. 

Veikale Dievo valstybė jis labai aiškiai kalba apie dvejopą Vals- 
tybės raidą (žr. E. Troeltsch, pst. 73). Pritardamas Ciceronui, kad 
valstybės pagrindas yra teisingumas, šv. Augustinas pirmiausia 
primygtinai pabrėžia, kad vadinamoji valstybė, kuri nepripa- 
žįsta Dievo nuopelnų ir žmogaus santykio su Dievu, apskritai 
nežino, kas yra teisingumas, ir dėl toji išvis nėra valstybė. Kitaip 
tariant, jei nėra transcendentinio teisingumo matmens, nėra ir 
teisingumo. Tai normatyvinė, principinio pobūdžio nuostata 
(CD, XIX, 21). Vėliau vėl grįžtama prie šio klausimo: kaip, laiky- 
damiesi šio principo, mes vis dėlto galime pripažinti, kad ro- 
mėnų tauta yra empirinė tikrovė, nors normatyvine prasme ji 
anaiptol nėra tauta ar valstybė? Ogi pripažindami, kad romėnų 
tautą kažkas vienija, nors tasai kažkas ir nėra tikrasis teisin- 
gumas, kaip turėtų būti. Tauta empiriškai yra protingų būtybių 
sambūris, kurį vienija bendra meilė kažkam, ką mes šiandien 
pavadintume bendromis vertėmis, ir toji tauta yra geresnė ar 

blogesnė priklausomai nuo to, ar jos funkcionuojančios vertės 
yra geresnės, ar blogesnės (CD, XIX, 24). Sunku suprasti, kaip 
Carlyle'is galėjo tvirtinti, esą šv. Augustinas nepakankamai aiš- 
kiai suvokęs teisingumą (p. 175); apskritai Carlyle'io komenta- 
ras — kone ištisinis nesupratimas (op. cit, p. 164-170). 

Pažvelkime į šį klausimą nuodugniau. Iki šv. Augustino krikš- 
čionys valstybę ir apskritai pasaulį aiškino kaip iš prigimties 
priešingus ir nepavaldžius Bažnyčiai bei žmogaus santykio su 
Dievu sferai. O šv. Augustinas pareikalavo, kad valstybė būtų 
vertinama transcendentiniu Žmogaus santykio su Dievu ir pa- 
sauliu požiūriu, kitaip tariant - Bažnyčios požiūriu. Čia esa- 
ma teokratinės tendencijos, kuri buvo žingsnis į priekį, taikant 
šio pasaulio sąlygoms viršpasaulietines [supramondaines] vertes. 
Šv. Augustinas išpranašauja svarbiausią raidos tendenciją, išryš- 
kėsiančią vėlesniais amžiais. Grigaliaus Didžiojo žodžiais ta- 
riant, „kad žemiškoji karalystė tarnauja dangiškajai karalystei“ 
(arba yra jos vergė: famuletur) (65 laiškas). 

Įvykusi permaina apibūdina bendrą šv. Augustino nusista- 
tymą, jo radikalų, revoliucingą reiklumą. Toks teisingumo su- 
krikščioninimas ne tik įpareigoja protą nusilenkti tikėjimui, bet 
ir verčia jį pripažinti savo giminingumą tikėjimui, tarsi šis būtų 
aukštesnę galią pasiekęs protas. Jis yra ne kas kita, kaip nauja 
mąstymo forma, Dievo imanentiškumo-ir-transcendentiškumo 
atitikmuo. Šv. Augustino užmojis buvo išties ekstravagantiškas: 
filosofuoti, remiantis tikėjimu, paversti tikėjimą - Dievo patirtį — 
racionalaus mąstymo pagrindu. Sykiu palaikoma mintis, kad 
taip elgiasi visi filosofai ta prasme, kad filosofija kyla iš as- 
meninės patirties ir asmeninio polinkio ar net asmeninio tikslo. 
Turime pripažinti, kad visuotinės istorijos plotmėje tai buvo 
faktas, įvykis, nuo kurio, krikščioniškajam Dievui įsikišus, pra- 
sidėjo modernioji era, iš esmės sietina su didžiulėmis pastan- 
gomis susiaurinti bedugnę, nuo pat pradžių atskyrusią protą ir 
patirtį. (Turiu pripažinti, kad šis reiškinys yra toks neaprėpia- 
mas, kad nepasiduoda įspraudžiamas į įprastinių sąvokų rėmus, 


GENEZĖ, I 57 


ir man stinga žodžių jam nusakyti.) Šv. Augustinas davė pradžią 
tūkstantmečius užsitęsusiai žūtbūtinei proto ir patirties kovai, 
kuri, vis iš naujo atgimdama, įgaudama vis kitokias formas, 
persimesdama iš vieno lygmens į kitą, galiausiai modifikuos 
idealo ir tikrovės santykį, kurio produktas vienaip ar kitaip 
esame mes. 

Šios stebėtinos mutacijos pasekmių esama ir mus dominan- 
čioje siauroje srityje. Pirmiausia stipriau pabrėžiama lygybė: 
Dievas „nenorėjo, kad protu apdovanota ir pagal jo paveikslą 
sukurta esybė viešpatautų kitoms esybėms, išskyrus neapdo- 
vanotąsias protu, (jis iškėlė) ne žmogų virš žmogaus, o žmogų 
virš gyvulio. Juk pirmieji teisuoliais tapo kaimenių piemenys, o 
ne žmonių karaliai“. Šis teiginys visiškai tiktų ir stoikams, tačiau 
žodynas ir tonas veikiau primena Johną Locke'ą. Nuo šio teiginio 
iš karto pereinama prie teiginio apie nuodėmę, jis išsakomas 
kategoriškai, kaip savaime suprantamas, nes — „aišku, vergu 
paskirta būti nusidėjėliui“ — bausmė kyla iš paties Prigimties 
įstatymo, kurį nuodėmė pažeidžia (CD, XIX, 15). Nuodėmei 
vergaujantį žmogų yra teisinga padaryti žmogaus vergu. Ši iš- 
vada politinio valdymo atžvilgiu pritaikoma taip pat, kaip ver- 
govei, tačiau įdomu tai, kad ji tiesiai išsakoma, turint omeny tik 
vergovę, matyt, todėl, jog būtent čia žmogaus pavaldumas žmo- 
gui labiausiai krinta į akis, tiesiogiai prieštaraudamas Dievo 
leistai natūraliai lygybei. (Tai, kad pavaldumas socialiniuose 
santykiuose nebuvo iš principo atmestas, jis sieja su Dievo, kaip 
šeimininko, didybe.) 

Nuosavybė šv. Augustiną menkai tedomino. Su šiuo klausimu 
jis susidūrė atsitiktinai, kovodamas su donatistais. Pastarieji 
įrodinėjo, kad imperinė valdžia, konfiskuodama jų bažnyčias, 
nepaiso, jog tai esanti savu darbu įsigyta jų nuosavybė; jau Car- 
lyle'is pastebėjo, kad šitaip jie užbėgo už akių J. Locke'ui, kuris 
šiuo argumentu operuos gerokai vėliau. Aišku, kad šv. Augus- 
tinui privati nuosavybė yra išimtinai „veikiančios žmonių teisės“ 
dalykas (A.J. Carlyle, op. cit., p. 140-141). 

Manau, kad Troeltschas, pritardamas Carlyle'iui, neįvertino 
šv. Augustino mąstymo savitumo, todėl pateiksiu keletą pastabų 
dėl tų fragmentų, kuriais jie rėmėsi. Pirmiausia nereikėtų pamiršti, 
kad šv. Augustinas, kaip ir dauguma senovės graikų ar romėnų 
mąstytojų, mano, jog žmogus yra socialinė esybė. Beje, jis pats 
visą savo gyvenimą buvo itin socialus žmogus. Negana to, jam 
nesvetima hierarchijos idėja. Jis kalba apie sielos ir kūno hierar- 
chiją, ir įdomiausia, kad Augustinui kūnas yra vertė, nors, tarki- 
me, Origeno koncepcijoje kūnas tokio aukšto rango tikrai netu- 
rėjo!?. Su Dievu mus sieja siela; tačiau grandinei, kuri Dievą susieja 
su siela, o sielą - su kūnu, būdinga subordinacija. Antai aiškin- 
damas teisingumą santykio su valstybe aspektu, šv. Augustinas 
rašo: „<...> jeigu Žmogus netarnauja Dievui, tai kiek mes galime 
pasikliauti jo teisingumu? Juk jeigu siela netarnauja Dievui, ji 
negali teisingai vadovauti kūnui, o žmogaus protas negali kont- 
roliuoti sieloje glūdinčių ydingų polinkių“ (CD, XIX, 21; XIX, 23). 

Esu įsitikinęs, kad šv. Augustino koncepcijoje galima surasti 
ir subtilių individualizmo užuomazgų. Valstybė - tai žmonių 
sambūris, kurį vienija santarvė vertinimuose ir bendras intere- 
sas. Nors šis apibrėžimas perimtas iš Cicerono, tačiau Ciceronas 
jo netraktuoja individualistiškai, kaip jį linkęs traktuoti šv. Au- 
gustinas. Fragmente, kurį Augustinas cituoja, imdamasis šio 
klausimo Dievo valstybėje, sakoma, kad žmonių santarvė vals- 
tybėje — tai skirtingo luomo - aukštojo, žemojo ir vidurinio — 
žmonių santarvė, kurią galima palyginti su įvairių garsų sąskam- 
biu muzikoje (CD, II, 21), tačiau šv. Augustinas šios visumos 
referencijos neperima, tad susidaro įspūdis, kad jis laikosi po- 
žiūrio, jog valstybė susideda iš individų ir kad tik Bažnyčia yra 
vientisas organizmas. 

Veikale Contra Faustum (XXII, 7, E. Troeltsch, pst. 69) pateiktas 
vadinamojo Prigimties įstatymo apibrėžimas yra gana artimas 


19 Apie savitą šv. Augustino požiūrį į kūną, lyginant su pagonių filosofų pažiūromis, 
žr. puikią Marijos Daraki studiją „L'emergence du sujet singulier dans les Confessions 
d'Augustin“, Esprit, 1981, vasaris, p. 95-115, ypač p. 99 tt.). 

Lactancijaus išgarsintam Cicerono apibrėžimui (E. Troeltsch, 
ibid.), tačiau esama subtilių skirtumų: „Amžinasis įstatymas yra 
dieviškasis protas arba Dievo valia, kuri įsako saugoti natūralią 
tvarką ir draudžia ją pažeidinėti“. Visa tai yra ir Cicerono teigi- 
nyje, išskyrus žodžius „valia“ ir „natūrali tvarka“. Jeigu neap- 
sirinku, šie žodžiai buvo įterpti, norint pabrėžti, kad Cicerono 
minimas Prigimties įstatymas yra dvilypis: esama Dievo nu- 
statytos tvarkos ir esama įstatymo, kuris, nors ir Dievo nusta- 
tytas, tačiau yra žmonių rankose. Gal nebus per toli nueita, tarus, 
kad šitaip norėta aiškiau atskirti Dievo transcendentiškumą ir 
žmogaus valdas? 

Panašios užuominos daromos ir aiškinant tvarką bei teisin- 
gumą. Jų apibrėžimai suformuluoti skirstomojo teisingumo kal- 
ba. Tvarka - tai „panašių ir nepanašių dalykų tarpusavio išsi- 
dėstymas į jiems skirtas vietas“ (CD, XIX, 13); teisingumas - tai 
„savybė, paskirstanti, kas kam priklauso“ (CD, XIX, 21). Kitame 
tekste (De Div. Ouest., 31, E. Troeltsch, pst. 73) rašoma, jog „tei- 
singumas yra proto dispozicija paskirti kiekvienam tai, kas jam 
priklauso, nepažeidžiant (conservata) bendro reikalo“. Stebėtina, 
kad teisingumas čia reiškiasi individų atžvilgiu, jis veikia tam 
tikros tvarkos ar visumos (bendras interesas) viduje, tiesiogiai 
pačios tvarkos ar visumos nepaliesdamas, - niekur neužsime- 
nama, kad veikiantis teisingumas tarnauja pačios tvarkos ar 
visumos labui. 

Manau, jog pakanka atidžiau pažvelgti į šiuos tris fragmentus, 
kad įsitikintume, jog jie vienaip ar kitaip ženklina kryptį, kuri 
mums, dabarties žmonėms, tapo įprasta: žmogus vis labiau tols- 
ta nuo gamtos, žmonių pasaulis Dievo nustatytos tvarkos rė- 
muose vis labiau izoliuojasi, nes tasai pasaulis iš esmės susideda 
iš individų, ir Dievo tvarka jį tik netiesiogiai saisto. 

Panašių minčių skaitytojui gali kilti, skaitant Etienne'o Gil- 
sono veikalą Įvadas į šv. Augustino mokslą. Antai lyginant Ploti- 
no ir šv. Augustino teologijas, pastebima, jog nuo hierarchinės 
struktūros subtiliai pereinama prie labiau substancializuotos 

hierarchijos. E. Gilsonas pabrėžia, kad esybės, kurios paeiliui 
emanuoja iš Plotino Vienio, rikiuojasi viena paskui kitą regulia- 
riai žemėjančia tvarka, nelyg kopėčių pakopos nuo Proto iki 
Sielos. Šv. Augustino teorijoje Sūnus ir Šventoji Dvasia yra lygūs 
Tėvui ir viena su Juo, o žemiau jų - intervalas; tai intervalas tarp 
reprodukcijos ir sukūrimo (E. Gilson, p. 143-144). 

Tačiau grįžkime prie klausimo, kiek čia gali įsiterpti įstatai, 
priklausantys nuo valstybės: realus žemiškasis gėris, kaip, pa- 
vyzdžiui, taika, negali būti tvirtai laiduotas nepriklausomai nuo 
aukščiausio gėrio; taika pasiekiama anaiptol ne karo ir pergalės 
dėka, kaip įsivaizduoja valdovai (CD, XV, 4). Toks požiūris lei- 
džia šv. Augustinui ramiai konstatuoti istorijos baisumus: vals- 
tybių formavimasis neretai susijęs su nusikaltimais ir smurtu; 
Romulas, kaip ir Kainas, nužudė savo brolį (CD, XVIII, 2). Štai 
ką reikėtų turėti omenyje, kalbant apie D. Hume'ą. Tuo pat metu 
šv. Augustinas pasitiki dar neišsiskleidusiomis krikščionybės 
galimybėmis, kaip ir tuo, kad ateityje ji neregėtai suklestės. Do- 
natistų kvietizmui jis priešpriešina veržlumą ir drąsą. Niūriai- 
siais Romos žlugimo metais jis išsaugojo intelektinį dvasios paki- 
limą ir, apeliuodamas į Plotino viziją, skelbė, kad istorija - tai 
pažangos procesas; jį užvaldęs pasitikėjimas pažanga yra toks 
anachroniškas, kad kelia nuostabą, kaip ir ši jo mintis: „Sten- 
giuosi būti tarp tų, kurie rašo darydami pažangą ir daro pažangą 
rašydami“ (P. Brown, p. 419 ir passim). Sakoma, kad su šv. Augus- 
tinu prasideda eschatologinio požiūrio, kuris viešpatavo, kai kū- 
rė pirmieji Tėvai ir kuris dar anaiptol nebuvo išsisėmęs, pokyčiai, 
reiškęsi, be kita ko, moderniu pasitikėjimu pažanga (P. Brown, 
p. 473 tt.). 

Šv. Augustino idėjos lėmė, kad Vakarų Bažnyčia pasuko keliu, 
vedančiu ją į pasaulį; šiuo keliu eidama, ji vis labiau tolo nuo 
rytų sesers, kuri palaimos ir dieviškumo siekė, baimingai atsiri- 
bodama nuo Imperijos reikalų. 

Sielos ir kūno sąjungą šv. Augustinas gretino su raitelio ir 
žirgo ryšiu (CD, XIX, 3; E. Gilson, p. 58). Pačią sielą jis traktavo 

kaip gyvąją tiesą, dėl to Gilsonas kalba apie šv. Augustino eude- 
monizmą (p. 58-59, 66). Būtent čia, virtualioje racionalumo ir 
gyvenimo tapatybėje, Dievo laiduotoje ar žadėtoje jų santarvėje 
glūdi, ko gera, svarbiausias krikščionybės pranešimas, įsitvir- 
tinęs jos istorijoje ir ją absoliučiai supriešinęs su budizmu. 

Į visa tai atsižvelgus, galiausiai teks pripažinti, jog tada, kai 
tikėjimas ir jausmas įsibrovė į proto valdas, kai istorija įgavo 
formą, o Žmonijos ateitis nušvito viltimi, prasidėjo gyvenimo 
pasaulyje reabilitacija, tarsi jis jau būtų pasirengęs atpirkimui, 
kurį jam žada iš anapus plūstanti šviesa. 


Nebesigilindamas į Bažnyčios Tėvų pažiūras, pamėginsiu pa- 
žvelgti, kaip iki Karolio Didžiojo karūnavimo 800 metais pakito 
Bažnyčios ir Valstybės santykiai, kurie, sakyčiau, yra pasaulio 
reziumė. Tiksliau tariant, aš atskirai panagrinėsiu vieną labai 
iškalbingą šių santykių formulę ir pasistengsiu parodyti, kaip ji 
ilgainiui pakito. Pirmiausia pažymėtinas imperatoriaus Kons- 
tantino atsivertimas į krikščionybę IV amžiaus pradžioje; šis 
įvykis ne tik privertė Bažnyčią labiau susivienyti, bet ir iškėlė 
pavojingą klausimą: kas yra krikščioniška valstybė? Norom ne- 
norom Bažnyčia akis į akį susidūrė su pasauliu. Ji buvo laiminga, 
kad pagaliau baigėsi persekiojimai, ir ji tapo oficialia gausiai 
subsidijuojama institucija. Dabar ji nebegalėjo taip laisvai, kaip 
iki tol, menkinti valstybės. 

Trumpai tariant, valstybė žengė žingsnį už pasaulio Bažnyčios 
kryptimi, kita vertus, Bažnyčia jau buvo tapusi pasaulietiškesnė, 
nei kada nors iki tol. Tačiau struktūriškai žemesnė valstybės 
padėtis, nors ir ne taip tiesmukai, buvo palaikoma. Nuomonių 
laisvė, apie kurią jau esu užsiminęs, prasiplėtė - dabar valstybę 
jau buvo galima vertinti daugiau ar mažiau palankiai, priklau- 
somai nuo aplinkybių ir žmogaus charakterio. Konfliktų neiš- 
vengta, tačiau dabar jie jau buvo sykiu ir Bažnyčios, ir Imperijos 
vidinis reikalas. Helenistinis šventos karaliaus valdžios pavel- 
das neišvengiamai turėjo susikirsti su Bažnyčios pretenzijomis 

išsaugoti aukštesnės institucijos pozicijas. Vėliau atsiradusi trin- 
tis tarp imperatoriaus ir Bažnyčios, ypač - su pirmuoju, t.y. 
Romos, vyskupu, iš esmės lies doktrinos dalykus. Kai impe- 
ratoriai, susirūpinę dėl politinės vienybės, primygtinai reikalavo 
ieškoti kompromisų, Bažnyčia, jos ekumeniniai susirinkimai ir 
ypač popiežius savo ruožtu norėjo apibrėžti doktriną kaip orto- 
doksinį vienybės pagrindą ir sunkiai pakentė valdovo brovimąsi 
į ekleziastinės valdžios sferą. Vienas po kito kylantys doktri- 
niniai nesutarimai privers Bažnyčią rūpintis sukurti vieningą 
doktriną. Debatai nutrūks, pasmerkus erezijas, kurios - pavyz- 
džiui, arijonizmas, monofizizmas, monotelizmas - ypač aktyviai 
reiškėsi Rytuose, telkdamosi apie senąsias Aleksandrijos ir An- 
tiochijos Bažnyčias. Pažymėtina, kad dauguma debatų kilo, iš- 
ryškėjus sunkumams suprasti ir tiksliai suformuluoti Dievo ir 
žmogaus susijungimą Jėzuje Kristuje. Tačiau būtent čia, retro- 
spektyviai žiūrint, glūdi krikščionybės paslaptis, išlikusi per visą 
istorinę raidą, arba, abstrakčiais terminais kalbant, teigimas, kad 
tarp anapusybės ir šio pasaulio, tarp ekstrapasaulietiškumo ir 
intrapasaulietiškumo yra reikšminga pereinamoji pakopa - Ver- 
tės įsikūnijimas. Tas pats sunkumas, paveiktas katalizatoriaus — 
musulmoniškojo puritonizmo, vėliau atsispindės ikonoklazmo 
sąjūdyje (šventumas negali būti vaizduojamas). Kita vertus, nėra 
abejonės, jog ir arijonizmo, ir ikonoklazmo sąjūdžiuose reiškėsi 
politinis imperijos interesas. Tačiau Erikas Petersonas parodė, 
kad Šventosios Trejybės dogmos priėmimas (Konstantinopolio 
susirinkime 381 m. ) iš tikrųjų reiškė, jog jau skamba gedulingas 
politinio monoteizmo varpas“. 

Apie 500 m., praėjus beveik dviem oficialaus Bažnyčios gyva- 
vimo imperijoje šimtmečiams, popiežius Gelazijus sukūrė nuo- 
stabią Bažnyčios ir imperatoriaus santykių teoriją, kuri vėliau 
taps tradicine ir bus dažnai pasitelkiama. Tačiau neatrodo, kad 


20 E. Peterson, „Der Monotheismus als politisches Problem“, Theologische Traktate, 
Mtinchen, 1951, p. 25147. E. Leachas susiejo arijonizmą ir milenarizmą (plg. aukščiau, 
pst. 1, p. 41). 

moderniųjų laikų interpretatoriai Gelazijaus nuopelnus reikia- 
mai įvertino. Dažniausiai manoma, kad jo paskelbta įžvalgi ir 
aiški teorija paprasčiausiai liudija dviejų valdžių arba, kaip aš 
būčiau linkęs sakyti, dviejų esybių ar funkcijų susigretinimą ir 
bendradarbiavimą. Nors jie iš dalies ir pripažįsta, kad tasai san- 
tykis yra hierarchiškas, tačiau kadangi moderniųjų laikų žmones 
ši dimensija blogai veikia, jie klaidingai tą santykį nušviečia ar 
tiesiog nesuvokia tikrosios šios dimensijos reikšmės. Tuo tarpu 
žvelgiant mūsų pasirinkta lyginamąja perspektyva, turėtų atsi- 
skleisti Gelazijaus teorijos loginė struktūra ir reikšmė. 

Savo idėją jis išdėstė dviejuose vienas kitą papildančiuose 
tekstuose. Viename laiške imperatoriui jis rašo (12 laiškas): 

Šį pasaulį, imperatoriau Auguste, iš esmės valdo dvi jėgos: šventa vys- 
kupų valdžia ir karaliaus valdžia. Dėl to kunigams tenka kur kas didesnė 
našta, nes, paklusdami dieviškam sprendimui, jie privalo atsiskaityti Vieš- 
pačiui net ir už karalius... [Kiek toliau:] Jūs turite nulenkti paklusnią galvą 
prieš dieviškųjų reikalų vyresniuosius, ir ... tik jie gali nurodyti jums kelius, 
vedančius į išganymą.?! 


Užuomina apie išganymą aiškiai rodo, jog turimi galvoje aukš- 
čiausio arba galutinio lygmens motyvai. Atkreiptinas dėmesys 
į hierarchišką kunigo auctoritas ir karaliaus potestas skirtį. Po 
trumpo komentaro Gelazijus tęsia: 


Religiniai vadovai supranta, kad viešąją drausmę liečiančiuose reikaluose 
imperatoriaus valdžia jums buvo suteikta iš aukščiau, tad jie patys paklus 
jūsų įstatymams, bijodami, kad neatrodytų, jog pasaulio dalykuose jie prie- 
šinasi jūsų valiai. 

Taigi kunigas yra pavaldus karaliui viešąją tvarką liečiančiuo- 
se pasaulietiniuose reikaluose. Moderniųjų komentatorių trūku- 
mas yra tas, kad jie visiškai nepastebėjo, jog motyvavimo lygmuo 
persikėlė nuo išganymo aukštumų prie šio pasaulio reikalų nie- 
kybės. Kunigai yra viršesni, nes tik žemesniame lygmenyje jie 


21 Gelazijaus tekstai yra paimti iš A.J. Carlyle'io, op. cit., p. 190-191 (tačiau žr. pst. 1, 
p. 59). 

yra pavaldiniai. Taigi kalbama anaiptol ne apie paprastą „ko- 
reliaciją“ (Karlas F. Morissonas) ar apie karalių paklusnumą 
kunigams (Walteris Ullmannas), o apie hierarchinį papildomumą?. 

Tą pačią konfigūraciją man teko aptikti vediškojoje senovės 
Indijoje. Čia dvasininkai laikė save religiškai arba absoliučiai 
viršesniais už karalių, materialiame lygmenyje būdami jam pa- 
klusnūs?. Nors terminai kiti, tačiau bendra nuostata yra lygiai 
tokia pat, kaip ir Gelasijaus. Tai išties stebėtinas dalykas, turint 
omeny, kad bendras fonas vienoje ir kitoje pusėje labai skirtingas. 
Indijoje tikintieji nesudarė vieningos visumos, kunigavimas ne- 
buvo siejamos su apibrėžta organizacija, o svarbiausia - apie 
individus čia išvis nekalbama (pasaulio atsižadėjęs Žmogus, apie 
kurį aukščiau kalbėjau, čia dar nefigūravo). Galima drąsiai ma- 
nyti, kad bendra forma, kurią liudija minėtoji konfigūracija, yra 
tiesiog loginė dviejų funkcijų santykio išraiška. 

Kitas labai reikšmingas Gelazijaus tekstas pateiktas traktate 
De Anathematis Vinculo. Mums jis pirmiausia įdomus tuo, kad 
čia aiškinama, esą dvi valdžios funkcijas išskyręs pats Jėzus 
Kristus. Iki jo „faktiškai būta žmonių, kurie buvo sykiu - tegu 
dar ir netikrąja prasme - ir karaliai, ir kunigai“, pavyzdžiui, 
Melchizedekas. Pagaliau „atėjo tasai, kuris iš tikrųjų buvo ka- 
ralius ir kunigas“, ir būtent jis, Jėzus Kristus, „atsižvelgdamas į 
žmogiškąjį silpnumą.., atskyrė dviejų valdžių pareigas“ pagal 
funkcijas ir rangą... idant išganingas nusižeminimas išgelbėtų 
jam artimus [žmones]...“. Juk tik demonas, mėgdžiodamas ne- 
krikščionis, klastingai prisiėmė dvejopas funkcijas, kad „pagonių 
imperatoriai galėtų save vadinti šventaisiais kunigais“, sako 
Gelazijus. Nėra abejonės, jog čia esama aliuzijos į tai, kas liko iš 


22 K.F. Morisson, Tradition and Authority in the Western Church 300—-1140, Princeton Uni- 
versity Press, 1969, p. 101-105; W. Ullmann, The Growth of Papal Government in the Middle 
Ages, London, 1955, p. 20 tt. 

23 Žr. „La conception de la royaute dans I'Inde ancienne“, (ypač $ 3), HH, app. C. 

24 Atrodo, kad mūsų autoriai pateikia kiek iškreiptą tekstą. Sykiu su E. Schwartzu 
skaitome: officia potestatis utriusąue (E. Schwartz, „Publizistische Sammlungen“, Abhand]. 
der Bayer. Akademie, Philol-Histor. Abteilung, N.F. 10, Mūnchen, 1934, p. 14). 

šventos karaliaus valdžios Bizantijoje. Be to, šis tekstas leidžia 
iškelti gana tikėtiną institucijų raidos hipotezę. Išties turime 
pagrindo manyti, kad pirminis šventasis suverenitetas, būdin- 
gas, pavyzdžiui, faraonui ar Kinijos imperatoriui, kai kuriose 
kultūrose galėjo išsiskaidyti į dvi funkcijas, kaip tai atsitiko 
Indijoje. 

Įdomu būtų aptarti šių tekstų komentatoriams iškylančius 
sunkumus. Pasirinktinai aptarsiu vieną iš jų. Antai tėvas Joes 
Congaras ne taip seniai padarė išvadą, esą hierarchiška formulė 
„kunigų auctoritas / karaliaus potestas“ — grynai atsitiktinė?; ir 
išties matėme, jog Gelazijus, pabrėždamas diferenciaciją, mini 
tik „dvi valdžias“. Tačiau argi ne pati atskirtis daugiausia pasako 
apie Gelazijaus poziciją? Beje, Congaras visai pagrįstai teigia 
(p. 256), jog Gelazijus nemano, kad Bažnyčia siekia „Žemėje įgy- 
vendinti Dievo valstybę“. Kaip ir Indijos atveju, hierarchija yra 
logiškai priešpriešinama valdžiai: ji nepretenduoja, kaip tai at- 
sitiks vėliau, pati adaptuotis valdžios sferoje. Tačiau Congaro 
įsitikinimu (p. 255-256), Gelazijus imperatoriaus valdžios nesu- 
bordinuoja šventajai „valdžiai“, jis tik laikosi minties, kad res 
divinae sferoje imperatorius yra pavaldus vyskupams, ir galiau- 
siai padaro išvadą, jeigu imperatorius, kaip tikintysis, yra ne už 
ar šalia Bažnyčios, o jos viduje, tai pati Bažnyčia yra imperijos 
viduje (jo paryškinta). Mano manymu, čia ne vieta apeliuoti į 
funkcijos ir jos vykdytojo skirtį, nes tai galiausiai sugriautų Ge- 
lazijaus argumentaciją, ką, beje, savaip pripažino ir Carlyle'is, 
pastebėdamas, kad mūsų minimuose šaltiniuose šios skirties 
nepaisoma (p. 169). Juk faktiškai imperijos galva yra imperato- 
rius, tad Gelazijus iš tikrųjų nori pasakyti, kad jeigu Bažnyčia 
yra imperijos viduje, sprendžiant pasaulio reikalus, tai imperija 
yra Bažnyčios viduje, sprendžiant dieviškuosius reikalus. Ap- 
skritai komentatoriai, atrodo, linkę vienam 500 metais parašytam 
sakiniui pritaikyti kur kas vėlesnį ir kitonišką mąstymo būdą. 


25 Ives-M.-J. Congar, O.P., L'Ecclėsiologie du haut. Moyen Age, Paris: Edition du Cerf, 
1968. 

Turiningą ir struktūriniu požiūriu lanksčiai naudojamą funda- 
mentalią opoziciją, į kurią mūsų dėmesį atkreipė Caspary, jie 
suprastina iki vienmatės arba /arba ir juoda /balta schemos. Be- 
je, šios vienmatės formos, pasak Caspary, rasis tik tada, kai „iš- 
sprendus ginčą [dėl investitūros], nusistovės politinės pozicijos; 
kita vertus, labai lėta scholastinio bei juridinio mąstymo formų 
sklaida ne mažiau prisidėjo prie to, kad XII amžiaus antroje 
pusėje minties lankstumas išblėso, <...> daugiau dėmesio buvo 
skiriama aiškumui ir skirtims, o ne minčių sąsajoms“ (p. 190). 

Mes išanalizavome vieną reikšmingą ideologinę formulę. Ne- 
reikėtų įsivaizduoti, kad Gelazijaus pasakymas sureguliavo vi- 
sus dviejų pagrindinių protagonistų konfliktus ar bent kuriam 
laikui sutaikė visų nuomones. Patsai Gelazijus padarė išvadas, 
bandydamas įveikti aštrią krizę, kilusią, imperatoriui viešai pa- 
skelbus savąją formulę Henotikoną, kuri buvo nukreipta prieš 
monofizitų požiūrį. Apskritai Rytų Bažnyčios patriarchai anaip- 
tol nebuvo linkę aklai pasikliauti švento Petro vikaru, o pirmiau- 
sia savą nuomonę šiuo klausimu turėjo pats imperatorius. Spren- 
džiant iš kai kurių požymių, Bizantija visada buvo linkusi bent 
iš dalies išsaugoti helenistinę šventą karaliaus valdžią (žr. aukš- 
čiau, pst. 2, p. 45), to aiškiai siekė bent jau pats imperatorius ir 
rūmų aplinka. Kai kurie imperatoriai norėjo savo rankose išlai- 
kyti ne tik pasaulietinį, bet ir dvasinį pranašumą, ir kartais jiems 
tai pasisekdavo. Ne tik anksčiau už Gelazijų gyvenęs Justinia- 
nas, bet ir Vakaruose vėliau valdęs Karolis Didysis bei Otonas I 
prisiims - kiekvienas savaip — aukščiausias religines funkcijas, 
laikydami jas integralia karaliaus valdžios dalimi. 


Sunku įsivaizduoti Gelazijaus doktrinai labiau priešingą po- 
litiką, nei ta, kurios nuo VIII amžiaus laikėsi pontifikatas. 753— 
754 m. popiežius Steponas II ryžosi neregėtam žingsniui - pali- 
kęs Romą, jis kirto Alpes ir apsilankė pas frankų karalių Pepiną. 
Popiežius patvirtino šio karališkąją valdžią, suteikė jam „romėnų 
patricijaus“ titulą ir pripažino jį Romos Bažnyčios globėju ir 

sąjungininku. Praėjus penkiasdešimčiai metų, 800 m. per Ka- 
lėdas Leonas III Romos Šv. Petro bazilikoje karūnavo impera- 
torių Karolį Didįjį. 

Pažvelgus į susiklosčiusią bendrą padėtį, nesunku suprasti, 
kas privertė juos ryžtis tokiems radikaliems veiksmams. Car- 
lyle'io žodžiais tariant, to reikalavo aplinkybės. Visa, kas įvyko, 
trumpai galima nusakyti dviem momentais. Tai, kad popiežiai 
nusigręžė nuo Bizantijos ir tolimą, civilizuotą, tačiau gerokai juos 
varžiusį globėją pakeitė kitu - artimesniu, veiklesniu, mažiau 
civilizuotu ir kaip tik dėl to, tikėtina, nuolankesniu, reiškė, kad 
jie atsisakė Žeminimo, spaudimo ir grasinimo taktikos. Sykiu jie 
tomis permainomis pasinaudojo, reikalaudami sau suverenios 
politinės valdžios vienoje Italijos dalyje. Vakarų imperatoriai 
vėliau galės pasirodyti nesą tokie nuolankūs, kaip buvo tikėtasi, 
o pradžiai Karolis Didysis veikiausiai numatė politines teises, 
kurios laiduotų popiežiui tik tam tikrą autonomiją, išlaikant jo 
paties viršenybę. Jis įtvirtino savo pareigą ne tik globoti Baž- 
nyčią, bet ir jai vadovauti. 

Mūsų požiūriu, esminis dalykas yra tai, kad popiežiai, kaip 
jau nuo pat pradžių matyti, prisiėmė politinę funkciją. Pasak 
profesoriaus R.N. Southerno, komentavusio sutartį su Pepinu, 
„popiežius, suteikdamas valdžios įgaliojimus frankų karalystėje, 
pirmą kartą istorijoje veikė kaip aukščiausias politinis auto- 
ritetas, o disponuodamas Italijoje imperijos žemėmis, jis pabrėžė 
savo politinį vaidmenį kaip imperatorių įpėdinis“. Apie im- 
perijos žemių pasisavinimą Italijoje iš pradžių tiesiai nekalbama: 
popiežius pasiekė, kad Pepinas, o vėliau Karolis pripažintų „Ro- 
mos respublikos“ „teises“ ir teritorijas, ir nors nebuvo aiškiai 
suvokiamas skirtumas tarp asmeninių ir viešųjų teisių bei įga- 
liojimų, buvo pridėtas Ravenos egzarchatas. Kol kas dar ne- 
galime kalbėti apie popiežiaus valstybę, nors ji ir buvo politinė 
romėnų esatis. Vienas suklastotas gal kiek vėlesnių laikų do- 
kumentas, tariamas Konstantino dovanojimo aktas, aiškiai pa- 
rodo, ko siekė popiežiai. Šiame tekste kalbama, esą pirmasis 

krikščionių imperatorius 315 m. perdavęs Romos vyskupui ne 
tik Laterano „rūmus“, didžiulius paveldimus žemės plotus ir, 
kaip „universaliam popiežiui“, religinį „principatą“ visiems ki- 
tiems vyskupams, bet ir imperatoriaus valdžią Romos Italijoje 
bei imperatorių privilegijų insignijas*. 

Ypatingą reikšmę, mūsų manymu, čia turėjo ideologijos per- 
maina, kuri, šitaip prasidėjusi, vėliau kryptingai rutuliosis iš 
esmės nepriklausomai nuo to, koks likimas faktiškai ištiks po- 
piežių pretenzijas. Nuo politinės valdžios neatsiejamos teisės 
reikalavimas reiškė, jog pasikeitė dieviškų ir žemiškų dalykų 
santykis: tai, kas dieviška, dabar siekė viešpatauti pasaulyje per 
tarpininką Bažnyčią, o Bažnyčia tapo pasaulietine iki tol jai ne- 
būdinga prasme. Istorijos pasirinkimas lėmė, kad būtent po- 
piežiams teko anuliuoti logišką Gelazijaus formulę, išreiškusią 
religinės ir politinės funkcijų santykį, ir jie pasirinko kitą for- 
mulę. Hierarchinę Gelazijaus diarchiją pakeitė precedento netu- 
rėjusi dvasinė monarchija. Dvi sferos arba funkcijos susijungė, o 
jų atskirtis iš fundamentinio lygmens persistūmė į antraeilį lyg- 
menį, tarsi jos skirtųsi ne iš prigimties, o tik kiekybiškai. Būtent 
ši dvasinių ir žemiškų dalykų atskirtis mums nuo tol tapo įpras- 
ta, laukas tapo vientisas, ir mes galime kalbėti apie dvasiškąją ir 
žemiškąją „valdžias“. Būdinga tai, kad dvasiniai dalykai čia 
laikomi pranašesniais už žemiškuosius net ir žemiškajame lyg- 
menyje, tarsi jų žemiškumas būtų aukštesnio laipsnio, tarsi tai 
būtų aukštesnę galią pasiekęs žemiškumas. Būtent pagal šią skirties 
sampratą ilgainiui susiformuos požiūris, kad popiežius „de- 
leguoja“ Žžemiškąją valdžią imperatoriui kaip savo atstovui. 

Kitaip nei Gelazijaus teorijoje, pranašumas čia akcentuojamas 
skirtingumo sąskaita, ir aš drįsčiau šį pokytį vadinti hierarchijos 
iškreipimu. Tačiau tuo pat metu radosi naujo tipo koherencija. 
Naujasis suvienodinimas yra ankstesnio vieningumo transfor- 
macija. Vietoj anksčiau minėto archetipinio šventos karaliaus 


26 R.W. Southern, Western Society and the Church in the Middle Ages, London: Penguin 
Books, 1970, p. 60; žr. P. Partner, The Lands of St Peter, London, 1972, p. 21-23. 

valdžios modelio čia atsiranda pakaitas, kurį galima būtų pa- 
vadinti karališkąja kunigyste. 

Naujoji konfigūracija pasirodė esanti labai prasminga ir isto- 
riškai perspektyvi. Turėtų būti aišku, kad, apskritai paėmus, 
individas krikščionis nuo šiol bus kur kas stipriau įtraukiamas į 
pasaulį. Kalbant apie institucijų lygmenį, šis procesas, kaip ir 
anksčiau vykę panašaus pobūdžio procesai, buvo dvejopas: Baž- 
nyčia darėsi pasaulietiškesnė, o politinė sfera, atvirkščiai, vis 
labiau linko save kildinti iš absoliučių, universalistinių verčių. 
Politinė sfera buvo pašventinta kitu būdu. Taigi galime kons- 
tatuoti vieną virtualią ypatybę, kuri, beje, vėliau realizuosis, — 
kad tam tikras ypatingas politinis junginys savo ruožtu gali 
iškilti kaip absoliučių verčių subjektas. Būtent tokia yra mo- 
dernioji valstybė, neturinti tęstinumo sąsajų su kitomis politi- 
nėmis formomis; ji yra transformuota Bažnyčia, tai liudija faktas, 
kad ji susidarė ne iš įvairių luomų ar funkcijų, bet iš individų - 
beje, šito nepripažino pats Hegelis?. 

Neturėdami galimybės čia plačiau aptarti tolesnės raidos, nu- 
žymėsime tik apmatus. Svarbu pabrėžti, jog ką tik minėtą nuo- 
krypį viena paskui kitą lydės kitos analogiškos krypties tenden- 
cijos, ir ilga jų grandinė galiausiai baigsis visišku šio pasaulio 
įteisinimu, sykiu individą visiškai perkeliant į šį pasaulį. Ko gera, 
šią perėjimų grandinę galima suvokti kaip Viešpaties Įsikūnijimo 
paveikslą, t.y. kaip procesą, kuriame tos pačios vertės, kurias 
krikščionybė iš pradžių buvo rezervavusi individui ekstrapasau- 
liečiui ir savajai Bažnyčiai, vis labiau įsikūnija šiame pasaulyje. 


Padarykime išvadas: užuot kėlęs sau tikslą atskleisti tie- 
siogines mums įprastos individo idėjos sąsajas su pirmaisiais 


27 Plg. Principes de la philosophie du droit, 3-e partie, section III; apie tai byloja ir jo 
nekantrumas 1831 m., tikintis, kad Revoliucija galinti vėl prasidėti (plg. „The English 
Reform Bill“, kn. G.W.H. Hegel's Political Writings, Oxford, 1964, be to, laiškai; plg. 
J. Habermaso pabaigos žodis kn. G.W.H. Hegel, Politische Schriften, Frankfurt, Suhr- 
kamp, 1966, p. 364—365, ypač pastraipa, iš esmės liečianti Teisės filosofijos 5 258: „Jeigu 
valstybė sutapo su pilietine visuomene...“ ). 

krikščionimis ir jų kultūrine aplinka, aš pamėginau atkreipti 
dėmesį į tai, kad vieno ir kito laiko individo sampratos iš esmės 
skiriasi. Anų laikų požiūriu, individas kaip vertė - tai esamos 
socialinės bei politinės organizacijos atžvilgiu išoriškas reiškinys, 
esantis už ir virš jos, tai - individas ekstrapasaulietis, o ne indi- 
vidas pasaulietis, kaip manoma mūsų laikais. Remdamasis In- 
dijos pavyzdžiu, priėjau prie išvados, kad individualizmas, kuris 
išaugo iš tradicinio holizmo, negalėjo išsiskleisti kaip nors kitaip, 
įgauti kokią nors kitokią formą, ir kad pirmieji Bažnyčios isto- 
rijos amžiai buvo tos keistos esybės prisitaikymo prie šio pa- 
saulio pradžia. Pirmiausia pabrėžėme, kad stoikų Prigimties 
įstatymo pripažinimas buvo racionalus būdas pasaulietinei eti- 
kai pritaikyti ekstrapasaulietines vertes. Po to visą dėmesį nu- 
kreipėme į reikšmingiausią - politinį - matmenį. Iš pradžių vals- 
tybės ir Bažnyčios santykis buvo pasaulio ir Dievo santykio 
atitikmuo. Tad suprantama, jog priklausomai nuo to, kaip isto- 
rijoje keitėsi Bažnyčios požiūris į savo santykį su valstybe, kito 
ir verčių subjekto, t.y. individo ekstrapasauliečio, santykis su 
pasauliu. Kai po imperatoriaus ir galiausiai imperijos atsiver- 
timo Bažnyčia buvo priversta palaikyti glaudesnius ryšius su 
valstybe, Gelazijus išplėtojo logišką tokio santykio - jį galime 
pavadinti hierarchine diarchija - formulę. Tačiau pasikliaudami 
jos teisingumu, neturėtume iš akių išleisti fakto, kad su indivi- 
dualizmu ji neturėjo absoliučiai nieko bendra - tai rodo Indijos 
paralelė. Po to, VIII amžiuje, įvyko dramatiška permaina. Isto- 
rijos nuosprendžiu popiežiai nutraukė ryšius su Bizantija ir pasi- 
savino aukščiausią žemiškąją valdžią Vakaruose. Ryžtis tokiam 
žingsniui, kurio sunkių pasekmių jie nesuvokė, juos privertė 
sudėtinga situacija. Žengtas žingsnis reiškė vieną subtilų, bet 
labai reikšmingą ideologinį posūkį. Bažnyčia dabar pretendavo 
tiesiogiai ar netiesiogiai valdyti pasaulį, o tai reiškė, kad indivi- 
das krikščionis įtraukiamas į pasaulį iki tol neregėtu mastu. Nors 
ir kitos permainos ves ta pačia kryptimi, šis žingsnis, apskritai 
paėmus, buvo lemtingas, ypač turint omeny tolesnę politinių 

įvykių raidą. Taigi mes apžvelgėme kai kuriuos individo ekstra- 
pasauliečio transformacijos į individą pasaulietį etapus. 

Svarbiausia pamokanti išvada, kurią vertėtų apmąstyti, būtų, 
ko gera, ta, kad prie pasaulio humanizavimo daugiausia prisi- 
dėjo religija, itin griežtai subordinavusi pasaulį transcendentinei 
vertei. 


Jeanas Calvinas 


Ši studija apima laikotarpį tik iki VIII amžiaus, ir tai yra jos 
silpnoji vieta. Pratęsus raidos apžvalgą iki Reformacijos, teorinė 
pozicija taptų svaresnė. Šiuo metu aš dar nesu tam pasirengęs, 
tačiau norėdamas šią spragą nors šiek tiek užpildyti, mėginsiu 
glaustai apžvelgti galutinį šio proceso etapą, tyrimo objektu 
pasirinkdamas Calviną*. Pasitelksime į pagalbą Troeltscho pa- 
teiktą Calvino interpretaciją ir stengsimės parodyti, jog ją galima 
performuluoti čia vartojama kalba? 

Kokia prasme Calvinas sietinas su proceso pabaiga? Juk bend- 
ra tendencija tęsis ir po jo. Individas pasaulietis tvirtės, kuriantis 
sektoms, įsigalint Apšvietos idėjoms ir t.t. Tačiau žvelgiant mūsų 
požiūriu, t.y. ieškant konceptualių individo, Bažnyčios ir pa- 
saulio sąsajų, Calvinas ženklina pabaigą: jo Bažnyčia - tai pas- 
kutinė galima Bažnyčios gyvavimo forma. Maža to, minėdamas 
Calviną, aš turiu galvoje Reformaciją, nes jos kulminacija, mano 
požiūriu, ir glūdi Calvino koncepcijoje. Calvinas kūrė Lutherio 
teorijos pagrindu. Jis laikė savo pareiga tik labiau išskleisti Lu- 
therio poziciją, griežčiau ją apibrėžti ir padaryti galimas logines 


28 Viliuosi galėsiąs klausimą nuodugniau aptarti vėliau. 

2 Taigi šis epilogas yra tik paprastos pratybos su Troeltscho tekstu. Jeigu tektų aiškintis, 
kodėl nesiremta platesne literatūra, pasakyčiau, jog peržvelgus, pavyzdžiui, Troeltscho 
rekomenduojamas Choisy knygas ar paties Calvino Pamokymus, nesunku pastebėti, 
kad į keliamus klausimus lengva ranka duodamas vienareikšmis atsakymas, tarsi 
nebūtų jokių neaiškumų, jokių problemų, į kurias reikėtų pažvelgti kitokiu kampu ir 
pabandyti jas kitaip nušviesti; kontūrai buvo nužymėti tvirta ranka, tad nevalia suklysti. 
Ryžtingas Calvino pasitikėjimas savimi dvelkia kažkuo, kas kelia nerimą. Šiuo, kaip ir 
daugeliu kitų aspektų, jis yra modernus: turtingas, sudėtingas ir nepastovus pasaulis 
iš struktūros buvo pašalintas. 

išvadas. Tad glaustumo sumetimais paties liuteronizmo mes 
galime nenagrinėti, paliesdami tik tas Lutherio pažiūras, kurias 
išryškino Calvinas, ir palikdami nuošalėje idėjas, kurias Calvinas 
pranoko ar savaip pakeitė. 

Mūsų tezė gana paprasta. Kartu su Calvinu nustojo gyvavusi 
mūsų tyrimo lauką apibūdinanti hierarchinė dichotomija: prie- 
šiškas pasaulietinis dėmuo, kurio buvimą individualizmas iki 
tol vienaip ar kitaip pripažino, iš Calvino teokratijos visiškai 
išnyko. Laukas tapo absoliučiai vientisas. Individas dabar esti 
pasaulyje, o individualistinė vertė viešpatauja be jokių išlygų ir apri- 
bojimų. Prieš mus - individas pasaulietis. 

Šio fakto pripažinimas iš tikrųjų nėra jokia naujiena, Troelt- 
schas apie tai kalba kiekviename Calvinui skirto skyriaus pus- 
lapyje, nors ir šiek tiek kitoniška kalba. Jau pačioje savo knygos 
pradžioje, baigdamas šv. Pauliui skirtą skyrių, Troeltschas at- 
kreipė dėmesį į minėtą unifikavimą (p. 81-82): „Šio paprasto 
esamų sąlygų ir idealių siekių gretinimo principo, kitaip ta- 
riant, konservatizmo ir radikalizmo mišinio, atsisakys tik kal- 
vinizmas“. 

Toks kontekstas sudarė prielaidas alternatyvai: arba unifi- 
kuotame pasaulyje gyvenimui gyvybę įkvepia dvasia, kaip manė 
Calvinas, arba, priešingai, dvasinį gyvenimą čia valdo mate- 
rialusis gyvenimas. Hierarchinį dualizmą pakeitė alternatyva 
grindžiamas plokščias kontinuumas. 

Nors Calvinas tarėsi plėtojąs Lutherio poziciją, tačiau jo dokt- 
rina yra kitoniška. Ko gera, pravartu pirmiausia atkreipti dėmesį 
į ypatingą jo būdą bei temperamentą. Pasak Troeltscho, labai 
savita yra jo Dievo samprata. Ji visiškai atitiko Calvino polinkius, 
ir apskritai jis buvo linkęs vadovautis grynai asmeninėmis įžval- 
gomis. Calvinas nepasižymėjo kontempliatyviu temperamentu, 
jo mąstymas itin griežtas ir nukreiptas į veiklą. Ir iš tikrųjų, jis 
valdė Ženevą kaip patyręs, įstatymo raidei pasišventęs valstybės 
vyras. Mėgo skelbti visokias taisykles, kurių pats griežtai laikėsi, 
to paties reikalaudamas iš kitų. Jis stačiai troško veikti pasaulyje, 

ir jei priimtos idėjos tam trukdė, pasitelkęs loginius argumentus, 
jas atmesdavo. 

Tokia asmeninė dispozicija nušviečia tris glaudžiai susijusius 
pamatinius jo doktrinos dėmenis: tai Dievo, kaip valios, samp- 
rata, predestinacijos koncepcija ir požiūris į krikščionišką vals- 
tybę, kaip į individo valios objektą. 

Dievas, pasak Calvino, iš esmės yra valia ir didybė. Dėl to 
atsirado distancija: Dievas jo doktrinoje yra toliau nei buvo iki 
tol. Lutheris išvijo Dievą iš pasaulio, atmesdamas institucio- 
nalizuotą tarpininkavimą, būdingą katalikų Bažnyčiai“?, kurioje 
Dievas dalyvauja per tarpininkauti įgaliotus žmones (aukštus 
Bažnyčios pareigūnus, kunigus, kuriems suteiktos pašventinimo 
galios, aukštesniam gyvenimui pašauktus vienuolius). Tačiau 
Lutherio teorijoje individuali sąmonė dar galėjo pasiekti Dievą 
savuoju tikėjimu, meile, iš dalies ir protu. Calvino koncepcijoje 
meilė nustumiama į antrą planą, o protas, jo požiūriu, tinka tik 
šiam pasauliui. Tuo pat metu Calvino Dievas yra valios arche- 
tipas, kuriame galima įžvelgti netiesioginį patvirtinimą, kad ir 
pats žmogus yra valia; savaime aišku, jog būdamas valia, kuri 
yra proto priešybė arba jį pranoksta, žmogus pirmiausia yra 
individas. Iš tikrųjų, per visą krikščioniškosios civilizacijos isto- 
riją nuo šv. Augustino iki moderniosios vokiečių filosofijos dau- 
giausia dėmesio buvo skiriama valiai, nekalbant apie apskritai 
laisvės problemą bei sąsajas su Okamo nominalizmu. 

Ypač dramatiškai valios viršenybės motyvas suskambo pre- 
destinacijos dogmoje. Išeities tašku čia tapo Lutherio teorija, ku- 
ri, atmesdama nuostatą, jog išganymas gali būti pelnytas gerais 
darbais, kėsinosi sugriauti katalikybės statinį, stojo prieš Baž- 
nyčios ritualizmą bei atviras jos pastangas valdyti individą. Ne- 
pripažindamas nuteisinimo gerais darbais, jis skelbė nuteisinimą 


30 Šis ypatumas idėjų istorijoje, rodos, nesusilaukė didesnio dėmesio. Tokio tipo trans- 
cendencija vokiečių filosofams vėliau atrodys nepriimtina. C. Morris gana argumen- 
tuotai nepritaria K. Bartho požiūriui, esą Dievo artumas šv. Bernardo koncepcijoje bei 
cistersų pastangose „atrasti Dievą žmoguje ir per žmogų“ nereiškia Dievo ir Žmogaus 
sąlyčio (The Discovery of the Individual, 1050-1200, London, 1972, p. 163). 

tikėjimu, ir ties tuo apsistojo, palikdamas individui veikimo 
laisvę. Calvinas žengė toliau, pateikdamas daugybę neįveikiamų 
argumentų, jog Dievo visagalybės akivaizdoje žmogus esąs vi- 
siškas bejėgis. Iš pirmo žvilgsnio atrodo, kad tai ne tiek skatino 
individualizmo plėtotę, kiek ją apribojo. Ir Troeltschas kalvi- 
nizmą traktuoja veikiau kaip savitą individualizmo atmainą, o 
ne kaip jo išplėtojimą (pst. 320). Aš bandysiu parodyti, jog in- 
divido santykio su pasauliu aspektu kalvinizmas prisidėjo prie 
individualizmo raidos. 

Nepaaiškinama dieviškoji valia kai kuriuos žmones apdo- 
vanoja išrinktojo malone, o kitiems skiria pasmerktojo dalią. 
Išrinktojo užduotis yra darbuotis pasaulyje Dievo garbei, o visiš- 
kas atsidavimas šiai užduočiai yra ir išrinktojo Žymė, ir vie- 
nintelis jo išrinktumo įrodymas. Taigi veikdamas išrinktasis be 
atvangos jaučia Dievo valią. Beje, imdamasis veiklos ir būdamas 
visiškai pavaldus Dievui, jis iš tikrųjų yra jam giminingas, nes 
prisideda prie Dievo tikslų įgyvendinimo. Aš bandau priimti 
Calvino idėjų ir verčių konfigūraciją kaip savą, kad galėčiau nors 
šiek tiek pajausti tą pavaldumo ir egzaltacijos kompleksą. Šiame 
lygmenyje, kitaip tariant, išrinktojo sąmonėje aptinkame mums 
jau gerai pažįstamą hierarchinę dichotomiją. Troeltschas mus 
perspėja, jog interpretuojant Calviną, nereikėtų jo teorijoje ieškoti 
nežaboto atomistinio individualizmo. Ir iš tikrųjų, svarbiausią 
vaidmenį savo doktrinoje skirdamas dieviškajai malonei, išrin- 
kimo malonei, Calvinas nebežino, ką daryti su žmogaus laisve. 
Pasak Calvino, „Dievo garbė tik tada nepažeidžiama, kai žmo- 
gus paklūsta —- nesvarbu, laisvai ar priverstinai - Jo įstatymui,“ 
(E. Choisy, cit. pagal E. Troeltschą, pst. 330). Tačiau jei mes čia 
įžvelgsime pasaulietinio individualizmo apraišką ir turėsime 
omenyje vidinius šios nuostatos prieštaravimus, taps aišku, kad 
išrinktojo pavaldumas Dievo malonei yra būtina sąlyga šiam 
lemtingam perėjimui pateisinti. 

Juk iš tiesų iki tol individas buvo priverstas žvelgti į pasaulį 
kaip į priešišką veiksnį, kaip į kažką kita, ko jis negali pašalinti, o 

tik subordinuoti, apglėbti. Šis apribojimas išnyko kartu su Cal- 
vinu, tačiau, kaip atrodo, vietoj jo atsirado labai specifinis pa- 
valdumas dieviškajai valiai. Jei šitaip radosi reiškinys, kurį Tro- 
eltshas ir Weberis pavadino „pasaulietiškuoju asketizmu“, tai 
geriau būtų terminus sukeisti vietomis ir kalbėti apie asketiškąjį 
arba konkrečiai apibrėžtą intrapasaulietiškumą?!. 

Akivaizdu ir tai, kad kitaip nei Lutheris, kuris dar laikėsi 
tradicijai būdingo kontempliatyvaus bendrininkavimo su Dievu, 
Calvinas siekia bendrininkauti su Dievu aktyviai. Atrodytų, kad 
užuot tikėjęsi rasti prieglobstį aname pasaulyje, kas leistų mums 
daugiau ar mažiau susitaikyti su šio pasaulio netobulumu, mes 
nusprendėme patys savo ryžtinga veikla šiame pasaulyje įkūnyti 
aną pasaulį. Didžiulę reikšmę šiuo atveju turi apskritai moder- 
naus artificializmo modelis, kai šio pasaulio dalykams sistemin- 
gai taikoma išorinė, privaloma vertė. Toji vertė nėra „išgauta“ iš 
mūsų buvimo pasaulyje, iš jo vidinės darnos ar harmoningo 
mūsų santykio su juo, ji glūdi mūsų heterogeniškume pasaulio 
atžvilgiu: mūsų valia yra tapati Dievo valiai (R. Descartes: žmo- 
gus taps „gamtos šeimininku ir jos valdovu“). Ir valia, kuri pri- 
metama pasauliui, ir tikslas, kurio siekiama, ir valios motyvas 
arba vidinė jos paskata yra svetimi. Kitaip tariant, jie yra ekstra- 
pasaulietiniai. Ekstrapasaulietiškumas dabar yra susikoncen- 
travęs individualioje valioje. Tai visiškai atitinka spontaniškos 
valios ir laisvos valios, Naturwille ir Kūrwille, skirųų, į kurią at- 
kreipė dėmesį Toennies'as, aiškiai matome, iš kur kyla valios 


31 M. Weberis maždaug tą patį kalbėjo 1910 m. vienoje diskusijoje, pratęsdamas Troelt- 
scho pranešimą apie Prigimtinę teisę: jis „pasaulį atmetančio religinio jausmo formas“ 
priešpriešino „kalvinistinei religinei jausenai, kuri tikrąjį savo tinkamumą būti Dievo 
vaiku suvokia kaip savęs išmėginimą (Bewūhrung) <...> siekiant sėkmės esamame 
deramai sutvarkytame pasaulyje“, be to, jis akosminės meilės „bendruomenę“, būdingą 
Rytų bei Rusijos Bažnyčiai, priešpriešino „visuomenei“ arba „egocentrišku pagrindu 
susiformavusiai socialinei struktūrai“ („Max Weber on Church, Sect and Mysticism“, 
ed. par B. Nelson, Sociological Analysis, 34-2, 1973, p. 148). 

Beje, B. Nelsono nuomone, pasaulietinis misticizmas turėtų būti aiškiau nušviestas, 
negu tai padarė Weberis ir Troeltschas (Sociological Analysis, 36-3, 1975, p. 236, žr. 
aukščiau, pst. 1, p. 38). Tai tarsi patvirtina, kad ir čia labiau pabrėžiamas intrapa- 
saulietiškumas, nei asketizmas. 

laisvė, Willkūr. Mano nuomone, ši dispozicija glūdi ir Weberio 
vadinamajame moderniųjų laikų Žmonių racionalume. 

Negana to, šis Calvino požiūris leidžia patikslinti ir giliau 
išskleisti paradigmą, kurios laikėmės iki šiol. Tai, kad ekstra- 
pasaulietiškumas dabar koncentruojasi individo valioje, leidžia 
manyti, kad modernusis artificializmas, kuris žmonijos istorijoje 
išties yra išskirtinis reiškinys, gali būti suprastas tik kaip isto- 
rijoje seniai susiformavusio krikščioniškojo ekstrapasaulietinio 
individualizmo padarinys, ir kad mūsų vadinamasis modernusis 
„pasaulietinis individualizmas“ giliai savyje, savo vidinėje san- 
daroje slepia nepastebimą, tačiau esmingą ekstrapasaulietiš- 
kumo elementą. Taigi tarp dviejų individualizmo tipų esama kur 
kas gilesnių, nei pradžioje manėme, tęstinumo sąsajų, o tai reiš- 
kia, kad galimybė iš tradicinio holizmo tiesiogiai pereiti prie 
modernaus individualizmo mums dabar atrodo ne tik abejotina, 
bet stačiai neįmanoma“. 

Calvino koncepcijoje esama iškalbingų pasaulietinio individo 
tapsmo arba, sakytume, konversijos į intrapasaulietiškumą ženk- 
lų. Paprastai nurodoma, kad joje išvengta mistikos ir emocijų. 
Beje, kalbant apie raštus, to negalima pasakyti, tačiau doktrinoje 
tai krinta į akis. Atpirkimas čia traktuojamas sauso legalizmo 
aspektu, kaip atpildas už Dievo garbės pažeidimą. Jėzus Kristus 
(o ne popiežius) yra Bažnyčios vadovas, krikščioniško gyvenimo 
paradigma, Senojo Testamento patvirtinimo ženklas. Paties Jė- 
zaus Kristaus mokymas nereiškia krikščioniškos žemiškosios 


32 Dvi mūsų pradinės paradigmos dalys iš pradžių buvo suformuluotos daugiau mažiau 
viena nuo kitos nepriklausomai ir galėjo pasirodyti tarpusavyje prieštaraujančios. 
Glaustai paaiškinsime: holizmo /individualizmo skirtis suponuoja pasaulietinį indi- 
vidualizmą, o jei kalbėsime apie intrapasaulietiškumo /ekstrapasaulietiškumo skirtį, 
tai ekstrapasaulietiškumo laukas čia nėra holizmo priešybė (mažų mažiausiai ne taip, 
kaip intrapasaulietiškumo laukas). Iš tikrųjų ekstrapasaulietiškojo individualizmo 
priešprieša holizmui yra hierarchinio pobūdžio: iškildamas virš visuomenės, jis palieka 
ją ramybėje, o intrapasaulietiškasis individualizmas holistinę visuomenę neigia arba 
suardo, ją pakeisdamas (arba pretenduodamas pakeisti). Minėtasis dviejų individua- 
lizmo tipų tęstinumas, kaip parodė Calvino pavyzdys, sustiprina jų vieningumą ir 
užtušuoja jų skirtingumo ribas. Šitaip patvirtinama pradinė paradigma. 

valstybės reglamentacijos, o Pamokslą nuo kalno galiausiai už- 
gožė Dekalogas. Dievo ir Bažnyčios sandora yra senosios Dievo 
ir Izraelio sandoros atkūrimas. Choisy ypač pabrėžė Lutherio 
„kristokratijos“ transformavimąsi į Calvino „nomokratiją“ arba 
„logokratiją“. 

Be to, dauguma ekstrapasaulietiškumą išreiškiančių ypatumų 
neteko savo funkcijų ir išnyko. Apie greitą Mesijo sugrįžimą jau 
kurį laiką išvis nebekalbama. Galima sakyti, kad dabar Dievo 
karalystė pamažu kuriama žemėje išrinktųjų pastangomis. Kas 
be atvangos kovoja su žmonėmis ir institucijomis, kokios jos yra, 
tam prigimtinė ar nekaltumo būsena, absoliučiosios ir reliaty- 
viosios Prigimties įstatymų skirtis tėra tuščios spekuliacijos. 

Kyla klausimas: ar iš tikrųjų galime teigti, kad individualistinė 
vertė dabar viešpatauja be prieštaravimų ir apribojimų? Iš pirmo 
žvilgsnio taip neatrodo. Calvinas laikėsi viduramžiško požiūrio, 
kad Bažnyčia turi vadovauti valstybei (arba politinei valstybės 
valdžiai), o svarbiausia tai, kad Bažnyčią jis tapatino su visa 
visuomene. Troeltschas šią nuostatą ypač pabrėžė: nors daugeliu 
bruožų kalvinizmas panėšėjo į sektą, nepriklausomai nuo to, ar 
jis ateityje rutuliotųsi šia kryptimi, ar „laisvųjų Bažnyčių“ kryp- 
timi, pats Calvinas visada tvirtai stojo už tai, kad Bažnyčia kont- 
roliuotų bet kokią socialinės bendruomenės veiklą ir, kaip jau 
esu užsiminęs, būtent tokios kontrolės jis ėmėsi Ženevoje. Tad 
galima būtų manyti, kad holizmo pėdsakai neturėjo būti visai 
išnykę ir kad Calvino koncepcijoje, kaip ir iki jo, socialinio gy- 
venimo poreikiai turėjo sudaryti tam tikrą atsvarą individua- 
lizmui. Troeltscho aiškinimu, viso to nesama: „Bendruomenės 
idėja rutuliojama, nesiremiant Bažnyčios ir malonės koncepcija, 
kaip liuteriškojoje Bažnyčioje; priešingai, ji kyla iš to paties prin- 
cipo, kuris gimdo individo nepriklausomybę - t.y. iš dorovinės 
priedermės išlikti Dievo išrinktuoju ir kuo daugiau šiuo atžvilgiu 
nuveikti, - bei iš abstraktaus biblicizmo“ (625-626). 

Troeltschas cituoja Schneckenburgerį (pst. 320): „Ne Bažnyčia 
tikinčiuosius padaro tokius, kokie jie yra, o tikintieji Bažnyčią 

padaro tokią, kokia ji yra“ ir priduria: „Bažnyčios koncepcija 
yra įspraudžiama į nulemties (predestinacijos) rėmus“. Juk ga- 
liausiai nulemtis individą veda Bažnyčios link. Tai yra esminio 
pobūdžio pokytis, kurį būtų lengviau suprasti, prisiminus, kad 
Lutheris, išsaugojęs, kaip jam pačiam atrodė, Bažnyčios idėją 
nepakitusią, iš tikrųjų Bažnyčią padarė visai negyvybingą. Ji 
išliko tik kaip malonės ir išganymo institucija (Heilsanstalt), o 
Calvino nulemties (predestinacijos) idėja jei ne iš principo, tai 
faktiškai atėmė iš jos net ir šį privalumą. Bažnyčią jis padarė 
drausminimo įrankiu, skirtu ne tik individams (išrinktiesiems 
ne mažiau nei atstumtiesiems, nes praktiškai sunku juos vienus 
nuo kitų atskirti), bet ir politinei valdžiai. Tiksliau tariant, tai 
buvo įšventinimo institucija (Heiligungsanstalt), padėjusi sukrikš- 
čioninti valstybės gyvenimą. Visas gyvenimas - ar kalbėtume 
apie Bažnyčią, ar apie šeimą ir valstybę, visuomenę ir ekonomi- 
ką - visais privačių bei viešųjų santykių aspektais turėjo būti 
modeliuojamas pagal dieviškąją Dvasią ir dieviškąjį Žodį, per- 
teikiamą Bažnyčios pastorių (kurie dažniausiai yra patvirtinti 
Konsistorijos, kurioje savo atstovų turi ir pasauliečiai). Faktiškai 
Bažnyčia dabar buvo organas, turėjęs padėti išrinktiesiems val- 
dyti atstumtuosius bei vykdyti savo priedermes Dievo garbei. Ji 
išsaugojo kai kuriuos ankstyvosios Bažnyčios bruožus ir tuo 
skyrėsi nuo sektos, bet tuo pat metu ji iš tikrųjų veikė kaip aso- 
ciacija, susidedanti iš individų (plg. pst. 1, p. 76). 

Apibendrinant galima pasakyti, kad Calvinas niekur - nei 
Bažnyčioje, nei visuomenėje ar bendruomenėje, nei Ženevos 
respublikoje ar mieste (pastarieji narių atžvilgiu sutapo) - ne- 
pripažino holistinės prigimties principo, kuris būtų ribojęs indi- 
vidualistinės vertės taikymą. Jis pripažino tik trūkumus, pa- 
sipriešinimą ar kliūtis (visa tai jis traktavo vienodai) ir vientisą 
lauką, kuriame galėjo reikštis išrinktasis, savo veiklumu šlo- 
vindamas Dievą. 

Nors studijoje palikta didelė chronologinė spraga, aš vis dėl- 
to drįstu daryti vieną prielaidą. Calvino vaidmuo buvo lem- 

tingas: Bažnyčia, apglėbdama valstybę, išnyko kaip holistinė ins- 
titucija. 

Vis dėlto Calvino reforma, netgi sakyčiau, jo įvykdyta re- 
voliucija — ideologinio lauko suvienijimas bei individo „atver- 
timas“ į pasaulietį - tapo įmanoma tik dėl Bažnyčios sekuliarinės 
veiklos. Aišku, jog dar iki Reformacijos Bažnyčia buvo svar- 
biausias mus dominančios transformacijos veiksnys, savotiška 
aktyvi tarpininkė tarp individo ekstrapasauliečio ir pasaulio, t.y. 
visuomenės ir ypač imperijos arba valstybės. 

Tad iš principo galėtume pradinį mūsų modelį pakeisti kitu, 
tikslesniu, tačiau aš esu priverstas apsiriboti eskizu. Tarp apglė- 
biančios vertės - individo ekstrapasauliečio - ir žemiškųjų po- 
reikių bei paguodų turėtume įterpti Bažnyčią. Matome, jog ilgus 
amžius ji veikė dviem frontais, stodama ir prieš politinę ins- 
tituciją, ir, grubiai tariant, prieš individą. Iš tikrųjų Bažnyčia 
stiprėjo dviem aspektais: subordinuodama, bent iš principo, 
imperiją, ir, kita vertus, pasisavindama - šiuo atžvilgiu jai puikiai 
pasitarnavo Grigaliaus reforma ir ypač sakramentų (pirmiausia 
atgailos) doktrina - tam tikras funkcijas ir galias, kurios padėjo 
išlyginti išganymo kelią daugumai tikinčiųjų, tačiau individas 
kartu su Reformacija panoro tas funkcijas ir galias atgauti. Luthe- 
ris ir Calvinas puolė katalikų Bažnyčią pirmiausia kaip išgany- 
mo instituciją. Teigdami, kad individo santykiavimas su Dievu 
yra savaimingas, jie nutraukė Bažnyčios įvestą darbo religinėje 
sferoje pasidalijimą. Tuo pat metu jie, ar bent Calvinas, labai 
aiškiai pritarė susivienijimui, kurio Bažnyčia pasiekė politinėje 
plotmėje. 

Tokia dvejopa laikysena lėmė, kad Bažnyčios suvienytą lauką 
gana sparčiai užvaldė Calvino pasaulietinis individualizmas. 
Reformacija nuskynė Bažnyčios sunokintą vaisių. 

Jei žvelgsime į proceso visumą, Reformacija - tai krizė, išreiš- 
kusi grįžimą atgal į ankstesnį lygmenį: institucija, kuri buvo 
tapusi ekstrapasaulietiškojo elemento forpostu ir įveikusi pa- 
saulį, dabar buvo pasmerkta pati kurį laiką būti pasaulietinė. 


2 


Genezė, II 
Politikos sąvoka ir valstybė 
nuo XIII amžiaus 


Įvadas 


Kadangi ši studija liečia moderniąją individo sampratą, tad jos 
problematika, palyginus su uždaviniais, kuriuos individualiz- 
mo tyrinėtojui amžiaus pradžioje kėlė Maxas Weberis!, yra ga- 
na ribota. Ir prielaidomis, ir tikslais ji yra lyginamojo pobūdžio. 
Norint moderniąją visuomenę apibūdinti tradicinio tipo visuo- 
menių atžvilgiu, dažnai pasitelkiami tokie terminai, kaip „in- 
dividualizmas“, „atomizmas“, „sekuliarizmas“. Beje, įprastas 
dalykas yra kastinę visuomenę priešpriešinti moderniajai vaka- 


* Ši esė, pasirodžiusi 1965 m., ženklina tyrinėjimų pradžią. Todėl originalus jos pava- 
dinimas yra labai bendro pobūdžio: „The Modern Conception of the Individual. Notes 
on its genesis and that of concomitant institutions“, Contributions to Indian Sociologų, 
VIII, 1965, spalis. Prancūzišką tekstą paskelbė Esprit, 1978, vasaris: „La conception 
moderne de IV'individu. Notes sur sa genese, en reliation avec les conceptions de la 
politigue et de !'Etat, a partir du XIII-e siėcle.“ 

1 „Terminas „individualizmas“ apima pačias heterogeniškiausias, kokias tik įmanoma 
įsivaizduoti, sąvokas <...>, ir dabar imtis iš naujo [po Burckhardto] nuodugnios šių 
sąvokų analizės būtų mokslui per didelė prabanga“ (L'Etigue protestante et V Esprit du 
capitalisme, Paris: Plon, 1964, p. 122, pst. 23). 

rietiškai visuomenei. Pirmame plane vienoje pusėje figūruoja 
laisvė ir lygybė, kitoje - tarpusavio priklausomybė ir hierarchija. 
Galima išrikiuoti priešybių poras: permanentiškumas - mobi- 
lumas, priskyrimas (atribucija) - išsipildymas ir t.t. Galima taip 
pat svarstyti, ar socialiniai vieno ir kito tipo visuomenių pa- 
pročiai išties tokie skirtingi, kaip tai liudija daugiau ar mažiau 
tiesiogiai jas aiškinančios socialinės teorijos, ir aš šia proga pa- 
brėšiu, kad vakarietiška visuomenė anaiptol neignoruoja kas- 
tinei visuomenei būdingų nuostatų ar net idėjų. Tačiau mus čia 
domins tik koncepcijos, ir mes apsiribosime tik vyraujančiomis. 
Bus bandoma tiksliau nusakyti vakarietiškos ideologijos rėmus, 
lyginant su tradiciškąja Indija. 

Mūsų pačių politinėje teorijoje esama panašaus pobūdžio 
skirtumų tarp ankstesnių (ir kai kurių naujųjų) teorijų, pirmumą 
teikiančių (socialinei ir) politinei visumai, ir moderniųjų teorijų, 
laikančių, jog pirminės yra individualios žmogaus teisės, deter- 
minuojančios politinių institucijų tinkamumą. Pritariant T.D. 
Weldonui, galima priešpriešinti „organines“ teorijas, kurioms 
atstovautų Platono Valstybė (beje, čia dėstomas požiūris labai 
artimas indiškajai varnų teorijai, oO ypač indoeuropietiškajai tri- 
narei socialinių funkcijų schemai) arba Hegelio valstybės samp- 
rata, ir, kita vertus, „mechanines“ teorijas*, tokias, kaip Johno 


2 T.D. Weldon, States and Morals, London, 1946. Karlas Popperis taip pat priešpriešino 
„uždarą „ir „atvirą“ visuomenes (The Open Society and its Enemies, London, 1945, 2 t.). 
Žvelgdami kiek kitu kampu, mes čia aptariame klasikinę sociologijos problematiką 
(Toennieso „bendruomenę“ ir „visuomenę“, Durkheimo - mechaninį ir organinį darbo 
pasidalijimą). Beje, Weldonas ir Durkheimas vartoja tuos pačius terminus, tačiau juos 
sugretinę pamatysime, kad prieštaravimų dėl to nekyla, nes jie liečia skirtingus lyg- 
menis, o tariamos inversijos byloja apie papildomumo [complėmentaritė] santykį: mo- 
derni visuomenė, kuri neregėtai išplėtojo organinį darbo pasidalijimą ir sustiprino 
faktinę Žmonių tarpusavio priklausomybę, tuo pat metu dorovės ir politikos plotmėje 
iškėlė pavienį žmogų kaip nepriklausomą ir grynai savaimingą esybę ir įprasčiausiu 
būdu adaptavo mechanines (individualistines) valstybės teorijas. Ideologinį Individo 
iškėlimą empiriškai lydi tam tikras tarpusavio priklausomybės nefunkcionalumas (plg. 
HAE, I, p. 195 ir pst. 10). Galima manyti, kad tokį skirtingų lygmenų chiazmą visada 
lydi ideologinė diferenciacija. Štai kodėl Durkheimo teorija išverčiama į Toennieso (ir 
Weldono) kalbą, bet ne atvirkščiai. 

Locke'o socialinės sutarties ir politinio trus? doktrina. Norint 
jas atskirti, tektų aiškintis, kuri sąvoka — socialinės ir politinės 
visumos ar pavienio individo - yra laikoma pirmine arba pagrin- 
dine fundamentinių verčių atžvilgiu. Vadinasi, bus kalbama 
atitinkamai apie „holizmą“ ir „individualizmą“. Tad tenka iš- 
skirti dvi žodžio „individas“ reikšmes: 

1) tai empirinis kalbėjimo, mąstymo, valios subjektas, neda- 
lomas Žmonių giminės etalonas, su kuriuo stebėtojas susiduria 
kiekvienoje visuomenėje; 

2) tai dorovinė, nepriklausoma, autonomiška, taigi (iš esmės) 
nesociali esybė, figūruojanti pirmiausia mūsų naujojoje žmogaus 
ir visuomenės ideologijoje. 

Mes čia pamėginsime atsekti individo kaip dorovinės esybės 
formavimosi arba raidos etapus, pradedant nuo viduramžių 
visuomenės, kuri iš pirmo žvilgsnio atrodo artimesnė tradicinio 
tipo holistinei visuomenei nei modernaus tipo individualistinei 
visuomenei. 

Ar tokios plačios apimties tyrimas apskritai įmanomas? Ar 
tam pasišventęs tyrinėtojas nerizikuoja būti apkaltintas nekom- 
petentingumu ir perdėtu pasitikėjimu savimi? Aš įsitikinau, kad 
pripažinti autoritetai - kaip Figgis, Gierke ir Elie Halevy - fak- 
tiškai yra atsakę į kai kuriuos mūsų klausimus, liečiančius įvai- 
rius istorinio vystymosi laikotarpius bei aspektus. Tad susiejus 
tarpusavyje pagrindines jų nagrinėtas temas arba svarbiausias 
išvadas bei reikalui esant papildžius, pasirodė įmanoma pateikti 
tegu, aišku, ir nepilną, tačiau apibendrinantį ir dabartinėje situa- 
cijoje aktualią studiją. 


Tomas Akvinietis ir Viljamas Okamas 


Parankiausia remtis Tomo Akviniečio teorija, sujungusia krikš- 
čioniškąjį apreiškimą ir Aristotelio filosofiją. Jo teorijoje galima 


3 Trust - pasitikėjimas asmeniu, kai jis padaromas teisėtu turto ar galios subjektu, turint 
tikslą, kad tai bus naudinga kitam (Shorter Oxford Dictionary). 

išskirti du elementus, nors jie ir labai glaudžiai susiję: religijos, 
tikėjimo ir malonės lygmenyje kiekvienas Žmogus yra tam tikra 
gyva visuma, privatus asmuo, tiesiogiai santykiaujantis su savo 
kūrėju ir modeliu, ogi žemiškųjų institucijų lygmenyje jis, prie- 
šingai, yra bendruomenės narys, socialinio kūno dalis. Viena 
vertus, asmens savaimingumas yra pagrįstas aukščiausiomis 
apreikštomis vertėmis, nulemtas asmens artumo su Dievu, ir 
visa tai yra priešinga jo žemiškiesiems santykiams. Kita vertus, 
Aristotelio pavyzdžiu, žemiškoji bendruomenė, būdama racio- 
nali institucija, yra įteisinama kaip antrinė vertė, o tai prieštaravo 
ankstesnei doktrinai, kuri bendruomenę traktavo tik kaip vaistą, 
kurio reikalavo prigimtinė nuodėmė.“ 

Universitas, t.y. socialinio kūno kaip visumos, koncepcija, pa- 
gal kurią gyvenantys žmonės - tik tos visumos dalys, neabe- 
jotinai priskirtina prie tradicinių visuomenės teorijų. (Beje, krikš- 
čioniškasis individualizmas ją apglėbia, žr. HAE, I, 24.) Šios 
tradicinės stadijos atžvilgiu teorinės minties raida reiškė, kad 
minėta samprata vis labiau neteko įtakos, užleisdama vietą ki- 
tai — societas arba tiesiog paprastos asociacijos koncepcijai. Mes 
apsiribosime, šiame procese išskirdami tik keletą atskirų per- 
mainos stadijų. 

Viljamas Okamas, didysis XIV amžiaus pirmosios pusės scho- 
lastas pranciškonas, čia minėtinas kaip modernios mąstysenos 
šauklys. Iš pirmo žvilgsnio atrodytų, tarsi jis gręžėsi atgal, mat 
iš dalies jis priešinosi pasaulietinės tvarkos įteisinimui, laikėsi 
pirmųjų Bažnyčios Tėvų nuostatų, pabrėždamas, kaip ir šie, 
ypatingą apreiškimo svarbą. (Po dviejų šimtmečių Lutheris taip 
pat atsigręš į šv. Augustiną, ieškodamas argumentų prieš Aris- 
totelį.) Tačiau, kita vertus, nepaisydamas tvirtų šv. Tomo rea- 
lizmo pozicijų, Okamas išplėtojo gana nuoseklų nominalizmą, 


4 Apskritai kalbant, tai gana įprastas požiūris. Jis aiškiai išdėstytas Ernsto Cassirerio 
veikale The Myth of the State, N. Haven, 1946, skyr. IX. Žr., be to, Michel Villey, La For- 
mation de la pensėe juridigue moderne. Le Franciscanisme et Ie Droit (Cours d'histoire et de 
philosophie du droit), Paris: Les Cors de droit, 1963 (rotator). 

padėjo pagrindus pozityvistinei bei subjektyvistinei teisės samp- 
ratai, o visa tai, kaip netrukus pamatysime, reiškė pastebimą 
individualizmo invaziją“. 

Tomo Akviniečio požiūriu, kai kurie žmonės, kaip šv. Petras 
ar šv. Paulius, yra kilę iš „pirminių substancijų“, kitaip tariant, 
iš pirmos rūšies savaimingų esybių, tačiau „universalijas“ - kaip, 
pavyzdžiui, giminė ar rūšis, esybių kategorijos ar klasės - kurias 
jis taip pat traktuoja kaip savaimingas realybes, jis vadina „ant- 
rinėmis substancijomis“*. Okamas šį požiūrį kritikavo taikliau, 
nei kiek anksčiau - Dunsas Škotas. Pasak jo, patyręs logikas, lai- 
kantis save Aristotelio sekėju, turi aiškiai skirti daiktus (res), vie- 
na vertus, ir ženklus, žodžius, universalijas, kita vertus: „Daik- 
tai pagal apibrėžtį gali būti tik „paprasti“, „paskiri“, „diskretūs“; 
egzistuoti gali tik atskirybės ir skirtybės <...> Petro asmenyje 
nesama nieko kita, kaip tik Petras, nieko, kas nuo jo „realiai“ ar 
„formaliai“ skirtųsi. Nei gyvulys, nei žmogus - nei tuo labiau 
gyvuliškumas, nei žmogiškumas - nėra daiktai, jie nėra esybės“ 
(Villey, op. cit., p. 206). Prieštaraudamas šv. Tomui, jis teigė, jog 
nėra jokių „antrinių substancijų“. Šiandien sakytume - nerei- 
kia sudaiktinti mūsų idėjų ar klasių. Polemikoje su popiežiumi 
Okamas netgi teigia, jog realiai neegzistuoja net tokie dalykai, 
kaip, pavyzdžiui, „pranciškonų ordinas“: egzistuoja tik po Eu- 
ropą pasklidę pranciškonų vienuoliai'. Nors bendri terminai, jo 


5 Toliau tiesiog reziumuojamos Villey mintys, op. cit., p. 147-275 

6 Ibid., p. 204: „Išorinis pasaulis yra tik chaotiška atomų daugybė, tik begalė individų; 
jame pačiame glūdi tam tikra tvarka, rūšys, pagal kurias susigrupavusios pavienės 
esybės („formalios priežastys'), prigimtinės esmės („galutinės priežastys') bei visa ap- 
imanti sistema, kuri susieja individualius esinius, būdama virš jų. Visa tai egzistuoja 
objektyviai, nepriklausomai nuo proto, kuris tai atskleidžia daiktuose.“ 

7 Okamą visai pagrįstai galima laikyti dvasiniu moderniųjų anglosaksų tėvu. Tam tikra 
prasme gana tipiškas yra Gierke ir įžymaus jo vertėjo sero Ernesto Barkerio nesutarimas 
(žr. toliau, pst. 1, p. 89). - Gierke rašo: „Į „realybę“ nukreiptas žvilgsnis nenori pripažinti, 
kad gyvo nenutrūkstamo Tautos egzistavimo vienybė galėtų reikšti daugiau, nei sub- 
stancinio pagrindo neturinčią regimybę, tad šios vienybės suasmeninimo faktas yra 
atmetamas kaip juridinė fikcija. Barkeris išnašoje rašo: „Skaitytojas gali nuoširdžiai 
simpatizuoti „į „realybę“ nukreiptam žvilgsniui“ ir būti paskatintas suabejoti, ar tai, ką 
Gierke vadina Daseinseinheit eines Volkes, iš tikrųjų turėtų būti substancija esybės ar 

požiūriu, ir turi tam tikrą pagrindą empirinėje tikrovėje, tačiau 
patys savaime jie nieko nereiškia arba geriausiu atveju tai tik 
netobulas ir apytikris realių esybių - mes galėtume jas vadinti 
individualiomis —- pažinimas. 

Iš viso to išplaukė itin svarbi mintis, kad iš bendrųjų terminų, 
kuriais mes operuojame, negalima gauti normatyvinių išvadų. 
Antai nėra prigimtinio įstatymo, dedukuoto iš idealios daiktų 
tvarkos; už realaus įstatymo - nesvarbu, ar jis būtų Dievo pri- 
sakytas, ar, Dievui leidus, žmogaus nustatytas - nėra nieko, yra 
tik veikiantis įstatymas. Pirmiausia jis prieštarautų Dievo „ab- 
soliučiai galiai“ (plenitudo potestatis), nes jį ribotų kažkas kita, o 
ne jis pats. Beje, tokia referencija į Dievo galią atsispindės ir 
žmonių institucijose. Įstatymas, kuris iš esmės išreiškė žmogaus 
protu atskleistą gamtos tvarką, tapo apskritai įstatymų leidėjo 
„galios“ arba „valios“ išraiška. Dar daugiau, suvokus, kad tei- 
sė - tai teisingas socialinių esybių santykis, ji tapo individo galios 
(potestas) socialinio pripažinimo išraiška. Taigi Okamas buvo 
„subjektyvios teisės teorijos“, kuri faktiškai ir yra modernioji 
teisės teorija, pradininkas“. 


asmens prasme. Galima manyti, kad tam tikra Tautos egzistavimui būdinga vienybė 
yra ne Grupės ar kolektyvinio asmens Būties vienybė, o daugelio žmonių protų bendro 
turinio arba bendro tikslo vienybė“ (op. cit., p. 47, LXXXI tt.). Barkerio vertimas buvo 
paskelbtas 1934 m., t.y. praėjus metams po Hitlerio atėjimo, tad galima manyti, kad jo 
išlygas sustiprino to meto įvykiai). 

8 Tai savaime derinasi su teisiniu Okamo nominalizmu ir pozityvizmu, tačiau šių išvadų 
jis priėjo netiesioginiu - labai įdomiu ir pamokančiu - būdu. Jis buvo logikas, o ne 
juristas. Sistemingai gilintis į teisę jį paskatino tarp popiežiaus ir pranciškonų įsiplieskęs 
ginčas. Ordinas, kurio įkūrėjas šventasis Pranciškus Asyžietis skelbė neturto įžadą, 
tapo labai turtingas, ir popiežiai galiausiai ryžosi įpareigoti ordiną pripažinti, kad turtas, 
kuriuo jie faktiškai naudojosi, yra jų nuosavybė. Nepritardamas tokiai politikai ir 
norėdamas sukliudyti pranciškonams įsitraukti, priešingai ordino kūrėjo regulai, į šio 
pasaulio reikalus, Okamas išplėtojo savo naująsias įstatymo ir teisės apibrėžtis. 

„Į teisinę nuosavybės teoriją jis perkelia savo meilę krikščioniškai gyvensenai ir pran- 
ciškonų bendruomenei: vienuolio žvilgsnis bei noras paaiškinti vienuoliško susilaikymo 
motyvus lėmė tokį sąmoningai nuskurdintą ir menkinantį nuosavybės teisės vaizdą“ 
(Villey, op. cit., p. 257). 

Nors jo ketinimas buvo apriboti juridinę sferą, tačiau iš tikrųjų jis suteikė jai sava- 
rankiškumo, o polinkis į individualizmą bei pozityvistinės nuostatos prisidėjo prie to, 
kad toji sfera įgavo iki tol neregėto absoliutiškumo ir griežtumo. Teisę į daiktą jis 

Teisiniai Okamo raštai, atrodo, nebuvo plačiai žinomi, tad 
nereikėtų manyti, kad jis galėjo tiesiogiai veikti moderniosios 
teisės raidą. Tačiau visi jo darbai labai reikšmingi. Kalbėdami 
apie jo nominalizmą ir, kita vertus, apie pozityvizmą bei teisinį 
subjektyvizmą, mes paprasčiausiai konstatuojame, jog filoso- 
fijoje ir teisėje gimė Individas. Jeigu manoma, kad už atskiros 
esybės nėra nieko ontologiškai realaus, jeigu „teisės“ sąvoka 
siejama ne su gamtine ar socialine tvarka, o su atskira žmogiškąja 
esybe, toji esybė tampa individu moderniąją žodžio prasme. 
Tiesioginė įvykusios permainos išdava - „galios“ (potestas) sąvo- 
kos iškėlimas; ji pasirodė esanti funkcionalus modernus tradi- 
cinės tvarkos ir hierarchijos idėjos ekvivalentas. Ypač pažymė- 
tina tai, kad galios sąvoka, kuri mūsų politinėje teorijoje vaidina 
tokį reikšmingą ir tokį neaiškų vaidmenį, radosi pačioje indi- 
vidualizmo eros pradžioje. Nors Okamas apie politiką tiesiogiai 
nekalba, jo teorija leidžia nujausti tautos suvereniteto ir politinės 
sutarties sąvokas". 

Apskritai paėmus, socialinėje plotmėje nebeliko vietos tikra- 
jai bendruomenės idėjai. Ją išstūmė individo laisvė, kurią Oka- 
mas išskleidė nuo mistinio gyvenimo iki gyvenimo visuomenėje 
sferos. Mes netekome - mažų mažiausiai netiesiogine prasme — 
bendruomenės vardan visuomenės, ir visiškai akivaizdu, kad šios 


priešpriešina paprastam gebėjimui juo naudotis, apibūdindamas ją kaip sankciją, t.y. 
kaip galimybę priversti ją pripažinti teismo nuosprendžiu. „Teisė yra veikiančiu įsta- 
tymu pripažinta galia“,- taip kalba neturto advokatas, faktiškai skelbdamas privačios 
nuosavybės erą. Gali rastis prieštaraujančių, esą modernioji nuosavybės idėja kilo iš 
romėnų teisės. Iš tikrųjų labiau tikėtina, kad šią idėją su romėnų teise susiejo modernieji 
jos interpretatoriai, o tai patvirtintų mūsų autorių prisidėjus prie idėjos sklaidos, kuri, 
kad ir kaip ją aiškintų romanistai, sociologui kelia daugybę minčių (ibid., p. 230 tt.). 

9 Kalbama apie šiuo laikotarpiu išryškėjusią Lex Regia referenciją: „Tai dera valdovui 
pagal įstatymą, nes pagal Lex Regia... tauta jam suteikė visus įgaliojimus vadovauti ir 
valdyti“ (ibid., p. 223, žr. J.N. Figgis, Studies in Political Thought from Gerson to Grotius, 
1414-1625, Cambridge, 1907. Cituoju pagal Harper Torchbooks leidinį, New York, 1960, 
p. 25-26). Įstatymų leidimo privilegija taip pat buvo suprantama kaip galių delega- 
vimas, turint omeny, kad „kiekviena teisė susideda iš individualių įgaliojimų“ (Villey, 
op. cit., p. 258). 

pirmosios ne tik ryžtingos, bet ir lemtingos permainos ištakos 
yra religinės. 


Nuo Bažnyčios dominavimo iki politinio suvereniteto 
(XIV-XVI a.) 


Moderniosios valstybės gimimo temai skirtų pranešimų serija, 
kurią 1900 m. paskelbė J.N. Figgis ir kurios pagrindinė problema, 
rodos, nuo to laiko nebuvo rimčiau svarstoma - tai veikalas, 
teikęs mums nepamainomą paramą ir ypač vertingas tuo, kad 
leido be didesnių keblumų išplėtoti paraleles su Indija. Figgis 
nustatė, jog, dieviškosios karalių teisės teorija kilo iš dieviškosios 
popiežių teisės teorijos. Savo „Politinės minties etiuduose (nuo 
Gersono iki Grotijaus)“ jis pažymi, jog politinių idėjų šaltinis 
buvo viduramžių mąstysena, ir aprašo revoliuciją, kuri tas idėjas 
išlaisvino, trumpai tariant - aprašo valstybės moderniosios teo- 
rijos gimimą!“, 


Knyga iš esmės prasideda Konstancos susirinkimu, kuris bu- 
vo sušauktas 1414 m. Tačiau iš tikrųjų ji apima laikotarpį nuo XIV 
amžiaus pradžios, nes įžangoje autorius apmeta bendrą vidur- 
amžių vaizdą ir apibūdina XIV amžiaus autorius. Jis pabrėžia 
tris savo tyrinėjimo aspektus: Bažnyčios viršenybę viduramžiais, 
revoliuciją, įtvirtinusią valstybės dominavimą, ir šios permainos 
vidinį tolydumą. Aš iš esmės apsiribosiu dviem pirmaisiais. 

Jei mėginsime gretinti krikščioniškus viduramžius ir tradicinę 
Indiją, keblumų rasis pirmiausia dėl to, kad Indijoje brahmanai 
tenkinosi dvasiniu dominavimu, o Vakaruose Bažnyčia, kurios 
svarbiausias asmuo - popiežius, ėmėsi ir pasaulietinės valdžios. 
Kalbant bendrais bruožais, viduramžiams, atrodo, būdinga dvejo- 
pa žemiškoji valdžia. Maža to, kadangi dvasinė instancija ryžosi 


10 Pabrėšime, jog Figgis vylėsi, kad jo paties religingumas padės jam „įsijausti į vidur- 
amžių dvasią, neapsiriboti vien išorinių faktų registravimu“ (žr. apie metodą, Figgis, 
op. cit., p. 35-36). 

prisiimti žemiškąją valdžią, gali kilti klausimas, ar šio pasaulio 
reikalams faktiškai nebuvo teikiama tam tikra pirmenybė. Tokiai 
prielaidai aiškiai prieštarauja pagrindinis Figgis'o teiginys, kur 
kas labiau priartinantis mus prie indiškojo paveikslo. 

Viduramžiais Bažnyčia nebuvo tiesiog valstybė, tai buvo tam tikra valstybė; 
valstybė arba veikiau pilietinė valdžia (nes visuomenė atskirai nebuvo pripažįstama) 
buvo paprasčiausiai Bažnyčios policijos departamentas. Bažnyčia kritikavo Romos 
imperijos aukščiausios valdžios, paremtos absoliučia ir universalia juris- 
dikcija, teoriją ir išplėtojo ją kaip popiežiaus visagalybės (plenitudo potestatis) 
teoriją. Popiežius buvo aukščiausias įstatymų leidėjas, garbės titulų, įskaitant 
karaliaus, teikėjas ir vienintelis teisėtas žemiškosios galios šaltinis, legalus, 
nors ir ne faktinis, religinių ordinų ir universitetinių laipsnių steigėjas, aukš- 
čiausias tautų „teisėjas ir jų nesantaikos kurstytojas“ (diviseur), tarptautinės 
teisės gynėjas, keršijęs už pralietą krikščionių kraują (Figgis, op. cit., p. 5). 

Apsistosiu prie pirmojo, kursyvu pažymėto sakinio, pažy- 
minčio du dalykus: pirma, Bažnyčia, arba visuotinė krikščionija, 
apėmė visas pavienes institucijas ir buvo vienintelė visuomenė, 
t.y. apskritai globali visuomenė modernia prasme; antra, toji 
visuotinė krikščionių bendruomenė per savo dvasininkų hie- 
rarchiją prisiėmė įgaliojimus, kurie kitaip dar vadinsis politi- 
niais, net ir deleguodama ar bent iš dalies deleguodama juos 
žemiškosioms instancijoms. Pirmasis bruožas, reiškiantis tai, kad 
aukščiausios vertės apibrėžia globalios visuomenės ribas, pa- 
stebimas ir Indijoje, antrasis bruožas krikščioniškuosius vidur- 
amžius nuo Indijos atskiria, nors žemiškųjų instancijų paval- 
dumas dvasinėms ir rodo tam tikrą panašumą. 

Gal vis dėlto reikėtų atkreipti dėmesį į kai kuriuos niuansus? 
Bažnyčios dominavimo doktrina anaiptol nebuvo nuo pat pir- 
mųjų amžių gyvavęs požiūris, negana to, jam netgi priešintasi. 
Figgis cituotame tekste teigia, kad Bažnyčios dominavimo idėja 
„Skleidėsi“ pamažu, o veikale „Dieviškoji karalių teisė“ (skyr. III) 
apie tai aiškiau pasakyta. Popiežiaus plenitudo potestatis idėją pa- 
skelbė Inocentas III (1198-1216), o iš tikrųjų popiežiaus doktri- 
ną imtasi plėtoti apie 1080 m., įsiplieskus Grigaliaus VII kovai su 
imperatorium Henriku IV, ir galiausiai 1302 m. buvo paskelbta 

Bonifaco bulė Unam sanctam. Kai kurie tyrinėtojai mano, kad 
dviejų principų arba valdžių - bažnytinės arba popiežiaus ir pa- 
saulietinės arba imperatoriaus - santykis buvo griežtai nusta- 
tytas tik paskutiniame XI amžiaus ketvirtyje!!. 

Nuo tada modernusis protas aiškiai linkęs manyti, esą tai, kad 
popiežiaus pretenzijos auga, tapdamos vis kategoriškesnės ir vis 
labiau autoritariškos, yra tik stiprėjančios popiežiaus ir impera- 
toriaus konkurencijos išraiška arba didėjančio imperatorių nepa- 
kantumo popiežiaus pretenzijoms išdava. Maža to, popiežiaus 
doktrina šiuo periodu susilaukė opozicijos: imperatoriai šiuo 
klausimu skelbė savo požiūrį. Tačiau reikia pripažinti, kad bend- 
ros dvasinės orientacijos aplinkoje, kurioje vyravo Bažnyčios 
pusėje stovėjusių teologų įtaka ir funkcionavo nuosekliai išplė- 
tota popiežiaus doktrina, jai oponavusi pasaulietinės valdžios 
doktrina jokio įspūdžio nedarė. Ją palaikė tik teisės mokslo at- 
stovai. Tokias išvadas galime padaryti, remdamiesi klasikiniu 
Otto Gierke's traktatu!“, ypač, jei kol kas nekalbėsime apie XIV 
amžiaus imperatorių valdžios gynėjus Okamą ir Marsilijų Pa- 
duvietį. Imperijos šalininkai iš esmės neneigė nei aukščiausios 
Bažnyčios galios, nei to, kad savose valdose ji yra nepriklausoma 
ir suvereni, tačiau jie rėmėsi pirmųjų Bažnyčios amžių doktri- 
na, aiškinusia, jog sacerdotium ir imperium yra dvi paties Dievo 
sukurtos nepriklausomos sferos, dvi galios, turinčios veikti dar- 
niai. Jie atmetė prieš pasaulietinę valdžią ir imperatorių nukreip- 
tas Bažnyčios pretenzijas: Bažnyčia turinti rūpintis tik dvasiniais 
dalykais. Tačiau tai, kaip šie teisininkai vis dėlto mėgino abi val- 
džias sujungti, įgyvendinti universalų epochos idealą - ordina- 
tio ad unum, rodo silpnąsias jų pozicijos vietas. Kai kurie jų kalba 
apie santykį, primenantį tą, kurio laikomasi Indijoje: valstybė tu- 
ri paklusti Bažnyčiai dvasinėje sferoje, o sprendžiant žemiškąsias 


1! J. Riviėre, Le Problėme de V Ėglise et de V Ėtat au temps de Philippe le Bel, Louvain, 1962, 
įvadas. 

12 O. Gierke, Political Theories of the Middle Age, Cambridge, 1900, p. 7 tt., 16-18, 20-21 
(į anglų kalbą vertė F-W. Maitland). 

problemas, Bažnyčia turi būti pavaldi valstybei*. Taigi galime 
daryti išvadą, kad nors popiežiaus doktrina, kaip ją nušvietė 
Figgis, buvo išplėtota gana vėlai, viduramžiais ji buvo domi- 
nuojanti ir logiškai nuosekliausia. Iš tikrųjų jos susiformavimas, 
ko gera, buvo būtinybė, nulemta dviejų aplinkybių: viena vertus, 
požiūris į Bažnyčią buvo visuotinai pripažintas, kita vertus, toji 
aukščiausia galia įgavo faktinio vadovavimo formą. Šiuo atžvil- 
giu Gierke iš esmės laikosi to paties požiūrio, kaip ir Figgis; kons- 
tatavęs, jog būta dviejų skirtingų doktrinų, Gierke skuba pri- 
durti, kad tai - tik du viduramžių mąstysenos variantai, o tikrasis 
prieštaravimas sietinas su tendencija, kurią jis vadina „antikos 
sumoderninimu“ ir kuri, pasak jo, iš tiesų reiškė antikos idėjomis 
paremtą ir sykiu modernios dvasios persiėmusį požiūrį; esą 
akivaizdžių tokio požiūrio apraiškų galima įžvelgti ir polinkyje 
į popiežiaus absoliutizmą, ir imperatoriaus valdžią gynusiuose 
argumentuose, perimtuose iš romėnų teisės mokslo (p. 4-5). 

Pati revoliucija, nulėmusi, kad Bažnyčios, kaip suverenios 
institucijos ir globalios Vakarų visuomenės, vietą užėmė vals- 
tybė, buvo ilgas ir sudėtingas procesas. Aš apsiribosiu, išryškin- 
damas (čia remsiuosi kiek supaprastinta Figgis'o tyrinėjimų me- 
džiaga) keletą vienas kitą keitusių etapų. 

XIV amžiaus pradžioje, žlugus imperatoriaus valdžiai, Pran- 
cūzijos karalius pasipriešino popiežiaus pretenzijoms ir iš esmės 
privertė jį paklusti. Vienas advokatas iš Kutansų, Pierre'as Du- 
bois, turėjęs, ko gera, artimų ryšių su dvaru, savo kūrinyje, pa- 
vadintame pamfletu apie Šventosios žemės užkariavimą (De 
Recuperatione Terrae Sanctae), greta kitų nelauktai modernių nuo- 
jautų prabilo apie Bažnyčios, taip pat ir popiežiaus, valdų kon- 
fiskavimą karaliaus naudai su paveldėjimo, o ne panaudos, teise. 
Vėliau, kilus Jono XXII ir Liudviko Bavaro konfliktui, Marsilijus 
Paduvietis savajame Defensor Pacis konstatuoja 1) „visavertį civi- 
linės valdžios autoritetą ir visiškai laisvo pobūdžio religines 


* [1983 m. pastaba: Tai, kas I skyriuje pasakyta apie Gelazijų ir vėlesnę popiežiaus 
politiką, turėtų padėti nušviesti šią prieštaringą „ginčo dėl investitūros“ problemą.] 

organizacijas; 2) Bažnyčios vykdomų persekiojimų nepagrįs- 
tumą; 3) pirmapradį tautos suverenitetą, reikalaujantį atstovau- 
jamosios valdžios sistemos...“". Paskutinis punktas primena 
viduramžių pabaigos autorių dažnai minimą Lex Regia (Gierke, 
pst. 142). (Romėnų teisę krikščioniškosios teologijos ir filosofijos 
rėmuose imtasi uoliai studijuoti nuo XI amžiaus.) Ogi pirmasis 
punktas išties stebina savo modernizmu. 

XV amžiuje prasidėjo Bažnyčios susirinkimų sąjūdis — savo- 
tiškas bandymas pritaikyti Bažnyčiai tautos suvereniteto dokt- 
riną. Bažnyčia išgyveno gilią krizę, mat pontifikatui jau keli de- 
šimtmečiai grėsė skilimo pavojus, popiežiaus sosto siekė net trys 
pretendentai. 1414 m. sušauktas Konstancos susirinkimas, ku- 
riame ypač aktyviai reiškėsi okamininkai, pirmiausia ieškojo 
vaisto nuo ligos ir jį surado. Susirinkimas apibūdino Bažnyčią 
kaip politinę sistemą, panašią į vadinamąją ribotą arba „mišrią“ 
monarchiją, kuri, atstovaudama krikščioniškajai bendruomenei, 
dalinosi valdžia su popiežium. Norint išgydyti ligą, reikėjo pri- 
pažinti popiežiaus pavaldumą susirinkimui. Laikytasi požiūrio, 
kad popiežiaus valdžia kyla iš tautos ir yra teisėta, kol ištikimai 
siekia savo tikslo - kurti, o destruktyviais veiksmais ji pati save 
sužlugdo. 

Susirinkimas turėjo teikti popiežiui nuolatinę pagalbą ir jį 
kontroliuoti, tačiau netrukus atkurta vienvaldystė pasirodė kaip 
niekada absoliutistinė, ir susirinkimas, netekęs funkcijų, tik kurį 
laiką gebėjo manevruodamas išsilaikyti. Susirinkimas atvėrė 
kelią ne tik tautos suverenitetui, kuris ateityje vėl bus patvir- 
tintas, bet ir absoliutizmui, kuris ilgam įsitvirtins ir Bažnyčioje, 
ir daugelyje Europos kraštų. 

Etienne'o Gilsono dėka mes galime pažvelgti į du reiškinius 
dvynius - Renesansą ir Reformaciją - kaip į dviejų proto veiklos 


13 Figgis, op. cit., p. 31-33 (žr., be to, Dante, De Monarchia, ir t.t.); apie P. Dubois žr. 
J. Riviėre, op. cit. Figgis mano, jog Marsilijaus koncepcija turinio požiūriu buvo mo- 
dernesnė nei Liudviko Bavaro dvarui artimo jo kompaniono Okamo koncepcija, o Villey 
įsitikinęs, kad metodo atžvilgiu Marsilijus buvo didesnis scholastas nei Okamas, kurį 
jis laiko modernesniu (op. cit., p. 217 tt.). 

sričių, darniai sugyvenusių viduramžių dvasioje, diferenciacijos 
išraišką: religinis protas, pradedant Lutheriu, sukilo prieš komp- 
romisą su pasauliu ir antikos mąstytojų pasaulietinę išmintį; 
antikos dvasia, kiek ji buvo nepriklausoma nuo religijos globos, 
įsigalėjo naujajame humanizme. Visa tai neišvengiamai turėjo 
suduoti stiprų smūgį dvasinės ir pasaulietinės valdžios tarpu- 
savio santykiui. 

Humanistai, pirmiausia Machiavelis, Tito Livijaus veikale 
aptiko miesto — valstybės, kaip respublikos, modelį, o senovės 
Romos istorijos pavyzdžiai jam padėjo politinius samprotavimus 
atsieti ne tik nuo krikščioniškos religijos ir normatyvinių mo- 
delių, bet ir nuo asmeninės dorovės. Nuo visų išorinių varžtų 
išlaisvintas praktinis politikos mokslas pripažino vienintelį prin- 
cipą - valstybės protą. Figgis'o manymu, naujasis absoliutizmas, 
vėlesniais amžiais daręs didžiulę įtaką politikos bei valstybės 
vyrams, galėjo būti suvoktas tik todėl, kad panašaus pobūdžio 
absoliutizmą jau buvo išplėtojusi Bažnyčia ir ypač kai kurios 
bažnytinės organizacijos ir kad Italijoje „valdžia“ faktiškai buvo 
tapusi vieninteliu tikru veiklos tikslu, taigi Machiaveliui liko tik 
šaltai išnagrinėti esamą situaciją, kokia ji buvo. Galima, ko gera, 
teigti, kad pirmasis praktinis mokslas, išsilaisvinęs iš žmogaus 
tikslų holistinio tinklo, buvo Machiavelio politika'*. 

Kadangi žemiškosios valdžios stiprėjimas realiai buvo įma- 
nomas tik tarpininkaujant religinio pobūdžio veiksniams, su- 
prantama, jog Machiavelis, griežtai atmesdamas to meto vyra- 
vusias vertes, kuriam laikui atsidūrė įsigalėjusios mąstysenos 
nuošalėje. Lutherio reforma sudavė stiprų smūgį tam, kas buvo 
likę iš viduramžių tvarkos ir iš germaniškos Šventosios Romos 
imperijos. Globali visuomenė nuo šiol taps individualia valstybe, 
kai šventovė, kurioje skleisis religijos esmė, persikels į kiekvieno 
individo krikščionio sąmone. Pasaulietinė valdžia iškilo į aukš- 
čiausią rangą ir, pasikliaujant dieviškosios karalių teisės teorija, 


14 Lyginant Machiavelį ir indą Kautilya, pirmiausia krinta į akis tai, kad politika neišven- 
giamai siejama su religija (žr. HH, p. 373). 

buvo pakylėta iki savotiškos šventybės. Visa tai rėmėsi prielaida, 
kad valstybė, kurios valdovas ir pavaldiniai išpažįsta tą patį ti- 
kėjimą, yra religiškai homogeniška: cujus regio ejus religio (žr. 
Anglijos „Acts of Uniformity“). Taigi šios permainos rodo, jog 
Lutheriui - kad ir kokie būtų buvę jo paties ketinimai - pavyko 
praktine kalba išreikšti kai kurias teorines Marsilijaus Paduvie- 
čio nuostatas ir net kai kurias suvažiavimo nutarimų tendencijas. 

Tačiau valstybės anapus Vokietijos nebuvo homogeniškos, tad 
netrukus išryškėjo naujųjų pokyčių padariniai. Vienoje ir toje 
pačioje valstybėje gyvavo įvairios konfesijos, o tai sudarė prie- 
laidas kilti religiniams karams. Tai skatino politikus vardan vals- 
tybės intereso (prisiminkime Machiavelį) skelbti pakantumą 
„erezijai“, jeigu to reikalavo valstybės gerovė. Konfesijos tar- 
pusavyje kovojo, siekdamos besąlygiškai dominuoti, tačiau kai 
joms kildavo grėsmė dėl to, kad tikintieji tesudarė mažumą, jos 
perimdavo kitų pažiūras. Netrukus po to, kai, remiantis valdovo 
ir pavaldinių sutarties idėja, buvo pripažinta teisė priešintis 
tirono persekiojimams, prieita ir prie individo teisės į sąžinės 
laisvę. Sąžinės laisvė buvo chronologiškai pirmoji politinė laisvė, 
iš jos išaugo visos kitos. Jėzuitų teoretikai išplėtojo modernią 
Prigimtinės teisės teoriją, kuri valstybės pagrindu laikė socialinę 
ir politinę sutartį, o Bažnyčią ir valstybę traktavo kaip dvi skir- 
tingas, nepriklausomas, viena kitai išoriškas visuomenes. Paga- 
liau „visos arba beveik visos šios idėjos, praktiškai pritaikytos 
Ispanijos kovose prieš karalių, persikels į Nyderlandus, kur 
mąstytojų bei universitetų pastangomis įsižiebs šviesos židinys, 
didžia dalimi nulėmęs XVII amžiaus politinės Apšvietos tikslus 
(Figgis, op cit., p. 38). 


Modernioji Prigimtinė teisė 


Prigimtinė teisė ir Visuomenės teorija — taip seras Ernestas Barke- 
ris savo vertime pavadino vieną monumentalaus Otto Gierke's 
veikalo apie bendruomenių teisę (Genossenschaftsrecht) ketvirtojo 

tomo dalį". Manau, jog pateikdamas tegu ir labai glaustą šios 
knygos reziumė, turėsiu gerą progą atkreipti dėmesį į vieną svar- 
bų moderniosios Žmogaus ir visuomenės idėjos genezės aspektą. 
Mums rūpimo laikotarpio politinės - bei, pridursime, sociali- 
nės - teorijos lauke vyrauja Prigimtinės teisės teorija. Skleidžian- 
tis idėjoms, paskatinusioms Prancūzijos revoliuciją bei Žmogaus 
teisių deklaraciją, teisininkai suvaidino tokį pat svarbų vaid- 
menį, kaip ir filosofai. 

Prigimtinės teisės idėja yra filosofinis pagrindas, pateisinęs 
pastangas sisteminiu dedukciniu metodu išskleisti teisės, ku- 
riai šioje epochoje teko ypatingai ryškus ir svarbus vaidmuo, 
teoriją. Šią idėją galima kildinti ir iš antikos, ir iš šv. Tomo 
teorijos, tačiau naujaisiais laikais ji gerokai pasikeitė, tad ne- 
retai dvi Prigimtinės teisės teorijos — senoji arba klasikinė ir 
modernioji - supriešinamos. Jos skiriasi tuo, kuo apskritai ski- 
riasi — ir į ką mes jau mėginome atkreipti dėmesį - tradicinės 
ir moderniosios reprezentacijos. Senovės mąstytojų - išskyrus 
stoikus — požiūriu, žmogus yra socialinė esybė, gamta — tai 
tam tikra tvarka, o tai, ką galima įžvelgti už kiekvieno atskiro 
polio konvencijų ir kas laikytina idealiu arba natūraliu teisės 
pagrindu, yra socialinė tvarka, atitinkanti gamtos tvarką (ir, 
suprantama, kokybes, kurios neatsiejamos nuo Žmogaus). Nau- 
jųjų laikų mąstytojai stoiškojo bei krikščioniškojo individua- 
lizmo įtakoje vadinamąją Prigimtinę teisę (priešingai nei vei- 
kiančiąją teisę) traktuoja ne kaip socialinių esybių, o kaip 
individų teisę, kitaip tariant, kaip teisę žmonių, kurių kiek- 
vienas, būdamas sukurtas pagal Dievo paveikslą ir apdova- 
notas protu, egzistuoja pats savaime. Tad daroma išvada, kurią 
pirmiausia linkę pabrėžti teisininkai, kad pamatiniai valstybės 
(ir visuomenės) sanklodos principai gali būti dedukuojami iš 
būdingiausių žmogaus, kaip autonimiškos esybės, savybių ir 
15 Gierke, Natural Law and the Theory of Society, 1500 to 1800, with a lecture by Ernst 


Troeltsch. Translated with an introduction by Ernest Barker, Cambridge, 1934, 2 t. (cit. 
leid. Boston: Beacon Press, 1957, Gierke's citatos sutikrintos su vokišku tekstu). 


GENEZĖ, II 95 


kokybių, neatsižvelgiant į jokius politinius ar socialinius saitus. 
Natūrali būsena yra logiškai pirminė politinio bei socialinio 
gyvenimo atžvilgiu, socialinis gyvenimas priklauso tik nuo 
individo; dar daugiau, loginis pirmumas sutampa su istoriniu 
pirmumu, natūrali yra būtent ta būsena, kurioje žmonės taria- 
mai gyveno, prieš sukurdami visuomenę ir valstybę. Iš šios 
logiškai postuluojamos ar hipotetinės būsenos dedukuoti poli- 
tinio ir socialinio gyvenimo principus yra, ko gera, ganėtinai 
paradoksalus ir nedėkingas uždavinys. Moderniosios prigim- 
tinės teisės teoretikai vis dėlto ėmėsi šio uždavinio, o jį spręs- 
dami, padėjo pagrindus moderniai demokratinei valstybei. 
Gierke rašo: 

Valstybė nebetraktuojama kaip dalinė visuma, kilusi iš harmonijos, kuri 
Dievo valia būdinga universaliai visumai. Ji paprasčiausiai aiškinama re- 
miantis ja pačia. Samprotavimų išeities taškas yra nebe visa Žmonija, o 
suvereni individuali savaiminga valstybė, o toji individuali valstybė, savo 
ruožtu, pagrįsta tuo, kad atskiri žmonės, laikydamiesi Prigimtinės teisės, 
susijungia į bendruomenę, apginkluotą aukščiausia valdžia ($ 14, p. 40; 
vokiškas tekstas, p. 285). 


Trumpai tariant, hierarchinė krikščioniška bendruomenė 
buvo atomizuota dviejuose lygmenyse: ją pakeitė daugybė in- 
dividualių valstybių, kurių kiekvieną sudarė individualūs žmo- 
nės. To meto žodyne susikirto dvi visuomenės (valstybės) kon- 
cepcijos : 

Turime skirti universitas arba organišką (corporate) junginį ir societas arba 
asociaciją (partnership), kurios nariai išlieka skirtingi, nepaisant tarpusavio 
ryšių, tad jų vieningumas - ne organinis (corporate), o „kolektyvinis“ (Bar- 
kerio pastaba, Gierke, Natural Law, p. 45). 


Societas - bei panašūs terminai: asociacija, consociatio — čia turi 
riboto susivienijimo prasmę ir reikalauja sutarties, kuri ją suda- 
rančius individus „sujungtų“ į visuomenę. Šis galvojimo būdas 
atitinka moderniuosiuose socialiniuose moksluose itin paplitusį 
požiūrį, jog visuomenė susideda iš individų, kurie yra pirmi- 
niai grupių arba daugiau mažiau savavališkai nusistatytų ar 

„Susikurtų“ tarpusavio santykių atžvilgiu!“. Žodis universitas, 
„Visuma“, kuriuo scholastai vadino visuomenę arba apskritai 
visus dorovinius subjektus, nepalyginamai labiau, nei žodis „vi- 
suomenė“, tiktų priešingam (taigi ir manajam) požiūriui, pagal 
kurį visuomenė su savo institucijomis, vertėmis, sąvokomis, 
kalba sociologine prasme yra pirmesnė atskirų jos narių, tam- 
pančių žmonėmis tik auklėjimo ir prisitaikymo prie tam tikros 
visuomenės dėka, atžvilgiu. Galima apgailestauti, kad norėdami 
pažymėti socialinę totalybę, mes, užuot sakę universitas, turime 
sakyti „visuomenė“, tačiau šis faktas - tai moderniosios Pri- 
gimtinės teisės ir jos loginių pasekmių paveldas. Gierke labai 
aiškiai parodo, kad societas reprezentacija kur kas gyvybingesnė 
nei universitas. Sykiu jis tvirtina, jog priešingas požiūris niekada 
nebuvo visiškai išnykęs: „Valstybės kaip organinės visumos idėja, 
paveldėta iš antikos bei viduramžių mąstytojų, iš tikrųjų niekada 
nebuvo užgesusi“. Mat, norint nagrinėti politinį ar socialinį kūną 
kaip vientisą reiškinį, sunku buvo be jos apsieiti. 

Taigi Prigimtine teise grindžiamoje valstybės teorijoje vyrauja grynai 
kolektyvinė tautos, kaip juridinio asmens, interpretacija. Tauta sutampa su 
tautos narių suma, tačiau tuo pat metu būtinybė save suvokti kaip vienintelį 
tautos teisių subjektą (Trūger) verčia tautą iš esmės traktuoti kaip visaap- 
imantį vienetą (Inbergriff). Vientisos ir diskrečios visumos skirtingumas te- 
reiškė paprastą požiūrio skirtingumą, kai visuma traktuojama arba kaip 
„Omnes ut universi“, arba kaip „omnes ut singuli“...(toliau eina aukščiau ci- 
tuota pastraipa, pst. 7, p. 84: „Į realybę nukreiptas žvilgsnis“...) (p. 46-47; 
vokiškame tekste p. 298-299). 


Ne tik teologų mąstytojai, kaip Molina ir Suarezas, bet ir 
iškiliausi Prigimtinės teisės teoretikai jautė holistinės koncepcijos 
poreikį. Althusius, konstruodamas federalistinę sąjungą kaip 
pakopomis išsirikiavusių asociacijų (consociationes) seriją, savąjį 


16 Apie vieną moderniojo individualizmo gynėją Benthamas rašo: „Locke'as... pamiršo, 
kad vos atėjęs į pasaulį jis nebuvo suaugęs žmogus. Jo manymu, žmonės ateina į pasaulį 
visiškai susiformavę ir viskuo apginkluoti, nelyg kareiviai, išdygę iš slibino ilčių, kurias 
Kadmas pasėjo agurkų lysvės kampuose“ (E. Halėvy, La formation du radicalisme philo- 
sophigue, t. I, app. III, p. 417—418). 

consociato complex et publica vadino universitas arba consociatio 
politica (p. 70 tt.). Galima paminėti ir Grotijų, pasak kurio, val- 
džia tai „korporacinis organas“ ,nelyginant akis. Gierke mums 
primena, jog Hobbesas kalbėjo apie valstybę kaip apie milžino 
kūną, tačiau „galiausiai tariamą jos organizmą pavertė mecha- 
nizmu, <...> puikiai sumanytu ir meistriškai sukonstruotu auto- 
matu“ (p. 52). Pufendorfas, pasitelkęs terminą persona moralis 
simplex ir composita, į vieną teisinę sąvoką sujungė grupes arba 
kolektyvines esybes (mūsų „dorovinius subjektus“) ir fizinius 
individus. Pagaliau tą pačią problemą ypač aštriai iškėlė Rous- 
seau, labiau nei kas kitas prisidėjęs prie to, kad teisininkų konst- 
rukcijos būtų prieinamos apsišvietusiai visuomenei ir - pats to 
nenorėdamas - užvertė takoskyrą, skyrusią specializuotas spe- 
kuliacijas nuo revoliucinės veiklos. 

Pastangos vienaip ar kitaip išreikšti socialinės ir politinės 
grupės vieningumą siejosi su principine Prigimtinės teisės teo- 
rijos problema: kaip, izoliavus „natūralų“ individą, logiškai pri- 
eiti prie visuomenės arba idealios valstybės. Aiškinant šį perėji- 
mą, po 1600 m. buvo suformuluotos mažiausiai dvi sutarties 
prielaidos. Pirmoji arba „visuomenės“ sutartis iškėlė lygybės 
arba partnerystės (Genossenschaft) santykį. Antroji arba politinė 
sutartis išryškino priklausomumą valdančio asmens arba val- 
džios atžvilgiu (Herrschaft). Filosofai visas sutartis sujungė į vie- 
ną: Hobbesas pavaldumo sutartį traktavo kaip paties socialinio 
gyvenimo išeities tašką, Locke'as vietoj antrosios sutarties iškėlė 
trust (pasitikėjimą), Rousseau atmetė bet kokį su valdymu ne- 
susijusį veiksnį. Visa tai gerai žinomi dalykai, aš juos primenu, 
tik norėdamas įterpti pastabą dėl terminų „socialinis“ ir „politi- 
nis“ santykio ir kiekvieno jų prasmės šiuo atžvilgiu. „Visuome- 
nės“ sutartis — tai asociacijos sutartis: ji reiškia, kad į visuomenę 
įeinama kaip į bet kokį savanorišką susivienijimą. Vadinasi, čia 
kalbama apie asociacijas ir galbūt apie „visuomenę“, kaip ją 
supranta sociologai bihevioristai. Tačiau visuomenės plačiąja 
universitas prasme, visuomenės kaip visumos, kurioje žmogus 

gimsta ir kuriai jis, kad ir kaip ten būtų, priklauso, kuri jį išmoko 
savo kalbos ir mažų mažiausiai suteikia jo protui medžiagos, iš 
kurios rasis jo idėjos, - visuomenė šia prasme čia nefigūruoja. 
Geriausiu atveju apie „visuomenę“ čia kalbama tik kaip apie 
„pilietinę visuomenę“, ekonomisto ir filosofo, o ne sociologijos 
tikrąja prasme visuomenę. Tai būtina pabrėžti, norint išvengti 
dažnai atsirandančios painiavos. Kaip viename savo straipsnyje 
rašo Barkeris (įdomu tai, kad, būdamas klasikos tyrinėtojas, jis 
čia kalba kaip sociologas), 

visuomenė nėra sukurta ir niekada nebuvo kuriama sutarties pagrindu. 
Visuomenė visais savo siekiais - „moksliniais... meniniais... vertiniais bei 
perfekciniais“, - yra susivienijimas, iškilęs virš teisės sąvokos, ji susior- 
ganizavo ir egzistuoja pati savaime. Tikrąja žodžio „socialinis“ prasme so- 
cialinės sutarties'? nėra ir niekada nebuvo. 

Iš tikrųjų, kaip liudija žodžio universitas likimas, vienoje kal- 
bamo laikotarpio doktrinoje gilesnės prasmės visuomenės są- 
voką ištiko dalinis užtemimas. Individualizmui įveikus holizmą, 
socialumas minėta prasme užleido vietą juridinei, politinei, vė- 
liau - ekonominei prasmei. 


Loginės individualizmo implikacijos: lygybė, nuosavybė 


Prieš imantis analizuoti vieną ar kitą iš individualizmo išaugusio 
egalitarizmo apraišką, svarbu priminti ir bent kiek nuodugniau 
aptarti vieną gerai Žinoma skirtį. Individualizmas logiškai impli- 
kuoja lygybę ir laisvę. Tad visai pagrįstai yra išskiriama „liberali“ 
egalitarinė teorija, kurioje kalbama apie idealią lygybę, teisių ir 
galimybių lygybę, logiškai susijusią su maksimalia kiekvieno 
žmogaus laisve, ir „socialistinė“ teorija, kuri kalba apie faktinę 
lygybę, įgyvendinamą, pavyzdžiui, panaikinant privačią nuosa- 


17 Barker, Social Contract, Essays by Locke, Hume and Rousseau, įžanga, p. XXV, London, 
1947. Citata paimta iš Burke'o veikalo Reflexions sur la Revolution en France (Works, I, 
p. 417). Burke'as vartoja žodį partnership, pridurdamas, kad ši asociacija apima miru- 
sius, gyvenančius ir dar tik gimsiančius narius. 

vybę!ė, Žvelgiant logiškai ar net istoriškai, gali atrodyti, kad nuo 
teisės pereinama prie fakto, paprasčiausiai sustiprinus reikala- 
vimą: kadangi principinė lygybė netenkina, reikalaujama „rea- 
lios“ lygybės. Tačiau tokio perėjimo perspektyvoje neišvengia- 
mai slypi netolydumas, gili orientacijos permaina. Pavyzdžiui, 
motyvuojant tuo, kad naudojamos nuosavybės atžvilgiu piliečiai 
nėra lygūs, individo atributas - privati nuosavybė - iš jo atima- 
ma ir, šitaip susiaurinus individo laisvės lauką, socialinei visu- 
mai priskiriamos atitinkamos naujos funkcijos. 

Norėdami aiškiau suvokti liberalizmo ir socializmo santykį 
šiuo aspektu, galime pasitelkti mūsų lyginamąjį metodą. Kastų 
sistema yra hierarchinė sistema, orientuota į visumos reikmes. 
Liberali visuomenė išsyk paneigia abu šiuos bruožus: ji yra ega- 
litarinė visuomenė, kuri, norėdama užtikrinti tvarką ir tenkinti 
bendrą interesą, pasikliauja prekinių mainų dėsniais ir „pri- 
gimtiniu interesų tapatumu“. Socialistinė visuomenė taip pat 
atmeta hierarchiją - bent iš principo ir bent iš pradžių, - tačiauji 
vėl atsigręžia į socialinę visumą. Šitaip ji sujungia individua- 
lizmo ir holizmo elementus ir sukuria naują formą - hibridą. Jei 
kalbėsime apie socialistinių ar komunistinių doktrinų bei sąjū- 
džių visumą, tai lygybė čia galiausiai yra antraeilis dalykas, nes 
ji yra nebe individo, o socialinio teisingumo atributas. Supran- 
tama, jog turėdami tikslą išsiaiškinti išimtinai individualizmo 
iškilimą, mes paliksime nuošaly kraštutines egalitarizmo formas, 
liudijančias priešingą tendenciją (žr. pst. 20, p. 102). 

Apie lygybę jau kalbėjome anksčiau, aiškindamiesi, kuo ski- 
riasi Gennossenschaft, draugija arba lygių individų asociacija, nuo 
Herrschaft, asociacijos arba grupės, apimančios „viešpatavimo“ 
(maitrise), aukščiausio įšventinimo (super-ordination) ar valdžios 
(autoritė) elementą. Gierke atkreipė dėmesį į analogiškas opo- 
zicijas tarp „kolektyvinės sąjungos“, kuri galėtų būti „draugijos“ 
atitikmuo, ir „reprezentatyvinės sąjungos“ (kur būtina atstovau- 
jančio asmens viršenybė atstovaujamos grupės narių atžvilgiu), 


18 Sanford A. Lakoff, Eguality in Political Philosophy, Harvard University Press, 1964. 

taip pat tarp societas aegualis ir societas inaegualis. Sprendžiant iš 
to, kad Prigimtinės teisės teoretikai kildino valstybę iš dviejų 
viena po kitos sudarytų - susivienijimo ir pavaldumo - sutarčių, 
galima įtarti, kad moderniajam protui pristigo gebėjimo sinte- 
tiškai suvokti hierarchinį grupės modelį, reikalaujantį analizuoti 
grupę dviem aspektais: kaip egalitarinę asociaciją ir kaip aso- 
ciaciją, pavaldžią vienam asmeniui ar esybei. Kitaip tariant, susi- 
formavus požiūriui, kad realiai egzistuoja ne grupė, o individas, 
išnyko hierarchija, sykiu su ja valdžios subjektas neteko savo 
atributo - valdžios. Liko tik individų rinkinys, tad virš jų iškilu- 
sios valdžios „statinys“ galėjo būti pateisintas, tik remiantis 
asociacijos narių bendros jausenos prielaida. Žmogaus sąmonės, 
jo vidinio pasaulio atžvilgiu tai buvo tam tikras laimėjimas, 
tačiau tikrovės atžvilgiu tai reiškė praradimą, nes žmonių grupės 
turi vadovus nepriklausomai nuo formalaus konsensuso, struk- 
tūravimasis yra būtina grupių, kaip visumų, egzistavimo sąlyga. 

Trijų didžiųjų XVII-XVIII a. sutarties filosofijų palyginimas 
aiškiai patvirtina, kad pagrindinė problema čia išties buvo susi- 
vienijimo ir pavaldumo kontrastas. Toliau pamatysime, kaip 
Hobbes'as, mėgindamas sukurti sintetinį pavaldumo modelį, 
buvo priverstas atsitraukti nuo individualistinio ir mechanis- 
tinio požiūrio; Locke'as keblumo išvengė, perimdamas iš pri- 
vatinės teisės sąvoką trust; Rousseau išvis nepripažino ko nors 
viršesnio už asociaciją, kurią, pasitelkęs „visuotinės valios“ al- 
chemiją, transformavo į aukščiausio įšventinimo formą (super- 
ordination). Šiems trims autoriams bendra tai, kad visi jie su- 
sidūrė su sunkumu, iškylančiu, norint sujungti individualizmą 
ir valdžią, sutaikinti lygybę su visuomenėje ar valstybėje nuolat 
neišvengiamai egzistuojančiais galios, kitaip tariant, padėties, 
skirtumais. 

Bene svarbiausias veiksnys, skatinęs moderniosios mąsty- 
senos sklaidą, buvo savotiškas protestas, reiškęsis pasipiktini- 
mu dėl socialinių skirtumų arba nelygybės, įgavusios fiksuotą, 
paveldimą, patvarkytą pobūdį - priklausančios, kaip sako socio- 

logai, nuo „atribucijos“ [attribution|, o ne nuo individualaus 
„Išsipildymo“ [accomplissement|; tie skirtumai buvo siejami su 
valdžia, privilegijomis ir gebėjimų stoka, o kraštutiniuose vėles- 
nio laikotarpio sąjūdžiuose - su turtingumu. Beje, ir šį kartą 
sąjūdis - Lutherio pastangomis - prasidėjo Bažnyčioje. Lakoffo 
knygoje išryškinti svarbiausi Lutherio doktrinos bruožai: nėra 
skirtumo tarp „dvasiniais“ ir „žemiškais“ reikalais užsiėmusių 
žmonių; sprendžiant dvasinius klausimus, visi tikintieji lygūs; 
visi žmonės - ar jie būtų dvasininkai, ar valstiečiai - vienodai 
garbingi; hierarchinė Bažnyčios doktrina yra tik popiežiaus val- 
džios įrankis; nors sielos ir kūno dualizmas yra kiekvieno krikš- 
čionio problema, tačiau tasai dualizmas negali tapti Bažnyčios 
ir bendruomenės organizacijos modeliu (iš to matyti, kad insti- 
tucijos čia nėra traktuojamos kaip struktūros); lygybė - tai ne 
tiek vidinė savybė, kiek egzistencinis imperatyvas; valdžia ar 
speciali funkcija visais atvejais gali būti vykdoma tik delegavimo 
arba atstovavimo pagrindu: kunigai yra „iš mūsų tarpo išrinkti 
ministrai“, o visa tai, ką jie daro, daro mūsų vardu“. Nesunku 
pastebėti, kad visi šie bruožai tarpusavyje susiję: jie aiškiai by- 
loja, jog atmetama hierarchija ir staigiai pereinama nuo priešiško 
pasaulio prie individualistinio. Labai panašios psichologinės 
nuostatos ryškėja ir kitame mus dominančio vyksmo gale, Rous- 
seau teorijoje. Čia aiškiai linkstama manyti, kad psichologinis 
egalitarinių reikalavimų palydovas yra pavydas; beje, Nietzsche 
šiuo atveju kalbėjo apie „kerštingumą“. Labai svarbus yra vienas 
tokio suvokimo ypatumas: atstovaudami krikščioniškai mąsty- 
senai, pagal kurią visi žmonės yra lygūs, jie įsitikinę, kad kiek- 
viename žmoguje glūdi visa žmogiškumo esmė. Štai kodėl jie 
mano turį teisę, netgi, sakyčiau, jaučiasi esą pašaukti priešintis 
bet kokiam bandymui skelbti žmogiškumą, kildinamą ne iš jų 
pačių vidinio pasaulio". Tai būdinga mažų mažiausiai Lutherio 


* minister (lot.) - patarnautojas, protestantų pastorius (vertėjos pastaba). 
19 Savaime aišku, jog, turint omeny, kad šis įsitikinimas krikščionims būdingas nuo pat 
pradžių, svarbu išsiaiškinti jo loginę sklaidą XVI amžiuje. [Žr. skyr. I.] 

požiūriui į religiją ir Bažnyčią; todėl aiškindamas visuomenę ir 
valstybę, jis tebesilaiko viduramžiško holizmo: „Jo sukurtame 
paveiksle visuomenė - organiška ir funkcionali, o ne atomizuota 
ir akvizityvi [acguisitive]“,- sako Lakoffas*. 

Egalitariniai reikalavimai anglų revoliucijos (1640-1660) metu 
iš religijos persimetė į politiką. Pirmiausia tai buvo vadinamųjų 
levelerių („lygintojų“) nuopelnas. Jie greitai sužlugo, tačiau jiems 
pakako laiko iš krikščionių lygybės idėjos padaryti visas galimas 
politines išvadas. Pati revoliucija — tai sąjūdžio, kuris imasi že- 
miškosioms institucijoms pritaikyti antgamtinę tiesą, pavyzdys. 
Vienas istorikas, kurio negalima apkaltinti pervertinus religijos 
vaidmenį, rašo: 


..-puritonizmo, kaip revoliucinio tikėjimo, esmę sudarė įsitikinimas, kad 
pagerinti žmogaus gyvenimą žemėje yra Dievo sumanymas ir kad žmonės 
gali suprasti Dievo tikslus ir prisidėti prie tų tikslų įgyvendinimo. Antai 
asmeniškiausi žmogaus linkėjimai, kai jie labai nuoširdūs, galėjo būti laikomi 
Dievo valia. Daiktų prigimtyje glūdinti dialektika lėmė, kad tie kovotojai, 
kurie buvo tvirtai įsitikinę, jog kovoja Dievo pusėje, pasirodė esą šauniausi 
kariai?! 


Mūsų tyrimui ypač svarbūs trys levelerių sąjūdžio bruožai. 
Pirma, jų ideologijoje religiniai elementai išaugę iš to paties 
pagrindo, kaip ir idėjos, kilusios iš Prigimtinės teisės teorijos, o 
šis mišinys — pavyzdžiu čia galėtų būti Lilburne'o gyvenimas ir 
raštai - parodo, kaip religinė sąmonė tradicinį anglų teisės for- 


20 Thomas Muntzeris, Valstiečių karo vadas revoliucionierius, Lutherio amžininkas ir 
priešininkas, skelbė visišką lygybę. Pasak Lakoffo, „Muntzeris bendrais bruožais iš- 
reiškė daugelį sektantiško komunizmo tendencijų <...> ir sykiu išpranašavo būsimus 
kovingus pasaulietinius socialistinius sąjūdžius, kurie sieks pakeisti pasaulį, smurtu 
nuversdami viešpataujančias jėgas“ (op. cit., p. 54). Iš tikrųjų Muntzerio poziciją būtų 
galima analizuoti kaip ryškiausią pavyzdį, liudijantį religinės sąmonės brovimąsi į 
pasaulietinius reikalus. Ašjau aiškinau, kodėl tokie komunistiniai sąjūdžiai (kaip XVII a. 
Anglijos digerių arba Babeufo) čia nenagrinėjami. Platesnio pobūdžio studijoje jie atsi- 
durtų greta tradicinio universitas likučių ir galėtų būti nagrinėjami kaip fragmentiškos 
dar gyvų neindividualistinių tendencijų apraiškos. Tačiau Muntzerio sąjūdis iš esmės 
nebuvo egalitarinis, mat jis rėmėsi prielaida, kad išrinktieji pašventina smurto veiksmus. 
21 C. Hill, The Century of Revolution, 1603-1714, Edinburgh, 1961, p. 168; puritonizmo 
apibrėžimą pateikia Lakoffas, žr. op. cit., p. 249, pst. 1. 

mulavimą precedentų bei privilegijų kalba pakeitė teiginiu apie 
visuotines Žmogaus teises: 

Nuo įsitikinimo, kad visi krikščionys atgimsta laisvi ir lygūs, leveleriai 
pereina prie teiginio, kad visi anglai ir pagaliau visi žmonės gimsta laisvi ir 
lygūs2. 

Trečia, priešingai visai anglų tradicijai, išlikusiai iki mūsų 
dienų, prieinama prie išvados, kad būtina turėti rašytinę Kons- 
tituciją, viršesnę už konstitucinius papročius. Ji buvo siūloma 
kaip „Tautos sandora“, ir anglai iš tikrųjų tokią konstituciją — 
kalbama apie Cromwellio protektorato Instrument of Govern- 
ment? — kurį laiką turės. 

Nors leveleriai siūlė gerokai išplėsti balsavimo teisę, panai- 
kinant rinkimų cenzą, tačiau šios teisės jie nepripažino tarnams, 
samdiniams ir elgetoms, motyvuodami tuo, kad šie žmonės fak- 
tiškai nebuvo laisvi pasinaudoti savo teise, nes kiekvienas jų 
priklausė nuo kokio nors žmogaus, kuriam privalėjo įtikti. Šis 
apribojimas atsirado, kai balsavimo teisę imta rimtai ginčyti 
Putney kariuomenės debatuose (1647)2*. C.B. Macphersonas pa- 
brėžė, jog, esama nemažai panašumų tarp levelerių tezių ir kur 
kas sistemingesnės Locke'o doktrinos, ypač turint omeny jo Ant- 
rąjį traktatą apie valstybės valdymą (1690). Net jei šis autorius 
šiek tiek ir perdeda, nusistebėjimą keliantis panašumas tarp var- 
gingų amatininkų revoliucionierių ir turtingo filosofo, kuris rašė 
keturiasdešimčia metų vėliau, grįžęs iš Olandijos po kelerių ten 
praleistų metų, liudija, jog individualizmas buvo plačiau pa- 
plitęs. Trust doktrina leido Locke'ui gana tipišku būdu išvengti 


2 W. Haller, „The Levellers“, žr. L. Bryson ir kt., Aspects of Human Eguality, New York, 
1956. 

23 Lakoffas parodo, jog būta dvasinių sąsajų tarp Lutherio, levelerių ir Locke'o (neig- 
noruojama ir kalvinistų įtaka) ir tarp Calvino ir Hobbeso (op. cit., p. 47-48, 62 tt.). 
Netiesioginės Calvino įtakos klausimas yra sudėtingas ir prieštaringai aiškinamas. 
Presbiterionų Bažnyčios organizacija, pakeitusi vyskupus daugiau ar mažiau repre- 
zentacinėmis bendruomenės tarybomis, yra tipiška hierarchijos ir lygybės kombinacija. 
24 C.B. Macpherson, The Political Theory of Possessive Individualism, Hobbes to Locke, Ox- 
ford, 1962. 

politinio pavaldumo problemos ir paremti lygiųjų visuomenės, 
valdančios save visų tarpusavio sutarimu, idėją. Apie privačią 
nuosavybę jis kalba ne kaip apie socialinį institutą, o kaip apie 
savaimingo individo sąvokos loginę implikaciją. Kad žmonės 
yra lygūs, nes gimė laisvi ir be jokios nuosavybės (property, libertų 
and freedom), jau skelbė - kad ir kaip šią formulę būtų supratę — 
leveleriai. Locke'as privačią nuosavybę perkėlė į prigimtinę būk- 
lę, iškeldamas sau uždavinį - kaip tai parodė Macphersonas? - 
jau pačioje pradžioje nustatyti tokias šios nuosavybės ribas, kurios, 
glūdėdamos prigimtinėje būklėje, apimtų ir tolesnės sklaidos 
galimybę. 


Hobbeso Leviatanas 


Žvelgiant į Hobbeso veikalą ankstesnių bei vėlesnių teorijų fone, 
nesunku pastebėti, kuo jis reikšmingas politinės minties isto- 
rijoje. Viena vertus, čia visiškai atitrūkstama nuo religijos ir 
tradicinės filosofijos (Žmogus nėra sociopolitinis gyvūnas), užtat 
be jokios atodairos ir su iki tol neregėta įtampa metamasi į spe- 
kuliacijas apie natūralią būklę ir Prigimtinę teisę, tuo pat metu 
praplečiant ir sisteminant makiaveliškają poziciją. Kita vertus, 
mechanistinė žmogaus, kaip gyvūno, samprata yra giliai para- 
doksali, nes akivaizdžiai parodo ir suvereniteto, ir pavaldumo 
būtinumą; kitaip tariant, grynai empiriniu, atomistiniu, egalita- 
riniu pagrindu yra įtvirtinamas Herrschaft modelis, kuris savo 
ruožtu verčia pripažinti Individo ir suvereno tapatumą, beje, 
įgausiantį ypatingą reikšmę Rousseau ir Hegelio teorijose. Tad 
Hobbeso kaip konservatoriaus charakteristika yra nepakankama 
ir klaidinanti. Tiesa, išaukštindamas Herrschaft tokiu metu, kai 
politinė raida iš esmės pasuko Genossenschaft kryptimi, jis iš 
tikrųjų buvo konservatorius. Tačiau toks tvirtinimas yra kone 
bereikšmis, jei pasižiūrėsime, kur Hobbesas buvo teisus. Aš ti- 


25 Locke'o nuosavybės idėjai aš ypač daug dėmesio skyriau veikale HAE I, p. 70-75; žr. 
taip pat p. 247, pst. 11. 

kiuosi, kad tolesnė analizė parodys, kokia prasme galima teigti, 
kad Hobbesas neklydo. Kalbama apie pačią politinės filosofijos 
prigimtį. Politiką galima tyrinėti kaip atskirą socialinio gyve- 
nimo lygmenį, laikant, jog visa kita - įgyta [pris pour acguis]; šiuo 
požiūriu, esminę Hobbeso tezę galima visiškai atmesti. Jei, prie- 
šingai, politinė filosofija, tęsdama senąją tradiciją, yra visos vi- 
suomenės tyrimo būdas, turime pripažinti, kad nepritardamas 
egalitarizmo šalininkams Hobbesas buvo teisus“. 

Aš neketinu čia to įrodinėti. Tikiuosi, kad išsakyta mintis iš- 
aiškės pastraipoje, skirtoje Rousseau, kadangi Rousseau giliau nei 
Hobbesas suvokė socialinę Žmogaus prigimtį. Vis dėlto galime 
drąsiai teigti, jog pripažindamas visuomenėje pavaldumą, Hob- 
besas, priešingai jo paties patikinimams, netiesiogiai pripažino 
socialinę Žmogaus prigimtį: nors jis kalba tik apie „žmogų“ ir 
valstybę (Commonwealth), iš tikrųjų turi omenyje visuomenę. Var- 
dan glaustumo kviečiu skaitytoją susitelkti prie tolesnių pastabų. 

Pradėkime nuo klausimo, ar vaizduojama Leviatane natūralioji 
būklė ir kuo ji ypatinga? Atrodytų, kad beveik visa pirmoji dalis 
„Apie žmogų“ - tai natūralios būklės paveikslas. Čia nėra teisin- 
gumo, nes teisingumas yra būdingas visuomenei, o ne gamtai. 
Tačiau čia reiškiasi galia, garbė, net kalba kaip proto pagrindas. 
Aišku, kad kalbama apie socialinę būklę, kažką iš jos atėmus". 
Hobbesas, beje, tiesiai sako, jog samprotavimas - tai sudėties ir atimties 


26 Antrojo požiūrio privalumas tas, kad jis leidžia paaiškinti paradoksą, būdingą dau- 
geliui rašinių apie Hobbesą, kuriuose jis koneveikiamas ir niekinamas, tačiau jo didybės 
ir įtakos tai neužgožia. Paprastai sakoma, kad jo logika nepriekaištinga, tačiau ar tai 
nepanašu į išsisukinėjimą? Čia kalbama pirmiausia apie Leviataną. Aš naudojausi Ray- 
mond Polin, Politigue et Philosophie chez Thomas Hobbes, Paris, 1953. 

27 Panašiai samprotauja ir Macphersonas (op. cit.), tačiau, jo manymu, Hobbeso nu- 
pieštas paveikslas, iš kurio „kažkas atimta“, iš tikrųjų yra ne politinė scena, kurioje 
vyksta piliečių tarpusavio karas, o veikiau ekonominė scena. Ši abejotina prielaida 
daroma, remiantis skyriumi, kuris pavadintas „Apie galią, vertę, orumą, garbę ir pa- 
garbą (worthiness)“ (Leviathan, skyr. X). Galią Hobbesas supranta labai plačiai. Ji apima, 
be kita ko, ir turtingumą. Vertę, kaip ir kitas sąvokas, jis apibrėžia kaip kažką apčiuo- 
piama, kas siejasi su kitų žmonių vertinimais ir nuo jų priklauso: „Žmogaus vertė (2alue 
arba worth) - kaip kiekvieno kito daikto kaina, kitaip tariant - kiek galima duoti už 
naudojimąsi jo galia...“. Iš konteksto aišku, jog pasitelkta tik ekonominė metafora. 

veiksmai. Tasai kažkas, ką jis, aprašydamas apskritai „žmogų“, 
atima iš socialinės būklės, yra paprasčiausiai pavaldumas. Iš 
tikrųjų sutartimi (convenant) įvedus pavaldumą, nuo „Žmogaus“ 
pereinama prie Commonwelth, t.y. prie politinio kūno arba vals- 
tybės, kaip mes sakytume - prie globalios visuomenės, įskaitant 
jos politinį aspektą. Kitu aspektu natūraliąją būklę apibūdina 
tai, kad žmonių santykiai čia tiksliai atitinka santykius, kurie, 
mūsų manymu, iš tikrųjų turėtų susidaryti tarp valstybių, jeigu 
jos, kaip sakoma, išliktų natūralios būklės. Čia Hobbesas pratęsia 
Machiavelio požiūrį kitoje plotmėje: interesų kova nepripažįsta 
jokios normų ir verčių transcendencijos. Kaip trečią ir svarbiau- 
sią aspektą galima nurodyti tai, kad natūrali būklė apima visa, 
ką Žmogus gali aprašyti mechanistine kalba: žmogus kaip gy- 
vūnas, žmogus kaip individas - tai judesių, troškimų ir aistrų 
sistema su visomis kalbos ir mąstymo nulemtomis modifika- 
cijomis ir komplikacijomis. Šie trys aspektai iš esmės sutampa 
su prielaidomis, paskatinusiomis Hobbesą išskirti žmoguje — 
beje, to žmogaus vaizdą jis susidarė, stebėdamas jį visuomenė- 
je - du skirtingus lygmenis. Mūsų manymu, šiuos du lygmenis 
reikėtų traktuoti ne kaip ikisocialinį ir socialinį, o kaip ikipolitinį 
ir politinį. Rousseau eis toliau, tyrinėdamas grynai socialinius 
aspektus, tad atotrūkis tarp dviejų lygmenų dar labiau išryškės. 

Mėginant suvokti Hobbeso doktrinos esmę, išryškinti mūsų 
temai svarbius jo piešiamo „Žmogaus“ paveikslo kontūrus ir 
pažvelgti į tą paveikslą, turint omeny, kad Žmogus susikurs 
Commonvealth, negalima nepastebėti žmogaus aistrų ir proto, 
gyvuliškojo ir racionaliojo žmogaus veido dualizmo. Iš tikrųjų, 
argi ne šių dviejų aspektų prieštaravimas lėmė būtinumą pereiti 
į politinę būklę, į pavaldumo santykius? Žmogų nuo gyvulio 


Kalbėdamas apie ekonomiką, jis žvelgia visai kitu kampu (XXIV skyrius, „Apie Com- 
monwealth maitinimą ir išlikimą“. „Posesyvinio individualizmo“ etiketė Hobbeso filo- 
sofijai netaikytina, savininkiškumui čia didesnio dėmesio neskiriama, o žvelgiant į 
visumą, jos tuo labiau negalima laikyti individualistine nei mūsų, nei Gierke (žr. tolesnę 
išnašą) vartojama šio termino prasme. 

Leviatane faktiškai skiria kalba ir ja pagrįstas protas. Tačiau nepai- 
sant to, dualizmas išlieka: racionalumas Žmogui būdingas ne 
grynu pavidalu, o sumišęs su gyvuliškumu, ogi grynasis racio- 
nalumas išsiskleidžia, tik sukūrus nenatūralųjį Commonwealth. 
Pripažinus Aristotelio mintį, kad Žmogus iš prigimties yra sociali 
ir/arba politinė esybė, kelias į grynąjį racionalumą būtų už- 
kirstas. 

Ar Hobbesas buvo individualistas, ar holistas? Nei tas, nei 
anas. Mūsų skirstymą jo teorija sugriauna, ir tai yra ganėtinai 
įdomus dalykas, taikliai charakterizuojantis Hobbesą. Dėl jo 
išeities taško jokių abejonių nekyla: tai atskira žmogaus esybė, 
individuum. Tačiau šios esybės gyvenimas ikipolitinėje pakopoje 
gali būti vertinamas tik neigiamai: jis yra „nykus, skurdus, pur- 
vinas, gyvuliškas ir trumpas“ (nelengva išversti nepakartojamus 
„SOlitery, poor, nasty, brutish, and short“). Kai toji esybė, paklusda- 
ma proto patarimui ir savo pačios troškimui išlikti, pereina į po- 
litinę būklę, ji netenka dalies savo galių. Taigi žmogus geba pa- 
siekti, kad jo gyvenimas būtų saugus, patogus, jis gali išplėtoti 
savo gebėjimus, tačiau viso to kaina - pavaldumas. Jis anaiptol 
netampa savaimingu individu, pats savimi jis gali pasikliauti ne 
labiau, nei natūralios būklės žmogus. Taigi, atrodytų, grynai „in- 
dividualistinis“ užmojis galiausiai individualizmą sužlugdė?. 
Juk gerovė yra ne individo gyvenimo ypatybė, o žmogaus, ku- 
ris yra labai priklausomas nuo valstybės, gyvenimo ypatybė; toji 
priklausomybė tokia stipri, kad Žmogus neišvengiamai suvokia 
save kaip suvereno dalį. Neleisdamas mums teigti, kad žmogus 
yra iš prigimties politinė esybė, Hobbesas leidžia mums teigti, 
kad politinė jo būklė yra nenatūrali, bet būtina, kad žmogus į 


28 Kaip tik už tai giria Hobbesą Gierke, visada stengęsis išryškinti socialinio kūno 
dorovinio vientisumo idėją: „Remdamasis savavališkomis prielaidomis, tačiau apsi- 
ginklavęs neįveikiama logika, jis privertė individualistinę Prigimtinės teisės filosofiją 
paskelbti valstybę vieninteliu juridiniu asmeniu <...> Jis padarė individą visagaliu, 
turėdamas tikslą priversti jį patį akimirksniu susinaikinti <...>“ (op. cit., p. 61). Polino 
manymu, „juridinio asmens“ idėja Hobbeso filosofijoje buvo išplėtota tarp 1642 ir 1651 
metų (Leviathan, skyr. XIV) (op. cit., skyr. X). 

politinį gyvenimą įeina, Benthamo žodžiais tariant, ne „visiškai 
apsiginklavęs“. Sakytume, tai kritinis Hobbeso teorijos bruožas, 
atskiriantis jį nuo moderniųjų politinių teoretikų ir suartinantis 
su Rousseau. 

Taip pat negalima tvirtinti, kad Hobbesas yra holistas. Apie 
hierarchinę socialinio kūno tvarką jis nekalba, kadangi valstybė 
jo teorijoje nėra orientuota į virš jos iškilusį tikslą, o priklauso 
tik pati nuo savęs. Herrsschaft modelis galiausiai neteko vertinio 
hierarchiškumo turinio; hierarchiškumas jam būdingas tik kaip 
neišvengiamas valdžios atributas. Tad iš esmės liko tuščias ke- 
valas be branduolio - vertės. Vienaip ar kitaip, Hobbesas pri- 
pažino, kad lygybė pati savaime negali nevaržomai viešpatauti 
ir kad politinėje plotmėje Žmogus yra socialinė būtybė, o ne 
individas. Šiuo atžvilgiu Hobbesas, kitaip nei Locke'as, gali būti 
laikomas sociologijos pranašu, nepaisant to, kad jo svarstymai 
lietė ne visuomenę kaip universitas, o tik politiką. Kaip tik šis 
Hobbeso bruožas lėmė, kad tyrinėtojai, kuriuos domino tik poli- 
tinis aspektas atsietai nuo visų kitų, laikė jį konservatoriumi. 
Sociologijos požiūriu Hobbeso idėjų visuma, net ir nebūdama 
visapusiška, yra reikšminga. Jis turi tam tikrą visuomenės idėją, 
kai nekompromisiški lygybės teoretikai neturi jokios. 

Vis dėlto reikia pabrėžti, kad Hobbesui socialumas apsiribojo 
politika. Galiausiai kaip tik tai, kad jis žvelgė į visuomenę poli- 
tiniu aspektu, vertė jį iškelti pavaldumą, o ne hierarchiją ar vien 
paprastą lygybę. Tai, mano įsitikinimu, yra esminis dalykas, 
leidžiantis suprasti, jog politinė teorija, turinti sąsajų su socio- 
logija, geba žvelgti giliau. Šio tipo teorija socialumą iš esmės 
redukuoja į politiką. Kodėl? Pažvelgus į Hobbeso teoriją, prie- 
žastis labai aiški: išeities tašku laikant individą, socialinis gyve- 
nimas neišvengiamai bus aiškinamas sąmonės ir jėgos (arba 
„galios“) kalba. Pirma, nuo individo prie grupės galima pereiti 
tik pasitelkus „sutartį“, kitaip tariant, tasai perėjimas —- sąmo- 
ningas aktas, ojo tikslas - nenatūralus. Antra, nebus apsieita be 
„Jėgos“, nes jėga yra vienintelis dalykas, kuriuo individai čia 

gali pasikliauti; jėgos opozicija - tai hierarchija, socialinės tvar- 
kos idėja, autoriteto principas, tad savaime suprantama, kad 
sutartimi susisieję individai turės visa tai susikurti sintetiškai, 
daugiau ar mažiau nesąmoningai, pasikliaudami bendra jėga ir 
valia. Hierarchija ir jėga - tai dvi to paties medalio pusės: hie- 
rarchija — visuomenės fasadas, o jėga - išvirkščioji atomizuota 
jos pusė. Taigi kirtis, uždėtas ant sąmonės ir sutarties, savaime 
kris ir ant jėgos arba galios. Giliausiomis įžvalgomis pasižyminti 
aukščiausios prabos politinė teorija - tai individualistinis visuo- 
menės aiškinimo būdas. Jo logika verčia netiesiogiai pripažinti 
socialinę žmogaus prigimtį. Pravartu tai įsidėmėti, kad galėtume 
aiškiai suvokti paradoksus, kuriuos mums pateiks Rousseau ir 
Hegelis. 


Rousseau Visuomenės sutartis 


Žiūrint formaliai, Rousseau politika yra Hobbeso politinės teo- 
rijos antipodas. Hobbeso teorija yra reprezentacinė, absoliu- 
tistinė, ji pabrėžia pavaldumą. Rousseau teorija yra kolektyvinė, 
nomokratinė, ji iškelia laisvę. Tačiau šis akivaizdus skirtingumas 
neturėtų užgožti giliau glūdinčio panašumo, kuris matomas net 
abiejų teorijų tekstūroje. Abi teorijos postuluoja atotrūkį tarp 
natūralaus ir politinio žmogaus ta prasme, kad ir viena, ir kita 
su „Visuomenės sutartimi“ sieja realų Žmonijos tikrąją prasme 
gimimą (iš to randasi ir daug panašių detalių). Abi remiasi iš 
pirmo žvilgsnio grynai „individualistinėmis“ prielaidomis — 
kaip tai būdinga to meto aplinkoje sukurtoms koncepcijoms, 
tačiau griežta minties logika nuo šių prielaidų galiausiai veda 
prie „antiindividualistinių“ išvadų. Abiem labiausiai rūpi su- 
tvirtinti suvereno (vienam tai - valdovas, ruler, kitam - „visuo- 
tinė valia“) viršenybę pavaldinių atžvilgiu, nuolat pabrėžiant 
suvereno ir pavaldinio tapatumą. Trumpai tariant, abu jie nori 
socialiniame arba politiniame kūne ištirpdyti žmones, kurie su- 
vokia esą individai. Štai kodėl abi šios teorijos atrodo vienodai 

kraštutinės ir paradoksalios. Kadangi tą patį - mutatis mutan- 
dis - galima pasakyti ir apie Hegelio valstybės teoriją, turime 
konstatuoti, jog toks politiniame mąstyme pastebimas perima- 
mumas yra išties stebėtinas ir vertas dėmesio. 

Rousseau dažnai koneveikiamas dėl Prancūzijos revoliucijos, 
net iki mūsų dienų neretai manoma, kad jis yra atsakingas už 
jakobinizmą bei visa tai, kas buvo pavadinta apskritai „tota- 
litarine demokratija“?. Ir Rousseau, ir Revoliucija iš tikrųjų sie- 
tini su tuo pačiu individualizmo proveržiu, kurį mes retrospek- 
tyviai tarsi ir linkę laikyti neišvengiamu istoriniu faktu, nors kai 
kam jis atrodo smerktinas. Tačiau kad ir kokia didžiulė buvo 
bendra Rousseau teorijos įtaka, revoliucijos banga neabejotinai 
nubloškė daugelį fundamentalių jo idėjų. Totalitarinės demok- 
ratinių sąjūdžių tendencijos buvo ne Rousseau teorijos, o arti- 
ficialistinio individualizmo praktinio įsikūnijimo išdava. Tos 
tendencijos Rousseau teorijoje išties šviečiasi, tačiau tik tiek, kiek 
jos kūrėjas, giliai suvokdamas gryno ir paprasto individualizmo 
bejėgiškumą, stengėsi įkvėpti jam galios jį išaukštindamas. Daug 
tiesos — tegu tik dalinės - esama C.E. Vaughano teiginyje, kad 
Visuomenės sutartis iš esmės yra „antiindividualistinė“*. Pats 


29 Tokių priekaištų pažerta neseniai pasirodžiusiame veikale: J.-L. Talmon, Origins of 
Totalitarian Democracy, London, 1952 (skyr. III). Šis autorius skaito Rousseau taip, kaip 
ji galėjo skaityti koks nors montanjaras 1793 m., ir smerkia „revoliucinę prielaidą“, esą 
„Žmogaus silpnumas pasižymi gebėjimu sukurti absoliučios ir galutinės reikšmės 
tvarką“ (skyr. I, 5 c). Bet iš kur randasi toks kraštutinis artificializmas? Gal tai pasekmė, 
neišvengiamai kylanti iš individualizmo, kurį Talmonas linkęs - be abejo, gana išmin- 
tingai, tačiau visai nelogiškai - užkonservuoti kaip nekintamą savo paties labui? Ga- 
liausiai jis sukarikatūrina Rousseau mąstymo būdą, Rousseau vadina psichopatu, 
įsikaltas dorovines nuostatas pavertusiu totalitarine politika. 

30 C.E.Vaughan, The Political Writings of Jean-Jacgues Rousseau, Cambridge, 1915, 2 t. 
(Oxford, 1962), t. I, p. 111 tt. Malonu pastebėti, kad šiame amžiuje dauguma anglosaksų 
tyrinėtojų ėmėsi vaduoti Rousseau politinę teoriją nuo stebėtinai nesupratingos kritikos, 
kurios auka jis čia buvo tapęs. Citatos paimtos iš jau minėto sero Ernesto Barkerio 
įžangos Gierke's veikalui bei iš Contrat social, op. cit., p. 47 tt. George'as Sabine'as savo 
veikalo History of Political Theory, op. cit., skyrių apie Rousseau įvardija „Bendruomenė 
dar kartą atrandama“. Rousseau cituojamas pagal leidinį Oeuvres complėtes, Paris: 
Gallimard, 1964. Contrat social toliau trumpinamas CS. Žr. taip pat Robert Derathe, 
Jean-Jacgues Rousseau et la Science politigue de son temps, Paris, 1950. 

Rousseau savo veikalo pirmosios versijos pradžioje, skyriuje, 
kuris iš pradžių vadinosi „Apie Prigimtinę teisę ir žmonių gi- 
minę“, rašo: 

Net jei toji visiška nepriklausomybė ir nevaržoma laisvė būtų išlikusi po 
senovei nepriekaištinga, ji vis tiek būtų turėjusi vieną esminę ydą, neleidusią 
skleistis mūsų nuostabiausioms savybėms - jai stigtų ryšio, kuris, sujung- 
damas dalis, sudaro visumą?!. 


Matome, kad Rousseau filosofinės „atimties veiksmai“ siekia 
toliau nei Hobbeso - pritaikyti visuomenėje stebimam žmogui, 
jie atskleidžia natūralųjį žmogų. Savo Samprotavimuose apie žmo- 
nių nelygybės kilmę jis nupiešė natūraliojo žmogaus paveikslą; jis 
yra tam tikra prasme laisvas ir lygus su kitais, apdovanotas 
gailestingumo jausmu, tačiau jo gebėjimai dar neišsiskleidę, ne- 
išsiskyrę, o būdamas neišsilavinęs, jis nėra nei dorovingas, nei 
piktadarys. Rousseau apgailestauja dėl to, kad civilizacijai per- 
žengus tam tikrą raidos pakopą, jos pažangą lydi vis didėjanti 
nelygybė ir amoralumas: „Apšvieta skleidėsi ir ydų gausėjo 
visada dėl tos pačios priežasties, kuri glūdi ne individuose, o 
tautose“ (Lettre a Ch. de Beaumont, 1763). Savojoje Visuomenės 
sutartyje Rousseau siekė įteisinti socialinę tvarką ir pašalinti jos 
ydas. Tai perdėm drąsus užmojis, todėl Rousseau jį griežtai ap- 
ribojo: jo valstybė yra maža, visuomenė - aprėpiama. Uždavinys 
nesąs visiškai neįveikiamas, nes, kaip rašoma Narcizo (1752) 
pratarmėje, „tai ne tiek žmogaus, kiek blogai valdomo žmogaus 
ydos“?*. 


31 Rousseau, op.cit., t. III, p. 283. Šis skyrius - tai atkirtis Diderot (Derathė, ibid., p. 
LXXXVII-LXXXVIII): žmonių giminės kaip „universalios visuomenės“ idėja yra ab- 
strakcija, „mūsų įsivaizdavimus išreiškiančias idėjas mes abstrahuojame tik iš socialinės 
tvarkos, kuri nusistovi tarp mūsų <...>, ir tik tapę piliečiais, mes iš tikrųjų virstame 
žmonėmis“ (ibid., p. 287); žr. Consideration sur le gouvernement de Pologne: ubi patria, ibi 
bene (ibid., p. 963, 960 ir pst.). 

32 Abi citatos paimtos iš Derathė (Rousseau, ibid., t. III, p. XCIV). Apie Rousseau požiūrį 
į nelygybės patirtį ir jo nekantrumą, susidūrus su bet kokia priklausomybe, žr. įžvalgią 
ir taurumo kupiną Jeano Starobinskio įžangą 2-e Discours (ibid., p. XIII tt.). „Kiekviena 
valdžia duota Dievo, aš tai pripažįstu; betgi kiekviena liga taip pat iš Dievo“ (CS, kn. I, 
skyr. III). 

Liberalai kaltino Rousseau, esą jis įskiepijęs totalitarinį skie- 
pūglį į vos prasikalusį demokratijos daigelį. Absoliučios laisvės 
prielaida pagrįstas problemos kėlimo būdas iš tikrųjų galėjo 
jiems pasirodyti utopiškas: 

„Surasti tokią asociacijos formą, kuri savo bendra jėga gintų ir globotų 
kiekvieno asociacijos nario asmenybę ir nuosavybę ir kurioje kiekvienas, 
susijungdamas su visais, vis dėlto yra pavaldus tik pats sau ir lieka toks pat 
laisvas, kaip ir anksčiau“. Toks yra pagrindinis uždavinys... (CS, kn. I, skyr. VI, 
p. 360; liet. k. Žanas Žakas Rousseau, Rinktiniai raštai, Vilnius, 1979, p. 148) 

Betgi siūlomas sprendimas išties galėjo juos tik pašiurpinti: 

Šie straipsniai, jeigu jie teisingai suprantami, traktuojami tik kaip visiškas 
kiekvieno asociacijos nario atsisakymas visų savo teisių bendruomenės labui. 

Tauta yra suverenas, o susivienijusius jos narius valdo keista 
alchemija. Iš individualios visų narių valios iškyla bendroji valia, 
kuri kokybiškai šiek tiek skiriasi nuo visumos valios ir pasižymi 
nepaprastomis savybėmis. Be abejo, nueita ne ką toliau Pufen- 
dorfo persona moralis composita, kuri taip pat gerokai skiriasi nuo 
ją sudarančių personae morales simplices. Tačiau, kita vertus, bend- 
roji valia yra suverenas, ir tuoji iškyla virš individualios subjektų 
valios lygiai taip pat, kaip Hobbeso teorijoje valdantieji iškyla 
virš pavaldinių. Tai, kas pradžioje buvo societas arba asociacija, 
tapo universitas, Weldono žodžiais tariant, nuo „mechaninės“ 
sistemos pereita prie „organinės“, arba, pasak Popperio - nuo 
„atviros, visuomenės prie „uždaros“. Rousseau pastangos išlais- 
vinti bendrąją valią nuo ją sudarančių valių siekė gana toli. 
Priminsime dažnai cituojamą fragmentą: 

Kai tautos susirinkime siūlomas koks nors įstatymas, tai, tiesą sakant, 
susirinkimo narių niekas neklausia, ar jie pritaria pasiūlymui, ar jį atmeta; 
jų tik klausia, ar jis atitinka bendrąją valią, kuri yra jų valia; <...>. Jei laimi 
nuomonė, priešinga manajai, tai rodo, kad aš klydau ir kad tai, ką aš laikiau 


bendrąja valia, ja nebuvo. Jeigu mano asmeninė nuomonė būtų nugalėjusi, 
aš būčiau padaręs ne tai, ko norėjau. Kaip tik tada aš nebūčiau laisvas*. 


33 CS, kn. IV, skyr. II, p. 440—441; liet. k. Rinktiniai raštai, p. 232. Akivaizdi paralelė su 
Hobbesu. Kai dėl Hegelio, tai nors jis atvirai atmeta reikalavimą, kad įstatymas turi 
būti pagrįstas balsuojant piliečių susirinkime, jis labai panašiai traktuoja asmeninės 

Čia išties nesunku įžvelgti kai kurias jakobinų diktatūros, 
Maskvos įvykių ar net nacių Volksseele („tautos sielos“) prie- 
laidas. Tačiau svarbiausias uždavinys yra išsiaiškinti, ką Rous- 
seau nori pasakyti, teigdamas, kad visos bendrosios valios ypa- 
tybės glūdi balsų daugumoje?*. Manyčiau, kad nesigilindami į 
grynąją politiką, mes negalėsime to paaiškinti. Vienas kritikas 
neseniai atkreipė dėmesį, kad Rousseau bendroji valia sutampa 
su kita mistine esybe - Durkheimo kolektyvine sąmone, ir abi 
jas įmeta į demokratijos pragarą“. Štai ką rašė Durkheimas: 


Kadangi bendroji valia iš esmės apibrėžia save objekto atžvilgiu, ją sudaro 
ne vien ir ne pirmiausia... pats kolektyvinės valios aktas... Taigi Rousseau 
principas skiriasi nuo to principo, kuriuo kartais norima pateisinti daugumos 
despotizmą. Jeigu bendruomenė nori būti paklusni, tai ne dėl to, kad jai 
įsakoma paklusti, o dėl to, kad ją valdo bendras gėris. Kitaip tariant, bendrąją 
valią sudaro ne kolektyvinės sąmonės būsena tuo momentu, kai priimamas 
sprendimas; tai tik pats kalbamo reiškinio paviršius. Norint jį giliau suprasti, 
reikia nusileisti žemiau, į tas sferas, kuriose mažiau sąmoningumo, pažvelgti 
į įpročius, polinkius, papročius. „Tikrąją valstybės esmę sudaro papročiai“ 
(CS, kn. II, skyr. XII; liet RR, p. 184). Taigi bendroji valia yra nusistovėjusi ir 
nekintama žmonių sąmonės ir veiksmų orientacija apibrėžta - t.y. bendrojo 
intereso - prasme. Tai chroniška individualių subjektų dispozicija.?* 


piliečio valios santykį su valstybės įstatymu, pagal apibrėžimą įkūnijančiu tikrąją 
piliečio valią, t.y. teigia, jog tas, kas stoja prieš įstatymą, stoja prieš savo paties valią 
(Philosophie du droit, žr. žemiau, pst. 50, p. 125). 

34 Balsų daugumos principą nelengva pritaikyti, sprendžiant svarbius klausimus vie- 
ningoje bendrijoje, ir Rousseau tokiam atvejui būdingas problemas atkuria (veikiausiai 
pats to nežinodamas) taip, kaip jos išdėstytos Corpus Juris ir kanono teisėje, žr. Gierke, 
Das deutsche Genossenschafisrecht, t. III, p. 153, 522 Lt. 

35 M. Brėsard, „La ,volontė gėnėrale' selon Simon Weil“, Contrat social, Paris, VII-6, 
1962, p. 358-362. 

36 Emile Durkheim, Montesguieu et Rousseau precurseurs de la sociologie, Paris, 1953, p. 166- 
167. Nors studija apie Visuomenės sutartį buvo atspausdinta tik po Durkheimo mirties 
(Revue de mėtaphysigue et de morale, t. XXV, 1918), ji yra jaunystės metų darbas, kuriame 
pirmąja Sutarties versija beveik išvis nesinaudota, o veikalo „individualizmas“ gerokai 
išpūstas (p. 163). Pravartu perskaityti paskutinę CS dalį, kn. II, skyr. XII; RR, p. 186), 
kuri primena Montesguieu: „Aš turiu galvoje papročius, įpročius ir ypač viešąją nuo- 
monę. Ši sritis mūsų politikams nežinoma, tačiau nuo jos priklauso visų kitų sričių 
sėkmė...“. Žr. taip pat skyrių, kuriame kalbama apie „civilinės religijos“ būtinumą (CS, 
kn. IV,, skyr VIII), be to, ir konkrečiuose darbuose apie Korsiką ir Lenkiją Rousseau 
skiria daug dėmesio patriotizmui, religijai, žaidimams, pramogoms ir t.t. 

Taigi Durkheimas Rousseau bendrąją valią supranta kaip 
konkrečios visuomenės vieningumą, kuris demokratijos kalba 
išnyra politikos lygmenyje ir kuris, būdamas visuomenės narių 
atžvilgiu pirminis, reiškiasi jų mintyse ir veiksmuose. Kitaip 
tariant, universitas, į kurią, sakytume, staiga transformuojasi 
Rousseau societas, yra šios atžvilgiu pirminė ir glūdi joje. Rous- 
seau, pradėdamas nuo natūraliojo individo abstrakcijos, jo per- 
ėjimą į politinę būklę vaizduoja kaip universitas kūrimąsi ex nihilo 
ir šitaip patį perėjimo faktą užtemdo. Antai jis rašo: 

Tas, kuris išdrįsta kurti tautai įstatymus, turi jaustis galįs pakeisti žmo- 
gaus prigimtį; kiekvieną individą, kuris yra uždara ir izoliuota visuma, 
paversti dalimi didesnės visumos, kuri tam tikra prasme suteikia individui 
gyvybę ir būtį; pakeisti žmogaus organizmą, kad jį sustiprintų, fizinį ir 
savarankišką egzistavimą, visiems mums duotą gamtos, pakeisti daliniu ir 
moraliniu egzistavimu. Vienu žodžiu, reikia, kad jis atimtų iš žmogaus jo 
jėgas ir jų vietoje duotų kitas, jam svetimas, kuriomis be kitų pagalbos jis 
negalėtų naudotis.?? 

Taigi artificialistine - beje, ne tik nuostabiai raiškia, bet ir apgau- 
linga - kalba, kuri apskritai būdinga Visuomenės sutarčiai, pateikta 
visiškai aiški sociologinė įžvalga; noriu pasakyti, kad Rousseau 
pripažįsta žmogų kaip socialinę esybę, priešingą abstrakčiam, 
individualiam gamtos žmogui?. Iš tikrųjų, nusikėlus mintimis į 
intelektualinę atmosferą, kurioje gyveno Rousseau, sunku įsi- 
vaizduoti, kad galima buvo tokią poziciją kategoriškiau išsakyti. 

Kritikai, kurie kaltina Rousseau atvėrus duris autoritarinėms 
tendencijoms, faktiškai jį koneveikia už tai, kad jis pripažino 
fundamentinį sociologijos faktą, t.y. tiesą, kurią jie linkę igno- 
ruoti. Visuomenėje, kurioje vyravo individualistinės reprezenta- 
cijos, toji tiesa iš tikrųjų galėjo pasirodyti tarsi kokia paslaptis ar 


37 CS, kn. II, skyr. VII, p. 381-382; RR, p. 171. Šią pastraipą aš panaudojau veikale HH, 
p. 25, bei HAE I, p. 151 ir 250, pst. 6 (kalbėdamas apie tai, ko nesuprato K. Marxas). 

38 Tai išties pagrindinė Rousseau mintis, pasikartojanti daugelyje kitų pastraipų. Pa- 
vyzdžiui, CS pirmoji versija, kn. I, skyr. II; Ėmile, I (Oeuvres, t. I, p. 249); „Lettres sur la 
vertu et le bonheur“, kn. Oeuvres et Correspondance inedites, ed. Streickeisen-Moultou, 
Lettre I, p. 135—136, etc.; Lettre a d'Alembert, Oeuvres, Paris, Hachette, t. I, p. 257. 

mistifikacija, kaip tai ir atsitiko, jei turėsime omenyje Hegelį ir 
Durkheimą; ji galėjo atrodyti pavojinga ar kenksminga, ji netgi 
galėjo išties tokia būti, kadangi nebuvo adekvačiai suprasta, o 
stručio reakcija pavojaus akimirką vargiai galėjo padėti išspręsti 
su ja susijusias problemas. 

Kai kurie kritikai linke įrodinėti, esą Rousseau atsikratęs ab- 
straktaus individo bei savavališkos sutarties idėjos ir kad jis 
savąją valstybę tiesmukai aprašęs „kolektyvizmo“ terminais. 
Tačiau šiuo atveju neatsižvelgiama į tai, kad Rousseau labiausiai 
rūpėjo laisvės problema: jis pats savąjį individualumą siejo su 
dorovės idealu, nenumaldomai ginančiu individo politines tei- 
ses, ir, stodamas už tą idealą, jis tuo pat metu palaikė nuo jo 
neatsiejamą priešybę - žmogų kaip socialinę esybę. Pasak sero 
Ernesto Barkerio, Rousseau - tai tarsi dviveidis Janas, atsigręžęs 
į praeitį (nes remiasi Prigimtine teise, tegu ir moderniąja) ir sykiu 
žvelgiąs į ateitį (iš jo teorijos išaugs vokiškoji istorinė mokykla 
ir romantinio tautinės valstybės idealizavimo tradicija); Barkeris 
ji ir kitaip apibūdina: pradėjęs nuo Locke'o pozicijos, jis užbaigė 
Platono Respublikos idėja. Rousseau atkakliai siekė sutaikinti 
moderniąją Prigimtinės teisės sampratą su senąja, norėdamas į 
realią visuomenę integruoti filosofų individą. Įžvalgi Barkerio 
kritika nušviečia jo nesėkmes, nepažeisdama jo didybės: 

...Jis būtų išvengęs painiavos, jam būtų nereikėję pasikliauti nepaaiš- 
kinamu stebuklu - kad iš pirmykštės tamsios būklės sutarties būdu staiga 
išniro civilizuota apšvietos būklė, jei jis būtų nepagailėjęs laiko išsiaiškinti 
skirtumą tarp visuomenės ir valstybės. Visuomenė kaip nacija - tai istorinės 
evoliucijos išdava, ji nėra kokios nors socialinės sutarties būdu sukurta, ji 
paprasčiausiai yra. Valstybė, kurios pagrindą sudaro visuomenė, gali būti 
arba tam tikru momentu tapti visuomenės narių kūrimo akto (kaip tam 
1789 m. ryžosi Prancūzija) išdava (Social Contract, op. cit., p. XLIII-XLIV). 


Jeanas Jacgues'as Rousseau drąsiai ėmėsi grandiozinio ir iš 
esmės neįveikiamo uždavinio - sąmonės ir laisvės kalba paaiš- 
kinti ne tik politiką, bet ir visą visuomenę, sujungti idealią ir 
abstrakčią societas su tuo, ką jis gebėjo išsaugoti iš universitas 

kaip visų mąstančių esybių motinos. Be abejo, griežtas indivi- 
dualizmo ir holizmo tapatinimas kėlė tam tikrų pavojų, kai į tai 
buvo pažiūrėta kaip į politinį receptą, tačiau, kita vertus, jis visų 
pirma genialiai diagnozavo tai, kas neišvengiamai atsiranda 
kiekvieną kartą, kai visuomenė kaip visuma yra ignoruojama ir 
tampa priklausoma nuo artificialistinės politikos. Taigi Rousseau 
buvo ne tik sociologijos tikrąja prasme pranašas. Jis sykiu iškėlė 
moderniojo Žmogaus, tapusio politiniu individu, bet išlikusio, 
kaip ir jo gentainiai, socialine esybe, problemą. Su šia problema 
iki šiol susiduriame. 


Žmogaus teisių deklaracija 


Žmogaus ir piliečio teisių deklaracija, priimta 1789 m. vasarą 
vykusiame Steigiamajame susirinkime, tam tikra prasme ženk- 
lina individo pergalę. Kiek anksčiau panašios deklaracijos buvo 
paskelbtos daugelyje Jungtinių Amerikos valstijų, tačiau ši buvo 
pirmoji, turėjusi sudaryti pagrindą didelės tautos Konstitucijai; 
liaudies išreikšta valia jai turėjo paklusti neryžtingas monarchas, 
ji turėjo tapti pavyzdžiu Europai ir pasauliui. Nors deklaracijos 
principas iš pat pradžių susilaukė įžvalgios, ypač Benthamo, 
kritikos, jos poveikis bus didžiulis, stačiai neįveikiamas per visą 
XIX amžių iki pat mūsų dienų. 

Pačioje pradžioje, po preambulės, suformuluoti tokie straips- 
niai: 

1 str. Visi Žmonės gimsta ir yra laisvi, jų teisės lygios. So- 
cialiniai skirtumai gali būti grindžiami tik bendra nauda. 

2 str. Kiekvienos politinės asociacijos tikslas yra išsaugoti 
prigimtines ir neatimamas Žmogaus teises. Jų teisės yra laisvė, 
nuosavybė, saugumas ir priešinimasis priespaudai. 

Iškart matyti, kad 2 straipsnis prieštarauja Visuomenės sutartyje 
suformuluotai mūsų jau cituotai pagrindinei Rousseau išlygai: 
„Visiškas kiekvieno asociacijuoto nario atsisakymas visų savo 
teisių bendruomenės labui“. 

Netikslu būtų manyti, kad Deklaracija buvo galutinis nau- 
josios Prigimtinės teisės doktrinos žodis, mat, kaip pastebėjo 
George'as Jellinekas, svarbiausias dalykas čia buvo Prigimtinės 
teisės principų ir fikcijų perkėlimas į galiojančio įstatymo lyg- 
menį: Deklaracija buvo traktuojama kaip viešai įformintas rašy- 
tinės Konstitucijos pagrindas, o pati Konstitucija buvo suvokia- 
ma ir vertinama kaip būtinybė, nes tokį požiūrį logiškai diktavo 
artificialistinis racionalumas. Taigi imtasi uždavinio vienintelio 
piliečių konsensuso pagrindu sukurti naują valstybę, kuri būtų 
iškilusi virš pačios politinės valdžios. Deklaracija skelbė aukš- 
čiausius principus, o Konstitucija turėjo deramu būdu padaryti 
juos galiojančius. Kita vertus, visa tai faktiškai buvo sąmoningai 
perimta iš Amerikos. Antai 1789 m. birželio 27 d. įvykusio Susi- 
rinkimo protokole rašoma, kad pritarta „šiai kitoje žemės pus- 
rutulio pusėje gimusiai kilniai idėjai“, o šis faktas gausiai doku- 
mentuotas. Jellineko manymu, tikrasis šaltinis veikiau buvo ne 
1776 m. Nepriklausomybės deklaracija, o kai kuriose valstijose, 
pirmiausia Virdžinijoje, 1776 m. priimti Bills of Rights, su kuriais 
Prancūzija susipažino dar prieš 1789 m.?? 


39 Žr. G. Jellinek, La Dėclaration des droits de V homme et du citoyen, Paris, 1902, p. 14 tt., 29 
Ht.; La Dėclaration des droits..., Paris, 1900, p. 34 tt.; Halevy, op. at., t. II, p. 50; Henry 
Michel, L'Idee de I Etat, Paris, 1895, p. 31 (cit. Cournot ir Ch. Borgeaud, kuris remiasi 
Agreement of the People des Levellers). Negalima visai nuneigti ir Rousseau įtakos; nors 
Visuomenės sutartis, kitaip nei Emilis, iki Revoliucijos menkai tebuvo skaitoma, Revo- 
liucijos metu šį veikalą „aptarinėjo ir buvo atmintinai išmokę visi piliečiai“ (Sėbastien 
Mercier, 1791). Iš tikrųjų rugpjūčio 17 d. Mirabeau specialios komisijos vardu pasiūlė 
projektą, kurio 2 straipsnis skambėjo labai rusoistiškai, bet projektas buvo atmestas. 
Vienas iš Mirabeau sekretorių, Etienne'as Dumont'as, buvo Benthamo mokinys, ir jam 
pavyko įtikinti kolegas, esą prigimtinės teisės - „vaikiška išmonė“ (Halėvy, op. at., 
pst. 98). Apie Benthamo kritiką žr. Halėvy, loc. cit., t. I, app. III, t. II, skyr. I: prancūzų 
deklaracijos kilusios iš anarchistinių sofizmų, absoliučios lygybės ir absoliutaus ne- 
priklausomumo sistema psichologiškai neįmanoma, „natūrali žmogaus būklė yra pa- 
valdumas, o ne nepriklausomumas“. Čia nesiekiama išvardinti visų atvejų, kuriems 
turėjo įtakos 1789 metų ir kitos Deklaracijos bei ankstesni, dėl jų priėmimo vykę, deba- 
tai. V. Marcaggi parodė, jog daugeliu atžvilgiu (žr. aukščiau, nuosavybė) esama atiti- 
kimo tarp fiziokratų doktrinos ir Pirmojo nacionalinio prancūzų revoliucijos susi- 
rinkimo deklaracijų bei siekių (Les Origines de la Dėclaration des droits de Vhomme, Paris, 
1904), tačiau jis labai sumenkino amerikiečių įtaką, tad jo iškelta tezė yra vienašališka; 

Kolonijas Amerikoje įsteigę puritonai savo pavyzdžiu parodė, 
jog valstybė kuriama sutarties pagrindu. Antai garsieji „Pili- 
grimai“ iš Mayflower "io prieš įkurdami 1620 m. Naująjį Plimutą 
sudarė įkūrimo Paktą, tad ir kiti darys tą patį“. Matėme, jog 
leveleriai 1647 m. nuėjo dar toliau, pabrėždami, kad kalbėti apie 
žmogaus teises reiškia kalbėti apie Žmogų ir jo teisę į religinę 
laisvę. Ši teisė buvo gana anksti įvesta daugelyje Amerikos ko- 
lonijų: Rod Ailende, paskelbus Karolio I chartą (1643), Šiaurės 
Karolinoje, įvedus Konstituciją, kurią redagavo Locke'as (1669). 
Sąžinės laisvė buvo esminė teisė, branduolys, apie kurį, integ- 
ruodamos kitas laisves ir teises, formuosis Žmogaus teisės. Reli- 
ginė laisvė, kilusi iš Reformacijos bei paskesnių kovų, buvo 
veiksnys, nulėmęs, kad spekuliacijos apie Prigimtinę teisę trans- 
formavosi į politinę realybę. Prancūzų nuopelnu galima laikyti 
nebent tai, kad jie teiginį, jog individas yra aukščiau už valstybę, 
pakylėjo į abstraktesnį lygmenį, tačiau pirmieji šį teiginį paskelbė 
puritonai. 

Galima sakyti, kad perėjimas nuo spekuliacijų prie tikrovės 
įsikūnijo viename žmoguje - kalbama apie Thomą Paine'ą, anglų 
krautuvininką, kuris kaip kvakeris emigravo į Ameriką, čia iš- 
garsėjo, galiausiai, tapęs Konvento deputatu, dalyvavo Pran- 
cūzijos revoliucijoje, sykiu su Condorcet dirbo komisijoje, kuriai 
buvo pavesta parengti 1793 m. Respublikos konstituciją. Paine'as 
paskelbė du tomus straipsnių, kuriuose siekė apginti žmogaus 
teises Anglijoje ir kurie, E. Halėvy nuomone, vienas nuo kito 
gerokai skiriasi. Pirmoje dalyje Paine'as, prieštaraudamas Burke, 


fiziokratų išeities taškas buvo visuma, o ne elementas (žr. HAE, I, p. 52-53). Revoliucija 
vieną po kitos priėmė keturias Deklaracijas, pirmoji galiojo vienerius metus, 1793 m. 
Deklaracija - keletą mėnesių, Termidoro deklaracija - trejus metus, o Teisių ir pareigų 
deklaracija (pabraukta mano) - penkerius. 

40 Tekstas pateiktas Chronicles of the Pilgrim Fathers, New York: Dutton, b.d., p. 23. Galima 
pastebėti, kad nors apie Aukščiausią Esybę užsimenama ir 1789 m. Deklaracijos pream- 
bulėje, tačiau puritonų Paktuose apie ją kalbama pirmiausia ir ypač pabrėžtinai. Tocgue- 
ville'is, cituodamas 1620 m. Paktą, reikalavo religiją sujungti su politine teorija (De la 
dėmocratie en Amerigue, Paris, 1961, t. I, p. 34 ir įvadas, t. II, skyr. V, žr. žemiau). 

įrodinėja Steigiamojo susirinkimo politikos racionalumą ir pa- 
prastumą. Jo individualizmas čia yra spiritualistinis: „Jis buvo 
savotiškas tarpininkas, kurio pastangomis revoliucinė Amerikos 
anglų protestantų krikščionybė susijungė su revoliuciniu pran- 
cūzų sankiulotų ateizmu“. Antrasis tomas, kuriame kalbama 
apie principo pritaikymą, yra utilitaristinis. Remdamasis prigim- 
tinių interesų tapatumu, Paine'as čia „pritaikė Adamo Smitho 
idėjas <...> ir politinių problemų sprendimui'*!. Tai gana tipiška 
idėjų slinktis, nulėmusi, kad pirmaisiais XIX amžiaus dešimt- 
mečiais Anglijoje įsiviešpatavo utilitarizmas. 

Antrasis Paine'o tomas pasirodė 1792 m., o Condorcet su juo 
dirbo 1793 m. Tad galima daryti prielaidą, kad Paine'o idėjos 
atsispindi toje Amerikos Konstitucijos dalyje, kurią Condorcet 
laikė visiškai nepriimtina. Matematikas ir filosofas Condorcet 
susirinkimuose vaidino labai reikšmingą vaidmenį, o Teroro 
laikotarpiu buvo įkalintas. Vienatvėje — netrukus jis turėjo mir- 
ti - tarsi testamentą parašė savąjį įsakmų ir glaustą Eskizą apie 
žmogaus proto pažangą, nuo pradžios iki pabaigos kupiną pasiti- 
kėjimo beribiu proto tobulėjimu. Pabaigoje piešiamas ateities — 
„dešimtosios epochos“ - paveikslas, o paskutiniame paragrafe 
revoliucionierius, kuriam gresia mirtis, skelbia savo nenugalimą 
tikėjimą pažanga“. 

Istorija patvirtino Condorcet pranašystes, tačiau mus čia do- 
mina skirtumai, atsiradę amerikiečių ir prancūzų Konstitucijose. 
Condorcet egalitarizmas buvo gana saikingas. Jis numatė, kad 
visiškai išnyks tautų, įskaitant kolonizuotas kitų kontinentų 
tautas, nelygybė, tačiau konkrečios tautos viduje nelygybė tik 
susilpnės: pasekmės, kylančios dėl individualių prigimtinių 


41 Halėvy, op. cit., p. 66, 69. 

42 Condorcet, Esguisse d'un tableau historigue des progrės de Uesprit humain (1795), ed. 
Prior, Paris, 1933. Pačioje pabaigoje Condorcet rašo, turėdamas omenyje save: „Žvelg- 
damas į šį paveikslą, jis galvojo, jog tai ir yra atpildas už visas jo pastangas <...> jis iš 
tikrųjų gyvena kartu su kitais žmonėmis čia, elisijuje, kurį gebėjo susikurti savo pro- 
tu <...>“. Artificialistinis projektas iškilo virš asmeninio likimo ir pasibaisėtino meto. 
Auguste'o Comte'o jau neteks ilgai laukti. 

žmogaus gebėjimų skirtingumo, sumažės, tačiau visiškai neiš- 
nyks, o tai prieštaraus bendram interesui. Tačiau skiriamuoju 
prancūzų Konstitucijos bruožu bei jos pranašumo amerikiečių 
Konstitucijos atžvilgiu pagrindu Condorcet laikė tai, kad vie- 
ninteliu ir aukščiausiu savo principu ji skelbė teisių lygybę. Jis 
pripažino prigimtines žmogaus teises (tas pačias, kaip ir Rous- 
seau). Condorcet priekaištavo amerikiečiams, kad šie be palio- 
vos ieško valdžių pusiausvyros valstybės viduje, ir labiausiai 
už tai, kad jie iš principo labiau pabrėžia interesų tapatumą, nei 
teisių lygybę**. Condorcet veikiausiai turėjo omenyje Konstitu- 
ciją, prie kurios pats dirbo, ir šią pakeitusią 1793 m. montanjarų 
Konstituciją, o ne 1789 m. Konstituciją, kuri tebebuvo rojalistinė. 
1789 m. Deklaracija tebebuvo artima amerikiečių Bills; nors čia 
kalbama apie lygybę (1 straipsnis), atmetant paveldimus „socia- 
linius skirtumus“, tačiau pamatinių teisių sąraše (2 straipsnis, 
žr. aukščiau) ji nefigūruoja. Visose vėlesnėse Deklaracijose lygy- 
bė rikiuojama greta laisvės tarp kitų substancialių teisių**. Spren- 
džiant iš Esguisse, Condorcet rūpi ne tik formali, bet ir faktinė 
lygybė, kiek ji yra pasiekiama ir naudinga. Pasak jo, Revoliucija 
padarė „daug vardan žmogaus orumo, šiek tiek - vardan lygybės 
ir kol kas nieko - vardan jo laimės“; jis apgailestauja, kad nepa- 
rašyta „daugybės šeimų“ istorija, ir reikalauja tyrinėti ne tik 
normas, bet ir faktus, „rezultatus, <...> atitenkančius gausiausiai 


43 Esguisse ..., 9-oji epocha, op.cit., p. 169. Virdžinijos Bill 3 straipsnyje užsimenama apie 
„bendrą gerovę“ ir priduriama: „geriausia valdžia yra ta, kuri geba sukurti daugiausia 
laimės ir saugumo “ (ibid.). Kai dėl dėl lygybės, tai 1-ame straipsnyje pasakyta tik tiek, 
„kad visi žmonės yra iš prigimties vienodai laisvi ir nepriklausomi“ (Jellinek, op. cit., 
p. 29). 

44 Komisijos parengtame Deklaracijos projekte, kuris Konventui buvo pateiktas 1793 m. 
vasario 15 d., rašoma: „Str. 1. Prigimtinės civilinės ir politinės žmonių teisės yra laisvė, 
lygybė, saugumas, nuosavybė, socialinės garantijos ir pasipriešinimas priespaudai“. 
Bendra formuluotė, nekalbant apie papildomai įrašytą „socialinę garantiją“, turėtų 
rodyti, kad „prigimtinės teisės“ atsitraukė į gynybą; beje, tai patvirtina jų išnykimas iš 
vėlesnių redakcijų (gal tai rusoistinės įtakos pėdsakas?). Antai Deklaracija, priimta 
gegužės 29-ąją (bet po mėnesio, priėmus montanjarų Konstituciją, pakeista), prasideda 
taip: „Str. 1. Žmogaus teisės visuomenėje yra lygybė, laisvė...“ (toliau - kaip sufor- 
muluota anksčiau; lygybė atsidūrė pirmoje vietoje). 

bet kurios visuomenės daliai“, pokyčius ir teisėtas nuostatas 
(p. 199 tt.), kuriomis galima pagrįsti politiką, skatinančią žmonių 
giminės pažangą. 

Tačiau Condorcet buvo liberalas, žirondistas, anaiptol nelin- 
kęs egalitarinį idealą iškelti virš visų kitų. Kiti tai padarė pačios 
Revoliucijos metu, čia galima paminėti Babeufo sąmokslą - ko- 
munistinį sąjūdį, kuris savaime išeina už mūsų tyrimo rėmų. 
Babeufas buvo nukirsdintas, tačiau prancūzų demokratijai ly- 
gybės reikalai ir toliau rūpi, gal net labiau nei bet kada. Tai 
pastebėjo Tocgueville'is, be to, jo manymu, Prancūzijos revo- 
liucija iš esmės buvo religinis fenomenas, nes tai buvo sąjūdis, 
siekęs absoliuto ir pretendavęs iš pagrindų pakeisti visą žmogus 
gyvenimą, kitaip nei amerikiečių revoliucija, kurios politinė de- 
mokratinė teorija, papildyta griežto krikščioniško tikėjimo tie- 
somis ir jo palaikoma, veikė tik savose valdose. Tuo įdomesnis 
dalykas yra tai, kad žmogų kaip individą gynę prancūzai, for- 
muluodami abstrakčias Žmogaus teises, į pagalbą pasitelkė Nau- 
jojo pasaulio puritonus. Ir šį kartą krikščioniška religija prisidėjo 
prie to, kad iškiltų Individas. 


Revoliucijos atoveikis: universitas atgimimas 


Pirmieji sociologijos žingsniai Prancūzijoje neretai siejami su po- 
litine „reakcija“. Nors Auguste'as Comte'as save laikė pirmiausia 
Condorcet mokiniu, jis neslėpė mokęsis ir iš teokratų, tokių kaip 
Maistre'as ar Bonaldas. Vienas mūsų laikų mąstytojas, Herber- 
tas Marcuse, linkęs Comte'o konservatorišką pozityvizmą ver- 
tinti iš kritinių Hegelio ir Marxo filosofijos pozicijų“?. Aš norėčiau 
parodyti, kad toks požiūris dėl daugelio priežasčių yra paviršuti- 
niškas. Pirma, turėdami omeny kitą Comte'o mokytoją, genialųjį 
nerimastingąjį Saint-Simoną, kuris, ko gera, buvo šiam ypač ar- 
timas, bei jo mokinius, negalime nepripažinti, kad sociologijos 


45 H. Marcuse, Reason and Revolution, Beacon Press, 1960, p. 340 tt. 

gimimas glaudžiai susijęs su socializmo teorijos sukūrimu. Mi- 
nėtas kritikas socialistinės minties raidą šitaip aiškina: 

Klasiniai konfliktai, sąlygoję būsimą Prancūzijos revoliuciją, buvo le- 
miamas motyvas, paskatinęs pirmuosius prancūzų socialistus sukurti savąją 
doktriną. Sparčiai augo pramonė, pastebimai stiprėjo socialistiniai bruz- 
dėjimai, proletariatas ėmė vienytis (Marcuse, op. cit., p. 328, žr. p. 335 tt.). 


XVIII amžiaus amatų bei smulkiosios pramonės pasaulis gana 
dažnai priešpriešinamas XIX amžiaus stambiosios pramonės 
pasauliui. Tačiau toks aiškinimas yra mažų mažiausiai nepa- 
kankamas. Nors jis ir atitinka ekonomistų nuotaikos pokyčius 
(antai Adamo Smitho optimizmą Anglijoje pakeitė Malthus'o bei 
Ricardo, žemyne - Sismondi, vėliau - Marxo pesimizmas), tačiau 
visai neatsižvelgia į sociologijos uždavinius ir apskritai į bendrą 
šio laikotarpio mąstytojų orientaciją, kuri visai pagrįstai vadi- 
nama „antiindividualistine reakcija“. 

1815-1830 m. laikotarpio bei kiek vėlesnių metų prancūzų 
mąstytojų kūryba aiškiai rodo, kad Revoliucija ir imperija paliko 
tuštumą, kurią iškiliausieji protai bandė užpildyti. Nors Revo- 
liucija buvo individualizmo pergalės ženklas, tačiau retrospek- 
tyviai ji, priešingai, atrodė kaip pralaimėjimas. Iš to kilo ne tik 
chroniškas nusivylimas, bet ir vertės bei idėjos, priešingos Re- 
voliucijos išaukštintoms vertėms ir idėjoms. Tik retais atvejais 
revoliucinės idėjos buvo smerkiamos ištisai, kaip tai darė teo- 
kratai, kurių pažiūros, išreiškusios vėl atgimusį beatodairišką 
palankumą tradicijai ir palaikiusios holizmą, turėjo daug šali- 
ninkų; kur kas dažniau jos būdavo arba atmetamos tik iš dalies, 
arba pripažįstamos, sykiu pabrėžiant, esą jos nepakankamai 
išplėtotos, tad tolesnis tyrimas leisiąs jas papildyti. Revoliu- 
cionieriai neįtikėtinai iškėlė ir absoliutizavo societas idėją, toliau 


46 Michel, op. cit. Šios labai kruopščios studijos autorius, rašęs XIX a. pabaigoje, mėgino 
apginti „individualizmą“ (suvokdamas jį šiek tiek kitaip, nei mes) nuo XIX a. jį kriti- 
kavusių prancūzų. Jo manymu, klaidingi buvo metodai, o ne tikslai. Čia remiamasi 
bendra Maximo Leroy pozicija, išplėtota Histoire des idėes sociales en France, Paris, 1946— 
1962,3t. 

nebebuvo kur eiti, tad Revoliuciją paveldėjęs romantinis indivi- 
das stipriau nei bet kada pajautė universitas poreikį. Taip, apskri- 
tai paėmus, galima būtų paaiškinti išryškėjusią bendrą tendenci- 
ją - posūkį nuo optimizmo prie pesimizmo, nuo racionalizmo 
prie pozityvizmo, nuo abstrakčios demokratijos prie bandymų 
apčiuopti jos „organizaciją“, nuo pabrėžtino dėmesio politikai 
prie ekonominių ir socialinių aspektų akcentavimo, nuo ateizmo 
arba neaiškaus teizmo prie realios religijos paieškų, nuo proto 
prie jausmo, nuo nepriklausomumo prie bendrumo“. 

Saint-Simonui ir jo sekėjams Revoliucija, žmogaus teisės ir 
liberalizmas turėjo grynai destruktyvią reikšmę; pasak jo, atėjęs 
metas organizuoti, atgaivinti visuomenę. Valstybė - tai indust- 
rinė asociacija, būtina ją hierarchizuoti; paskui mokslininkus 
rikiuojasi bankininkai, kurie atsakingi už pagrindinį reguliavimo 
būdą - kreditą. Atlyginimai turi būti nevienodi, kaip nevienodi 
esti darbai, tačiau paveldima nuosavybė yra atgyvena, kurią 
reikia panaikinti. Maža to, sensimonininkai įsitikinę, jog naujoji 
religija, naujoji krikščionybė turi sieti žmones į visumą, pasi- 
kliaudama „jausmais“. Kritinė epocha, kuri iškėlė tik individą ir 
protą, turi užleisti vietą naujai organinei epochai. Šitaip žmonių 
sąmonėje bus atkurta pusiausvyra ir vienybė, nes, pagal Saint- 
Simoną, „Dievo idėja - tai niekas daugiau, kaip tik apibendrinta 
žmogaus intelekto idėja“. Tuo pat metu Žmonės nustos vieni 
kitus bedieviškai išnaudoję“. 

Taigi sensimonininkų pozicija buvo ne mažiau priešinga Pran- 
cūzijos revoliucijos idėjoms, kaip ir teokratų, tik modernesnė. 
Beje, tie patys esminiai rūpesčiai jaudino du labai skirtingus 
mąstytojus - Lamennais ir Tocgueville'į. Lamennais savojoje Esė 
apie abejingumą (1817) pačioje visuomenėje ieškojo tiesos, jos 
šaltiniu ir ženklu laikydamas vadinamąjį „kasdienį protą“, t.y. 


47 Proudhonas rašė: „Visų laisviausias yra tas žmogus, kuris labiausiai susijęs su kitais“ 
(Leroy, op. cit., t. II, p. 50). 

46 Ši glausta apžvalga yra perimta iš Bouglė ir Halėvy, La Doctrine de Saint-Simon, Expo- 
sition, I-er annėe, 1829, nouv. ėd., Paris, 1931; Michel, op. cit.; Leroy, op. cit. 

visų Žinomų visuomenių tradicijas. Antai jis rašė: „Vienas žmo- 
gus yra tik būties fragmentas; tikroji būtis yra kolektyvinė būtis, 
žmonija, kuri anaiptol nemiršta“*? 

Kai dėl Tocgueville'o, tai šis liberalas, nuoširdžiai demokratiją 
palaikęs aristokratas, susirūpinęs dėl nepakankamos demok- 
ratijos sklaidos Prancūzijoje, išvyko į Ameriką, norėdamas pats 
tiesiogiai lyginamuoju aspektu ištirti aplinkybes, leidusias de- 
mokratiškoms Jungtinėms Valstijoms gyventi taikiai ir laimingai, 
ir padaryti savo šaliai reikiamas išvadas. 

Žvelgiant iš šios perspektyvos, Hegelis atrodo gana artimas 
savo amžininkams prancūzų mąstytojams. Nepaisant skirtu- 
mų - beje, gana akivaizdžių - ir neabejotinai pripažįstant, kad 
Hegelio politikai būdingi kiti aspektai, galima teigti, kad, žvel- 
giant istoriškai, Hegelis savo Teisės filosofijoje ėmėsi to paties 
uždavinio, kaip ir Comte'as bei Tocgueville'is: išpirkti Revo- 
liucijos idėjas, susilaukusias istorijos pasmerkimo už tai, kaip 
jos faktiškai reiškėsi, ir sukurti politinę ir socialinę teoriją, kuri 
jas sugrąžintų gyvybingu pavidalu. Manyti, kad Hegelį ir Marxą 
galima priskirti tai pačiai visuomenės „kritinių“ filosofų grupei, 
reikštų atmesti fundamentinę istorinę Teisės filosofijos reikšmę, 
kurią sudaro mėginimas plačioje sintezėje sutaikinti visas prie- 
šybes ir tuo pat metu parodyti, kad tokia sintezė yra modernios 
valstybės - pavyzdžiui, Prūsijos - savitumas. Moderni valstybė, 
filosofo požiūriu, yra visko, ko jau būta anksčiau, išsipildymas. 
Tai yra labai svarbus pozityvistinis šios politinės filosofijos as- 
pektas. Teisės filosofija, tiesą sakant, yra pozityvistinė: įstaty- 
mas - tai įsakymas, „valia“; kaip matėme, taip teigė (ir dar dau- 
giau: įstatymas - tai „laisvė“) Okamas. Tiesa, Hegelis kritikavo 
vokiečių istorinės teisės mokyklos pozityvizmą (Savigny), bet 
sykiu jis kritikavo grynai negatyvią ir destruktyvią prancūzų 
revoliucionierių laisvės idėją; ši dvejopa kritika implikavo dviejų 
49 Leroy, op. cit., t. II, p. 437 tt., 451. Tai, kad čia, kaip ir Comte'o teorijoje, apeliuojama į 


žmonių rūšį (skirtingai nuo Rousseau, kuris jau kalba apie konkrečią visuomenę), 
galima traktuoti kaip Apšvietos epochos palikimą. 

priešybių susiliejimą: įstatymas yra ne vien duotybė, priešinga 
individo laisvei; būdama pati giliausia žmogaus laisvės išraiška, 
ji yra ir racionali. Šioje sintezėje yra išsaugota pozityvizmo, kaip 
ir libertarizmo, tiesa, o klaidos yra pašalintos. Nors šioje knygoje 
esama ir kitų priešybių sutaikinimo, tačiau ir šis anaiptol nėra 
nereikšmingas“. Tai aišku iš paties kūrinio, galiausiai ir iš to, 
kad Hegelio šalininkai suskilo į „dešiniuosius“ ir „kairiuosius“, 
priimdami atitinkamai tik pozityvistinį arba tik racionalistinį 
(„kritinį“) doktrinos aspektą. Tai byloja apie Hegelio pralai- 
mėjimą, tačiau, kita vertus, jis savo ruožtu panašiai elgėsi Toc- 
gueville'io ir Comte'o atžvilgiu. Paralelės su sensimonininkais 
irgi akivaizdžios"!. 

Tačiau Hegelis čia aiškiai išsiskiria tuo, kad, tęsdamas Rous- 
seau bei klasikinę politinės filosofijos tradiciją, jis griežtai laikosi 
nuostatos traktuoti universitas tik politiniu požiūriu. Jo „vals- 
tybė“ atitinka tai, ką mes vadintume globalia visuomene, įskai- 
tant ir valstybę tiesiogine prasme (žr. HAE, I, p. 148 tt.). Kaip 
paprastai, Hegelis visą dėmesį skiria sąmoningumo fenomenams. 
Šioje knygoje nestinga niekinamų pasakymų apie tuos socialinės 
sanklodos aspektus, kurie nėra pasiekę sąvokinės - kitaip tariant, 
rašytinės — išraiškos, kaip, pavyzdžiui, apskritai paprotys ar 
anglų Konstitucija. Kaip ir Hobbes'o bei Rousseau teorijose, pro- 
tingam individui čia tenka atpažinti valstybėje aukščiausią sa- 
vąjį „Aš“, o valstybės vadovavime - savo paties valios ir laisvės 
išraišką. Netiesiogiai suteikdamas visuomenei valstybės formą??, 
Hegelis kuria savotišką valstybės religiją; Marxas čia įžvelgė 
mistifikaciją. Tai, kad ankstyvuosiuose savo veikaluose Marxas 
atmetė universitas, turi ypatingą reikšmę. Gana įdomi yra Marxo 


50 Philosophie du droit, op. cit., $ 4, 5, 15, 259 tt. (bei priedai); žr. Phėnomėnologie de V esprit, 
skirsnis apie „absoliučią laisvę ir terorą“ (VI, Bc). 

51 Žr. J. Hyppolite, Introduction a la philosophie de I'histoire de Hegel, Paris, 1948, p. 59 H. 
52 Tai aiškiai matyti Niurnbergo laikotarpio Propėdeutigue, kur Hegelis kalba ne apie 
valstybę, bet apie „valstybės visuomenę“ (Staatsgesellschaft), M. de Gandillaco verti- 
me - apie „visuomenę, kuri sudaro valstybę (pranc. vert.: Propedeutigue philosophigue, 
Denoel-Gonthier, coll. „Mėdiations“). 

pozicija prancūzų socialistų atžvilgiu. Viena vertus, jis labai 
daug kuo jiems skolingas, net iškėlė reikalavimą panaikinti pri- 
vačią nuosavybę, kita vertus, jam mažų mažiausiai nepriimti- 
nas jų pasaulis, kupinas visokių išlygų individui, kaip ir jų pas- 
tangos giliau išskleisti žmogaus idėją. Prigimtinėmis teisėmis 
apdovanota būtybė, kurią didieji filosofai stengėsi pakeisti, jai 
pereinant į socialinį gyvenimą, Marxo, kaip ir 1789 metų revoliu- 
cionierių, teorijoje įeina į visuomenę gerai apginkluota ir tvirtai 
pasikliaujanti pati savimi. Socialisto Marxo pasitikėjimas indivi- 
du yra kitoks, nei Hobbeso, Rousseau, Hegelio ir netgi, drįstame 
teigti, Locke'o. Ko gera, tokia socializmo teorija, toks individua- 
lizmo pakilimas porevoliuciniu laikotarpiu nebuvo įmanomas 
iki pat 1840-1850 m. Iš pirmo žvilgsnio ši teorija yra prieštaringa, 
o jei lyginsime su sensimonininkų įžvalgomis ir svaičiojimais, 
tai sociologine prasme ji yra gerokai skurdesnė““. 
Tocgueville'is nuo visų jų stipriai skyrėsi; mat jis tęsė Mon- 
tesguieu tradiciją, o Montesguieu tyrė valstybės sanklodą, atsi- 
žvelgdamas į tautų įpročius bei papročius. Tačiau Tocgueville'is, 
savo ruožtu, gilinosi į politiką bendro socialinio konteksto, pir- 
miausia idėjų ir verčių, atžvilgiu. Kai dėl požiūrio į religijos ir 
politikos santykį, tai palyginus su Hegeliu, kuris religiją ir po- 
litiką dalinai, tačiau gana kategoriškai ir šiek tiek miglotai tapa- 
tino, bei su Comte'u, kuris pervertino žmoniją, tuo pat metu 
nuvertindamas konkrečią globalią visuomenę, - Tocgueville'io 
išvados, kurias jis padarė, remdamasis ganėtinai kukliais Ame- 
rikos tyrimais, šiandien atrodo gilesnės ir artimesnės tiesai, ko 
gera, todėl, kad jis vienintelis ėmėsi tikro sociologinio lyginimo. 
Tocgueville'is priėjo prie išvados, kad demokratinė politinė siste- 
ma gyvybinga, tik esant tam tikroms socialinėms sąlygoms. Po- 
litikos valdos negali absorbuoti religijos sferos bei apskritai aukš- 
čiausių verčių. Priešingai, religija turi jas papildyti ir palaikyti 
(HH, p. 29). 
53 Apie individualizmo, artificialistinio projekto ir ekonomizmo santykį Marxo teorijoje 
žr. HAE, I, 2 dalis. 

Trumpai tariant, XIX amžiaus pirmosios pusės prancūzų mąs- 
tytojai buvo linkę traktuoti žmogų kaip socialinę esybę, jie pa- 
brėžė socialinius veiksnius, kuriuos laikė pirmine asmenybės 
medžiaga, pagaliau visuomenė, jų manymu, nėra redukuojama 
į dirbtinę konstrukciją, kuri remiasi individu. Bonaldo požiūriu, 
ryškiausias šių veiksnių yra kalba, kurią jis kildino iš Dievo. 
Sensimonininkai ypač iškėlė religijos vertę, laikydami ją socia- 
linės vienybės šaltiniu: jie pabrėžė, kad norint atkurti socialinį 
kūną, ypač svarbus religijos ir jausmo vaidmuo. Juokingi išve- 
džiojimai, kurių jų teorijoje gausu - kaip ir Comte'o misticizmas, 
kuris, ko gera, buvo tiesiog per ankstyvas, — neturėtų užgožti 
gilausjų įžvalgumo. Visi šie mąstytojai stengėsi - bent iš dalies - 
už akivaizdaus Žmonių sąmonių diskretumo įžvelgti socialines 
žmogiškosios esybės šaknis. Šiuo požiūriu, modernioji valstybė 
yra tik vienos socialinio gyvenimo dalies atitikmuo, ir nėra abso- 
liutaus atotrūkio tarp politinės moderniųjų Žmonių savivokos 
ir politinės savivokos, būdingos kitų visuomenės tipų, kuriuos 
politinis filosofas yra linkęs laikyti nesubrendusiais, žmonėms. 

Vadinasi, tai, kad sociologija ir socializmo teorija Prancūzijo- 
je iškilo lygia greta ar net sudarydamos vientisą junginį, anaip- 
tol nebuvo tik industrinės revoliucijos išdava, veikiau tai reiškė 
visai ką kita. Juk industrinė revoliucija iš esmės dar tebebuvo 
ateities dalykas, rimtai apie ją kalbėti galima tik pradedant 
1830 m. Kai po staigaus 1789 m. revoliucinio pakilimo stojo niū- 
rus atoslūgis, gana greit radosi vienokių ar kitokių holistinių 
reprezentacijų, kurios, kaip jau esame nustatę, vyravo per visą 
individualizmo formavimosi laikotarpį ir niekada nebuvo visai 
išnykusios**. Lyginamuoju požiūriu šis faktas moderniąją vi- 
suomenę šiek tiek priartina prie tradicinės visuomenės nepaisant 
to, kad pirmoji savo specifinėmis vertėmis gerokai nutolusi nuo 
antrosios. Šis faktas labai svarbus ir sociologijai, ir socializmui 


54 Neabejotinai esama paralelizmo tarp globalaus fakto - Revoliucijos ir jos pasekmių — 
ir paradoksalių Hobbeso ir Rousseau doktrinų: trumpai tariant, istorija šiems autoriams 
pritarė. 

suprasti. Sociologija specializuotos disciplinos lygmenyje patei- 
kia socialumo supratimą, kuris susiformavo bendrosios sąmonės 
lygmenyje neindividualistinėse visuomenėse. Socializmas nauja, 
originalia forma grįžta prie socialumo visumos problemų, išsau- 
godamas Revoliucijos palikimą ir sujungdamas individualis- 
tinius aspektus su holistiniais. Tai anaiptol nėra grįžimas prie 
holizmo, kadangi atmetama hierarchija, kita vertus, atsiskiriama 
ir nuo individualizmo, kuris, vienais aspektais atmestas, kitais 
vis dėlto išlieka“. 

Be abejonės, tai tik trumpa ideologinė istorinio lyginamojo 
pobūdžio charakteristika. Tačiau pateikta formuluotė, man ro- 
dos, nušviečia jau mano minėtos „kritikos“ vaidmenį. Ji taip pat 
bus naudinga, tyrinėjant XIX ir XX a. ideologinius procesus, 
tačiau šis uždavinys išeina už mūsų tyrimo ribų: šiame pasku- 
tiniame poskyryje norėta tik šiek tiek praplėsti individualizmo 
iškilimo politinėje ir socialinėje plotmėje vaizdą, išryškinant 
ideologines Revoliucijos pasekmes ir užfiksuojant tai, ką istorija 
mums, rodos, tiesiogiai byloja apie 1789 m. ideologijos ir socia- 
linės tikrovės, kaip visumos, santykį. 


55 Žr. aukščiau, p. 94. Tai, kad to meto prancūzų socialistai labai nevienodai traktavo 
lygybės reikšmę - antai Proudhonui lygybė buvo svarbiausias dalykas, priešingai nei 
Saint-Simonui ar Fourier - rodo idėjų kovą 1789 m. Revoliucijos akivaizdoje. 


3 


Nacionalinis variantas 
Tauta ir nacija Herderio ir Fichte's filosofijoje: 


Kai apie moderniąją ideologiją kalbama kaip apie idėjų ir ver- 
čių sistemą, būdingą moderniosioms visuomenėms, pirmiausia 
toms, kuriose modernybė rado dirvą ir išsiskleidė (toks ir būtų 
mano požiūris), oponentas gali paprieštarauti, jog tokios ideo- 
logijos nesama dėl vienos paprastos priežasties, kad šitaip įvar- 
dytas reiškinys kiekviename krašte ar didžiųjų civilizacijos kal- 
bų areale yra vis kitoks. Ir iš tikrųjų, jpavyzdžiui, moderniojoje 
europietiškojoje kultūroje gyvuoja anglų, prancūzų, vokiečių 
subkultūros. Vadinasi, į jas - arba į atitinkamas ideologijas - pa- 
prasčiausiai galima žiūrėti kaip į lygiateisius moderniosios ideo- 
logijos variantus, o tokiu atveju konkrečios moderniosios ideolo- 
gijos pažinimas reikalauja, kad būtų galima pereiti - tarkime, 
nustačius tam tikrą transformacijų sistemą - nuo vieno varianto 
prie kito! . Tačiau faktiškai nacionalinės subkultūros tarpusavyje 


* Perspausdinama iš Libre, 6, 1979, p. 233—250. Tai pranešimo, kurio pavadinimas iš 
pradžių buvo „Kultūrų komunikacija“, tekstas, perskaitytas simpoziume „Discoveries“ 
(Fondation Honda) Paryžiuje (1978 m., spalis), Kalifornijoje (JAV), Notridže, Interna- 
tional Society for the Comparative Study of Civilizations (1979 m., kovas). 

1 Perėjimo nuo vienos kultūros prie kitos problema praktinėje plotmėje iškilo, rašant įvadą 
į sociologiją bei aiškinant antropologinę giminystės teoriją (HH, p. XVI-XVII ir pst.). 

komunikuoja anaiptol ne taip tiesiogiai ir lengvai, kad kasdienis 
protas, bent jau prancūzų, būtų linkęs tokia galimybe patikėti. 
Tiesą sakant, širdies gilumoje net nenorima pripažinti, kad jų 
išvis esama. 

Moderniajai ideologijai iš tikrųjų būdingas gilus universa- 
lizmas, verčiantis iš jos pačios kognityvinio lauko išstumti įvai- 
rias skirtingumo apraiškas: antai kalbama apie „nacionalinius 
charakterius“, kiekviena šalis savo kaimynėms taiko vienokius 
ar kitokius stereotipus. Pagaliau nacionalinės subkultūros yra 
kur kas labiau viena kitai neskaidrios, nei įprasta manyti. Antai 
Prancūzijos ir Vokietijos komunikacijos problema istorijos pro- 
cese įgavo dramatizmo. Nesklandumai ir nesusipratimai, išmar- 
ginę XIX ir XX amžius, buvo ne vien dviejų skirtingo amžiaus 
nacionalinių valstybių priešpriešos padarinys; tai liudija ir po 
1870 m. kilęs istorikų ginčas dėl Elzaso ir Lotaringijos, ir skaus- 
mingas sprendimo persvarstymas, į kurį apie 1914 m. teko įsi- 
traukti daugumai prancūzų filosofų germanistų, pagaliau ir kiti 
iškiliausi žmonės, tokie, kaip Heinrichas Heine ir Ernstas Troelt- 
schas, kiekvienas savaip pajutę - vienas kaip romantizmo įpė- 
dinis, kitas kaip istorikas sociologas, pergyvenęs Pirmojo pasau- 
linio karo pamokas - nuotolį, skiriantį dviejų tautų mentalitetus 
ir apsunkinusį jų tarpusavio bendravimą. Jei problema - ne- 
paisant kai kurių išties vaisingų pastangų — vis dėlto iki šiol 
išlieka, turime, pradėdami nuo savęs, tiesiai pripažinti, kad taip 
yra dėl to, kad ir vienai, ir kitai pusei buvo labai sunku peržengti 
savojo nacionalinio varianto rėmus, nustoti jį tapatinus - tegu ir 
netiesiogiai ar nesąmoningai — su vienintele tiesa ar pačia mo- 
derniąja ideologija ir pabandyti suvokti jį kaip lygiavertį sve- 
timajam variantui. Kitaip tariant, pristigo gebėjimo išlaikyti nuo- 
tolį, kuris leistų nusistatyti abiems sistemoms išorinį atramos 
tašką, t.y. - žvelgti „iš perspektyvos“, kaip tai būdinga moder- 
niajai ideologijai. Kaip tik tai gali pasiūlyti socialinė antropo- 
logija. O mes atramos taško ieškosime, pasitelkdami anksčiau 
atliktus Indijos ir moderniųjų Vakarų lyginimo rezultatus. Tikė- 

tina, kad ši atrama suteiks lyginimui daugiau sistemingumo ir 
nuodugnumo, nei praeityje. Minėtų paieškų rezultatus iš esmės 
išreiškia du principai: tai holizmo /individualizmo skirtis ir hie- 
rarchinis santykis. Jais vadovausimės tyrimo eigoje. Savąjį ty- 
rimo uždavinį apribosiu dvejomis konkrečiomis raiškomis, ku- 
rios abi sykiu nušvies tą pačią — nacijos ir nacionalizmo - temą. 
Iš pradžių kalbėsime apie vieną esminį Herderio mąstymo as- 
pektą, o po to pereisime prie Fichte's. Pirmiausia nusistatykime 
jų vietą bendrame procese. 

Pradedant nuo XVIII amžiaus ir ypač iškilus Sturm und Drang 
sąjūdžiui, per visą Prancūzijos revoliucijos ir Napoleono imperi- 
jos laikotarpį vokiečių kultūra, ypač mokslinė, neregėtai sukles- 
tėjo, o tai dalinai lėmė jos išsilaisvinimą iš iki tol dominavusios 
prancūzų kultūros įtakos ir iš esmės sudarė prielaidas moder- 
niajai vokiečių ideologijai. Kad kultūros suklestėjimas ir jos lai- 
mėjimai turėjo reikšmės apskritai moderniajai ideologijai rastis, 
abejonių nekelia. Tačiau išsakyta mintis apie šio proceso eigą 
neišvengiamai susilaukia prieštarų: įprasta manyti, kad didieji 
filosofai yra universalūs ir neturi nieko bendra su nacionalinė- 
mis ideologijomis; net jei ir pripažįstama, kad vokiečių filoso- 
finės minties raidai paskatų teikė Apšvietos amžiaus prancūzų 
ir anglų idėjos bei Prancūzijos revoliucija, gyvuoja įsitikinimas, 
kad Prancūzijos revoliucija yra bendra moderniosios kultūros 
paveldo dalis, ir į nacionalinių kultūrų sąveikavimą žiūrima kaip 
į ganėtinai abejotiną dalyką?. Tačiau šie prieštaravimai turėtų 


2 Pasitelktas žodis „sąveikavimas“ gali sukelti painiavą, kadangi mūsų tyrimas nėra 
nei priežastinis, nei dinaminis aiškinimas, o tik statiškas idėjų konfigūracijų lyginimas. 
Tik šio lyginimo rezultatai leidžia mums čia preliminariai ir glaustai kalbėti apie kultūrų 
sąveikavimą. Tokia sąveika tiesiogiai įžvelgiama, analizuojant Herderio teoriją, o ne 
apskritai. 

Nors ši išnaša Libre paskelbtoje versijoje nežinia kodėl išbraukta, čia ji vėl sugrąžinama. 
Pasinaudodami proga pridursime, kad šiuo atveju, savaime aišku, nenorima vokiečių 
filosofijos redukuoti į sąlygas, kuriomis ji formavosi. Be to, kaip jau buvo kalbėta (žr. 
įvadą ir VI skyr.) — beje, tą patį galima pasakyti ir apie pačią vokiečių filosofiją — 
antropologas tikrosios kokio nors ypatumo prasmės ir universalios vertės ieško, žvelg- 
damas į tradiciją, kurioje ji įsitvirtina. 

savaime išnykti, jeigu čia siūlomas požiūris padėtų žinomą situa- 
ciją suvokti giliau, nei žvelgiant į ją įprastu aspektu. 


1774 m., kylant Sturm und Drang sąjūdžiui ir skleidžiantis 
vokiečių romantizmui, trisdešimtmetis Herderis paskelbė vei- 
kalą Istorijos filosofija (Auch eine Philosophie der Geschichte). Pavadi- 
nimas reiškė atkirtį Voltaire'ui, ir nors čia kalbama apie gana 
sudėtingą sritį — istorijos filosofiją, šis palyginti nedidelis (už- 
imantis 110 CEuvres complėtes puslapių) kūrinys iš tikrųjų yra 
aistringa polemika su Apšvietos amžiumi, nukreipta prieš jo 
plokščią racionalizmą, siaurą pažangos sampratą, o labiausiai — 
prieš universalistinio racionalizmo hegemoniją, reiškusią panie- 
ką viskam, kas jam buvo svetima, bei siekimą visur imponuoti 
pasenusiu rafinuotumu. Herderis reabilitavo visa, ką frankoang- 
liškasis XVIII amžius norėjo atmesti ar ignoravo — ir tariamą 
viduramžių barbariškumą, ir Graikijos labui paaukotą Egiptą, 
ir religiją. Užuot stengęsis paversti istoriją bekūnio ir unifikuoto 
proto karalyste, Herderis žvelgia į ją kaip į skirtingų kultūrinių 
individualybių žaismę, pabrėždamas, kad kiekviena individua- 
lybė - tai savita bendruomenė, tauta, Volk, per kurią Žmonija 
nepamainomai išreiškia vieną savo pačios aspektą, o antai krikš- 
čioniškąją Vakarų kultūrą įkūnijanti vokiečių tauta - puikus 
nūdienos pavyzdys. Istorijos tėkmė yra ne vien paprastas pažan- 
gos (Fortschritt) procesas; didžiųjų civilizacijos sistemų - anti- 
kinės ir moderniosios - gelmėse glūdi tai, ką būtų galima pa- 
vadinti nušvitimų - „vienodai būtinų, vienodai savitų, vienodai 
reikalingų, vienodai sėkmingų“ - versme (Fortgang, Fortstreben). 


3J.G. Herder, Une autre philosophie de I histoire, Paris: Aubier, 1964 (coll. billingue), Maxo 
Rouchė įvadas. Nekalbant apie tai, kad esama akivaizdaus panašumo tarp Herderio 
Volk ir Leibnizo monados, krinta į akis ir tam tikra analogija tarp to, kaip Herderis 
vaizduoja istorijos vyksmo sudėtingumą (žr. Rouchė, ibid., p. 48-73) ir Leibnizo svars- 
tymų, aiškinantis pažangos sudėtingumą (kaip jie aprašyti puikioje Michelio Serres'o 
knygoje Le Systeme de Leibniz et ses modėles mathėmatigues, Paris: PUF, 1968, t. I, p. 263— 
279): akivaizdu, jog abu jie, norėdami pavaizduoti proceso visumą, linkę pripažinti 
skirtingų aspektų ar lygmenų sambūvį. 


NACIONALINIS VARIANTAS 133 


Trumpai tariant, nepaisydamas įsiviešpatavusio universaliz- 
mo, Herderis 1774 m. aistringai kalba apie kultūrų įvairovę, kiek- 
viena jų žavisi, neignoruodamas skolinimosi - kurį visada lydi 
gili perimtų elementų transformacija — ir perdaug nesigilinda- 
mas į tai, kad kiekvienas patobulinimas sykiu yra ir praradimas, 
o visi tie patobulinimai esti vienašališki ir nevisaverčiai. Galima 
sakyti, kad šitaip buvo iš anksto, t.y. užbėgant už akių būsimoms 
žmogaus teisėms, nustatyta kultūrų arba tautų teisė. Tai logiškai 
reiškė gilią žmogaus sampratos transformaciją; Herderio žmo- 
gus - tai ne abstraktus individas, žmonių giminės atstovas, proto 
subjektas, neturįs jokių savitumų, o apibrėžtai kultūrinei bend- 
ruomenei priklausantis, taigi savitos gyvensenos, mąstysenos ir 
elgsenos žmogus. Čia, kaip ir kitur, Herderis nepasako nieko 
nauja. Jis mąsto taip, kaip mąstė Rousseau, kuris, būtent šiuo 
atžvilgiu nutolęs nuo enciklopedistų, jautėsi esąs „Ženevos pi- 
lietis“ ir be išlygų pripažino socialinę žmogaus prigimtį, kitaip 
tariant — priklausymą konkrečiai visuomenei jis laikė būtina 
sąlyga savajam Žmogiškumui ugdyti. 

Taigi matome du požiūrius į žmogų, kuriems būdingas vienas 
esminis skirtumas: arba fundamentine verte galiausiai yra laiko- 
mas individas — šia prasme turėtume kalbėti apie Voltaire'o ar 
enciklopedistų individualizmą, arba ši vertė priskiriama visuo- 
menei, kultūrai, kolektyvinei esybei - ir tokiu atveju aš kalbėčiau 
apie holizmą, kuris išsiskleidžia Rousseau ir Herderio teorijose“. 
Jeigu individualizmo įsigalėjimas, kaip esu tuo įsitikinęs, atskiria 
moderniąją kultūrą nuo visų kitų kultūrų bei kitų didžiųjų civi- 
lizacijų, tai turime pripažinti, kad grįžimas prie holistinio požiū- 
rio moderniojoje civilizacijoje - išties reikšmingas istorinis faktas. 
Tačiau reikėtų atsižvelgti į vieną išskirtinę naujovę. Tradicinis 
holizmas Žmoniją tapatina su mūsų visuomene, svetimšalius jis 


4 Holizmo/individualizmo skirtis, kalbant apie vokiečių kultūrą, nereiškia savivalės, 
kurios griebiasi svetimtaučio žvilgsnis. Apie tą pačią skirtį kalba ir Toenniesas. Tiek 
Gemeinschaft/Gesellschaft, kuria pabrėžiama verčių hierarchija, tiek ir pats faktas, kad 
Toennies'as tą skirtį pastebi, iškalbingi tuo, kad analitiškai atspindi kalbamą vokišką 
mąstyseną. Žr. žemiau, skyr. VI. 

linkęs nuvertinti, laikydamas juos, geriausiu atveju, netobulais 
žmonėmis, - beje, šia jausena nuspalvintas visas, net ir moder- 
nusis, patriotizmas. Herderio požiūriu, priešingai, visos kultūros 
yra lygiateisės. Savaime aišku, jog tokia mintis logiškai galima, 
jei į kultūras žiūrima kaip į individus, kurie, būdami skirtingi, 
yra lygūs: kultūros - tai kolektyviniai individai. Kitaip tariant, Her- 
deris individualizmą holistiškai iškelia į pradmenų lygmenį ir jį 
perkelia į kolektyvinių esybių, kurių iki tol niekas nepripažino 
arba laikė subordinuotomis, plotmę. Taigi Herderis nesiūlo at- 
mesti universalistinės - iš esmės prancūziškosios - kultūros, jis 
susitaiko su tuo, jog jos svoris yra didesnis, kad tuo pat metu 
galėtų jos fone kalbėti apie germaniškąją kultūrą bei visas kitas 
istorijoje klestėjusias kultūras. Apskritai paėmus, Herderio reak- 
cija neabejotinai įsikomponuoja į moderniąją verčių sistemą. Iš 
tikrųjų jo holizmas tarsi įspraustas į individualizmą,- gal kaip 
tik dėl tojis atrodo kažkoks netikras, netvirtas, vos kvėpuojantis, 
Auch stiliumi. Vėliau, kiek giedresnėje Veimaro atmosferoje, Her- 
deris savajame Ideen mėgins sutaikinti universalumą ir konk- 
retumą, pasitelkdamas sąvoką Humnanitūt, kurią jis beviltiškai 
bandys apibrėžti. Taigi 1774 m. buvo išryškintas labai svarbus 
faktas, mūsų laikais vadinamas kultūros perimamumu [accultu- 
ration|. Galima drąsiai teigti, kad Herderis moderniojoje kul- 
tūroje iškėlė vokiečių subkultūrą, skirtingą nuo prancūzų. Tai 
savo ruožtu sudarė prielaidas vadinamajai etninei tautybių teo- 
rijai, kuri yra priešpriešinama vadinamajai elektyvinei teorijai; 
pagal šią prancūziškos kilmės teoriją, tauta remiasi sutarimu, 
Renano žodžiais - „kasdieniu plebiscitu“. Tačiau mes netrukus 
pamatysime, kad etninė teorija, turint omeny jos ideologinį pa- 
grindą, negali būti nepriklausoma nuo elektyvinės teorijos, nes 
ji logiškai randasi, kai tas pats principas iš individualaus žmo- 
gaus plotmės perkeliamas į kolektyviškumo plotmę. Šis aspektas 
mūsų dienomis dažnai ignoruojamas. 

Aš atkreipiau dėmesį į Herderio teorijai būdingą individua- 
listinių ir holistinių elementų jungtį, tiksliau tariant, pastebėjau, 

kad holistinis dėmuo čia yra pavaldus - tiesą sakant, labai ne- 
ženkliai ir dirbtinai - individualistiniam dėmeniui. Galima būtų 
įšiąjungtį žvelgti ir kitaip, tačiau jo teorijoje neabejotinai esama 
tokios dispozicijos, kurią aprašiau, ją patvirtina daugybė kitų 
ypatumų, galiausiai ji tokia ir turi būti, sprendžiant iš Herderio 
mąstysenos, kuri aiškiai įsikomponuoja į moderniąją kultūrą, o 
ne lieka jos užribyje. Apskritai paėmus, holistinė tendencija čia 
yra įsprausta į individualizmo turinį, ji yra, kaip aš mėgstu 
sakyti, individualizmo apglėbta, tačiau, kita vertus, tose plotmėse, 
kurios pačiam Herderiui atrodė antraeilės, individualizmas yra 
netekęs savo esmės: į kiekvieną tautą Herderis žiūri kaip į visu- 
mą, neskaidydamas jos į atomus - individus. Savaime supran- 
tama, gali kilti klausimas, ar tokia sintezė praktiškai įsitvirtino; 
turime konstatuoti, kad Vokietijoje Herderio sekėjai kultūras 
arba nacijas dažniausiai buvo linkę hierarchizuoti, o ne pripa- 
žinti jų tarpusavio lygybę. 

Norint tęsti svarstymus, būtina patikslinti hierarchijos api- 
brėžimą, remiantis minėtu pavyzdžiu. Jis iliustruoja priešybės 
apglėbimą. Būtent tokią prasmę aš teikiu hierarchijos principui, 
kurį įprasta sieti su galia, nors, kaip netrukus pamatysime, labai 
svarbu yra šį principą visiškai nuo jos atskirti. Puikiausias pa- 
vyzdys čia galėtų būti Ievos sukūrimas iš Adomo šonkaulio 
pirmojoje Pradžios knygoje. Dievas iš pradžių sukūrė Adomą, 
tiesiog Žmogų, Žmonių giminės prototipą. Po to, jau kitąkart, jis 
iš tos neutralios esybės tam tikra prasme išgavo kitos lyties 
esybę. Ir štai Adomas ir Ieva - kartu, šįkart kaip Žmonių giminės 
Tėvas ir Motina. Šioje keistoje operacijoje Adomo tapatybė pa- 
kito, pasirodžius kitai esybei, kuri, būdama Žmonių giminės 
narė, skiriasi nuo svarbesniojo rūšies atstovo. Adomas, arba, 
mūsų kalba, žmogus, yra sykiu ir žmonių giminės atstovas, ir 
vyriškasis rūšies prototipas. Pirmajame lygmenyje vyras ir mo- 
teris yra tapatūs, antrajame lygmenyje moteris yra vyro opozi- 
cija arba priešybė. Šie dvejopi santykiai kartu paimti apibūdina 
hierarchinį ryšį, kurį tiksliausiai simbolizuoja tai, kad pirmojo 

lygmens Adomas materialia prasme apglėbia būsimos Ievos kū- 
ną. Šis hierarchinis santykis labai bendroje plotmėje - tai visumos 
(sistemos) ir tos visumos (arba sistemos) elemento santykis: 
elementas yra visumos dalis, tad šia prasme jo esmė yra bendra 
su visumos esme arba jai tapati, bet tuo pat metu elementas 
skiriasi nuo visumos arba yra jo priešybė. Yra tik vienas būdas 
šiam santykiui logiškai išreikšti: du teiginiai, kurie paimti kartu 
vienas kitam prieštarauja, gali būti sugretinti kaip dviejų skir- 
tingų lygmenų elementai. Aš tai vadinu „priešybės apglėbimu““. 
Loginis keblumas bei mūsų civilizacijos polinkis į egalitarizmą 
lėmė, kad į hierarchinį santykį pas mus žiūrima įtariai. Saky- 
tume, mes gaištame laiką, sukdami galvas, kaip išvengti hierar- 
chijos ir kaip ją netiesiogiai nusakyti. Tačiau hierarchinį santykį 
visai nesunku aptikti ten, kur mažiausiai tikimasi. Mat mes nuo- 
lat operuojame vertėmis. O kai mes sutartinai iškeliame kokios 
nors idėjos reikšmingumą, ji įgauna savybę subordinuoti, ap- 
glėbti savo priešybę. 

Aš nesu užsimojęs sistemingai atskleisti hierarchijos ypatu- 
mus pirmojoje istorijos filosofijoje, kurią sukūrė Herderis. Norė- 
Čiau tik pabrėžti, kad hierarchija reiškiasi - bent jau netiesiogiai — 
kiekvienoje istorijos epochoje, kai viena tauta užima reikšmingą 
poziciją ir kurį laiką atstovauja visai žmonijai, o kitos tautos lieka 
antrame plane. Taip būta antikos laikais, kai, pradedant nuo 
Rytų, egiptietis ir finikietis, graikas, po to romėnas turėjo univer- 
salią vertę, nes atstovavo ištisai senovės Žmonijos epochai - nuo 
vaikystės iki senatvės. Toks vienos tautos tapatinimas su visa 
tam tikro amžiaus Žmonija yra būdingas vokiečių mąstytojams 
po Herderio, šio požiūrio moderniaisiais laikais, kaip matysime, 
laikysis Fichte. 

Užbaigdami Herderio temą, priminsime, kad mes atkreipėme 
dėmesį tik į vieną bruožą, remdamiesi vienu jo veikalu, tačiau iš 


5 Žr. HH, 1979, pabaigos žodis, p. 396—403 (aš negalėjau susilaikyti nepakartojęs iškal- 
bingo ir sykiu aktualaus Adomo ir Ievos pavyzdžio), be to, žr. žemiau, skyr. VI, antra 
dalis, kurioje šiuo aspektu kalbama apie dešinės /kairės opoziciją. 

tikrųjų tasai bruožas turėjo fundamentinę reikšmę ne tik pačiam 
Herderiui, bet ir būsimoms kartoms. Herderis iš tiesų turėjo di- 
džiulės įtakos - ir tai savaime suprantama, - kad kultūros perima- 
mumo ir nacionalizmo idėjos prigijo tautose, kurios vėliau savo 
ruožtu susidūrė su moderniosiomis vertėmis, pirmiausia slaviškai 
kalbėjusiose Centrinės ir Rytų Europos tautose. Pačioje Vokietijoje 
Herderio sąvoka Volk siejasi su platesnės romantizmo srovės išta- 
komis, ji būdinga ir vokiečių idealizmui, kurio vieną aspektą mes 
dabar glaustai paliesime, remdamiesi Fichte. 


Fichte's socialinė ir politinė filosofija ir šiandien vienu aspektu 
tebėra problemiška. Fichte norėjo būti Prancūzų revoliucijos 
filosofu, tačiau Vokietijoje jį daug kas - pirmiausia istorikas 
Meinecke - laikė pangermanizmo arba teorijos, kuri sieja vals- 
tybę su tautos kolektyvinės galios valia, pranašu. Jo filosofijos 
egzegetas prancūzas Martialis Guėroult jautė pareigą parodyti, 
kad Fichte išliko iki galo ištikimas Revoliucijai ir kad visa, kas jo 
teorijoje šiuo atžvilgiu atrodo ne taip, tėra antraeiliai dalykai: 
giliai vokiška jo mąstysena bei elgsena, jo „germaniškasis mesia- 
nizmas“ yra tik jam primesti nesusipratimai ir prasimanymai“. 
Aš mėginsiu parodyti, kad dviejų subkultūrų, vokiškosios ir 
prancūziškosios, skirtingumas leidžia suprasti sykiu ir jo so- 
cialinę filosofiją, ir jos tolesnį likimą. Stengsiuosi ypač išryškinti 
tai, kad egalitaristui Fichte'i yra būdinga grynai hierarchinė mąs- 
tymo forma, kurios atitikmenį prancūzų revoliucionierių mąs- 
tysenoje vargiai būtų įmanoma surasti. 

Imkimės iškart kebliausio veikalo, Kalbų į vokiečių tautą, t.y. 
paskaitų, kurias jis skaitė, persikėlęs iš Jenos į Napolėono da- 
linių užimtą Berlyną. Skirtingose interpretacijose bei priešta- 
ringuose vertinimuose (antai Guėroult iškelia ištikimybę revo- 
liuciniam idealui, o pasak Meinecke's, Fichte'i stinga tik vieno 
žingsnio iki vokiškosios, daugiau ar mažiau pangermanistinės 


6 M. Guėroult, Ėtudes sur Fichte, Paris, 1974, p. 142-246, pabaiga; Friedrich Meinecke, 
Meltbiūrgertum und Nationalstaat, Mūnchen, 3 ed., 1915, p. 96-125. 

valstybės koncepcijos) esama sutapimo, kuris mums gali pasitar- 
nauti išeities tašku: Fichte's pozicijai būdingas universalistinis 
dėmuo, ir netgi galima sykiu su Martialiu Guėroult pabrėžti, 
kad tai - esminis arba apglėbiantysis dėmuo, būdingas tiek Kal- 
boms, tiek ir jo socialinei sistemai. Tokiu atveju svarbu išsiaiškinti, 
ką Fichte pridūrė prie universalizmo arba su kuo jį sujungė, kad 
galiausiai iškeltų vokiečių tautą (tada dar iš esmės neegzistavusią). 

Fichte, kaip ir Kantas bei pats Hegelis, atstovauja univer- 
salistinei krypčiai, kuri yra priešinga herderiškajai, skelbiančiai 
kiekvienos tautos ar kultūros savitumą - šią būtų galima pava- 
dinti istoristine ar monadine. Meinecke gali jam priekaištauti 
nebent dėl to, kad jis iškelia veikiau „proto tautą“, nei konkrečią 
tautą kaip ypatingą vouloire-vivre (valią gyventi). Pravartu pri- 
minti, kad universalizmas arba kosmopolitizmas neatsiriboja 
nuo patriotizmo. Tai aiškiai parodė Prancūzija 1793 m., ir ne- 
sunku suprasti, kodėl taip yra: juk individą, kaip žmonių gimi- 
nės atstovą, aš faktiškai regiu atskiroje visuomenėje ar tautoje, 
todėl tą šiek tiek apribotą ratą aš spontaniškai suvokiu kaip for- 
mą, į kurią empiriškai įvilkta žmonių giminė; vadinasi, aš galiu 
būti prie jos prisirišęs, savojo prisirišimo tiesiogiai nesiedamas 
su tuo, kuo mano tauta skiriasi nuo kitų. Tačiau Fichte's pozi- 
cijoje esama kažko daugiau, kas, ko gera, iš esmės glūdi teiginyje, 
kad „universalumas apibūdina vokiečio protą“; beje, tai giliai 
dviprasmiškas teiginys. Xavieras Lėonas parodė, kad šio laiko- 
tarpio tekstuose ir ypač Kalbose Fichte savo idėjas sieja su roman- 
tikų - A.W. Schlegelio ir Schellingo - idėjomis, ir kai ką - anaiptol 
ne paraidžiui — iš jų perima. Antai jis, kaip ir Schlegelis, mano, 
kad germanų tautai lemta viešpatauti pasaulyje, tačiau svarbu 
atkreipti dėmesį į tai, kad Fichte iš esmės pakeičia šio teiginio 
prasmę, kadangi jis remiasi prielaida — kuri, beje, jau išsakyta 
Pokalbiuose apie patriotizmą - kad universalumas ir germaniš- 
kumas sutampa“. Jis iš esmės kalba apie žmoniją, apie žmonijos 


7 X. Lėon, Fichte et son temps, 3 t., Paris, ėd. 1954-1959, II-1, p. 433—463; II-2, p. 34-93. 

raidą. Dviprasmiškumas atsiranda iš to, kad mes nežinome, ar, 
pabrėždamas vokiečių tautos funkciją atsinaujinimo procese, 
kalbėdamas apie pranašumą, kuris dėl to priskiriamas Vokie- 
tijai, Fichte vienašališkai taiko universalizmą atskiro krašto gy- 
ventojams, ar tai - perdėtas patriotizmas, hegemoniškas vouloir- 
vivre teigimas, pasitelkiant universalizmą tik kaip argumentą. 
Norint atkurti Fichte's mąstyseną, manau, reikia atmesti ir vie- 
ną, ir kitą prielaidą ir pripažinti, kad, jo požiūriu, čia esama 
sutapimo, tiesą sakant, kone stebuklingo dviejų aspektų su- 
tapimo. 

Minėjome, kad bendra Fichte's pozicija yra tolima Herderio 
požiūriui, kurį perėmė romantikai, kad tautų charakterių įvai- 
rovė yra universalumo - visais galimais jo aspektais - manifes- 
tacija. Jis apie tai užsimena viename savo 13-osios „Kalbos“ skirs- 
nyje, gana taikliai kritikuojančiame romantišką svajonę apie 
naują krikščionišką Germanų imperiją. 

Apskritai paėmus, Fichte'i iš tikrųjų tenka atsakomybė už tuo 
metu paplitusius stereotipus, aukštinusius nuostabų vokiečių 
charakterį, kalbą ir t.t., kurie pirmiausia turėjo pabrėžti tautų 
hierarchiją, apeliuojant į pačias universalistines vertes. Išties 
būtų nesunku parodyti, kad, nepaisant akivaizdžių sąsajų su 
romantikais, Fichte's mąstysenoje greta ryškių universalistinių 
bei individualistinių tendencijų (jos čia viena nuo kitos neatsie- 
jamos) reiškiasi holistinis ir ypač hierarchinis aspektas. Aš per- 
eisiu prie holizmo, kuris bene labiausiai būdingas autoritariniam 
Uždaros komercinės valstybės socializmui, jo esama ir kituose teks- 
tuose, kur jis nevykusiai derinamas su individualizmu - beje, ši 
tendencija plačiai paplitusi ir modernioje mąstysenoje, neišski- 
riant sociologų“. Dar labiau krinta į akis hierarchinės mąstyse- 
nos forma, kurios Fichte kartkartėmis griebiasi, nepaisydamas 
to, kad ji atvirai kertasi su Apšvietos amžiaus bei prancūzų revo- 
liucinėmis idėjomis. 


8 Žr. išnašą apie diurkheimininkus, HH, pst. 3a; be to, šios knygos skyr. IV. 

Tai išties stebėtinas dalykas, turint omeny, kad politinėje plot- 
mėje Fichte - panašiai kaip Herderis (ir Rousseau), tačiau kitaip 
nei Kantas bei dauguma vokiečių mąstytojų - buvo griežtas 
egalitaristas ir šiuo atžvilgiu pritarė jakobiniškiesiems Pran- 
cūzijos revoliucijos siekiams. Įdomu tai, kad nuosekliai forma- 
lizuotą hierarchijos pavyzdį aptinkame Fichte's jaunystės kū- 
rinyje Dėl minties laisvės..., kurį jis parašė 1793 m. Prancūzų 
revoliucijai apginti. Šioje knygoje iš esmės remiamasi vienintele 
figūra. Ji skirta paaiškinti valstybę, pabrėžiant jos neišvengiamą 
pavaldumą individui. Čia pavaizduoti keturi koncentriški ratai, 
didžiausias jų „apglėbia“, apima antrąjį ir taip paeiliui toliau: 
individualizmas savo dorovine forma (kitaip tariant, „sąžinės 
sfera“) apglėbia Prigimtinės teisės sritį, šioji, savo ruožtu, - ap- 
skritai sutarčių sritį, kuri galiausiai apima pilietinės sutarties, 
t.y. valstybės sferą?. Taigi čia tris kartus pasikartoja apglėbimo 
dispozicija, kurią aš aukščiau pasitelkiau hierarchijai apibrėžti, 
ir visa tai randame kūrinyje, kuriuo siekta apginti Prancūzijos 
revoliuciją. Be abejo, tarp to, kas rašoma knygoje, ir šios schemos 
nėra jokio prieštaravimo, kadangi čia kalbama apie hierarchiją, 
neturinčią nieko bendra su galia (valdžia). Bet argi ne para- 
doksalu, kad egalitarinis individualizmas griebiasi hierarchinės 
mąstymo formos? Išties vargiai būtų įmanoma ką nors panašaus 
aptikti to meto Prancūzijoje, ir nėra jokios abejonės, kad Fichte 
jau čia jungia egalitarizmą —- kuris jį siejo su Revoliucija - su 
visiškai kitokia proto forma; nors ir kokia rafinuota būtų, net ir 
gretinama su Uždaros komercinės valstybės holizmu, ji netiesiogiai 
primena, kad pačios socialinės hierarchijos, traktuojamos bend- 
resniu aspektu, Vokietijoje yra pripažįstamos. 

Visiškai kitokio pobūdžio hierarchija krinta į akis kūrinyje 
Uždara komercinė valstybė (1800), kur rūpestingai diferencijuo- 
jamos įvairių socialinių kategorijų mitybos bei kitokios reikmės. 


9 Vertimas į prancūzų k.: J.H. Fichte [sic J.G.Fichte], Considėrations destinėes ū rectifier les 
jugements du public sur la Revolution frangaise ... (pranc. vertimas Jules Barni), Paris, 
1859, p. 164; žr. A. Philonenko, Theorie et Praxis..., Paris, 1968, p. 162. 

Kad mokslininko darbas būtų, kaip šiandien sakytume, našus, 
jam reikalingas geras maistas ir rafinuota aplinka, o kitame so- 
cialinių laiptų gale esantis valstietis geba įsisavinti grubų maistą, 
ir šis jį tenkina. Tasai bruožas šįkart įdomus tuo, kad kertasi su 
principine egalitaristine kūrinio pozicija, nekalbant apie tai, kad 
paties veikalo pasirodymą paskatino Fichte's susirūpinimas dėl 
„komandinės valdžios“ [dirigisme] tendencijų stiprėjimo Pran- 
cūzijoje!". 

Tačiau visa tai — tik lokalinės, nereikšmingos hierarchinio 
mąstymo apraiškos. Nepalyginamai reikšmingesnis dalykas yra 
tai, kad hierarchinė opozicija lemia pačią Fichte's filosofijos es- 
mę, Aš ir Ne-aš dialektiką, kuri sudaro Mokslo teorijos (1794) 
pamatą arba, pasak Philonenko", „transcendentalinę dialek- 
tiką“, nustatančią visas pažinimo sąlygas. Iš tikrųjų juk Aš teigia 
Ne-aš. Kaip ir Adomo bei Ievos atveju, čia esama dviejų lyg- 
menų: pirmajame lygmenyje Aš yra nediferencijuotas, tai - ab- 
soliutusis Aš; antrajame lygmenyje Aš savyje nustato Ne-aš ir 
sykiu pats save suvokia Ne-aš atžvilgiu, taigi galiausiai Aš esti 
tik Ne-aš atžvilgiu. Vadinasi, Ne-aš, viena vertus, glūdi Aš, kita 
vertus, yra Aš priešybė. Ši griežtai hierarchinė Fichtės dialektikos 
dispozicija yra įdomi daugeliu atžvilgių, pirmiausia tuo, kad ji 
leidžia į vieną visumą integruoti Kanto teorinį bei praktinį protą; 
ji įdomi ir lyginant su Hegelio dialektika, kuri, beje, nebebus 
hierarchinė. Tačiau svarbu štai kas. Pradinė Hegelio formulė arba 
veikiau pamatiniai jo filosofijos teiginiai formos atžvilgiu labai 
panašūs į Fichte's teiginį: gyvenimas - tai „sąsaja tarp to, kas 
susiję ir kas nesusiję“ (Frankfurto laikotarpis), „tapatumo ir 
netapatumo tapatumas“ (Jenos laikotarpis)'*, begalybė - tai be- 
galinumo ir baigtinumo vienybė (Logika). Tačiau sykiu nesunku 
pastebėti, kad Hegelio pastangos ar bent didžiuma jų skirtos 


10 Lėon, op. cit., p. 101-114; greta cituojamas Babeufas. 

11 Žr. Philonenko, kn. Y. Belaval et al., Rėvolution kantienne (1793), Paris: Gallimard, 
1978, p. 193. 

12 Pirmąsias dvi formules lygina Jacgues Taminiaux, La Nostalgie de la Grėce..., La Haye, 
1967, p. 234. 

hierarchiškumo aspektui eliminuoti ir kad, ko gera, su tuo bent 
dalinai sietinas jo dialektikos sudėtingumas. Antai jis teigia ne 
tik tai, kad begalybė apima baigtinumą, bet ir kad baigtinumas 
apima begalybę, nors akivaizdu, kad ta pačia prasme taip teigti 
formulių asimetriją, kad būtų galima tarp abiejų terminų dėti 
lygybės ženklą. Šia prasme galima sakyti, kad į kultūros per- 
imamumą jis žvelgė nuodugniau ir plačiau nei Fichte, egalitarinė 
vertė jo teorijoje svaresnė, ji geba daugiau apglėbti, ir tam tikra 
prasme Hegelio ištikimybė Prancūzijos revoliucijai yra turinin- 
gesnė. Šio glausto excursus į Hegelio filosofiją pabaigai pridur- 
sime, kad vis dėlto hierarchija ir čia išnyra net dvejopai: pirmiau- 
sia tiesiogiai - aukščiausiame absoliutaus Proto lygmenyje“, o 
po to netiesiogiai - žemesniuose lygmenyse, pavyzdžiui, socia- 
linės filosofijos plotmėje; mat aišku, kad Hegelio valstybė (holis- 
tinė) apima, mūsų terminais kalbant, pilietinę (individualistinę) 
visuomenę. 

Grįžkime prie Fichte's. Matėme, kad pradedant nuo 1793 m. 
parašyto veikalo Dėl minties laisvės... iki 1807-1808 m. sukurtų 
Kalbų, parašytų jau po Mokslo teorijos, kurios esmę sudaro trans- 
cendentalinė dialektika, Fichte operuoja hierarchiniu dėmeniu. 
Dabar mes jau galime atsakyti į klausimą, susijusį su jo Kalbomis. 
Nepaisant kai kurių sąsajų su romantikais, prie individualistinio 
Revoliucijos universalizmo Fichte pridėjo minėta prasme trak- 
tuojamą hierarchiją: nieko stebėtina, kad, jo manymu, atskira tau- 
ta, būdama priešinga kitoms tautoms kaip Aš yra priešingas Ne- 
aš, konkrečioje Žmonijos epochoje įkūnija vientisą Žmogiškąjį Aš. 
Toks mąstymo būdas kaip tik ir leido jam šioje vietoje pasitelkti 
vyraujančią vokiečių minties srovę, įskaitant ir romantikų idėjas. 

Taigi Fichte padeda mums suvokti vieną pangermanizmo 
matmenį, kurį galėjome ir pražiūrėti. Vokiečių tauta, turint ome- 
nyje jos visumą, ne tik XIX, bet dar ir XX amžiuje linko į paklus- 


13 Theunissen, op. cit., p. 161, 163 ir passim. 

numą, pripažindama, kad visuomenėje būtinas pavaldumas. (Tai 
būdinga ir Kanto pozicijai: žmogus yra gyvūnas, kuriam visuo- 
menėje būtinas šeimininkas.) Daugiatautėje aplinkoje gyvenan- 
tys vokiečiai natūraliu dalyku laikė tai, kad vienos tautos vieš- 
patauja kitoms. Egalitaristai —- tegu ir pavieniai, tačiau tvirtai 
apsisprendę, - kaip, pavyzdžiui, Herderis ar Fichte, kuriems 
pasibjaurėjimą kėlė tai, kad vienas Žmogus gali viešpatauti ki- 
tam, pripažino tik nuo įprastinio atributo - galios - atsietą hie- 
rarchiją. Istoricizmo šalininkai, kitaip nei Fichte, manė, kad kiek- 
viena istorijos epocha tapatintina su viena konkrečia kultūra ir 
kad žmonija iki galo išsiskleidžia tik ištisiniame istorijos procese. 

Iš šios glaustos analizės matyti, kokia prasme netikslu manyti, 
kad Fichte buvo arba ištikimas Prancūzijos revoliucijos šali- 
ninkas, tik tarp kitko atskleidęs kai kuriuos vokiečių tautos ypa- 
tumus (šiame požiūryje glūdi nesąmoningas frankocentrizmas), 
arba kad jis buvo teorijos, iškėlusios vokiečių tautos valią gyventi 
arba valią valdyti, pirmtakas, nesugebėjęs visiškai atsiriboti nuo 
abstraktaus prancūziškojo universalizmo. Turint omeny kultūrų 
plotmę, jis iš tikrųjų Prancūzijos revoliuciją išvertė į vokiečių 
kalbą. Būdamas, kaip ir Herderis, tvirtas egalitaristas, nepri- 
pažinęs, kad pavaldumas yra vidinis visuomenės savitumas, jis 
vis dėlto išsaugojo labai griežtą hierarchijos siaurąja - t.y. nuo 
galios atsieta — prasme nuostatą; maža to, traktuodamas tautą 
arba naciją kaip aukštesnio rango individą, jis naująjį indivi- 
dualizmą pritaikė kolektyvinėje plotmėje, galiausiai jis, kaip ir 
Herderis, buvo įsitikinęs, kad žmonija šiuolaikinėje epochoje iš 
esmės įsikūnijo germanų tautoje arba, tiksliau, vokiečių nacijoje. 

Prieš dėdamas šioje vietoje tašką, norėčiau trumpam sugrįžti 
prie Fichte's filosofijos esmėje glūdinčios hierarchijos, kuri, iki 
šiol likusi nepastebėta, iš tikrųjų yra nenuginčijama. Hierarchi- 
nės opozicijos, kaip aš pavadinau, pats Fichte tiesiogiai nemini, 
tačiau griebiasi jos spontaniškai ir tuo pat metu virtualiai ope- 
ruoja hierarchijos ir galios skirtimi, su kuria mums teko susidurti, 
tyrinėjant Indijos visuomenę. Fichte's filosofijoje stinga tik paties 

hierarchinės opozicijos fakto pripažinimo, jo „tematizavimo““. 
Ir nesunku suprasti, kodėl. Fichte's egalitarizmas, reiškęsis iš 
esmės vien tuo, kad pavaldumo jis nelaikė vidiniu visuomenės 
savitumu, jam nekliudė - gal tik kol kas? - hierarchizuoti idėjų, 
tačiau šios dvi sritys liko atsietos viena nuo kitos. Jis negalėjo 
pripažinti, kad apglėbiantis mąstymas - tai hierarchija, kad toji 
hierarchija, nors ir būdama iš principo kitokia, vis dėlto gali — 
jei ne faktiškai, tai bent formaliai —- tapti socialinį pavaldumą 
išreiškiančia jungtimi. Svarbu pažymėti, kad nors Fichte hierar- 
chijos principo tiesiogiai ir nemini, jis faktiškai jį išskyrė. Tuo 
nesunkiai galime įsitikinti, palyginimui pasitelkdami jaunojo 
Hegelio Teologinius raštus, kur kategorija viešpatauti (herrschen) 
apima ir tironišką valdžią, ir žydų Dievo transcendenciją, ir 
Kanto imperatyvo transcendenciją!*. 

Čia leiskime sau akimirką pafantazuoti. Nėra abejonės, jog 
atvirai pripažinti hierarchijos principą tokiu metu, kai galingas 
egalitarizmo postūmis išjudino protus - tai daugiau, nei galima 
reikalauti iš Žmogaus, taigi ir iš Fichte's. Tačiau tarkime, kad vis 
dėlto tai buvo padaryta, kad šis laimėjimas įsitvirtino ir pamažu 
įsismelkė į visuomenės sąmonę. Tokiu atveju į paklusnumą lin- 
kusi vokiečių tauta būtų išmokusi atskirti valdžios faktą ir jos 
teisėtumą ir būtų gebėjusi išvengti užgaulaus apokaliptinio mas- 
karado, su kuriuo esame susidūrę ir kurio pėdsakus mes - kaip 
ir vokiečių tauta - jaučiame iki šiol. 

Dar lieka aptarti arogancijos momentą. Mes susidūrėme su 
būsimo pangermanizmo užuomazgomis. Svarbu, kad liktų kuo 
mažiau neaiškumo ir neadekvatumo, tad pažvelkime į faktą 
lyginamuoju aspektu. Grįžkime prie nacijos ideologijos. Lygina- 
muoju požiūriu, kuris ypač pabrėžia ideologiją, nacija (turima 
omenyje XIX amžiaus Vakarų Europa) - tai moderni sociopo- 
litinė grupė, atitinkanti Individo ideologiją". Vadinasi, kalbama 


14 Hegels theologische Jugendschriften, op. cit., p. 265266. 
15 „Nationalisme et communalisme“, HH, app. D. Tolesnis tekstas yra paimtas iš Pro- 
ccedings of the Royal Anthropological Institute for 1970, London, 1971, p. 33-35. 

apie dvilypį vienetą: tai ir individų rinkinys, ir kolektyvinis 
individas, egzistuojąs greta kitų individų-nacijų. Galima numa- 
nyti, kad sujungti šiuos du aspektus anaiptol nelengva, tai pa- 
tvirtina ir dviejų subkultūrų —- prancūzų ir vokiečių — palygi- 
nimas. 

Atidžiau pažvelgę į dvi vyraujančias nacionalines ideologijas, 
galime jas taip apibūdinti. Prancūziškoji pakraipa: iš prigimties 
aš esu Žmogus, o tai, kad aš prancūzas, yra atsitiktinumas. Ap- 
švietos laikotarpio filosofijai apskritai būdingas požiūris, kad 
nacija pati savaime neturi jokio ontologinio statuso: ši sfera - tai 
nelyg didžiulė tuštuma, plytinti tarp individo ir rūšies, o nacija 
paprasčiausiai yra plačiausia empirinė žmonijos apibrėžtis, pri- 
einama man realaus gyvenimo plotmėje. Nėra jokios abejonės, 
jog tai - proto požiūris; jį labiausiai lėmė esmingiausios prancū- 
zų politinio gyvenimo tendencijos arba Prancūzijos viešosios 
nuomonės raida tarp dviejų pasaulinių karų... Kitaip tariant, 
nacija kaip kolektyvinis individas (o ypač pripažinimas, kad 
kitos nacijos skiriasi nuo prancūzų) bendrosios ideologijos plot- 
mėje menkai ką tereiškia. Tą patį galima pasakyti ir apie nacijų 
priešiškumą: prancūziškasis liberalizmas, kaip ir Prancūzijos 
revoliucija ankstesniame etape, atrodo, laikėsi įsitikinimo, jog 
tai, kad Europos tautos peraugo į nacijas, yra pakankama prie- 
laida visoms problemoms pašalinti ir taikai įtvirtinti; į naciją čia 
žiūrima tik kaip į individo emancipacijos, kuri yra visų politinių 
problemų alfa ir omega, rėmus. 

Apie vokiškąją pakraipą mes spręsime, apsiribodami iškiliau- 
sių mąstytojų ideologija, bet aš nematau pagrindo manyti, kad 
šiuo atžvilgiu jų pažiūros labai skirtųsi nuo paprastų Žmonių 
įsitikinimų. Manoma taip: aš esu iš esmės vokietis, o vokiečio 
savybės lemia mano žmogiškumą; taigi tiesiogiai pabrėžiama, 
kad žmogus yra socialinė esybė. Pavaldumas visuomenėje ap- 
skritai laikomas normaliu ir būtinu dalyku. Individo emanci- 
pacijos poreikis yra ne toks svarbus, kaip tvarkos ir bendrumo 
poreikis. Taigi pirmasis nacijos, kaip individų rinkinio, aspektas 

Čia nėra ryškus. Priešingai, antrasis - nacijos kaip kolektyvinio 
individo - aspektas ypač stipriai reiškiasi; kitaip nei prancūzai, 
kurie linkę nacijas gretinti kaip Žmonijos fragmentus, vokiečiai 
pabrėžia kiekvienos jų individualumą ir stengiasi jas išrikiuoti, 
nustatydami jų vietą žŽmonijoje pagal jų vertę - arba galią. Beje, 
senasis etnocentrizmas arba sociocentrizmas, kuris linkęs iš- 
aukštinti mus ir niekinti kitus, tai vienur, tai kitur išliks ir nau- 
jaisiais laikais, tačiau kitaip: vokiečiai laikysis įsitikinimo bei 
stengsis pasirodyti esą aukštesni už kitus būtent kaip vokiečiai, 
tuo tarpu prancūzai sąmoningai skelbs tik universalistinės kul- 
tūros viršenybę, tačiau tuo pat metu naiviai tapatinsis su ja, 
laikydami save žmonių giminės pradininkais!“. 

Pagaliau nors universalizmas, kurio laikosi vieni, ir panger- 
manizmas, į kurį krypsta kiti - išties priešingos pozicijos, jos 
atlieka panašią funkciją. Abi jos išryškina vidinį nacijos, kuri 
sykiu yra ir individų rinkinys, ir kolektyvinis individas, prieš- 
taringumą ir akivaizdžiais faktais parodo keblumą, su kuriuo 
susiduria modernioji ideologija, negalėdama pateikti pakan- 
kamai adekvataus socialinio (tiek intrasocialinio, tiek ir inter- 
socialinio) gyvenimo paveikslo. Skirtumas tik tas, kad prancūzų 
ideologijai labai brangia kaina pavyko išlikti skaisčiai, nesu- 
sitepusiai kompromisais su tikrove, o vokiečių ideologija, kurios 
susiformavimui lemiamos įtakos turėjo kultūros perimamumo 
faktas, tradicinius elementus sujungė su moderniaisiais, o kai 
toji amalgama suvokiama kaip tikra sintezė, randasi pavojus 
tapti vergiška tos ideologijos auka. 


16 Taip pasielgė 1930 m. leidėjas Bernard'as Grasset pridėdamas laišką prie Friedricho 
Sieburgo knygos Gott in Frankreich vertimo (Ar Dievas yra prancūzas? Paris: Grasset, p. 
330, 335, 340, 342, 346). Tai buvo ano laikotarpio bestseleris. 

Totalitarinė liga 
Individualizmas ir rasizmas: 
Adolfas Hitleris 


Norėdamas parodyti, kad požiūris, kuriuo šiame rinkinyje re- 
miamasi, padeda geriau suprasti totalitarizmą, užsimojau čia 
perteikti vienos seniau parašytos studijos apie hitlerizmą esmę. 
Tiesą sakant, iškilo ir kai kurių sunkumų, tad tolesnis tekstas ne 
visai tenkina rinkinio visumai taikytus reikalavimus. Todėl pri- 
valau pasiteisinti. 

Kalbama studija buvo parengta prieš penkiolika metų ir liko 
nepaskelbta!. Joje remtasi svarbiausiais veikalais, kuriais tuo 
metu disponavome ir kurie leido, prieš imantis analizuoti paties 
Hitlerio pažiūras, išdėstytas knygoje Mein Kampf, pasekti tuo 
metu susiklosčiusį požiūrį į nacizmą. Tačiau dabar aš negaliu 
pateikti visumos vaizdo, kadangi per praėjusius penkiolika metų 
literatūros gausėjo stačiai svaiginančiais tempais. Kita vertus, iš 
to, kiek pavyko aprėpti, susidariau nuomonę, kad ji nepadarė 
didesnio poveikio tam, kas mus čia iš esmės turėtų dominti - 


1 Galima sakyti, kad studija liko nepaskelbta, nekalbant apie konferencijos „Rasizmas 
kaip šiuolaikinės visuomenės liga“ apžvalgą, pasirodžiusią leidinyje Noroit, 147, Ar- 
ras, 1970, balandis. 

taigi originalioji studijos dalis gali būti į šį rinkinį perkelta. Be 
to, per šį laikotarpį šiek tiek pasistūmėjo mano paties tyrinėji- 
mai, ypač tuo klausimu, kuris iš pradžių buvo pateiktas kaip 
„Vokiškasis naujosios ideologijos variantas“ - tačiau jie dar nė- 
ra įgavę tokio pavidalo, kad juos būtų galima paskelbti, išsky- 
rus III šios knygos skyrių?. Beje, savaime aišku, kad norint tyrinė- 
ti hitlerizmą, neišvengiamai tenka pasikliauti bendra vokiečių 
ideologijos samprata; nors nėra galimybės čia jį parodyti ar nors 
šiek tiek dokumentuoti, sunku atsispirti pagundai pažvelgti į jį, 
pasitelkus minėtą sampratą, tuo labiau - susilaikyti nuo išanks- 
tinių - neabejotinai kol kas hipotetiškų — vertinimų ar prielaidų. 
Tai būtų antras nusižengimas taisyklėms, kurių mes tyrimo dar- 
be paprastai laikomės: greta to, kad stinga dokumentinio pagrin- 
dimo ar apdairaus atsargumo, esama ir tam tikro metodinio 
laisvumo. 

Trumpai tariant, prieš pateikdamas skaitytojui trumpą mono- 
grafiją apie Mein Kampf, siūlau jam pirmiausia susipažinti su 
įžanga, parašyta man pačiam ne visai priimtina maniera - t.y. 
joje gerokai daugiau neapibrėžtumo, spekuliatyvumo arba hipo- 
tetiškumo, išankstinių vertinimų arba asmeniškumo, nei turėtų 
būti ar tokiu atveju pageidautina. 

Aiškinant klausimą, neretai piktnaudžiaujama istoriniu tęs- 
tinumu. Tai, kad antisemitizmas gyvuoja nuo viduramžių, ne- 
leidžia paaiškinti pražūtingų masinio išnaikinimo užmačių, kaip 
ir nenuginčijamas vokiečių ideologijos tęstinumas nepaaiškina 
katastrofiškos nacizmo metamorfozės. Nekalbant apie prancū- 
zų egzegetus, linkusius pasikliauti ideologinio tęstinumo jaus- 
mu - nors jausmas, kaip Žinia, nėra argumentas, - esama ten- 
dencijos, viena vertus, tiesiogiai sieti vokiečių romantizmą ir 
hitlerizmą arba, kita vertus, išmesti iš vokiečių kultūros, kaip 
„Iracionalumo“ apraiškas, visa tai, kas nukrypsta nuo Apšvietos 


2 Su šios knygos tema tiesiogiai nesietinas ir straipsnis, iliustruojantis pietizmo įsiga- 
lėjimą estetikoje: „Totalitė et hiėrarchie dans I'esthėtigue de K.P. Moritz“, Les Fantaisies 
du voyageur (Revue de musicologie, numero special Andrė Schaeffner), 1982, p. 64-76. 

amžiaus filosofijos bei tariamai ją pratęsusio marksizmo ir, kaip 
manoma, natūraliai veda į nacionalsocializmą?. Tai yra išankstinį 
pritarimą arba priešišką nusistatymą išreiškiančios pažiūros, 
kurios galiausiai liudija negebėjimą suprasti ne tik nacio reiškinį, 
bet ir tikrąją vokiečių ideologijos, kaip nacionalinio varianto, 
vietą šiuolaikinėje ideologijoje. 

Pirmiausia labai svarbu pabrėžti, kad nacionalsocializmas yra 
modernus reiškinys; be abejo, tai - liga, tačiau mūsų pasaulio 
liga, o ne tik kelių fanatikų iškrypimas, susiklosčiusių istorinių 
aplinkybių padarinys ar visą naciją apėmęs atsidavimas*. Nolte's 
pastebėjimu, nacizmas save traktuoja kaip tiesioginio pasiprie- 
šinimo socialkomunistiniam sąjūdžiui apraišką. Hitleris knygoje 
Mein Kampf tiesiai sako, esą kurdamas savo sąjūdį, jis rėmęsis 
modeliu, atvirkščiu marksistinio bei bolševikinio sąjūdžio mo- 
deliui, pakeisdamas, be kita ko, klasių kovos motyvą rasių ko- 
vos motyvu. Šitaip buvo pereita į internacionalinę plotmę. Kaip 
labiausiai išsiskiriantį modernumo - plačiausia prasme - bruožą 
galima nurodyti istorinę vis platesnio užmojo pažadų grandinę 
bei, sakytume, savotišką valios hybris. Marxas, paveldėjęs vokie- 
čių filosofų „titaniškas spekuliacijas“ (HAE, I, p. 142-144), jas dar 
labiau sustiprino: užuot pasaulį aiškinęs, jis užsimojo jį pakeisti, 
pasitelkdamas filosofijos ir proletariato suvienijimo metodą. 
Revoliucionierius profesionalas Leninas žengė dar vieną žings- 
nį. Rusiškasis populizmas skelbė rusų liaudžiai apie galimybę 


3 Žr., pavyzdžiui, A.D. Lovejoy, „The Meaning of Romanticism for the Historian of 
Ideas“, Journal of the History of Ideas, II-3, 1941, birželis, p. 257-278, ir Spitzerio kritika, 
ibid., V-2, p. 191-203; G. Lukacs, La Destruction de la raison, Paris: V Arche, 1958-1959, 
pranc. vertimas, 2 t. 

4 Šiuo požiūriu visai priimtini yra pagrindiniai terminai, bylojantys apie panašių są- 
jūdžių buvimą kitose šalyse, kaip „fašizmas“, plačiai vartotas ir kalbamu metu, ir vė- 
liau (žr., pavyzdžiui, E. Nolte, Der Faschismus in seiner Epoche: Die Action frangaise, der 
Italienische Faschismus, der Nationalsozialismus, Mūnchen: Piper, 1965), ir „totalitariz- 
mas“, kurio privalumas, nepaisant apibrėžimo keblumų, yra kiek platesnė prasmė. Žr. 
C.J. Friedrich, M.Curtis, B.R. Barber, Totalitarianism in Perspective: Three Views, New York: 
Praeger, 1969; Henry A. Turner, Reappraisals of Fascism, New York: New Viewpoints, 
1975. 

pranokti vakarietiškąją buržuazinę civilizaciją, o Leninas čia 
įžvelgė galimybę nedidelei grupei sąmokslininkų, pasivadinu- 
sių bolševikų partija, peršokti ekonominio vystymosi kelyje ka- 
pitalizmo etapą ir nuvesti Rusiją iš carizmo tiesiai į socializmą. 
Atėjęs Hitleris atmetė bolševikų ideologiją, gavo įrankį - valdžią, 
kurios projektas buvo jau anų sumanytas, ir sukūrė visiškai kita 
ideologija paremtos partijos modelį. Kiekvienas naujas etapas 
reiškė vis didesnes tam tikrų Žmonių pretenzijas kurti istoriją, o 
faktiškai — vis stipresnę galią manipuliuoti žmonėmis. Tai pra- 
sidėjo ambicingų teorijų šešėlyje, po daugiau ar mažiau huma- 
nistiškų ketinimų priedanga, kol galiausiai, vienam etapui kei- 
čiant kitą ir vis augant savivalei, buvo prieita iki vergavimo tam 
tikros galią turinčios grupės ar vieno Žmogaus valiai. Kalbant 
apie tautų vaidmenį tokiame procese, galima išskirti ženklų 
rusų, O ypač - nuo pradžios iki galo - didelį vokiečių įnašą. 

Štai ir priėjome, volens nolens, prie vokiečių ideologijos. Ypač 
svarbu suprasti, kad vokiečių ideologija iš esmės byloja ne apie 
Vokietiją pačią savyje, o apie Vokietiją, santykiaujančią su likusiu 
pasauliu. Tai turėtina omenyje, kalbant tiek apie patį Hitlerį, tiek 
ir, kaip jau matėme, apie Herderį, kurio veikla susijusi su mo- 
derniosios nacijos Volk formavimosi pradžia. Įdomu tai, kad 
visais kitais aspektais - pavyzdžiui, politiniu ar ekononiniu — 
Vokietija išties yra traktuojama supančio pasaulio atžvilgiu, tuo 
tarpu kultūros požiūriu ji yra izoliuojama, nelyg su aplinkiniu 
pasauliu jos nesietų joks gyvas ryšys. Iš to kyla vienas rimtas 
nesusipratimas. Daugelis dalykų - gal netgi visa, kas svarbiau- 
sia - jau seniai yra Žinomi, tačiau stinga visumos supratimo. 
Labiausiai, ko gera, stinga būtent Vokietijos sąsajų su aplinkiniu 
pasauliu, nulėmusių bendrą vokiečių kultūros formą bei jos 
istorinę raidą, suvokimo: nuo aplinkinio pasaulio neatsiejamas 
net ir vokiečių ideologijos originalumas. 

Kad holistinė jausena Vokietijoje itin stipri, niekam nėra pa- 
slaptis. Į tai atkreiptas dėmesys III skyriuje, kur, turint omeny 
nacijos idėjos vidinį prieštaringumą, pabrėžiamas funkcinis, vie- 

na vertus, prancūziškojo universalizmo ir, kita vertus, panger- 
manizmo homologiškumas. Paryškinkime paveikslą. Pripažin- 
dami modernios individualistinės ideologijos buvimą, neturė- 
tume pamiršti, jog būta labai savitos vokiškos individualizmo 
formos. 1770-1830 m. laikotarpio iškiliausių rašytojų veikalų 
analizė verčia pastebėti gyvavus įsitikinimą, esą vokiečiams pa- 
vykę įveikti prieštaravimą tarp tradicinės žmogaus, kaip so- 
cialinės esybės, sampratos, ir Reformacijos, Apšvietos amžiaus 
bei Prancūzijos revoliucijos subrandinto požiūrio į žmogų kaip 
į individą". O kokia yra tikroji šios sintezės reikšmė? Kokioje 
plotmėje reikėtų ją aiškinti? Jei turėsime omenyje XIX amžiaus 
Vokietijos socialinę bei politinę istoriją, visiškai akivaizdu, jog, 
tasai prieštaravimas nebuvo įveiktas. Vokietiją suvienijo anaip- 
tol ne 1848-1849 m. Nacionalinis Frankfurto susirinkimas, o 
gerokai vėliau „krauju ir geležimi“ ją suvienijo Prūsijos karalius. 
Prieštaravimas buvo išspręstas tik iš principo, kitaip tariant, 
ideologijos plotmėje - jos intelektualų įsitikinimu, Vokietija su- 
rado būdą, kaip integruotis į šiuolaikinį pasaulį, tuo pačiu api- 
brėždama save kaip vienetą. Šitaip intelektualas savo paties 
akyse įgavo nacionalinę reikšmę. Apskritai kalbant, iškilus vo- 
kiečių mąstytojas ar rašytojas atstovauja ne tik bendrajai šalies 
kultūrai, bet ir jos santykiui su išoriniu pasauliu; pirmiausia jis 
atstovauja - panašiai kaip suverenas arba įgaliotasis atstovas — 
Vokietijai jos tiesioginėje akistatoje su išore, kaip, pačių vokiečių 
įsitikinimu, tai pirmasis padarė Lutheris. Intelektualai - tai tar- 
pininkai. 

Nors Vokietija kaip kultūrinė bendruomenė subrendo, prisi- 
derindama prie Prancūzijos revoliucijos idėjų ir būdama pati 
įsitikinusi, jog ji tą iššūkį pergalingai atlaikė, visiškai kitokio, 
politinio, pobūdžio procesas lėmė, kad ji gavo naują, daugiau 
mažiau modernią politinę Konstituciją. Politinis susivienijimas 
buvo empirinis prisitaikymas prie to meto sąlygų, iš principo 


5 L. Dumont, „L'idėe allemande de libertė selon Ernst Toeltsch“, Le Dėbat, 35, 1988, 
gegužė, p. 40-50. 

įgyvendintas sumania prūsų vyriausybės valia. Labai svarbu tu- 
rėti galvoje, kad du procesai arba dvi sritys - kultūros ir politi- 
kos - yra skirtingos ir vienas nuo kitos nepriklausomos. Tai puikiai 
matyti, pavyzdžiui, skaitant Troeltschą (žr. aukščiau, pst. 5, p. 151). 

Šiomis sąlygomis mums pirmiausia iškyla uždavinys arti- 
kuliuoti kultūros konfigūracijos ir politikos sferos santykį. Net 
jeigu jos skleidėsi viena nuo kitos nepriklausomai, jos neišven- 
giamai turi empiriškai viena kitą daugiau ar mažiau atitikti, 
kitaip tariant, turi būti faktinė galimybė sugretinti vokiečių kul- 
tūrą ir vokiečių valstybę. Norint aptikti aiškius požymius, reikia 
nagrinėti ideologiją. Mūsų tyrimai atskleidė du labai svarbius ir 
šiuo atžvilgiu iškalbingus ideologijos aspektus (žr. aukščiau, 
skyr. III bei ankstesnę pst.). Viena vertus, intravertiškas Luthe- 
rio Reformacijos individualizmas padėjo vokiečiams pasiprie- 
šinti ekstravertiškam Prancūzijos revoliucijos individualizmui, 
kita vertus, mes taip pat nustatėme, kad jie liko ištikimi pir- 
mykščio tipo - t.y. visuotiniam - suverenitetui. Pirmasis bruo- 
žas parodo, jog tarp kultūros ir politikos esama aiškios per- 
skyros; antai Thomui Mannui politinės bei socialinės problemos 
kėlė nepasitikėjimą. Antrasis bruožas padeda suprasti, kodėl 
prūsų bei vokiečių valstybė susilaukė intelektualų palaikymo, 
vykdydama agresyvią užsienio politiką, tarsi pangermanizmas 
būtų buvęs vienintelis arba pagrindinis valstybės atributas, ku- 
riuo vokiečių kultūra visiškai pasitikėjo, kitaip tariant, tarsi tai 
būtų buvęs vienintelis arba esminis ryšys tarp vokiečių kultūros 
ir vokiečių valstybės. Aš negaliu čia plačiau, kaip to reikėtų, 
aptarti šio fakto, kuris gali pasirodyti abejotinas ar net neįti- 
kimas, tačiau jis išties yra fundamentalus, leidžiantis suprasti, 
kokią gilią traumą 1918 m. pralaimėjimas paliko vokiečių ideo- 
logijoje: bent jau daugumai intelektualų atrodė, kad atimti iš 
vokiečių valstybės jos pašaukimą dominuoti kitų šalių atžvilgiu 
yra beveik tas pats, kaip sugriauti valstybę. 

Galiausiai vokiškasis individualizmas, kaip tai būdinga ir 
Reformacijai, yra vidinis dvasinis individualizmas, susijęs su 

Bildunęg, asmenine kultūra ir netgi savęs formavimu tiesiogine 
prasme, kuris ne tik nepakerta žmogaus saitų su bendruomene, 
bet, sakyčiau, jais remiasi. Tai iš tikrųjų yra individualizmo ir 
holizmo sui generis junginys; priklausomai nuo situacijos, vienas 
iš dviejų principų pirmauja: holizmas vyrauja bendruomenės, 
kitaip tariant, valstybės plotmėje, o individualizmas - asmeninės 
kultūros ir kūrybos plotmėje“. 

Ši savita dispozicija, ko gera, išliko stebėtinai stabili XIX am- 
žiuje bei XX amžiaus pradžioje. Vis dėlto kai kuriais atžvilgiais 
jos pusiausvyra nebuvo tvirta, ją galėjo ar netgi turėjo pažeisti 
individualizmui būdingas dinamizmas. Antai 1810-1815 m. pa- 
sirodė keista „Pater“ Jahno figūra; tai buvo patriotas, svajojęs 
apie fiziškai išlavintą visuomenę, sukūręs tautinį kostiumą ir 
gebėjęs sukelti nacionalistinį sąjūdį universitetuose. Tačiau Jah- 
nas, tasai vokiškasis jakobinas, atvirai niekinęs prancūzus ir iš 
anksto gana tiksliai nuspėjęs nacio asmenybės bruožus, skyrėsi 
nuo savo labiau išauklėtų amžininkų pirmiausia įgimtu egali- 
tarizmu. Ar tik ne technikos bei ekonomikos raida, kuri Vokie- 
tijoje ypač paspartėjo nuo amžiaus vidurio, sustiprino jo egali- 
tarizmą ir apskritai individualizmą? Bene lengviausiai pastebimas 
dalykas čia yra gynybinė reakcija, augantis nepasitenkinimas, 
nukreiptas prieš stiprėjančią buržuaziją bei plintantį ekonomiz- 
mą; ši tendencija, pradedant nuo amžiaus paskutinio ketvirčio, 
ėmė reikštis tarp kai kurių intelektualų, sudarydama pagrindą 
idėjų sąjūdžiui, kurį Fritzas Sternas pavadino „kultūrinės ne- 
vilties politika“ ir kuris iš esmės reiškė holistinį protestą prieš 
tai, kas buvo suvokiama kaip vesternizacija, kaip Vokietijos de- 
natūracija. Galiausiai 1918 m. pralaimėjimas, atrodęs stačiai ne- 
pakeliamas, negalėjo neišjudinti tokios gležnos pusiausvyros. 


6 Panašaus santykio esama tarp „objektyvaus proto“ ir „absoliutaus proto“ Hegelio 
filosofijoje, kuri tarsi iš anksto aprašė 1900 m. Vokietiją. Prancūzų germanistai iš tikrųjų 
neklydo, maždaug apie 1914 m. kalbėdami apie dvi Vokietijas, apskritai jiems stigo tik 
gebėjimo suvokti jų vieningumą. Vokiškasis verčių junginys Prancūzijoje liko nesu- 
prastas. 

Faktiškai jis tą pusiausvyrą transformavo į prieštaravimą, kurį 
greta daugybės kitų prieštaravimų paveldės Hitleris. 

Štai taip, ko gera, galima paaiškinti dažnai pabrėžiamą ideo- 
loginį tęstinumą, neužkraunant atsakomybės dėl nacionalsocia- 
lizmo filosofams ar romantikams ir neskaldant vokiečių kultūros 
į dvi dalis. Kaip rašė Bracheris, norint suprasti, kaip buvo prieita 
prie katastrofos, reikia apmąstyti visą kultūrinę vokiečių nacio- 
nalinės sąmonės tėvoniją (Bildungsgut). 

Beje, apie ideologinį tęstinumą daugiausia kalbėjo patys vo- 
kiečiai. Bent jau toks įspūdis susidaro šiandien, skaitant straips- 
nius, kuriuose vokiečių intelektualai dėstė savo pažiūras Pirmojo 
pasaulinio karo metu ar vos jam pasibaigus. Tinkamiausias pa- 
vyzdys čia galėtų būti 1922 m. paskelbtas vokiškai rašiusio čekų 
kilmės sociologo Karlo Pribramo esė, kurio itin iškalbingą pra- 
džią pateikiame ištisai“: 


1. Socializmo prasmės transformavimas (reinterpretacija, Umdeutung), 
pasitelkiant nacionalinę idėją. 

Vokietijoje šiandien ima ryškėti labai savitas ir iš pirmo žvilgsnio trik- 
dantis reiškinys. Kurtinančiame literatūrinio turgaus triukšme, kurį sukėlė 
dvasinė karo bei žlugimo metų fermentacija, vis aiškiau girdėti rimtų mąsty- 
tojų balsai, kaskart įtaigiau skelbiantys, kad Vokietija, pati to nesuvokdama 
ir nekeldama sau įsisąmoninto tikslo, žengia - tiesą pasakius, jau nuo prieš- 
kario laikų - socializmo praktinio įgyvendinimo keliu, [arba] kad Vokietija 
dėl savo dvasios sandaros bei ekonominės raidos ypatumų yra mažų ma- 
žiausiai pasirengusi ir pašaukta pačioje artimiausioje ateityje pasukti šiuo 
keliu,[arba] galiausiai kad prūsiškajame pavelde (Preussentum) įkūnytos po- 
litinės, ekonominės ir socialinės koncepcijos sklaida, kitaip nei Anglijos de- 
mokratijos idėjos bei jos ekonominė etika, suteiks gryniausią išraišką tikrojo 
socializmo idėjai. Tokia tradicinių reprezentacijų transformacija tam tikra 
prasme yra mėginimas ištraukti socializmui revoliucinius dantis; ji reiškiasi 
kaip gynybinis sąjūdis, atitinkantis giliausias visos vokiečių tautos - o ne 
vien darbininkų klasės - mintis bei lūkesčius ir yra nukreiptas prieš ka- 
pitalistinę ekonominę sanklodą, kuri iškilo ant individualizmo pamato, o 


7 K.D. Bracher, Die deutsche Diktatur, Koln: Kiepenbeuer and Witsch, 1972, p. 536. 
8 K. Pribram, „Deutscher Nationalismus und deutscher Sozialismus“, Archiv fūr Sozial- 
wissenschaft und Sozialpolitik, 49, 1922, p. 298-376. 

pats individualizmas ir jo konceptualinės bei ekonominės formos yra apibū- 
dinamos kaip atneštos iš Vakarų atklydusių imigrantų, tad didžioji Vokietijos 
misija yra laimėti pirma savoje šalyje ir po to pasaulyje. Pagal šią koncepciją, 
kova prieš kapitalistinę sanklodą - tai kovos prieš Antantę tęsinys, pasitelkus 
proto ir ekonominės organizacijos ginklus ir imantis uždavinių, kurie prak- 
tiškai įtvirtintų socializmą ir laiduotų vokiečių tautos grįžimą prie savo tau- 
riausių ir geriausių tradicijų. Akivaizdu, kad teiginiai, kuriuos šie mąstytojai 
išsako gana skirtingai, bet visada karštai jais tikėdami, yra perimti iš tam tikrų 
etinių koncepcijų, kurios paprastai siejamos su socializmu. Tuo pat metu jie 
visi kaip vienas atmeta socializmą tokia forma, kokią jai suteikė marksizmas, 
t.y. pirmiausia klasių kovos, kaip socialinės bei ekonominės raidos veiksnio, 
doktriną. Keliant socialistinius reikalavimus, čia aiškiai juntamas noras vertinti 
socialinius reiškinius pagal kitas normas, nei tos, kurios būdingos kapitalis- 
tinės ekonominės sanklodos dvasiai, ir netgi, sakytume, primygtinai siūloma 
transformuoti konceptus, kuriuos toji dvasia sukūrė tam, kad minėti reiškiniai 
(tokie, kaip valstybė, ekonominis vieningumas, vertė ir t.t.) taptų suprantami. 
Teigiant, kad ekonominės socialistinės sanklodos sukūrimas atitinka giliausius 
vokiečių tautos lūkesčius, ne tik pabrėžiamas nekintamas tautos savitumas, 
bet ir pasakoma, kad šios tautos mąstymo formos, ekonomikos bei visuomenės 
suvokimo būdas iš esmės skiriasi - visiškai nesąmoningai - nuo tos mąsty- 
senos, kuri būdinga kapitalistinės ekonominės sanklodos gynėjams. 

Šį tekstą lydi gausybė tikrai iškalbingų išnašų, kuriose pa- 
teiktos ilgos Lenscho, Metzgerio ir Schelerio, Korscho, Speng- 
lerio citatos, toliau greta kitų autorių cituojami Kelsenas, Kjel- 
lenas, Plenge. Pavyzdžiui, viena Plenge's citata tiktų ir čia“. 
Nesunku įsitikinti, kad „nacionalsocializmui“ dirva jau pure- 
nama ir kad jau 1920 m. buvo numatyta vieta šiuo vardu pasi- 
vadinusiai partijai. 

Tai tik ilgų išbandymų pradžia. Pribramas neapsiriboja kons- 
tatavimu, jis imasi aiškinti. Pasak jo, vokiškasis arba iš esmės 
prūsiškasis nacionalizmas ir vokiškasis socializmas marksis- 
tinio socializmo prasme operuoja panašiomis ideologinėmis 


* „Karo neišvengiamumas privertė socializmo idėją įsiskverbti į vokiečių ekonominį 
gyvenimą, jo sankloda subrandino naują dvasią, ir mūsų tauta, įtvirtindama savąjį „aš“, 
1914 m. pagimdė žmonijai naują idėją, vokiškos organizacijos, nacionalinio socializmo 
liaudies bendruomenės idėją“ (Johann Plenge, 1789 und 1914, Berlin, 1916, p. 82, ci- 
tuojama pagal Pribramą, op. cit., p. 322, pst. 34). 

formuluotėmis, tad suprantama, jog nesunku nuo vieno pereiti 
į kitą, nuo marksistinio socializmo į nacionalinį „socializmą“. Ir 
nacionalizmas, ir marksizmas buvo sukurti ant individualisti- 
nio, „nominalistinio“ fundamento, ir abu jie apeliavo į kolekty- 
vą - naciją arba socialinę klasę - apdovanotą tokia realybe, kuri 
paprastiems individų agregatams faktiškai būtų nesuvokiamas 
dalykas: tasai kolektyvas turi ateitį, raidos perspektyvą ir net 
valią!?, t.y. savybes, kurios gali kilti tik iš holistinės, „universalis- 
tinės“ mąstysenos. Štai kodėl Pribramas šią mąstymo formą 
pavadino pseudoholizmu (jis vartoja terminą „pseudouniversa- 
lizmas!!“). Nors terminas ir ne itin patogus, tačiau suvokta pati 
esmė ir, kaip rodo pateiktos citatos pabaiga, operuodamas šia 
formule, autorius turi omenyje apskritai vokiečių ideologiją. 

Tiesa, Pribramo sąvokų apibrėžimai skiriasi nuo mūsų, tačiau 
tos sąvokos ganėtinai panašios, tad pasikliaujant glausta re- 
ziumė, jas nesunku sumaišyti. Tiesa ir tai, kad sprendžiant vien 
iš pateiktos citatos, gali pasirodyti, jog Pribramo „pseudouni- 
versalizmas“ - tai savita atmaina, kuri skiriasi nuo abiejų pirmi- 
nių formų ir nelaikytina tiesiogine istorinio fakto - pirminių 
formų jungties - išdava. Tačiau kitose pastraipose savo poziciją 
šiuo atžvilgiu jis išsako aiškiai. Antai pabaigoje Pribramas kal- 
ba apie moderniąją revoliuciją, kuri iš pradžių Anglijoje, po to 
Prancūzijoje lėmė individualizmo pergalę prieš Bažnyčios bei 
absoliutistinės valstybės holizmą, pridurdamas: 


Vokietijos savitumą sudaro tai, kad kontrastai, kuriuos pagimdė mąsty- 
senos transformacija, čia nesukėlė staigaus sprogimo, kaip tai patyrė Vaka- 
rų Europos tautos; sintezė, pseudoholistinėje mąstysenoje pasiekusi kul- 
minaciją, čia atliko tarpininko tarp holizmo ir individualizmo vaidmenį 
(Universalismus und Nominalismus, p. 371). 


10 Gesamtwille. 

11 Terminas „universalizmas“ ta prasme, kurią mes išreiškiame (dabar) žodžiu „holiz- 
mas“, yra perimtas iš Othmaro Spanno; nors kaip teoretikas jis iš tikrųjų yra labiau 
žinomas nei Pribramas, tačiau Pribramui labiau nei Spannui rūpi parodyti kalbamą 
atotrūkį (žr. jo 13 pst.), ir jo įžvalgos neabejotinai atskleidžia mums svarbių papildomų 
aspektų. 

Kaip tik tai, pasak Pribramo, Marksas ir galėjo pavadinti revo- 
liucija, vykusia galvose („po kiaušu“), priešpriešindamas ją re- 
voliucijai, kuri - pavyzdžiui, Prancūzijoje — vyko gatvėse. Tai 
daugelio, ne tik Markso, išsakyta mintis. Tačiau kitaip nei Mark- 
są, būtent tokia - tariamai vokiečių kultūrai specifiška - padėtis 
tenkino Bildung žmones. Po 1918 m. prasidėjusi drama reiškė, 
kad minėta ideologinė formulė nebeatitiko politinės realybės. 
Apie tai netiesiogiai užsimena ir Pribramas: 

Karas iš esmės nepakeitė šios vokiečių tautos didžiumai būdingos mąs- 
tymo formos (Denkform'?). Valdovų pašalinimas, kuriam pagrindą sudarė 
katastrofiškai pasibaigęs pasaulinis karas, bei demokratinės konstitucijos 
priėmimas vargiai gali būti vertinami kaip revoliucija tikrąja žodžio prasme. 

Aš neturiu galimybės čia plačiau pakomentuoti puikios Karlo 
Pribramo esė, nors ji to nusipelno. Faktiškai Pribramas jau 1922 
m. - taigi anksčiau, nei aš ėmiausi tyrinėti ideologiją, remdamasis 
individualizmo ir holizmo skirtimi - ne tik aiškiai parodė, kokią 
vietą vokiečių ideologijoje užims nacionalsocializmas“. Jis pa- 
teisino — tegu ir netiesiogiai - ir šią studiją, kadangi joje kaip tik ir 
siekiama parodyti, kad nacizmas - tai pseudo-holizmas. 


When I hear the word „gun“, I reach for my culture“. 
Alexander Gerschenkron, frazė, pasakyta Prinstono ins- 
tituto seminare, 1969 m. kovo. mėn. 


Aš neseniai rašiau, kad totalitarizmas - tai moderniosios vi- 
suomenės liga, „kuri įsimeta tada, kai giliai visuomenėje įsišaknijusį 
ir joje vyraujantį individualizmą bandoma subordinuoti visuomenei 


12 Kalbėdamas apie tai, kas vėliau bus vadinama „pasaulio koncepcija“ (šia forma plačiai 
naudosis Hitleris), Pribramas paprastai sako „mąstymo forma“, „mąstymo metodas“. 
Kiek toliau tekste (op. cit., p. 373) cituodamas Fichte, Pribramas pažymi, jog „idealistinė 
vokiečių filosofija sukurs tą dorovės formą“, kuri pajungs individą visumai. 

13 Kai 1977 m., svečiuodamasis Gėtingene, aptikau Pribramo darbus, su nuostaba 
pastebėjau, kad jis gerokai aplenkė ir manuosius ekonominės ideologijos tyrinėjimus; 
turiu omenyje 1912 m. parašytą jo veikalą Die Entstehung der individualistischen Soziaphi- 
losophie („Individualistinės pakraipos socialinės filosofijos ištakos“), kurį jis mini (žr. 
5 pst.) cituotame straipsnyje. 

14 „Kai aš girdžiu žodį „ginklas', griebiuosi už savos kultūros“, sąmojo, kuris priski- 
riamas Hermannui Goeringui, inversija. 

kaip visumai, teikiant jai pirmenybę“. Aš dar pabrėžiau, kad šiame 
prieštaravime glūdi sąjūdį lydinčio smurto šaknys ir kad tasai 
smurtas augina „pačius sąjūdžio iniciatorius, kurie yra plėšomi 
dviejų tendencijų prieštaravimo“ (HAE, I, p. 21-22). 

Šią tezę mes mėginsime čia patvirtinti ar pailiustruoti nacių 
ideologijos pavyzdžiu, tiksliau sakant - siekdami didesnio api- 
brėžtumo bei konkretumo, aptarsime paties Adolfo Hitlerio re- 
prezentacijas arba, jo žodžiais tariant, „pasaulio koncepciją“, 
įskaitant tenai ypač pabrėžiamą antisemitinį rasizmą. 

Tai darysime dviem aspektais: iš pradžių glaustai aptarsime 
tai, ką galima, kaip sakoma, sužinoti iš literatūros"; po to, atsi- 
žvelgdami į dvejopos kilmės - t.y. holistinės ir individualisti- 
nės - bruožus, aiškinsimės, koks jų tarpusavio santykis ir kaip 
jie susieina į vieną visumą. 

Prieš tai dar tenka užduoti du dėmesio vertus klausimus. 
Pirma, ar išvis galima susidomėti tokia asmenybe? Nors susi- 
žavėjimo jis ir nekelia, tačiau domėtis juo verta dėl dviejų prie- 
žasčių. Tiek dėl to, kad jis buvo vadas, tiek ir patogumo su- 
metimais. Jis buvo vadas, Fūhrer, o juk žinoma, kokią aroganciją 
ir nepaprastą galią - sakyčiau, vaidmenį - reiškė šis vardas, mat 
funkcija ir asmuo neatskiriami. Kadangi mūsų tyrinėjimo tikslai 
reikalauja kiek įmanoma daugiau dėmesio skirti ideologijai, į 
minėtą aplinkybę tenka rimtai atsižvelgti, ir nevalia analizuoti 
režimo taip, kaip jį analizuotume, jeigu valdžioje būtų tokios 
savybės neturintis Žmogus. Be to, atsitiko taip, kad fiureris savo 
idėjas su brutaliu atvirumu!“ išdėstė knygoje, kurią jis parašė 


15 Kaip tik šis aspektas lėmė, kad tyrinėjimas neišvydo dienos šviesos (žr. pst. 1, p. 152). 
Apsiribodamas interpretacijos ir analizės tikslais, aš anksčiau nurodydavau tik du 
veikalus - H. Arendt, The Origins of Totalitarianism, London, Allen and Unwin, 1958, ir 
Nolte, op.cit. Dabar reikia mažų mažiausia pridėti teoriniu požiūriu puikų Hanso 
Buchheimo veikalą Totalitare Herrschaft, Wesen und Merkmale, Miinchen: Kosel, 1962; 
plačią ir išsamią Jean-Pierre Faye studiją Langages totalitaires, Critigue de la raison/ 
Ueconomie narrative, Paris: Hermann, 1972; pagaliau Eberhardo Jackelio veikalą Hitler 
idėologue, Paris: Calmann-Levy, 1973 (versta iš Hitlers Aeltanschauung, 1969). 

16 Brutalumas, Hitlerio manymu, laiduoja propagandos paveikumą; štai kodėl jis es- 
miniais klausimais tam tikra prasme yra nuoširdus. Antrasis tomas buvo pridėtas 

1924 m., kalėdamas tvirtovėje po Miuncheno pučo pralaimėjimo, 
ir ją pavadino Mein Kampf [Mano kova)". Tai palengvina tyrimą: 
nedidelės apimties monografija gali būti iškalbinga. Bet ar tai, 
kad Fūhreris buvo toks svarbus asmuo, jau savaime mums ką 
nors sako? Apskritai paėmus, šio žmogaus populiarumas būtų 
nesuvokiamas dalykas, jeigu jis tam tikru būdu ir tam tikroje 
plotmėje nebūtų reprezentavęs to meto Vokietijos ir netgi platesne 
prasme - modernaus Žmogaus; analizė nušvies šį aspektą. Kita 
vertus, jo ypatybės, įgavus jam beribę valdžią, gali „persikelti“ į 
įvykius. Pabaisiškas režimo užmojis - genocidas ar holokaustas, 
kai buvo užsimota sistemingai išnaikinti ištisas gyventojų gru- 
pes, pirmiausia žydus, sveiku protu išvis nesuvokiamas dalykas, 
tačiau jis traukia istorikų dėmesį — iš pirmo žvilgsnio, rodos, 
visai pagrįstai — tarsi tai būtų galima „paaiškinti“!*. Beje, esama 
pagrindo manyti, kad išnaikinimo akcijos imtasi Adolfo Hitlerio 
valia ir kad to nebūtų įvykę, jeigu, tarkime, sąjūdžio vadas būtų 
buvęs kas nors kitas. Iš tikrųjų, pašalinti arba išnaikinti žydus 
buvo Hitlerio idėe fixe nuo 1919 m., kai pats Himmleris dar rodė 
neryžtingumo ženklų". Tai išties pražūtingas asmenybės vaid- 
mens istorijoje pavyzdys. 

Antra, ar apie nacių ideologiją galima kalbėti taip, tarsi ji būtų 
turėjusi ne vieną, o visą seriją propagandinių motyvų (liudijusių 


1926 m. Mes negalime būti tikri, kad šioje knygoje Hitleris išsakė visas savo mintis, kaip 
ir negalime atmesti prielaidos, kad jo mintys vėliau kiek subrendo (žr. Jackel, op. cit.). 
17 Mein Kampf, Mūnchen, Franz Eher Nachf, 1933 (toliau žymėsime MK). Žr. pranc. 
vert. Mon combat, Paris: Nouvelles Ėditions latines, F. Sorlot, s.d. (toliau žymėsime 
MK, pranc.). 

18 Antai neseniai šio uždavinio ėmėsi Saulis Friedlūnderis ir Timas Masonas, žr. Le Dėbai, 
21, 1982, rugsėjis, p. 131-150 ir 151-166. 

19 1919: laiškas Gemlichui, žr. Nolte, op. cit., p. 389-390; 1922 (?): Eckarto dialogas, žr. 
Nolte, op. cit., p. 407 tt.; 1924: MK, pranc., p. 677-678 (kalbama apie galimybę panaudoti 
nuodingąsias dujas); žr. taip pat Nolte, op. cit., p. 502. Apie Himmlerį žr. Nolte, op. ait., 
P. 614, pst. 113; Arendt, op. cit., p. 375 pst. Iš to, kas žinoma apie Himmlerį, galima 
spręsti, kad jis galėjo su maniakišku tikslumu vykdyti savo vado valią, nepaisant minėto 
neryžtingumo (žr. jo Discours secrets, Paris: Gallimard, 1978, p. 14, 16, 204—209). Ne- 
mažiau iškalbingas ir Himmlerio suformuluotas SS principas, kad joks uždavinys negali 
būti vykdomas vardan paties uždavinio (žr. Arendt, op. cit., p. 409 pst.). 

prieštaringumą ir nepastovumą), ar reikėtų kalbėti apie visumą 
reprezentacijų, kurios iš tikrųjų buvo paties Adolfo Hitlerio? 
Galima būtų manyti, kad nacių ideologijos nebuvo ta prasme, 
kad šie žmonės pirmenybę teikė ne idėjai, o veiksmui, o veiks- 
mas, turėjęs įgyvendinti idealą, dažniausiai buvo destruktyvus. 
Kitaip nei stalinizmo atveju, čia nebūta privalomos doktrinos, 
sava kalba išreiškusios vidinius valdančiosios klikos konfliktus: 
nacių vadas niekada nebuvo pasmerktas partijos principų var- 
du*!. Dar sakoma, jog būta tiek skirtingų ideologijų, kiek ir vadų, 
be to, kad atsidavusieji ideologijai, kaip Rosenbergas, buvo ma- 
žiau vertinami nei cinikai. 

Vis dėlto keletas tarpusavyje susijusių sąvokų tapo daugiau 
ar mažiau vieningo tikėjimo, kreipusio į veiklą, objektu. Antai iš 
veiksmo ar veikiau kovos pirmumo sąvokos, iš sąvokos „vadas“, 
reiškusios ištikimybę vienintelio ir aukščiausio vado asmeniui, 
sukuriama galutinė referencija, kuri atstoja tai, ką kitur reikštų 
„tiesa“ arba „protas“ (Arendt, op. cit., p. 563; Buchheim, op. cit., 
p. 37). Beje, apskritai paėmus, modernioji ideologija linkusi teikti 
pirmenybę santykiui su objektu (bei „objektyviajai“ tiesai), o ne 
žmonių tarpusavio ryšiui. Taigi jau ir šiuo atveju naciai gręžiasi 
atgal nuo modernybės (nors, kaip matysime, anaiptol ne visada). 

Mein Kampf aiškiai nurodo ideologijos vietą sąjūdyje. Hitle- 
ris čia aiškina, kad vien smurtas nepajėgus sugriauti „pasaulio 
sampratos“, tad būtina pateikti kitokią, šiai priešingą, „pasaulio 
sampratą“; norint įveikti marksizmą ir bolševizmą, reikalinga 
ideologija, kuri tarnautų jėgos struktūrai. Pažymėtina, kad Hitle- 
ris labai plačiai vartojo „pasaulio sampratos“ (Weltanschauung“?) 
sąvoką, kuri, implikuodama reliatyvizmą, jam buvo ypač paran- 


20 Žr. pirmiausia Faye, op. cit., p. 555 tt. 

21 Tačiau Faye nurodo, kad nemaža dalis ikihitlerinių rasizmo doktrinierių po 1933 m. 
susilaukė represijų (op. cit., p. 168), kurios, be abejo, grėsė apskritai visiems teoretikams. 
Atrodo, jog oficialias nuostatas norėta apsaugoti nuo bet kokio užkrato ir refleksijos. 
2 MK, p. 186-187; MK, pranc., p. 171. Weltanschauunę, arba „pasaulio samprata“, čia 
verčiama kaip „filosofinė idėja (arba koncepcija)“; tai bene menkiausias vertimo keb- 

ki. Šis fragmentas aiškiai parodo, kaip svarbu ir kaip nelengva 
atskirti tai, kuo Hitleris tikėjo ir ką galvojo, nuo to, kuo tikėti ir 
ką galvoti, jo manymu, privalėjo kiti. Nereikėtų šiuo atžvilgiu 
būti patikliam, būtina, kaip šiandien sakoma, „dešifruoti“ oficia- 
liąją ideologiją. Pradėti reikia nuo paties žodžio „nacionalsocia- 
lizmas“. Mein Kampf aiškiai pasakyta, kaip viskas prasidėjo: 
pagrindinius sąjūdžio tikslus Hitleris sakosi suformulavęs, pasi- 
telkdamas pangermanisto antisemito Sch6nererio idėjas, o pavei- 
kų metodą perėmęs iš socialkrikščionio dr. Luegerio??. Žodis 
„socializmas“, kuris iš esmės reiškia manipuliavimą masėmis, 
paremia žodį „nacionalizmas“ rasistinio pangermanizmo pras- 
me. Grįžtant prie Hitlerio požiūrio į jėgos ir būtino jos ideolo- 
ginio pateisinimo santykį, galima drąsiai teigti, kad ideologinėje 
plotmėje jis pirmenybę teikia jėgai, o ne idėjai. Šį jėgos pirmumą 
galima atsekti, išanalizavus partijos organizaciją bei programą. 
Taigi galima išskirti pačiam Hitleriui būdingų idėjų ir verčių 
visumą, kurią socialinėje plotmėje vadiname ideologija. 
Akivaizdu, jog toje visumoje pagrindinis vaidmuo tenka ap- 
skritai rasizmui ir vienai jo atmainų - antisemitizmui. Ką apie 
tai mums sako minėta literatūra? Jau esame pabrėžę, kad vaid- 
muo, čia tenkantis rasei, yra homologiškas vaidmeniui, kurį 
marksizmas priskiria klasei, tad rasių kova čia pakeičia klasių 
kovą. Nolte priduria, kad naciai sujungė visas buvusias antise- 
mitizmo formas, tačiau Hitlerio antisemitizmas yra iš esmės 
rasistinis (Nolte, op. cit., p. 408). Nuo religinio antisemitizmo 
yra aiškiai pereinama prie rasistinio antisemitizmo, tai pabrėžia 
pats Hitleris. Antai Eckarto aprašytame ir 1923 m. paskelbtame 


lumas greta kitų, reikalaujančių kreiptis į vokišką tekstą. MK puslapių numeracija, 
atrodo, nesikeitė iki pat 1939 m. leidimo. (Pažymėtina, kad šiame fragmente užsime- 
nama apie priešininko išnaikinimo galimybę.) 

23 MK, p. 133; MK, pranc., p. 125. Pasak Wernerio Maserio, Hitlerio pasakojimas apie 
Vienoje prabėgusią jaunystę yra labai netikslus, tačiau mums rūpimu aspektu nelabai 
svarbu, kokias savo patirtis Hitleris po pralaimėjimo atkūrė ir kokių neatkūrė. (Hitler's 
Mein Kampf, An Analysis, London: Faber and Faber, 1970, vert. į anglų k.) 

dialoge Hitleris Lutherio tekstui priešpriešina teiginį, esą sina- 
gogų bei žydų mokyklų deginimas nieko neduos, kol žydai 
fiziškai išliks (p. 407). Knygoje Mein Kampf Hitleris pabrėžia, jog 
grynai religinis antisemitizmas yra nepakankamas: tai esą tušti 
plepalai (MK, p. 397-398). Maža to, politikos žmogus turįs vengti 
religijos sferos; kritikuojamos austrų partijos pangermanizmo 
klaidos kovojant prieš katalikybę (MK, p. 124 tt.; MK, pranc., 
p. 117 tt.). 

Gobineau požiūriu, rasizmas, apskritai paėmus, buvo pesi- 
mistinė arba negatyvi ideologija. Hitleris antisemitinį rasizmą 
pavertė pozityvia doktrina: pasak jo, žydų rasė yra blogio per- 
sonifikacija, nuo Mozės laikų jų įsikišimas kaskart iš naujo iš- 
kreipdavo normalią įvykių eigą, tai veiksnys, nukreiptas prieš 
istorijos prigimtį. Taigi, kad įvykiai vėl tekėtų natūralia vaga, 
užtektų „pozityvaus“ įsikišimo. Maža to, surandamas vienintelis 
visų to meto blogybių ir priešų - marksizmo, kapitalizmo, for- 
malios demokratijos, pačios krikščionybės - kaltininkas. Šis po- 
žiūris derinasi su tuo, ką Nolte vadina paties Hitlerio charakterio 
infantilumu ir monomaniakiškumu (Nolte, op. cit., p. 358-359): 
blogybių priežastis yra paprasta ir vienintelė, dar daugiau, bet 
kokia priežastis istorijoje įsikūnija žmoguje - visa, kas įvyksta, 
kyla iš kieno nors valios, ir nors toji valia užslėpta, iš tikrųjų tai 
žydų valia (MK, p. 54, 68; MK, pranc., p. 58, 71). Nejaugi Hitle- 
ris taip iš tikrųjų galvojo? Tai būtų išties keblus klausimas, bet 
mums nėra reikalo jo kelti. Pakanka konstatuoti, kad Hitleris 
tikrai buvo linkęs į tokio pobūdžio aiškinimus ir kad jis tikrai 
buvo įsitikinęs, jog kaip tik tokie aiškinimai tinka masėms?“, 0 
būdamas tikras jų paveikumu, jis galėjo ramiausiai tokias idėjas 
skelbti. 

Visi šie literatūroje aptikti pastebėjimai, be abejonės, yra tei- 
singi ir iš dalies reiškinį nušviečia. Įsidėmėtina, kad Hitleris 
24 Niekada nereikia masėms iškart nurodyti daugiau nei vieną priešą, o „gebėjimas 


parodyti, kad net ir skirtingi priešai visada priklauso tik vienai kategorijai, kalba apie 
didžio vado genialumą“ (MK, p. 128-129; MK, pranc., p. 121-122). 

apeliavo į istorijos „prigimtį“, ir ta referencija sustiprina tiki- 
mybę, jog bus griebiamasi tariamai „mokslinės“ akcijos, arti- 
ficialistiškai motyvuojamų masinių žudynių, pasitelkiant, rei- 
kalui esant, dujų kameras. Be to, kaip jau ne kartą, kalbant apie 
Hitlerį, pastebėta, šios žudynės akivaizdžiai parodė maksimalią 
ribą, iki kurios galima prieiti, politiniuose bei apskritai socia- 
liniuose santykiuose griebiantis karinių metodų. Tai, ką naciai 
vadino „galutiniu žydų problemos sprendimu“, Hitleriui reiškė 
vienintelio ir amžino priešo puolimą nauju frontu. Autobiogra- 
fijoje matome, kaip Hitleris dar jaunystėje imasi socialdemok- 
ratiją ir darbininkų sąjūdį aiškinti, remdamasis prielaida, kad 
socialdemokratijos idėjas įkvepia ir sąjūdžiui vadovauja slapta 
žydų valia, ir kaip jis apsisprendžia sukurstyti analogišką prie- 
šišką sąjūdį, kurio siela būtų jame glūdinti valia. Net jeigu šis 
apsisprendimas iš tikrųjų gimė vėliau, ir Hitleris jį aprašė atga- 
line data, vienaip ar kitaip ateis momentas, kai jis stos į kovą, 
suvokdamas ją kaip žūtbūtinę žydų ir jo paties dvikovą. 

Mėgindami Hitlerio Weltanschauung suvokti kaip vientisą reiš- 
kinį, mes imsimės dvejopos Mein Kampf inventorizacijos, išskir- 
dami, viena vertus, holistines - t.y. nemoderniąsias arba antimo- 
derniąsias kūrinio tendencijas, ir, kita vertus, individualistinius 
arba iš pirmo žvilgsnio „moderniuosius“ jo ypatumus? 

Apie holistinį mąstymo būdą bene iškalbingiausiai kalba du 
terminai, kuriems ir skirsime daugiausia dėmesio: tai terminas 
Volk, kuris paraidžiui arba apytikriai reiškia „tauta“ ir su kuriuo 
jau susidūrėme Herderio teorijoje, ir terminas „bendruomenė“ 
arba Gemeinschaft, kurį labai vertino romantizmo politinė teo- 
rija ir kurį sociologas Toennies'as aiškiai priešpriešino terminui 
Gesellschaft, reiškiančiam visuomenę, susidedančią iš individų. 


25 Patogumo sumetimais rašome kiek supaprastinta kalba. Mes apibrėšime indivi- 
dualizmą ir holizmą kaip visuotines vertes, užtat šie terminai atskiriems bruožams 
griežtai netaikytini. Tačiau galima kalbėti apie bruožus, kuriuos įprasta laikyti vienokio 
ar kitokio tipo sistemos dalimi, kurie tą sistemą primena arba su ja susiję - vis dėlto, ko 
gera, perdėm pasikliaudami tokio pobūdžio asociacijomis, rizikuotume apsigauti. Šito 
nereikėtų pamiršti. 

Vokiečiui nacionalsocialistui labiausiai priimtinas pasirodė bū- 
tent terminas Volksgemeinschaft, žymintis tautinę bendruomenę 
ir sykiu, nepamirškime šito, kultūrinę bei - ypač naciams - rasi- 
nę bendruomenę. Knygoje Mein Kampf šis žodis vartojamas ne 
taip dažnai, kaip, turint omeny būsimus įvykius, būtų galima 
tikėtis, tiksliau sakant - jis nėra ypatingai pabrėžiamas. Antai 
šis terminas pasitelkiamas, aptariant klasių —- įmonės savininkų 
ir darbininkų - santykius; į prancūzų kalbą jis kartais verčiamas 
collectivitė nationale, tai, be abejo, netikslu, nors prasmė ir neiš- 
kreipiama. Galiausiai pats autorius, kuris stengėsi atsikovoti dar- 
bininkus, įtikintus, jog svarbiausias partijos tikslas yra klasių 
kova, mielai kalba apie „nacionalizavimą“. Kiek toliau kolekty- 
vas, kuriam arijai geba pasišvęsti, dažniau vadinamas Gesamtheit 
(visuma, visetas) arba Allgemeinheit (dauguma, visuotinumas), 
nei Gemeinschaft (MK, p. 327-328; plg. MK, pranc., p. 298-299). 

Iš tikrųjų nelengva buvo Volk tiesiogiai sulieti su rase. Vienas 
Mein Kampf skyrius taip ir pavadintas: „Tauta ir rasė“, tačiau be 
keleto banalių rasistinių frazių, čia iš esmės tik piešiami kont- 
rastingi arijo ir žydo portretai, užbaigiant teiginiu, kad visų arijo 
nelaimių priežastis yra žydas ir kad tokia padėtis, kai nepaisoma 
„rasinio tautos intereso““, yra nepakenčiama. 

Atkreiptinas dėmesys į fragmentą, kuriame teigiama, esą ari- 
jas yra visos civilizacijos (Kultur) kūrėjas, o tai lemia jo gebėjimas 
pasiaukoti, jo idealizmas. Esą jis ir dirba iš altruizmo, „tokia dva- 
sios dispozicija, kai asmeninis interesas bendruomenės labui nu- 
stumiamas į antrąjį planą, yra pirmoji preliminari tikrosios žmo- 
giškosios civilizacijos (Kultur) sąlyga“ (MK, p. 326; MK, pranc., 
p. 297). Taigi holizmas ar veikiau holizmu grindžiamas doro- 
vingumas čia laikomas tik arijų rasės privalumu, jos monopoliu. 
Tačiau apie arijų rasę kalbama tik kaip apie žydų rasės priešybę. 
Mat vokiečių Volk iš tikrųjų nesanti rasiniu požiūriu vienalytė. 
Antai skyriuje apie valstybę (II knyga, 2 skyrius) rašoma, kad 


26 MK, p. 360, Faye, op. cit., p. 532; deja, prancūziškas vertimas p. 328 nepavykęs. 

„mūsų - vokiečių - Volkstum, deja, neturi vieningo rasinio bran- 
duolio (sic)“ (MK, p. 436—437; MK, pranc., p. 394). Krinta į akis, 
kad Mein Kampf ypač dažnai vartojama abstrakcija Volkstum, 
vokiško žodžio „tautybė“ pakaitas [doublet*]"?. Ten pat aiškina- 
ma, jog Reicho teritorijoje greta gyvuoja keli, faktiškai — keturi 
„pamatiniai rasiniai elementai“ (rassische Grundelemente), ir va- 
dinamieji nordiniai arijai yra tik vienas jų, visų aukščiausias. 
Kitoje vietoje teigiama, kad rasistinė (vėlkische) Weltanschauung 
atpažino Žmonijos prasmę savo pirminiuose rasiniuose elemen- 
tuose. Tai, kad Volk ir reikšmingieji „rasiniai elementai“ nesu- 
tampa, ko gera, paaiškina, kodėl rasizmui prireikė šiek tiek kitą 
prasmę turinčio žodžio vėlkisch, prie kurio dabar stabtelėsime ir 
kuris šioje epochoje labai paplito. 

Kai dėl jo prasmės, labai naudingas pasirodė įvairiapusis ir 
kruopštus Jeano Pierre'o Faye tyrinėjimas, kuriame jis užsimojo 
sugrąžinti nacionalsocializmą į Veimaro Respublikoje veikusių 
antidemokratinių sąjūdžių, grupių ir grupelių knibždėlyną, ypa- 
tingą dėmesį skirdamas žodynui. Truputį supaprastinus galima 
teigti, kad šis žodis ėmė plisti nuo XIX amžiaus pabaigos kaip 
vokiškas „nacionalumo“ atitikmuo, leidžiantis mąstyti „nacio- 
nalumą“ gryna vokiečių kalba, nebetarpininkaujant romaniškos 
kilmės žodžiui. Pangermanistų vartosenoje jis įgavo ryškų ra- 
sistinį arba antisemitinį atspalvį (Herderio kultūrinę bendruo- 
menę čia daugiau mažiau pakeitė rasė), sykiu atsirado ir naujas 
prasminis aspektas, nauja asociacija, nuspalvinusi šį žodį neaiš- 
kiais socializmo tonais. Taigi pasirodo, jog Veimaro Respubli- 
kos laikais buvo neįmanoma grynai vokiškai pasakyti „nacio- 
nalumas“ taip, kad „tautos“ sąvoka iškart nekeltų prasminių 
asociacijų su rase ir socializmu. Vadinasi, šio žodžio prasmė, 


* Prancūzų kalboje tos pačios etimologijos, tačiau skirtingos formos ir prasmės žodis. 
(Vertėjos pastaba.) 

27 „Apie tautybę arba, tiksliau, rasę byloja ne kalba, o kraujas...“ (MK, p. 428; MK, 
pranc., p. 387). Volkstum taip pat pažymi „gyvybingų tautos raiškos formų visumą“ 
(Der Neue Brockhaus, 1938, s.v.). 

28 Urelemente: MK, p. 420; MK, pranc., p. 380 - netikslus vertimas. 

pasak Faye, - tai „konservatyvaus nacionalizmo ir tariamai vo- 
kiško (,rasine prasme“) socializmo junginys“ (op. cit., p. 161). Tai 
puikiai patvirtina Pribramo tezę. 

Terminui „vėlkisch“, t.y. rasistinėms tendencijoms, kurios tel- 
kėsi aplink nacionalsocializmą, Faye paskyrė ištisą savo knygos 
dalį (p. 151-199), tad toliau jis vėl grįžta prie šios sąvokos, ban- 
dydamas atsekti, ką ji reiškė Hitleriui, turint omeny pirmiausia 
Mein Kampf (p. 531-536). Mes jau matėme, kad vėlkisch ir nacio- 
nalsocialistas tam tikra prasme yra lygiaverčiai ir kad pastarajam 
implicite būdingas rasizmas. Beje, partijos spaudos organas va- 
dinosi „Vėlkisch“ stebėtojas. Tad gana keista, kad Hitleris, prie- 
šingai nei galima būtų manyti, pradžioje šio termino nepripažino 
ir ilgą laiką jo šalininkus smarkiai kritikavo. Kodėl? Mein Kampf 
klausimas aptariamas du kartus: pirmą kartą I knygos pabaigoje, 
paskui, tarsi to būtų nepakakę ir reikėtų papildyti, II knygos 
pradžioje?. 

Pirmoje knygoje jis peikia terminą, esą jis neaiškus, turinys 
„Sunkiai suvokiamas“, daugiareikšmis, ir užsipuola svajotojus, 
kurie, tuo prisidengdami, neturėdami gebėjimo veikti, žavisi 
atgyvenusiais germanizmais arba monarchijos laikų senienomis. 
Tad parenkamas toks partijos pavadinimas, kuris padėtų jos ne- 
gailestingoje kovoje kaip tik tuo, kad niekuo neprimena į „reli- 
gingumą“ ar „dvasingumą“ linkusių vėlkisch svaičiotojų: vo- 
kiečių nacionalsocialistų darbininkų partija. Šiame pavadinime 
jau slypi sąvoka, kuri bus išskleista antrojoje knygoje, aiškiai 
pasakant, kad „religinis“ antisemitizmas turi užleisti vietą ra- 
sistiniam antisemitizmui, nes tik jis, vadovaujant ryžtingam va- 
dui, partijos kovai suteiks tvirtą pagrindą. II knygoje primygtinai 
pabrėžiama, jog Weltanschauung būtina perrašyti, ji turi tapti 
vado organizuojamos kovos įrankiu, nes tik vadas, supapras- 


2 Deja, prancūziškas vertimas šį klausimą užtušuoja, versdamas vėlkisch iškart, jau I 
knygoje, žodžiu „rasistas“, (p. 360-362), ogi II knygos vertime būtų prasminga išsaugoti 
žodį vėlkisch atmestąja prasme ir versti jį žodžiu „rasistas“ tik nuo tada, kai Hitleriui 
šis terminas tapo savas (p. 376-380). 

tindamas doktriną, laiduoja, kad doktrina peraugtų į kovą*. Dar 
daugiau, Hitlerio volkisch sampratoje rasė užima valstybės vietą: 
valstybė nėra kūrimo veiksnys, o tik priemonė, tarnaujanti rasei 
(MK, p. 431—434; MK, pranc., p. 389-392). Galima konstatuoti, 
kad Hitleris rasei suteikė tai, ką Marxas suteikė klasei: jai su- 
bordinuojama valstybė (žr. Nolte, op. cit., p. 395), o kad Vokie- 
tijoje tai nebuvo savaime suprantamas dalykas, parodo išskleista 
antraštė: Rasistinė (volkische) valstybė. Taigi žodžio vėlkisch pras- 
mė vienareikšmė: pažymimas rasės, kuri pretenduoja pajungti 
sau valstybę, antisemitizmas. 

Glaustai aptarsime, kokios mūsų tyrimui svarbios išvados iš 
to plaukia. Mes ieškojome holistinio bendruomenės arba tautos 
patvirtinimo, o radome visai ką kita — tą bendruomenę buvo 
visiškai užvaldęs (stačiai konfiskavęs) rasistinis antagonizmas, 
jos vieningumo pagrindas buvo „rasė“, faktiškai egzistavusi tik 
kaip priešprieša kita rasei, tik kaip antisemitizmas. Jau čia galima 
pastebėti vieną struktūrinę antisemitizmo funkciją: jį pašalinus, 
Vokietija subyra į „keturis pirminius rasinius elementus“. Tačiau 
žvelgiant giliau, būtina išsiaiškinti, ar visumos konceptualinė 
sistema sudaro pagrindą sykiu ir nacionaliniu, ir socialiniu as- 
pektu subordinuoti bendruomenę rasės idėjai. Holistinė bend- 
ruomenė čia faktiškai likviduojama, taip ir nesulaukusi egze- 
getų. Atsižvelgdami, be kita ko, į funkcinę Hitlerio rasės bei 
Marxo klasės homologiją, mes galime daryti prielaidą, kad šio 
irimo fermentas yra naujasis individualizmas, ir netrukus mes 
pamėginsime šią prielaidą patvirtinti. 

Trumpam stabtelėkime, kad geriau suvoktume holistines arba 
nemoderniąsias Mein Kampf tendencijas. Tiek apskritai, tiek ir 
įvairiais aspektais pažvelgus, galima konstatuoti, kad Hitleris 
atmetė modernųjį požiūrį, teikiantį pirmenybę žmogaus ir gam- 
tos santykiui, ir vėl atsigręžė į žmonių tarpusavio santykius. 


30 Nolte's žodžiais tariant (op. cit., p. 395), vado vaidmuo čia - „susiaurinti“ idėjas ir 
„Suteikti joms griežtumo“, atsižvelgiant į veiklos poreikius. 

Šitaip jis ryžtingai atsisakė pripažinti, kad mūsų laikų žmogus 
yra tapęs gamtos šeimininkų; žmogui, jo manymu, svarbu tik 
apsibrėžti savo viešpataujančią padėtį kitų gyvų esybių atžvil- 
giu, nuspėjant kai kuriuos dėsnius, kai kurias gamtos paslaptis 
(MK, p. 314; MK, pranc., p. 286). Tai išties gąsdinanti formuluotė, 
jeigu įją įsigilinsime, mat „kitos esybės“ gali reikšti ir žmones, o 
tokiu atveju ją turėtume suprasti ne kaip modernų atsiribojimą 
nuo artificializmo, o kaip norą jį sustiprinti, pritaikant jį patiems 
žmonėms - juk faktiškai būtent tai liudija, viena vertus, eu- 
genika, kita vertus, masinio naikinimo stovyklos. 

Žmogaus santykio su daiktais primatą Hitleris atmetė, ir prie- 
šindamasis paplitusiam požiūriui, kuris teikė pirmenybę eko- 
nomikai. Jo žodžiais tariant, tai esanti tikėjimo atmaina, prive- 
dusi prie žlugimo Vilhelmo laikų Vokietiją. Ši nuostata nukreipta 
sykiu ir prieš liberalizmą, ir prieš marksizmą. Trumpai tariant, 
Hitlerio teorijoje ekonomiką apglėbė politika (žmonių tarpusa- 
vio santykiai) (MK, p. 164-167; MK, pranc., p. 153—155). Atrody- 
tų, jog jis turi omeny tam tikro tipo politinę organizaciją, kuri ne 
tik laiduoja ekonominę plėtrą, bet ir leidžia ekonomikai - nelyg, 
kokiam, pasak Nolte's, „filosofiniam“ fenomenui - išsilaisvinti 
(Nolte, op. cit., p. 616, pst. 7 , p. 520). Čia remiamasi Karlu Polanyi 
(op. cit.), kuris parodė, kad nacizmas buvo lemtingos modernaus 
liberalizmo krizės išraiška arba veikiau gebėjimas sistemingai 
išnaudoti krizę, ištikusią pasaulį, kuris buvo įsitikinęs, kad eko- 
nomika yra absoliutinė kategorija, nepriklausanti nuo politikos. 
Šiuo klausimu aš - priešingai nei dažnai teigiama - manau, kad 
naciai jei ne paraidžiui, tai bent dvasia buvo ištikimi 1920 m. 
savo programai: jų teorijoje politika apglėbė ekonomiką, ir šių 
tarpusavio santykis išliko grynai hierarchiškas*!. 


31 Atrodytų, jog čia prieštaraujama tvirtai dokumentuotam Franzo Neumanno verti- 
nimui, kurį jis išdėstė savo knygoje Behemoth. The Structure and Practice of National- 
Socialism, 1933-1944, New York, 1942. Faktiškai čia keliamas visai kitas klausimas. 
Mums svarbu išsiaiškinti, ar politika vadovauja ekonomikai, ar atvirkščiai. Neumano 
požiūris iš tikrųjų sietinas su P. Aycoberry reziumė leidinyje Le Dėbat, 21, 1982, rugsėjis, 
p. 183-186. 

Žinomos Hitlerio atakos prieš formalią demokratiją, prieš 
parlamentarizmą, kuris esąs bejėgis, atveriąs kelius įsiviešpa- 
tauti marksizmui ir todėl pasmerktas. Egalitarizmas esąs žydo 
ginklas politinei sistemai suardyti. Tačiau skaitant Mein Kampf, 
bene labiau, man rodos, į akis krinta tai, kad toji egalitarizmo 
kritika yra ganėtinai nuosaiki. Atkreipkime dėmesį: Prancūzijos 
revoliucija tiesiogiai užsipuolama tik vieną kartą. Pasitaikius 
progai, pasitelkiama netgi žmogaus teisių frazeologija (supran- 
tama, Žmogaus teisės čia - tai aukščiausios rasės teisės) (MK, 
p. 444; MK, pranc., p. 400), kaip ir marksizmo bei tradicinė fra- 
zeologija (Žr. žemiau). Toliau matysime, kad iš tikrųjų Hitlerio 
reprezentacijoms nesvetimos egalitarinės idėjos. 

Esama ir grynai holistinių tendencijų. Iš pirmo žvilgsnio at- 
rodo, kad Hitleris laikosi vokiečių tradicijos traktuoti žmogų 
kaip socialinę esybę. Kartą Vokietijoje Hitleris prabilo kaip smul- 
kiaburžuazinis patriotas, kupinas ryžto stoti į kariuomenės gre- 
tas ir šauniai kariauti iki galo; mes jau matėme, kad arijas, jo 
manymu, yra pasirengęs tarnauti bendruomenei ir netgi jos labui 
pasiaukoti. Tiesa, žvilgterėjus į Vienoje praleistus jaunystės me- 
tus, kyla šiokių tokių abejonių, tačiau apskritai Hitleris yra pan- 
germanistas, o pangermanizmas, kaip jau matėme, gali būti trak- 
tuojamas kaip tiesioginė išvada iš vokiškojo holizmo. Sakytume, 
Hitleris skelbia apie savo atsidavimą tautai, kuri pašaukta vieš- 
patauti. Tačiau, kaip byloja žodis „arijas“ ir ką mes jau esame 
pabrėžę, tasai holizmas jo teorijoje siejamas tik su „rase“, jis 
pavaldus tik rasei. Ši keista naujovė yra gana svarbi mūsų svars- 
tomam klausimui: anot Hitlerio, aš esu atsidavęs kolektyvui 
arba, priešingai, egoistiškai užsisklendęs savyje priklausomai 
nuo to, kokiai priklausau rasei. Arijams esąs būdingas gebėjimas 
aukotis, jie — „idealistai“, iš esmės, mūsiškai tariant, holistai, o 
žydai yra šių priešybė arba, mūsų terminais, individualistai?*. 


32 Hitleris žodį „individualizmas“ kartais vartoja ir ne žydų atžvilgiu. Antai jis kalba 
apie vokiečių „hiperindividualizmą“, tačiau turėdamas omenyje kraštutinį regioninį 
Vokietijos partikuliarizmą (MK, p. 437; MK, pranc., p. 394). 

Aišku, šis terminas nebuvo pavartotas ir žydai, be abejo, kalti- 
nami turį daugybę kitokių trūkumų ir ydų, tačiau aš manau, 
kad esama pagrindo tarp daugybės bjauriausių bruožų, kuriuos 
Hitleris priskyrė savo svarbiausiam priešui, išskirti būtent šį. 
Jau Eckarto dialoge krikščionybė yra pateikiama kaip žydų su- 
kurtas bolševizmas - to pasisekė išvengti tik egalitaristiniam 
Pauliaus pamokslui. Knygoje Mein Kampf žydams tenka atsako- 
mybė jei ne už patį kapitalizmą ir moderniąją visuomenę, tai 
bent už didžiąsias jų blogybes - už tai, kad žemė tapo preke, už 
akcines bendroves, destruktyvią darbininkų sąjūdžio orientaciją 
(MK, p. 338—358; MK, pranc., p. 308—326). 

Bene aiškiausiai apie tai pasakyta dviejuose puslapiuose“, kur 
žydai apibūdinami, pabrėžiant jiems būdingą „individo savisau- 
gos instinktą“, „individo egoizmą“. Pavojaus akimirką jie, kaip 
ir gyvūnai, susitelkia, bet vos tik pavojus praeina, vėl išsisklaido. 
Kalbant apie kolektyviškumą, jiems esąs pažįstamas tik „bandos 
instinktas“, kuris iš esmės yra tik aplinkybių padiktuota savi- 
saugos instinkto išraiška. Šį bruožą pravartu įsidėmėti. Iškart 
reikėtų pasakyti, jog, mano požiūriu, Hitleris priskyrė žydams 
polinkį į individualizmą, kurį jis jautė pats savyje ir kuriame 
įžvelgė pavojų arijietiškajam kolektyvizmui. 

Knygoje Mein Kampf juntama šiokia tokia pagarba religijai, 
pirmiausia katalikų Bažnyčiai. Viena vertus, turėta taktinių su- 
metimų (norint, kad pasisektų, puolimą reikia sukoncentruoti 
tik į žydus - bent jau iš pradžių), kita vertus, imponavo Baž- 
nyčios, kaip tam tikros organizacijos, galėjusios bent iš dalies 
pasitarnauti partijos modeliu, galia ir stabilumas, o ne Bažnyčia 
kaip tikinčiųjų bendruomenė. 

Kuo reiškėsi hierarchinė Adolfo Hitlerio holizmo dimensija? 
Teorine prasme čia reikėtų skirti hierarchiją kaip verčių išraišką 


33 MK, p. 330-331, prancūziškas vertimas šį aspektą kiek užtušuoja, MK, pranc., 
p. 301-302. 

34 1942 m. vasario 8 d. Hitleris, įniršęs ant krikščioniškų konfesijų dvasininkų, pasižada 
per dešimt artimiausių metų juos likviduoti, nes būtina „sunaikinti apgaulę“ (Hitler's 
Table Talk, 1941-1944, London: Weidenfeld and Nicolson, 1973, p. 304). 

ir hierarchiją kaip galios išraišką, nors tai anaiptol nelengva pa- 
daryti. Tačiau galima teigti, kad greta keleto tikrai hierarchiškų 
bruožų, vyrauja tendencija naujus santykius išreikšti arba juos 
užmaskuoti, pasitelkiant tradicinę frazeologiją. Antai Himmleris 
SS daliniams iškėlė tokį lozungą: „Man garbės vardas - išti- 
kimybė“ (Meine Ehre heisst Treue). Šie feodalinę aristokratiją pri- 
menantys žodžiai turi priversti galvoti kaip tik priešingai - apie 
didingą nacių paradą, kur kiekvienas žmogus-atomas žygiuo- 
ja žąsies Žingsniu, tuo tarpu fiureris, vienintelis kiekvieno jų 
ištikimybės objektas, rėkauja nuo aukštos pakylos apimtas tran- 
so, ir kiekvieno Žmogaus jaudulys perauga į nenusakomą jė- 
gą. Žodis „atomizavimas“, kuris gana dažnai pasitelkiamas ge- 
riausiose knygose apie nacizmą, tiksliai perteikia masių ir vado 
tėte-ū-tėte, tokį tolimą viduramžiškoms garbės ir ištikimybės 
sąsajoms. 

Knygoje Mein Kampf daugybę kartų minimas „aristokratiš- 
kasis prigimties principas“ (MK, p. 69; MK, pranc., p. 71 ir t.t.), 
tačiau šis posakis veikiau įvardija hitleriškąjį socialinį darvi- 
nizmą: stipresnis nugali silpnesnį, būtent čia glūdi verčių matas. 
Kaip taikliai pastebėjo Jean-Pierre Faye, tai reiškia, jog „gėris ir 
jėga, blogis ir silpnumas yra vienareikšmiai“*. Tai juk gryna 
tiesioginė „aristokratinio principo“ inversija. Šitaip ne tik už- 
maskuojama tai, kas tradicine kalba vadinama visų kova prieš 
visus, bet - pabrėšime svarbiausią dalyką - jėga traktuojama kaip 
vertė. Daug kas kritikavo Rauschingą, pasirodžius jo knygai 
Nihilizmo revoliucija (išversta į prancūzų kalbą 1939), už tai, kad 
jis nacizmą apibrėžė kaip galią vardan galios, kaip galią, kuri 
pagrindžia pati save. Prieštarauta, esą galia tarnavusi tam tik- 
riems tikslams. Jei iškeltume sau klausimą, kokie buvo pagrin- 
diniai Hitlerio tikslai, jo knygoje rastume aiškų atsakymą: galia, 
viešpatavimas, kurie suteikia arba demonstruoja pranašumą. 


35 Faye, op. cit., p. 535. Pasak jo (p. 522 ir pst.), viename antisemitiniame Vienos leidinyje 
(Ostara, 1906, rugsėjis) Hitleris rado tinkamą frazę: „Vėlkische mąstysena - tai mūsų 
laikų aristokratinis principas“. 


172 MODERNIOJI IDEOLOGIJA 


Jeigu tuos tikslus abstrahuotume tiesiogiai iš šios nuostatos, 
remdamiesi vien paties Hitlerio koncepcija, turėtume pripažinti, 
kad Rauschingas buvo teisus. Vadinasi, nacių iškrypimus jie 
vertino pagal savus kriterijus, ir vadai tai puikiai suprato. 
Trumpai tariant, mūsų tyrimas parodė, kad holistinės (arba 
„nemoderniosios“) Mein Kampf tendencijos - tik tariamai holis- 
tinės, mes daugybę kartų atkreipėme dėmesį į heterogeniško 
elemento apraiškas, kurias dabar ir tenka išgvildenti. 


Pereiname prie individualistinių (arba „moderniųjų“) Hitlerio 
pasaulio koncepcijos tendencijų. Jos neretai lieka nepastebėtos, 
tad norint kalbamą fenomeną išsiaiškinti, jas ypač svarbu pa- 
brėžti. 

Kadangi Hitleris nepasitikėjo idėjomis ir ideologijomis, ku- 
riomis, pasak jo, esą grindžiami slapti kėslai, ir tvirtino, jog tam, 
kad masės paklustų jėgai, pirmiausia būtina viena doktrina, kyla 
klausimas, ar išvis būta ko nors, kam jis buvo iš tikrųjų atsidavęs 
ir kuo neabejotinai tikėjo. Galima būtų atsakyti, kad mažų ma- 
žiausiai jis buvo tvirtai įsitikinęs, kad visi kovoja su visais. Vyksta 
kova dėl gyvenimo, siekiant galios, dominavimo, naudos - tokia 
yra, pagal Hitlerį, aukščiausia žmogaus gyvenimo tiesa. Ši mintis 
sudaro Mein Kampf esmę. Kiek plačiau ji šitaip išsakoma: 


Kovos idėja yra tokia pat sena, kaip ir pats gyvenimas, nes gyvenimą 
įamžina mirtis kovojant su kitomis gyvomis esybėmis... Šioje kovoje stip- 
riausieji ir apsukriausieji nugali tuos, kurie silpniausi ir mažiau apsukrūs. 
Kova - visa ko motina. Ne humanizmo principai, o žiauri kova laiduoja 
žmogui galimybę gyventi ir išlikti aukščiau gyvūnų pasaulio...? 


Tai ypatingai reikšmingas faktas. Galime pastebėti, kad ir 
mūsų dienomis, ir ne tik Vokietijoje, bet ir užjos ribų, kasdieniam 
protui labai būdinga tokia skeptiška, neturinti iliuzijų, iš pirmo 
žvilgsnio netgi ciniška dvasios būsena ir, kita vertus, toks aukš- 
36 1928 m. vasario 5 d. pokalbiai Kulmbache iš Alano Bullocko knygos, Hitler, Verviers: 


Gėrard et Cie-Marabout univ., t. I, p. 24 (pranc. vertimas). Atkreipkime dėmesį į pas- 
kutinį sakinį, atkakliai atmetantį humanizmo principus. 

čiausio laipsnio tikėjimas. Tai ir buvo pamatinis atramos taškas, 
leidęs Hitleriui atstovauti savo metui ir savo kraštui, savotiš- 
kai - beje, monomaniakiškai sustiprinta forma - atkuriant skir- 
tingoje socialinėje aplinkoje išaugusių žmonių minios reakcijas 
ir reprezentacijas. Todėl, matyt, jis ir gyrėsi galįs viena ir ta pačia 
prakalba sukurstyti ne tik darbininkų, bet intelektualų auditoriją 
(MK, p. 376; MK, pranc., p. 341; Faye, op. cit., p. 533). Jis suvokė 
turįs didžiulę reprezentacijos galią, beje, nepaisant to, kad kny- 
goje Mein Kampf, norėdamas patraukti darbininkus, kuriuos jam 
rūpėjo paveržti iš marksistų, vaizduoja savo jaunystės metus 
Vienoje leidęs vargingai, nelyg tikras darbininkas, nors taip iš 
tikrųjų nebuvo (Maser, op. cit., plg. pst. 35, p. 171). 

Maža to, išties yra pagrindo manyti, kad Hitleris buvo vienas 
tų nacių vadų, kuriam nestigo gebėjimo ar drąsos įgyvendinti 
savo idėjas iki galo, su geležine logika numatant kartą pasirink- 
tų principų pasekmes. Tačiau amžininkus klaidino tariamas jo 
veiklos prieštaringumas, ir iki šiol istorikui nelengva atskleisti 
principus, kurie leistų suprasti tų menamai valingų prieštara- 
vimų priežastį. Mes šiuo atveju manome, jog viską turėtų nu- 
šviesti aukščiausias principas, kurį jis atvirai skelbė. Jį papras- 
čiausiai galima nusakyti kaip „nuožmiausios kovos“ principą. 
Tačiau svarbu jį traktuoti hierarchiškai, suvokiant, jog žūtbūtinei 
kovai yra teikiama pirmenybė visko, kas tik galėtų būti jai prie- 
šinga, atžvilgiu: taika — tai karo tęsinys kitomis priemonėmis, 
teisėtumas - tai būdas teisėtumui pašiepti. Knygoje Mein Kampf 
ši teorija nėra išskleista, nors iš tikrųjų ją galima gretinti su tuo, 
kas ten pasakyta, pavyzdžiui, kad valstybė nėra pati sau tikslas, 
O priemonė kitiems tikslams pasiekti. Mums puikiai žinoma, ką 
praktiškai reiškė Hitlerio įvesta valdžia. Pačiam Hitleriui, be 
abejo, buvo aišku, kad be legalių veiklos būdų jis negalės išsi- 
versti. Tad jis legalius metodus sujungė su veikla, kuriai jie taria- 
mai užkerta kelią - su nelegaliais veiklos metodais, taip papras- 
tai maskuojasi konspiratoriai, ir, šitaip prisidengę, jie esti tuo 
pavojingesni, kad juos sunku susekti. Antai 1933 m., praėjus 

mėnesiui po to, kai Hitleris iškilmingai perėmė reichskanclerio 
postą, Reichstago gaisras leido paskelbti komunistus už įstatymo 
ribų ir įsteigti pirmas koncentracijos stovyklas. Lygiai taip pat, 
tik jau visai kitoje sferoje, 1938 m., vos tik po Miunchene pasi- 
rašytos Chamberlaine'o ir Daladier sutarties įtampa kiek atslūgo, 
prasidėjo antisemitinė „Krištolinės nakties“ akcija“'. Taigi, kai 
be legalios veiklos ir taikos nebeįmanoma išsiversti, jis pasi- 
stengia šias aplinkybes įtraukti į „nuožmiausią kovą“ (žr. MK, 
p. 105; MK, pranc., p. 101). Toks nesiskaitymas su visuomenės 
sutartimi, nuolatiniai pamatinių skirčių, kuriomis grindžiamas 
modernus socialinis gyvenimas ir kurioms visi žmonės rodo 
pasitikėjimą, pažeidinėjimai atrodo tarsi slaptas metodas, nele- 
galus strateginis principas, pajungiantis institucijas prievartai; 
klaidindamas ne tik mases, bet taip pat ir priešus, šis metodas, 
be abejo, ne kartą padėjo Hitleriui laimėti. 

Gilesnė analizė reikalauja neišleisti iš akių, kad realūs (ar bent 
pagrindiniai) tos „visų kovos prieš visus“, to socialinio darvi- 
nizmo, itin paplitusio tarp mūsų amžininkų, subjektai yra bio- 
loginiai individai, tad savaime suprantama, kad kova vyksta 
kiekvieno kolektyvo viduje. Taigi individualizmas reiškiasi pa- 
čių fundamentaliausių Hitlerio reprezentacijų lygmenyje, jis glū- 
di pačioje jo pasaulio koncepcijos šerdyje, atlaikydamas visus 
puolimus ir visokio plauko skepticizmą, nukreiptą prieš ega- 
litarizmą, demokratiją ir apskritai ideologiją. Su šiuo indivi- 
dualizmu ar bent jo pasekmėmis mes jau susidūrėme, nes Hit- 
lerio nuostatose jis išryškėja kaskart, kai tik nunyksta, nukrypsta 
ar yra iškraipoma holistinė tendencija. Tai jis pirmiausia suardė 
socialiniame gyvenime susiformavusią bendruomenę, iš kurios 
galiausiai liko tik rasė - būtent tai aš pasistengsiu parodyti toliau. 
37 Tiesa, istorikai tebesiginčija, ar Reichstagas buvo padegtas nacių ar komunistų nuro- 
dymu. Beje, Ernstas von Salomonas knygoje Le Ouestionnaire (pranc. vertimas, Paris: 
Gallimard, 1953, p. 372) pasakoja, esą vienas kolega rašytojas visišku absurdu pavadinęs 
mėginimą pogromą susieti su Miuncheno taikos pergale. Abu šie skirtingi faktai parodo 


Hitlerio kamufliažo veiksmingumą. Solomono draugas, sukrėstas įvykio, su pasibai- 
sėjimu pastebi teisybę: „Tu Žinai, man atrodo, kad jis pamišėlis!“. 

Esama ir kitų individualistinių — pavyzdžiui, egalitaristinio 
pobūdžio - tendencijų: priešiškumo karaliams, diduomenei, ap- 
skritai visoms paveldimą rangą žyminčioms kategorijomis. Pa- 
galiau bendruomenės žmogus gali pretenduoti imtis vado funk- 
cijų, turėdamas bent jau lygius šansus. (Tikra tiesa, kad Hitleris 
iš pradžių skelbėsi esąs tik sąjūdžio „būgnininkas“ arba pro- 
pagandistas). Jis gali pakliūti į „elitą“ ar iškilti partijoje tik pagal 
vienintelį - sėkmės - kriterijų; fiureris kancleris netgi buvo linkęs 
palaikyti vadų tarpusavio konkurenciją, patikėdamas tuos pa- 
čius ar panašius uždavinius keliems pavaduotojams, supran- 
tama, kiek tai nepažeidė vienintelės — valstybės ir partijos — 
dvivaldystės. Tačiau tokios varžytinės gali pakenkti materialiam 
rezultatui, ir kai reikalas liečia ypač svarbią - pavyzdžiui, karo 
ekonomikos - sritį, toks elgesys kategoriškai parodo, jog objek- 
tyvi realybė yra griežtai subordinuota žmonių santykiams, kaip 
tai tapo būdinga šiandien. Individualistinės nuostatos arba jas 
lydinčios tendencijos skverbiasi ir kitais keliais. Ar kalbėtume 
apie marksistinį artificializmą („pakeisti pasalį'), ar apie socia- 
lizmą, kuris iš dalies yra buržuazinio individualizmo įpėdinis, 
ar apie bolševizmą, nė vienas jų nėra apsaugotas nuo šių mo- 
dernių tendencijų, ir neįmanoma jų „imituoti ir pranokti“ (Nolte, 
op. cit., p. 395) taip, kad toji individualistinė našta, kuri, tiesą 
sakant, šiuolaikiniame pasaulyje yra visur esanti, pati savaime, 
nesąmoningai netaptų sava. Marksizmą pranoko tie, kas jį ko- 
pijavo: kaip marksizmas demistifikavo buržuazinę ideologiją, 
taip nacizmas demistifikuos marksizmo ideologiją. Tai buvo 
padaryta, tarus, kad realesni, nei gamybos santykiai, yra patys 
žmonės, kurie į tuos santykius sueina, kitaip tariant - Žmogus 
kaip biologinis individas, rasės egzempliorius. Hitlerio atveju 
šią transpoziciją lėmė akivaizdus, jo požiūriu, rasės realumo 
faktas, tačiau ir šį kartą, atrodo, susidaro savotiškas mišinys: 
viena vertus, Žmonių tarpusavio santykiai yra realesni, nei „ga- 
myboje“ susidarantys jų santykiai su daiktais, kita vertus - ir 
tai, be abejo, svarbiausia, - žmonių santykių atžvilgiu logiškai 

pirmesni yra žmonės, kurie į tuos santykius sueina; tai puikiai 
žinomas šiuolaikinis sofizmas, kuris substancijos labui pašalina 
santykį ir sukuria metafizinį individą. Hitlerio požiūriu, tikro- 
vė, kuri slepiasi už marksistinės konstrukcijos, - tai individų — 
žydų - valia. 

Aišku, pateiktasis holistinių bei individualistinių Mein Kampf 
tendencijų sąrašas labai neišbaigtas: iš tikrųjų mums rūpėjo tik 
parodyti, kad jų esama, ir jas paženklinti. Svarbiausia yra išsiaiš- 
kinti, kaip visa tai išsidėsto arba jungiasi ir kuris iš dviejų prin- 
cipų subordinuoja - jeigu išvis subordinuoja - kitą. Apie tai mes 
dabar trumpai ir pakalbėsime. 

Grįžkime prie minėtų tendencijų. Išskirtinos dvi centrinės 
idėjos: galutinė žmogaus gyvenimo tiesa yra visų kova su visais; 
būdingiausias natūralios tvarkos, ypač visuomenėje, bruožas yra 
vienų viešpatavimas kitiems. Prie šios tariamai natūralios „tvar- 
kos“ puikiai derėjęs egalitarizmas, kuris čia pateikiamas kaip 
žydų griaunamosios veiklos ginklas, leido manyti - taip ilgą 
laiką ir buvo manoma - jog tai jau nėra modernus individualis- 
tinis pasaulis. Tačiau taip tik atrodo. Hitlerio pasaulio sampratoje 
esama ne tik nenuginčijamų individualistinių ir egalitaristinių 
tendencijų; bene svarbiausia yra tai, kad dominavimo idėja, 
paremta tik pati savimi, neturinti jokio ideologinio pagrindimo, 
išskyrus teiginį, kad taip nori „prigimtis“, iš esmės iškilo dėl to, 
kad egalitarinis individualizmas sugriovė verčių hierarchiją, 
iškreipė žmogiškuosius tikslus. Nesama jokio kito pateisinimo 
tai subordinacijai, su kuria neišvengiamai susiduriame kiek- 
vienoje visuomenėje - ir kurios dauguma vokiečių niekada ne- 
kvestionavo, - kaip tik dominavimo vienų kitiems faktas pats 
savaime. Tai, kad čia ypač stipriai pabrėžiamas kovos už gyve- 
nimą (ir už viešpatavimą) motyvas, labai aiškiai išduoda indi- 
vidualistinę valorizaciją ir individualistinį kolektyvinių įsiti- 
kinimų neigimą. 

Kad geriau suprastume, kas ištiko moderniąją ideologiją, at- 
sigręžkime atgal. Pavaldumas praeityje visada atrodė proble- 

miškas dalykas, o čia jis, priešingai, staiga susilaukia absoliutaus, 
beatodairiško pripažinimo. Šis apvertimas užtemdė istorinį tęs- 
tinumą. Prisiminkime, kaip XVII ir XVIII amžių prigimtinėje 
teisėje greta vienijimosi sutarties dažniausiai prireikdavo ir ant- 
rosios, politinės arba pavaldumo sutarties, turėjusios priversti 
žmones pereiti iš natūralios būsenos į socialinę ir politinę. Aki- 
vaizdu, kad pavaldumas čia buvo ypatinga problema. Ją pagrįsti 
turėjo sutartis, kuri specialiai šiam reikalui ir sudaroma. Nueitas 
kelias siejamas su individualizmo raida, kol galiausiai Hitleris, 
užsimojęs pirmiausia sukurti karo mašiną ir kreipdamasis į tau- 
tą, kuriai pavaldumas atrodė daugiau mažiau savaiminis da- 
lykas, jam paaiškinti matė tik vieną pagrindą - fizinę, 0 ne so- 
cialinę prigimtį; tarp kitko pastebėsime, jog panašios prielaidos 
laikosi ir mūsų etologai. 

Gali kas paprieštarauti, esą Hitleriui viešpatavimas, valdžia - 
tai tik išorinis tikrojo tikslo aspektas, iš tikrųjų valdžią jis pajun- 
gia vienai vertei - rasei. Tačiau kaip tik ir yra svarbu įsisąmoninti 
rasės kaip vertės iškilimo prielaidas. Rasės idėja išaugo iš visų kovos 
su visais - kitaip tariant, iš individualizmo, - o ne atvirkščiai. Iš 
tikrųjų visų kovos su visais idėja pasirodė veiksminga visur; 
antai ji turėjo neleisti galutinai subyrėti pastebimai susilpnėjusiai 
visuomenės ar nacionalinio kolektyvo reprezentacijai, o norint 
giliau įsiskverbti į Hitlerio reprezentacijas, būtina išsiaiškinti, 
kokia vokiečių bendruomenės koncepcija gebės atlaikyti pra- 
sidėjusią griūtį. Normali modernaus tipo globalios visuomenės 
forma - tai nacija, o išorinės to meto sąlygos buvo gana palan- 
kios vokiečių nacijai ir jos vienybei propaguoti. Tačiau nors įvai- 
rių partijų ir sąjūdžių pavadinimuose epitetas „nacionalinis“ — 
kaip atskiras žodis ar žodžių grupėje - buvo gana dažnai var- 
tojamas (žr. Faye sąrašą), į „naciją“ žiūrima kaip į kažką išoriška, 
paviršutiniška. Gilesnės prasmės ekvivalentu laikomas žodis 
Volk. Pats Hitleris nesiryžo remtis nacijos idėja ir dėl kitų mo- 
tyvų. Tuo metu nacijos idėją stipriai puolė internacionalistai, 
ir Hitleris didžiuosis įveikęs tradicinį socialistinį proletariato 

internacionalizmą. Tačiau jo taktika iš esmės buvo ne tiesiogiai 
užsipulti socialistų ginamą poziciją, o veikiau ją kritikuoti ap- 
linkiniu būdu. Antai nesakoma, kad nėra klasių kovos, o tvir- 
tinama, esą tikroji kova - tai rasių kova. Be to, kaip savo knygoje 
nuolat primena Faye ir ką, beje, jau leido numatyti Pribramas, 
ne tik nacionalsocializmas, bet ir visas jį subrandinęs sąjūdis 
siekė absorbuoti ir sujungti du polius - nacionalinį ir socialistinį. 
Iš visko sprendžiant, pagrindine ašimi čia turėjo tapti sąvoka 
Volk. Tačiau kyla klausimas, kokie jausmai, susidūrus su šia 
sąvoka, kildavo pačiam Hitleriui ir kaip jis suprato sąvoką „tau- 
tos bendruomenė“, kurią nuo tol nacizmas labai plačiai vartos. 

Pamėginkime palyginti. Prancūzų sociologas E. Durkheimas, 
norėdamas išreikšti mąstymo bendrumą konkrečioje visuome- 
nėje, kalbėjo apie „kolektyvinę reprezentaciją“ ir net „kolek- 
tyvinę sąmonę“; į tai labai gyvai reagavo anglosaksų empiristai, 
paklausdami: „Ar jūs esate kada nors gatvėje ant kampo sutikęs 
kolektyvinę reprezentaciją? Egzistuoja tik pavieniai žmonės“. 
Savaime suprantama, jog Hitleris, būdamas įsitikinęs, kad visi 
kovoja su visais, turėjo labai panašiai reaguoti, susidūręs su 
socialinės kolektyvinės esybės ar „tautos“ kultūrinio bendrumo 
sąvokomis. 

Tai, rodos, patvirtina faktas, kad Mein Kampf palyginti retai 
vartojami Volk šaknies žodžiai (Volksgemeinschaft, Volksseele), iš- 
skyrus Volkstum, tautybė, o iš „keleto žodžių“, kuriuos ypač 
pabrėžia Faye - žodis vėlkisch. Mes aiškiai matėme, kad šis ve- 
dinys leido Hitleriui, atmetus su juo siejamus kultūrinius, reli- 
ginius ar dvasinius „svaičiojimus“, pereiti prie rasės, die Rasse. 
Vienintelė bendrumo apraiška, kurią jo nežabotas - beje, už- 
slėptas - individualizmas galėjo toleruoti, buvo „rasė“: žmonės 
vienodai mąsto ir kartu - bent jau idealia prasme - gyvena, nes 
jie yra fiziškai, materialiai tapatūs. Galiausiai nėra abejonės, jog 
apie perėjimą nuo „tautos“ prie „rasės“ atvirai skelbia pats nacio- 
nalsocializmas, bet apsiribokime Hitleriu. „Valstybės tikslas yra 
palaikyti ir plėtoti gyvų esybių, kurios yra fiziškai ir dvasiškai 

gleichartig [t.y. panašios, nes priklauso vienai rūšiai (Art)], bend- 
ruomenę“ (MK, p. 433; plg. MK, pranc., p. 391). Kitoje vietoje 
Hitleris džiaugiasi, kad po kelerių metų jo Žmonės bus visi fi- 
ziškai vienodi (Arendt, op. cit., p. 418, cituojamas Heidenas). 

Tad galime padaryti tokią išvadą: moderniam individualis- 
tiniam kasdieniam protui itin būdinga „visų kovos prieš visus“ 
reprezentacija vertė Hitlerį manyti, kad rasė yra vienintelis pri- 
imtinas globalios bendruomenės pagrindas ir apskritai vienin- 
telė istorijos priežastis. Rasizmas radosi dėl to, kad individua- 
lizmas sugriovė holistinę reprezentaciją. 

Reikia pabrėžti, jog Hitlerio rasė palyginti silpnai atliko mark- 
sizmo klasės pakaito funkciją: ji viso labo tik sugretino individus, 
net ir kasdieniame gyvenime nesaistomus solidarumo, kurį gali 
patirti tos pačios klasės nariai (t.y. darbininkai, kovojantys prieš 
savo išnaudotojus). Tačiau rasistinė koncepcija buvo veiksminga 
būtent savuoju antisemitizmu, kuris vienintelis galėjo kasdienio 
proto lygmenyje pagrįsti abstrakčią rasės reprezentaciją. Jis vie- 
nintelis galėjo „rasiniu pagrindu“ suvienyti visus Vokietijos gy- 
ventojus, kurie susiskaidytų, kaip sakyta, į keturis „rasinius 
elementus“, t.y. į keturias skirtingas „rases“. Šia prasme Rau- 
schingas išties galėjo teigti, kad žydai Hitleriui buvo būtini. 
Hitlerį persekiojo jų eliminavimo idėja ir galiausiai jis apsispren- 
dė žydus išnaikinti ne tik todėl, kad šie, jo įsitikinimu, buvo 
antgamtiškas veiksnys, iškreipiantis normalią istorijos tėkmę - 
beje, čia galima įžvelgti paprastą spekuliatyvią racionalizaciją — 
ir netgi ne todėl, kad jam reikėjo sustiprinti visus savo kovos 
frontus. 

Žvelgdami giliau, pastebime dviejų priešybių paralelizmą. 
Kaip jau kalbėjome, Hitlerio kova - tai kova, kur vienoje pusėje 
buvo žydai, o kitoje - jis pats, pats vienas. Jis buvo nusiteikęs 
sistemingai kurstyti savo valią prieš jų tariamą valią. Hitleriui 
Žydai — tai destrukcijos veikėjai, individualistai, įkūniję savyje 
visa, kuo jis bjaurėjosi nūdienos pasaulyje —- akcinį lupikišką 
kapitalą, demokratinį egalitarizmą, marksistinę ir bolševikinę 

revoliuciją. Tačiau matėme, kad patsai Hitleris buvo apsinuodijęs 
tais pačiais nuodais, prieš kuriuos tarėsi kovojąs. Visų kovos 
prieš visus individualizmas susilpnino jo dvasioje tai, kuo jis 
būtų norėjęs tikėti ir kuo turėjo tikėti vokiečiai - „tautos bend- 
rumą“. Tad visai tikėtina, kad veikiamas priešybių simetrijos, 
Hitleris projektavo į žydus jį patį draskiusį individualizmą. Žvel- 
giant giliau, pačiam Hitleriui žydų išnaikinimas - tai tarsi be- 
viltiškos pastangos atsikratyti savo paties esminio prieštara- 
vimo: šia prasme Hitleris bandė sunaikinti sykiu ir dalį savęs. 

Norėčiau pridurti vieną pastabą. Kitur esu užsiminęs, jog, 
esama paralelizmo tarp Hitlerio koncepcijos ir „galios“ obsesi- 
jos šiuolaikinėje politologijoje (HAE, I, p. 19). Jei nuodugniai 
paseksime iškrypimo logiką, pamatysime, kad Hitleris šioje plot- 
mėje viso labo tik iki galo išplėtojo mūsų laikais labai paplitusias 
reprezentacijas, ar tai būtų „visų kovos prieš visus“ idėja, kuri 
tėra neišprususio intelekto padiktuota banalybė, ar rafinuotesnis 
jos ekvivalentas — politikos redukcija į galios sąvoką. Tačiau 
priėmus šias prielaidas, nebesugebama - ne be Hitlerio pagal- 
bos - suprasti, kaip būtų galima sukliudyti tam, kas turi naiki- 
nimo priemonių ir mano atliekąs gerą darbą, o siaubinga pabaiga 
parodo, jog prielaidos buvo klaidingos. Visuotinis pasmerkimas 
leidžia manyti, jog verčių klausimu esama sutarimo, ir politinė 
galia turi būti pajungta vertėms: žmogaus gyvenimo esmė nėra 
visų kova prieš visus, tad politinė teorija negali būti galios teo- 
rija, ji turi būti teisėto autoriteto teorija. Maža to, šios analizės 
rėmuose turėjo paaiškėti, jog sąvokos „prievarta“ suvisuotini- 
mas moderniame pasaulyje, nepaisant fundamentinių skirčių 
(tarp viešumo ir privatumo, etc.) kyla iš totalitarinės dvasios ir 
gresia mums barbarybe (žr. HAE, I, p. 22-23). 


Baigdami pamėginkime nubrėžti visumos perspektyvą? Ji bus 
ne tik schematiška, bet ir spekuliatyvi; greta tvirčiau nustatytų 
ir patikimesnių išvadų, mums teks pasikliauti ir hipotetiniais 
teiginiais, neretai tenkinantis tik apytikriais terminais. Šiame 

tyrimo etape, ko gera, svarbu padaryti visas galimas išvadas, 
net jeigu jos būtų ir ne visai patikimos. 

Pasaulinėje ideologijos plotmėje nacizmas įsijungė į procesą, 
kurį gerokai pagyvino ir kuriam daugiau svorio suteikė vyra- 
vusios individualistinės ideologijos ir atskirų dominavusių kul- 
tūrų tarpusavio sąveika. Šiuo požiūriu jis dalyvavo Vokietijos ir 
pasaulio abipusėje sąveikoje, ir nors ši aplinkybė savaime aiški, 
jos nereikėtų pamiršti. 

Kalbant apie Vokietiją, galima pastebėti, kad politinė Vilhelmo 
konstitucija buvo ne sistemingo ideologijos taikymo, o tradicinės 
politinės sistemos modernizavimo, modifikavimo arba empirinio 
pritaikymo prie naujų sąlygų išdava (iš to dalinai radosi archa- 
jiškumo ir modernumo mišinys, apie kurį istorikai vienas už kitą 
garsiau kalba). Kai ši sistema pakriko ir buvo nušluota, Veimaro 
demokratinė parlamentinė Konstitucija tradicinės ideologijos 
gynėjams atrodė nelyg kitatikio palaiminimas - Thomo Manno 
atsivertimas, be abejo, buvo išskirtinis faktas. Taigi viskas vyko 
taip, tarsi Vokietija dėl susiklosčiusios padėties būtų buvusi 
priversta ginti nacionalinę kultūrą nuo iš svetur kylančio spau- 
dimo ir kurti politinės Konstitucijos modelį, kuris derintųsi su 
jos ideologija. Tačiau Pribramas mums parodė, jog už viso to 
aiškiai slypėjo „nacionalsocializmas“ („socializmą“ traktuojant 
visa apimančios organizacijos prasme). Taigi būta dvejopos de- 
terminacijos: priežastinės (veikė tam tikros sąlygos) ir ideolo- 
ginės (vėl sugrąžinamas holistinis aspektas), tačiau net ir abi 
sykiu jos praskleidžia tik vieną tikrovės kampą, nepaaiškinda- 
mos nacionalsocializmo tokio, koks jis faktiškai buvo. Pagaliau 
reikia pabrėžti, kad problema nebuvo išspręsta: nacizmas poli- 
tinės Konstitucijos nesukūrė, netgi kategoriškai sakoma, kad 
nebūta ir nacių valstybės. Tai anaiptol ne atsitiktinumas: rasiz- 
mas siūlė kitokį priėjimą prie problemos, ir Hitleris jau Mein 
Kampf įspėjo, kad valstybė - tai tik priemonė, tarnaujanti rasei?. 


38 E. von Salomonas po karo savo prisiminimuose rašė: „Vienintelis didžiojo naciona- 
linio sąjūdžio tikslas po 1918 m. kracho turėjo būti valstybės koncepcijos atnaujinimas, 

Turint omeny tai, kas aukščiau buvo kalbėta apie visuoti- 
nio pavaldumo liekanas vokiečių ideologijoje bei apie vokiečių 
valstybės pašaukimą viešpatauti už savų sienų, tampa savaime 
aišku: kol ideologijoje neįvyko gilių pokyčių, visų pastangų 
atkurti vokiečių tapatybę sėkmės sine gua non turėjo būti Vo- 
kietijos dominavimas užsienio santykiuose. 

Klausimas, kurio dabar sunku būtų išvengti, priklauso prie 
to tipo klausimų, kuriuos galima nebent abstrakčiai, spekuliaty- 
viai suformuluoti: ar tai, kad rasizmas čia suvaidino svarbų 
vaidmenį, yra atsitiktinis dalykas, ar, priešingai, politinė prob- 
lema buvo neišsprendžiama, ir rasizmas iškilo kaip neišven- 
giama būtinybė? Svarstant jį individualioje plotmėje, galima 
pastebėti — tai liečia, beje, ir patį Hitlerį — jog abstraktus arba 
teorinis rasizmas kilo dėl to, kad individualizmas išardė holistinę 
„bendruomenės“ reprezentaciją. Šis teiginys galėtų būti kur kas 
plačiau apibendrintas, turint omeny ne tik vokiečių vėlkisch gru- 
pes, bet apskritai visa, kas dažnai laikoma europietiškojo ra- 
sizmo ištakomis, pavyzdžiui, grafo de Boulainvilliers'o atvejį, 
aiškiai bylojantį, jog rasizmą gali subrandinti ir holistinė bei 
hierarchinė „luomų“, „socialinių sluoksnių“ (aristokratija, dva- 
sininkija, tretysis luomas) reprezentacijos krizė. 

Kolektyvinėje plotmėje matome, jog vokiečių kultūroje nacija 
tapo Volk, tad savaime kyla klausimas, ar susiklosčiusiomis są- 
lygomis perėjimas nuo Volk, tautos arba kultūros prie „rasės“ 
išties buvo neišvengiamas? Patikslinsime, jog kalbame ne apie 
tai, ar Hitlerio laikais vokiečių tauta (gal jos didžiuma, gal ma- 
žuma) tapo rasistine, o tik apie patį faktą, kad ji pakliuvo ra- 
sistinės klikos valdžion. Nepamirškime, jog iki 1918 m. Volk 
ideologija nebuvo rasistinė, bent jau ši tendencija nebuvo vyrau- 
janti. Matėme, kad ji tada atliepė tik palyginti ribotus socialinius 


ji turėjo būti revoliucinė savo metodais, bet konservatyvi savo prigimtimi“, o „mė- 
ginimas labiausiai akcentuoti ne valstybę, o tautą, ne autoritetą, o totalumą...“ laikytas 
„gėdinga tikrojo tikslo išdavyste“ (op. cit., p. 618). 

poreikius. Po 1918 m. istorija tam tikra prasme primetė jai atsako- 
mybę už naują, grynai politinį poreikį — „atnaujinti valstybės 
koncepciją“. Ar iš tikrųjų šis neabejotinai perdėtas poreikis at- 
vedė - galiausiai - Hitlerį į kanclerio postą, ir tai privertė Vokie- 
tiją pasukti į rasizmą? Kol kas tai šiek tiek retoriškas klausimas. 
Jo privalumas - gebėjimas priminti, kad nacionalinė sąmonė - 
ir Vokietijoje, ir kitur - turi savų problemų. 


II 
Lyginamasis principas — 
antropologijos pagrindas 


5 


Marcelis Maussas: vieno mokslo tapsmas- 


Claude'as Lėvi-Straussas parašė „Įvadą į Marcelio Mausso kū- 
rybą“, kuris yra reikšmingas ir, manau, labai reikalingas, norint 
suvokti, kaip tiksliai Mausso idėjos atitiko šiuolaikinės antro- 
pologijos problemas. Aš nesiremsiu tų sociologų kritika, kurių 
manymu, Mausso mąstysena Lėvi-Strausso tekste įgavo struk- 
tūralistinę pakraipą, nes esu įsitikinęs, kad šis autorius yra išti- 
kimas gilioms Mausso įžvalgoms. Pasak kitų, Lėvi-Straussas 
pavaizdavęs Maussą filosofiškesnį, nei jis buvo iš tikrųjų. Ma- 
nau, jog imdamasis šio tyrimo jau po Lėvi-Strausso ir atsižvelg- 
damas į tai, kad ryškiausias Mausso bruožas iš tikrųjų yra po- 
linkis į konkretumą, galiu sau leisti, neužsimodamas perdėm 
plačiai, apsiriboti kuklesniu uždaviniu - parodyti, kuo gi reiš- 
kiasi Mausso dėmesys konkretumui. Kad galėtumėte čia išgirsti 
ne vien grynai asmeninę mano nuomonę, tariausi čia su keletu 
bičiulių, buvusių Mausso mokinių. Tikiuosi, jie patenkins mano 
prašymą ir padės man įrodyti, jog Maussas buvo filosofas, teo- 
retikas, atsigręžęs į tai, kas konkretu, ir aiškinęs, kad sociologijos 
pažangą laiduoja tik glaudus sąlytis su stebimais faktais. Apie 


* Perspausdinta iš L'Arc, 48, Paris, 1972, p. 8-21. Tai paskaita iš Prancūzijos sociologijos 
istorijai skirto ciklo, ji buvo perskaityta 1952 m. Oksforde anglų kalba. 

šį fundamentalų aspektą ir norėčiau pakalbėti. Mėginsiu pa- 
rodyti, kaip Mausso idėjų veikiama prancūzų sociologija arba 
veikiau sociologija Prancūzijoje pasiekė savo eksperimentinę sta- 
diją. Ši formuluotė gali pasirodyti pritempta, aš stengsiuosi ją 
pateisinti. 

Norint įsitikinti, kad polinkis į konkretumą Maussui iš tikrųjų 
būdingas, pakanka palyginti jį su Durkheimu. Nors Durkheimas 
tvirtai rėmėsi faktais, vis dėlto jį galima vertinti kaip paskutinį 
abstrakčių mąstytojų palikuonį. Be abejo, jis nustatė faktų tyrimo 
taisykles, skatino imtis tokių tyrimų ir pats rodė pavyzdį; bet ne 
mažiau teisinga ir tai, kad būtent Mausso dėka konkretus su- 
vokimas ėmė daryti įtaką teoriniams rėmams. Sakyčiau, Durk- 
heimas dar buvo filosofas. Tačiau pats Maussas Durkheimą laikė 
pirmiausia sociologijos pradininku, o teisę vadintis filosofu jis 
paliko Lėvy-Bruhliui; kita vertus, apie Hertzo darbo metodą jis 
taip rašė: „Projektas keitėsi kartu su faktais, jie čia pateikiami ne 
tam, kad iliustruotų, mat Hertzas buvo mokslininkas, o ne vien 
filosofas“ (Revue de I histoire des religions, t. 86, 1922, p. 58). 

Šis skirtumas - sakytume, netgi prieštaravimas - tarp Maussui 
būdingo gilaus poreikio remtis konkrečiais duomenims ir Durk- 
heimo polinkio į abstrakciją - aiškiai krito į akis Mausso moki- 
niams, sukeldamas šių nuostabą, kad jis taip ir liko neužfiksuotas 
kaip akivaizdus jų teorinės pozicijos nesutapimas. Taip atsitiko 
todėl, kad Maussui buvo būdingas kolektyvinio darbo solida- 
rumo jausmas bei atsidavimas Durkheimo atminimui; būdamas 
Durkheimo mokinys ir įpėdinis, jis liko jam ištikimas ir stengėsi 
veikiau išsaugoti jų bendrų įžvalgų gyvybingumą, nei pabrėžti 
smulkius nesutarimus. Durkheimas sukūrė teorinius rėmus, ir 
Maussas kiekviena proga pabrėždavo jų reikšmę tyrimo tikslų 
formulavimui. Turėdamas aiškius teorinius rėmus, Maussas 
svarbiausiu savo rūpesčiu, ypač atskirose paskaitose, laikė duo- 
menų analizę. Tačiau iš tikrųjų visiškai aišku, kad iš duomenų 
jis tikėjosi ne ko kito, o poveikio teorijai. Jeigu jis dėl ko nors ir 
apgailestaudavo, tai tik dėl aplinkybių, neleidžiančių mokslams 

skleistis taip sparčiai, kaip apie tai svajojo grupės Annėe socio- 
logigue nariai, tik dėl to, kad nelengva užkamšyti spragas ir 
teorinio skeleto kaulus apauginti kūnu. Jis buvo taip tvirtai įsi- 
tikinęs, kad atskleisti faktai turi pakeisti ankstesnes teorijas, jog, 
recenzuodamas trečiąjį Rameau d'or leidimą negalėjo susilaikyti 
neišsakęs savo nusivylimo: nors susikaupė begalė faktų, tačiau 
jie nepakeitė idėjų, statinaitės apimtis neregėtai išsiplėtė, bet 
vynas liko toks pats. 

Tad ką reiškia kritika, paremta teiginiu, esą Maussas nesu- 
kūręs sistemos? Jis iš tikrųjų sistemos nesukūrė, nes neturėjo 
tokio tikslo, tad klaidinga jį vertinti taip, tarsi jis būtų norėjęs ją 
sukurti. 


Maussas buvo žavi asmenybė. Neįmanoma kalbėti apie moks- 
lininką, neparodant jo, tegu ir prabėgom, kaip žmogaus. Jo popu- 
liarumo paslaptis veikiausiai buvo ta, kad kitaip nei daugumai 
profesorių, mokslas jam nebuvo atskira veiklos sritis: gyvenimas 
jam buvo tapęs pažinimu, o pažinimas - gyvenimu, užtat jis 
galėjo - bent jau kai kam - daryti tokią pat didelę įtaką, kokią 
daro religijos mokytojas ar filosofas. Iš to kilo ne vienas para- 
doksas. 

Antai jo įvadinis kursas buvo skirtas paprasčiausiai tam, kad 
studentai išmoktų viską kruopščiai stebėti ir pastebėtus daly- 
kus užrašinėti. To paties siekiama ir Etnografijos vadovėlyje, kurį 
jis parengė pagal klausytojų užrašus; gali pasirodyti, kad šis 
paskaitų kursas - tai faktų katalogas, apaugintas instrukcijomis, 
kurios dažnai yra tokio bendro pobūdžio, jog primena tauto- 
logijas ar stačiai banalybes. Pagaliau jis mums sakydavo, jog 
verta stebėti ir tą, ir aną, jog daugybė Žmogaus idėjų ir elgsenos 
būdų apdovanoti reikšme, kuri taip ir laukia, kad kas ją užre- 
gistruotų, jog reikia tik gerai įsižiūrėti, ir mes tikrai aptiksime 
tai, ko ieškome, ir tuo pat metu sužinosime, kad visur esama vis- 
ko. Visa tai sykiu ir labai paprasta, ir sudėtinga. Ar tai ir viskas? 
Anaiptol: vienas studentas, ėmęsis etnologijos kaip papildomo 

dalyko, kartą man išsitarė, esą važiuodamas atviru autobusu, 
jis pastebėjęs, kad po Mausso paskaitų jis visiškai kitaip suvokia 
savo santykį su kaimynais. Ko gera, sakysite, kad tai neturi nieko 
bendra su mokslu. Galimas dalykas. Vienaip ar kitaip, Mausso 
dėka mūsų akyse įgavo prasmę viskas, net pats nereikšmin- 
giausias gestas. Jis buvo tikras, jog anglą gatvėje galima atpažinti 
iš eisenos (žr. jo Technigues de corps). Klasikinė kultūra, kurios 
apsuptyje mes buvome išauklėti, Mausso dėka sužėrėjo įvai- 
riausiomis žmogiškumo spalvomis, jos tapo tikroviškesnės, ap- 
ėmė visas tautas, visas klases, visus veiklos aspektus. 

Jei po paskaitos jums pavyks su juo netikėtai susidurti, tai po 
poros valandų jis paliks jus kitame Paryžiaus gale. Eidamas jis 
visą laiką kalbės, ir jūs jausitės taip, tarsi ekspertas jums būtų 
atvėręs tolimų rasių paslaptis, praskleidęs žmonijos archyvus 
užklojusios uždangos kampelį, nors iš tikrųjų tai - tik paprastas 
pokalbis, o jis leidosi į kelionę aplink pasaulį, nepakildamas iš 
savo fotelio, susitapatindamas su žmonėmis, su kuriais susitiko, 
skaitydamas knygas. Užtat jis mėgdavo sakyti: „Aš valgau... Aš 
prakeikiu, aš jaučiu...“, o tai reiškia: anos salos gyventojai mela- 
neziečiai valgo, maorių vadas prakeikia, pueblų indėnas jaučia. 
Nors Maussas, kaip mes buvome įpratę sakyti, žinojo viską, tai 
neskatino jo leistis į sudėtingus aiškinimus. Veikiau priešingai, 
daugiau keblumų kildavo ir dabar tebekyla dėl to, kad jo žinios 
buvo tokios tikroviškos, tokios asmeniškos ir betarpiškos, kad 
įgaudavo apgaulingą kasdienio proto išminčių formą. Štai vienas 
pavyzdys. Kartą aš nuėjau pas jį, norėdamas išgirsti jo nuomonę 
dėl „kuvados“. Buvo dar rytas. Baigęs savo balkone mankštintis 
ir sėdęs pusryčių, jis užvedė kalbą apie belgus ir jų sumuštinį su 
sviestu bei visokius kitokius dalykus. Staiga paklausė: „Ar ži- 
note, iš ko anglai atpažino, kad kalinė Jeanne d Arc, vilkėjusi, 
kaip jai ir priklausė, grynai kareiviškai, buvo moteris? Jai sėdint, 
kažkas ant kelių mestelėjo riešutų, ir ji, nenorėdama, kad šie 
pabirtų, užuot suglaudusi kelius, juos praskėtė, tarsi norėdama 
ištempti suknelę, kurią jai derėjo vilkėti“. (Vėliau aš aptikau, kad 

šią istoriją buvo aprašęs Markas Twainas.) Pagaliau man pavyko 
keletą žodžių išgauti ir apie mano vizito objektą, t.y. apie kuvadą, 
matriarchatą, patriarchatą ir t.t. „Nėra nieko paprastesnio, juk 
gimimas nėra toks jau mažas nuotykis, tad išties visai natūralu, 
kad abu tėvai stengiasi“. Išėjau ne itin patenkintas tokiu mįslingu 
atsakymu, tad įnikau į storą knygą. Pamaniau sau, kaip ir kiti 
tokiu atveju manytų: jis nuostabus, bet vis dėlto argi tai nėra 
supaprastinimas? Ir ką jis norėjo pasakyti? Po keleto dienų su- 
pratau, daugiau ar mažiau suvokiau, kuo skiriasi tam tikros 
rūšies pedantizmas ir Mausso žinios. Todėl aš ir laikausi nuo- 
monės, kad dangus Maussui suteikė ypatingą malonę būti ste- 
bėtoju, nepakylant iš fotelio. 

Aktyvi Mausso veikla, kuri tęsėsi nuo 1895 m., kai jis, bū- 
damas 23 m., apgynė filosofijos disertaciją, iki 1940 m., kai, su- 
laukęs 68 m., pasitraukė, gali būti suskirstyta į tris laikotarpius. 
Pirmuoju tarpsniu, iki 1914 m.,jis reiškėsi kaip religijų, ypač indų 
bei pirmykščių tikėjimų, specialistas, itin svariai dalyvavęs Annėe 
sociologigue sąjūdyje, kuriam vadovavo jo dėdė Durkheimas. Tai 
buvo entuziastingos komandos triūso, palikusio gausybę puikių 
publikacijų, periodas. Iki 1900 m. Maussas studijavo sanskrito 
bei lyginamąją filologiją, religijų istoriją ir antropologiją; Pa- 
ryžiuje jo mokytojai buvo Meillet, Foucher, Sylvai Levi, kuris, 
rodos, savo mokinį laikė genijumi ir aiškiai apgailestavo dėl 
nepaprastos įtakos, kurią šiam darė dėdė; Olandijoje jo mo- 
kytojas buvo Caland'as; Oksforde - Tyloras ir Winternitzas. 

1901 m. Maussas buvo pakviestas į Institutą vadovauti „neci- 
vilizuotų tautų religijų istorijos“ katedrai. Sykiu nuo pat pirmųjų 
metų jis buvo atsakingas už Annėe sociologigue antrąjį, t.y. so- 
ciologijos ir religijos, skyrių, kuriame, talkininkaujant Hubertui, 
kiekvienais metais skelbdavo labai nuodugnias ir turiningas visų 
svarbesnių publikacijų recenzijas. Tos recenzijos sudaro reikš- 
mingą Mausso kūrybos dalį; aš neseniai jas iš naujo perskaičiau 
ir labai abejoju, ar kur nors būtų galima aptikti ką nors panašaus: 
kiekvienas veikalas be galo kruopščiai reziumuojamas, ir tik po 

to giriamas ar kritikuojamas, siūlant kai ką patikslinti ar pa- 
pildyti, ir visa tai daroma tik pažinimo labui. Sociologinės teo- 
rijos be jokios išimties traktuojamos tik kaip instrumentai, sten- 
giantis ypač pabrėžti, kad tyrinėjimas negali be jų apsieti. Šiuose 
puslapiuose yra reziumuojama visa šios specialios tyrimo srities 
istorija, visi to laikotarpio rezultatai ir problemos. 

Kai dėl Mausso publikacijų, tai reikia pasakyti, kad jis nėra 
parašęs jokios knygos, paskelbė tik straipsnių, kai kurie jų gana 
didelės apimties, dažniausiai jie pavadinti „esė“ ar net „eski- 
zais“. Be to, beveik visi jie parašyti, bendradarbiaujant su kitais 
mokslininkais, pirmiausia - su religijų istoriku, archeologu ir 
technologu Henri Hubert'u, taip pat su Durkheimu, Fauconnet, 
Beuchat. Būta visokių aiškinimų —- vieni manė, kad šie moks- 
lininkai įgyvendinę kolektyvinio darbo idealą, kitų požiūriu, 
Maussas nesugebėjęs pats jų parengti spaudai, ir iš tikrųjų jo 
publikacijų apimtys gerokai suplonėjo, kai jo bičiulius ir bend- 
radarbius pakirto mirtis. 

1914 m. karas sociologų grupei buvo itin negailestingas, ji ne- 
teko Žmonių, su kuriais buvo siejamos gražiausios viltys, pir- 
miausia Hertzo, parašiusio veikalą Prėėminence de la main droite 
bei atskleidusio iškilmingų laidotuvių dvilypumo paprotį. 
1917 m. mirus Durkheimui, prasidėjo antrasis mokslinės Mausso 
veiklos etapas, kurį ženklino, viena vertus, gedulas bei pasi- 
šventimas, rūpinantis paskelbti dingusius kūrinius (Hertzo Mė- 
langes bei Durkheimo Ėducation morale ir Socialisme), kita vertus, 
padidėjo atsakomybės našta. Perimdamas Durkheimo įsiparei- 
gojimus Annėe grupei, Maussas buvo priverstas pasišvęsti ne 
vien religijai, bet apskritai sociologijai. Veiklos laukas prasiplėtė, 
kai 1925 m. buvo įsteigtas Etnologijos institutas, kuriame Maus- 
sas metai iš metų skaitė savo „Nurodymus“. Šiems įvadiniams 
paskaitų kursams jis teikė ypatingą reikšmę, matyt, suvokdamas, 
jog kuria metodą, praversiantį ateityje. Sakoma, jog nors Maus- 
sas savo studentus pirmiausia rengė duomenų monografinio 
apdorojimo darbui, jis niekada neignoravo nei kultūrų difuzijos 

ir perimamumo problemų, nei materialinės civilizacijos. Pavyz- 
džiui, profesoriaus Leroi-Gourhano veikalai, kurie, galima sa- 
kyti, padėjo pagrindus etnografinei technologijai kaip atskirai 
disciplinai, iš esmės yra ne kas kita, kaip sisteminės technikų 
klasifikacijos, kurią Maussas pateikė savo paskaitose, išplėto- 
jimas. Tačiau apie Mausso įtaką ir sekėjus aš čia nekalbėsiu, 
kadangi galiu jums pasiūlyti apie tai pasiskaityti Lėvi-Strausso 
skyrių XX amžiaus sociologijoje. 

Šiuo laikotarpiu Maussas parašė, nekalbant apie daugybę 
trumpų straipsnių, vienintelę plačios apimties studiją Essai sur 
Ie don (1925), kuri, ko gera, yra jo šedevras. Norėčiau pabrėžti, 
jog tai, kad Maussas išplėtė ir taip jau platų savo veiklos barą, 
pasinerdamas į apskritai beribį sociologijos ir etnologijos lauką, 
nebuvo jo paties pasirinkimas. Jis šito ėmėsi, jausdamasis įsipa- 
reigojęs Durkheimui ir vardan jo atminimo bei norėdamas toliau 
plėtoti kartu pradėtus tyrinėjimus. 

Trečiasis laikotarpis, ko gera, prasidėjo apie 1930 m. Mirė 
pagrindinis jo bendradarbis Hubert'as, ir Maussas paskelbė du 
jo veikalo apie keltus tomus. Išrinktas į Prancūzijos Kolegiją, jis 
dešimt metų po keletą savaitinių valandų dėstys trijuose skir- 
tinguose institutuose. Susidaro įspūdis, jog šiuo laikotarpiu liki- 
mas lėmė jam vienam ar vos ne vienam atstoti visą mokslininkų 
komandą, su kuria jis pradėjo darbą. Šios užduoties jis ėmėsi 
lengva ranka ir atliko enciklopedinio mokslininko - istoriko, 
psichologo, filosofo, geografo - vaidmenį taip, tarsi materialinis 
pažinimo pagrindas per penkiasdešimt metų nebūtų ženkliai 
prasiplėtęs. Turint omeny jo nepaprastą pagarbą faktams, ne- 
sunku suprasti, kodėl šiuo laikotarpiu jis palyginti mažai pub- 
likavosi. Bet argi iš tikrųjų mažai? Nejaugi idėjų, kurias jis pasėjo 
Technigues du corps arba Notion de personne puslapiuose, nepakak- 
tų bet kurio kito mokslininko reputacijai įsitvirtinti? Jis turėjo per 
daug idėjų, kad imtųsi kurią nors vieną jų iki galo išgvildenti. 

Tuomet prasidėjo Antrasis pasaulinis karas, dar Žiauriau 
atkartojęs Pirmojo karo išmėginimus. Šį kartą Mausso protas 

ordalinių kankinimų neatlaikė. Atmintis vis labiau silpo, mintis, 
nepakėlusi, ko gera, ne tik intelektinio pervargimo, bet ir emo- 
cinės įtampos, pašlijo, ir 1950 m. vasario 10 d. jis mirė. 


Dabar chronologiškai apžvelkime Marcelio Mausso darbus, 
nes tai leis mums išryškinti jo mąstysenos konkretumo aspektą. 
Svarbu yra išsiaiškinti, kokį vaidmenį jo tyrimuose suvaidino, 
viena vertus, antropologijos idėjos ir, kita vertus, duomenys, 
kuriuos jis analizavo. 1896 m. leidinyje Revue de Ihistoire des 
religions Maussas paskelbė stambią studiją apie Steinmetzo vei- 
kalą, aiškinusį baudžiamosios sankcijos ištakas; straipsnis pa- 
vadintas „Religija ir baudžiamosios teisės ištakos“ (žr. CEuvres, 
t. II, p. 651 tH.). Steinmetzas stengėsi įrodyti, kad bausmė kilo iš 
asmeninio keršto. Visiškai pritardamas jo tyrimo metodui, Maus- 
sas iškėlė iš esmės priešingą mintį, tad jam teko glaustai nu- 
šviesti, kaip jis pats tą klausimą supranta. Autorius, sako Maus- 
sas, „nepateikia apibrėžimų, jis klasifikuoja sąvokas, remdamasis 
jų kasdiene vartosena“. Juk žodis sankcija tik neseniai įgavo 
racionalią, taikomąją reikšmę, kuri mums tapo įprasta. Tai labai 
speciali sąvoka, o kad ji įgautų realumo, sociologija reikalauja 
kažko bendresnio. Mausso požiūriu, tarp primityvių visuome- 
nių ir mūsų visuomenės esama daugiau bendrumo, tad būtinas 
toks sąvokos apibrėžimas, kuris būtų bendras abiem jų tipams. 
Pasak jo, S.R. Steinmetzas, vengdamas savo objektą sociologiš- 
kai apibrėžti, prarado bendrąjį dėmenį, kuris glūdi bet kurios 
baudžiamosios teisės pagrinduose. Sankcija - tai kiekviena baus- 
mė, kurios susilaukia žmogus, pažeidęs teisę ir paprotį. Archa- 
jiškose visuomenėse tasai pažeidimas dažnai išprovokuoja re- 
liginę reakciją, ir būtent iš čia išsirutuliojo baudžiamoji teisė: 
pirmykščio asmeninio keršto liekanų esama ne tik mūsų mo- 
derniojoje teisėje, savotiškų baudžiamosios sistemos užuomazgų 
rasime ir pirminiuose juridinės reakcijos tipuose. 

Mums šiuo atveju ypač svarbus reikalavimas, kad sociologi- 
nis apibrėžimas turi išreikšti tai, kas yra bendra tarp mūsų ir 

pirmykščių visuomenių. Maussas rašo: „<...> Jeigu apsiribo- 
jama, kaip tai būdinga M. Steinmetzui, necivilizuotų tautų tyri- 
mais, iš akiračio iškrinta funkcija ir net bausmės funkciona- 
vimas“. Iš to, man rodos, neabejotinai plaukia mintis, kad tik 
žvelgdami per savo pačių kultūrą mes galime suprasti kitą kul- 
tūrą ir atvirkščiai. | 

Tačiau tokio bendro apibrėžimo galimybė remiasi žmonijos 
vieningumo postulatu, tad gali kilti klausimas, iš kur, savo ruož- 
tu, randasi tasai postulatas. Steinmetzas rašė, esą etnologas turįs 
remtis dviem principais: evoliucijos ir visuomenės sąmonės (Vol- 
kergedanke). Maussas mano, kad pakanka antrojo, kadangi evo- 
liucijos principo reikšmė yra grynai negatyvi, jis reiškia tik tai, 
kad yra atmetamas bet koks rasių prigimties skirtingumas, lygiai 
kaip ir jų aiškinimas, remiantis difuzijos prielaida: 

Neigti rasių neišnykstamumą reiškia pripažinti žmonių giminės vienin- 
gumą. Atmesti istorinį [difuzijos] metodą reiškia šiuo atveju apsiriboti ant- 
ropologiniu metodu (CEuvres, t. II, p. 653). 

Žmonių giminės vieningumo idėja iškeliama be išimties vi- 
suose prancūzų sociologijai skirto ciklo pranešimuose. Pirmame 
leidinio Annėe tome Maussas nedvejodamas pripažįsta istorinį 
pirmosios anglų antropologinės mokyklos vaidmenį: 


Vieną dieną paaiškėjo, kad faktai, kuriuos tyrinėjo klasikinė istorija, 
lyginamoji filologija arba folkloristika, iš tikrųjų gali būti visiškai naujai, nei 
įprasta, gretinami su pirmykščių religijų faktais. Tuomet atsiskleidė funda- 
mentinis trijų grupių faktų - t.y. pirmykščių religijų, senovės civilizuotų 
tautų religijų ir tikėjimų bei apeigų liekanų vietiniuose Europos ir Azijos 
papročiuose bei tradicijose - tapatumas ((CEuvres, t. I, p. 110). 

Tačiau patys antropologai rėmėsi evoliucionistinėmis prie- 
laidomis. Šiandien mes galime atmesti evoliucionizmą, tačiau 
neturėtume pamiršti, kad būtent jis sujungė „mus“ ir „kitus“, 
civilizuotuosius ir barbarus, į vieną giminę. Evoliucijos idėja 
pasitarnavo kaip laikini pastoliai, sujungę tarpusavyje atskiras 
sistemas anksčiau, nei jos galėjo būti įtrauktos į tą pačią visumą. 

Dabar mums toji visuma atrodo ganėtinai beformė, ir mes reika- 
laujame, kad būtų tiriami skirtumai, kaip tai be paliovos darė 
Maussas. Tačiau jis nebūtų galėjęs tirti skirčių anksčiau, nei buvo 
nustatytas fundamentalus vieningumas. 


Įžanginėje religijų istorijos kurso paskaitoje 1901 m. Maussas 
nurodė savo metodo principus. Pirma, griežtai tariant, nesti 
necivilizuotos tautos, esti tik įvairių civilizacijų tautos. Australų 
arandų visuomenė nėra nei paprasta, nei pirmykštė, jos istorija 
tokia pat ilga, kaip ir mūsų. Tačiau kaip esti gyvūnų rūšių, ku- 
rios, būdamos tokios pat senos, kaip ir žinduoliai, yra papras- 
tesnės ir artimesnės rūšims, gyvenusioms pirmaisiais geolo- 
giniais amžiais, taip ir arandų visuomenė palyginti su mūsų 
visuomene yra artimesnė ankstyvosioms visuomenės formoms. 
Antai nors arandų totemizmas yra gerokai sunykęs, gimimas 
jiems yra ne vien fiziologinis, bet ir maginis religinis įvykis: 
arandas priklauso toteminės dvasios, kuri nebenori būti savo 
motinos įsčiose, grupei; šitaip atsiskleidžia idėjos, kurias ne- 
dvejodami galime laikyti pirmykštėmis: 

Vienas principinių ir ganėtinai keblių mūsų uždavinių bus nuolatos aiš- 
kintis, kiek mūsų tyrinėjami faktai leidžia mums pakilti iki neabejotinai 
pirmykščių reiškinių formų ((Eeuvres, t. I, p. 490491). 


Matome, kad beevoliucionistinių idėjų neapsieinama. Tačiau 
ne vien dėl šios priežasties būtina itin kruopščiai analizuoti 
duomenis. Mat nors turime gausybę iš dalies autentiškų etno- 
grafinių faktų, nors modernių technikų bei šiuolaikiško lavinimo 
dėka mes daugiau informacijos turime apie hopių apeigas nei apie 
levitų aukas, nekalbant apie graikų aukojimo ritualus, tačiau ne 
visi dokumentai yra vienodai reikšmingi, tad imdamiesi kruopš- 
čios dokumentų analizės, „mes turėsime kartu lavinti savo kriti- 
nius gebėjimus“, „mes stengsimės nuodugniai ištirti <...> visus 
kritinius aspektus, turinčius lemiamos reikšmės tam, kad galė- 
tume vėl atrasti tikrąjį kalbamą faktą“ (CEuvres, t. III, p. 365371). 

Stebint socialinius reiškinius, neišvengiami bendri keblumai. 
Bene svarbiausia yra tai, kad visą informaciją čia teikia vietiniai 
gyventojai, o juk nėra nieko sunkiau, net ir mums, nei pasakyti, 
ką iš tikrųjų reiškia mūsų institucijos. Pasak misionieriaus 
Corėe, „papročiai, kaip ir kalba, yra nuosavybė, kurios sa- 
vininkas yra nesąmoningas“. Štai kodėl etnologas, turėdamas 
puikią vietinę informaciją, turi pasikasti po ja, kad prisiraustų 
iki „giliai glūdinčių, beveik neįsisąmonintų faktų, nes jie eg- 
zistuoja tik kolektyvinėje tradicijoje. Tai ir yra tie realūs faktai, 
tie dalykai, kuriuos mes stengsimės atskleisti, pasitelkę doku- 
mentus“. 

„Jeigu pripažįstame, kad religinius faktus reikia stebėti visų 
pirma kaip socialinius reiškinius, tuo labiau turime pripažinti, 
kad ir pateikti juos reikia būtent kaip socialinius reiškinius... 
Šitaip mes sudarysime koherentiškas faktų sistemas, kuriose tie 
faktai įgaus hipotetišką, taigi tik numanomą, tačiau vienaip ar 
kitaip racionalią ir objektyvią išraišką.“ Intelektualistiniu ar psi- 
chologiniu metodu nepasikliaujama, „pavyzdžiui, faktas, su 
kuriuo yra tiesiogiai susijusios gedulo apeigos, - tai šeimyninė 
sankloda; tos apeigos priklauso būtent nuo šios sanklodos, o ne 
nuo neaiškių ir neapibrėžtų jausmų“. Reikia „tvirtai įsikurti 
religinių ir socialinių faktų aplinkoje ir ieškoti tik tiesioginių 
determinuojančių priežasčių, atsisakant bendrų teorijų, kurios 
aiškina tik faktų galimybę“. 

O štai ko Maussas mokė 1901 m. Metodas yra uždaras, o teo- 
rija neišsitenka savyje. Ypač iškeliama intelektinė analizė, kuri 
būtina tam, kad duomenys taptų tvirtai nustatytais faktais. 
Maussas tai darė kone ištisus keturiasdešimt metų savo semi- 
nare; trečiojo dešimtmečio pabaigoje aš pats buvau B. Malinows- 
kio tekstų tyrimo liudininkas. Puikiai išmanydamas Melanezijos 
ir Polinezijos kultūras, jis galėjo susidaryti visiškai kitą požiūrį į 
Trobriano salų gyventojus, nei apie juos manė jų gyvenimo būdą 
stebėjęs Malinowskis. Tokia mokslinė sėkmė, kai lyginimo būdu 
pavyko susidaryti gilesnį (tai, beje, pripažino pats Malinowskis) 

požiūrį, buvo įmanoma tik todėl, kad Malinowskis parengė la- 
bai plačią duomenų publikaciją, tačiau mūsų dienomis toks po- 
elgis retas. 

Aiškinimo klausimu Maussas laikėsi tos pačios nuostatos. 
Vienoje apžvalgoje jis rašė, kad „tiksli filologija ar kruopšti socio- 
logija ne aiškina, o supranta“, tą patį jis pakartojo ir savo pas- 
kutinėse paskaitose apie Nuodėmę ir Išpirkimą: „sociologinis 
aiškinimas yra baigtas, nustačius, ką žmonės tiki ir ką galvoja 
bei kas yra tie žmonės, kurie tai tiki ir tai galvoja“. Ši rekomen- 
dacija, ko gera, dar neatgyveno. 


Essai sur le sacrifice (Esė apie auką) buvo paskelbta 1898 m., 
t.y. dviem metais anksčiau nei pasirodė antrasis Rameau d'or 
leidimas. Nėra jokios abejonės, jog šiuos du veikalus skiriančią 
prarają — mat vienas jų atrodo labai nūdieniškas, o kitas pase- 
nęs - lėmė tai, kad pirmajame jų taikytas sociologijos metodas. 
Esė - tai pirmas Huberto ir Mausso žingsnis į sisteminį religijos 
tyrinėjimą, o savąjį metodą jie išdėstė 1908 m. pasirodžiusių 
Mėlanges pratarmėje. Taikant šį metodą, būtina pradėti nuo 
tipiško, esminio fakto, užtat jie analizei pasirinko auką. Šioje 
dirvoje buvo išbandytos ir išplėtotos Robertsono Smitho sacrum 
ir profanum idėjos. Jeigu leistų laikas, aš mažų mažiausiai mielai 
pagirčiau indiškąją šios esė dalį. Viskas čia stebina - ir darbo 
kokybė, ir savotiška situacija, susiklosčiusi indologijoje, o la- 
biausiai tai, kad autoriai beveik nieko kita ir nedarė, tik su- 
tvarkė duomenis; mat indiškosios mąstysenos vaisiai jau buvo 
po ranka, reikėjo tik juos nuraškyti. Tačiau filologams jie nekėlė 
pasitikėjimo, tad derliui nuimti prireikė sanskrito tekstus skai- 
tančio sociologo. 

1901 m. Grande Encyclopėdie paskelbtas straipsnis „Sociolo- 
gija“, kuris buvo parašytas bendradarbiaujant su Fauconnet. 
Nors pareiga čia aptarinėjama kaip esminė socialinių faktų sa- 
vybė, įdomu tai, kad šio požiūrio iki galo nesilaikyta, kur kas 
daugiau dėmesio skiriant „institucijoms“, kurios čia gana pla- 

čiai apibrėžiamos. Kiek vėliau, apie 1908 m., Maussas dar aki- 
vaizdžiau nutolo nuo Durkheimo apibrėžimo, ypač liesdamas 
religijos temą: „pareigos mes nelaikome faktų savybe“. 

1903 m. parašytas (bendradarbiaujant su Durkheimu) straips- 
nis „Apie kai kurias primityvias klasifikavimo formas“ su paant- 
rašte „Mėginimas pagilinti kolektyvinių reprezentacijų tyrinė- 
jimą“ atveria kelią, kuriuo tvirtai pasuks Maussas, skirdamas 
tam neabejotinai daugiausia dėmesio. Hubertui vėliau teks gvil- 
denti laiką, Maussui - asmenybę, Czarnowskiui - erdvę. Nors 
šis tekstas neabejotinai reikšmingas, vis dėlto stebina tai, kad 
jame juntamas palyginti menkas dėmesys sacrum idėjai. Galimas 
dalykas, kad tokį santykį lėmė tik Frazerio Origines du totemisme, 
bet šitoks „pagilinimas“ išties nelauktas. Maža to, aš pastebiu, 
kad pirmykščių idėjų atžvilgiu čia esama niekinančios laiky- 
senos niuansų, tai iš tikrųjų labai svetima objektyviam ir pa- 
lankumo kupinam Mausso požiūriui, užtat kyla mintis šį tekstą 
priskirti Durkheimui. 

1904 m. pasirodė Aukos temą toliau plėtojantis Esguisse d' une 
thėorie gėnėrale de la magie, apimantys kritinę magijos pagrindų 
analizę „Maginių galių kilmė“. Pažymėtina, kad tyrimo objektas 
čia, kitaip nei Aukoje, nėra konkretus, o palyginti abstraktus ir 
geografiškai neapibrėžtas. Nors įžangoje mėginama pasiteisinti, 
vis dėlto, galimas dalykas, kaip tik dėl minėtos priežasties šis 
veikalas nėra iš labiausiai pavykusių. Čia keliamas mana klau- 
simas, bet apie tai aš siūlau pasiskaityti Lėvi-Strausso Įvadą. 

1906 m. išleista Essai sur les migrations des sociėtės eskimo, pa- 
rašyta, bendradarbiaujant su Beuchat. Tyrimui ir šį kartą buvo 
pasirinktas tipiškas atvejis, leidęs pažvelgti į visuomenės morfo- 
logijos ir fiziologijos sąsajas. Aš čia neaptarinėsiu 1909 m. at- 
spausdinto individualaus teksto apie maldą pirminio varianto 
bei smulkesnių darbų, kurių ypač pagausės antruoju, jau po- 
kariniu, laikotarpiu. 

1925 m. Maussas paskelbė Essai sur le don, forme et raison de 
Vėchange dans les sociėtės archaigues. Tyrimo objektas čia dar gana 

konkretus, didžia dalimi geografiškai apribotas (Šiaurės vakarų 
pajūrio indėnai, Melanezija). Maussui pavyko rasti tai, kojis ieš- 
kojo - tipišką „privilegijuotą“ faktą, kurį jis čia vadina „totaliu 
socialiniu faktu“. Tai buvo viena iš jo mėgstamų temų, kadangi 
tyrinėjimo tikslas čia buvo paaiškinti ne šukes ar trupinius, o 
sistemą, visumą, struktūriškai koherentų - dėl to jis galėjo būti 
tikras —- objektą. Kaip jį surasti? Tam tikru požiūriu visuomenė 
ir yra vienintelė „visuma“, tačiau ji tokia sudėtinga, kad net ir 
labai skrupulingai ją rekonstruojant, rezultatai lieka abejotini. 
Laimei, kai kuriais atvejais koherentūs esti net ir nedidelės apim- 
ties kompleksai, kurių „visumą“ nesunkiai galima vienu žvilgs- 
niu aprėpti, ir vienas tokių yra „dovana“. Potlečas - tai nelyg 
ištisos visuomenės kondensatas. Tai išties tipiškas faktas, kurio 
mokslinio tyrimo rezultatą galima laikyti dėsniu arba, pamė- 
ginsiu tiksliau nusakyti - tai faktas, kuris priverčia stebėtoją — 
jeigu tasai stebėtojas yra Maussas - transcenduoti kategorijas, 
kurių dėka jis prie to fakto priartėja. Čia kalbama apie kasdienio 
proto arba ekonomines idėjas - apie dovaną ir mainus. Jos yra 
gretinamos su duomenų sankaupa, o to gretinimo išdava yra 
potlečo, t.y. „visuotinio agonistinio pobūdžio mokesčio“ kate- 
gorija. Tai tyrimo proceso, kuris aprašytas paties Mausso dar- 
buose ir prie kurio mes dar grįšime, pavyzdys. 

Kai dėl Mausso „visumos“ idėjos - beje, ganėtinai gundančios, 
mįslingos, galbūt pernelyg konkrečios - tai į klausimą, kas api- 
būdina „visumą“, jis niekada nėra atsakęs kategoriškai. Užtat 
jis labai dažnai pabrėžia skirčių, pertvarų svarbą; pasak jo, są- 
lyčio tabu, taisyklės, atskiriančios vieno tipo objektą nuo kito, 
yra ne mažiau reikšmingos nei identifikacijos ar užkratai, ku- 
riuos Lėvy-Bruhlis vadino bendrininkavimu (participation). Ga- 
lima sakyti, kad Maussas pakankamai arti — kiek tai išvis įma- 
noma - priėjo prie „visumos“ kaip struktūros apibrėžties, mano 
terminais tariant - prie „bendrininkavimų“ jungties, esant vienai 
ar daugiau opozicijų, tačiau ir šiuo klausimu aš siūlau pasiskai- 
tyti struktūrinius Lėvi-Strausso tyrinėjimus. 

Mes atkreipėme dėmesį į tai, kaip Maussas traktavo pagrin- 
dines problemas. Didelės apimties tekstas, skirtas klasifikacijos 
dalykams ir pavadintas Division et Proportions des divisions de la 
sociologie (1927), - gana tipiškas kūrinys tiek laikysena Durkhei- 
mo paveldo atžvilgiu bei savomis nuostatomis, tiek ir pagarbiu 
požiūriu į kitų specialybių teikiamas žinias bei rūpestingu dė- 
mesiu tyrimo uždaviniams. Čia aptariama, kokių pakeitimų ar 
pataisymų reikalauja senieji Annėe rėmai. Ypač svarbu, jo ma- 
nymu, yra pripažinti, kad tokios kategorijos, kaip religija, teisė 
ir dorovė, ekonomika ir t.t., iš esmės yra užfiksuotos „civilizacijų 
istorinių būsenų, kurių padarinys yra ir pats mūsų mokslas“, ir 
„Jeigu, pavyzdžiui, mūsų civilizacijos nebūtų išskyrusios re- 
ligijos iš dorovės, tai vargu ar mes patys būtume galėję jas vieną 
nuo kitos atskirti“ (CEuvres, t. III, p. 220). Pagaliau nors visos 
šios kategorijos, rodos, tvirtai ir visateisiškai įėjusios į mokslą, 
jos anaiptol nėra objektyvios, o priklauso mūsų pačių kasdienės 
nuovokos sričiai, tai nėra sociologinės mokslinės kategorijos, o 
tik praktiniai metodai arba neišvengiamos blogybės. (Aš kalbu 
supaprastindamas ir sutirštindamas spalvas, tačiau pažvelkime 
į CEuvres, t. III, ypač p. 178-179 ir 202-204). 

Vis dėlto Maussas mano, jog senuosius rėmus būtina išsau- 
goti. Tačiau su kokiu malonumu jis pateikia kitokią, jo įsitikini- 
mu, nuodugnesnę ir tikslesnę, klasifikaciją, kurioje išskiriama 
morfologija ir fiziologija, forma ir funkcionavimas, o pastarasis 
aspektas savo ruožtu suskaidomas į reprezentacijas ir praktikas, 
kitaip tariant - į idėjas ir veiksmus. Toks skirstymas, jo manymu, 
turi akivaizdžių privalumų: jis nėra paremtas jokiomis išanks- 
tinėmis idėjomis, faktai čia imami tokie, kokie yra, o jie yra 
konkretūs (konkretūs!). Parodęs, kad abi klasifikacijas galima iš 
naujo prasmingai sukarpyti, jis, kaip paprastai, pabrėžia, jog 
išanalizavus būtina rekonstruoti. Pasak jo, „kai daugiau ar ma- 
žiau savavališkai sukarpai, turi vėl susiūti“. Atkreipkite dėmesį, 
kad šiais paprastais žodžiais jis kalba apie tą patį dalyką, kuris 
šiandien neretai pretenzingai vadinamas elemento socialine 

funkcija. Maussas yra netgi griežtesnis, kadangi jis visiškai ne- 
pasitiki skirstomosiomis kategorijomis. 

Ir dar viena pastaba. Apie savo darbą su Hubert'u Maussas 
sakydavo: „Plūgą traukdavo du jaučiai - mitologas ir religijo- 
tyrininkas, dabar gi, kai beliko vienas, darbas einasi sunkiau“. 
Matyt, kaip savos patirties faktą Maussas buvo linkęs pripažinti, 
kad skirstymas į reprezentacijas ir apeigas yra naudingas ir prak- 
tiškas dalykas. Tą patį patvirtina ir tolesnė pastaba: „kolekty- 
vinės reprezentacijos turi daugiau panašumo, natūralūs ryšiai 
jas dažniau sieja vienas su kitomis, nei [sic] su kiekvieną jų ati- 
tinkančiomis socialinės veiklos formomis“. 

Apie Mausso pažiūrų platumą byloja ir vėlesnis tos pačios 
serijos straipsnis „Bendrosios aprašomosios sociologijos projekto 
fragmentas“. Socialinė darna, autoritetas, drausmė, tradicija, 
ugdymas anaiptol nesudaro sociologijos esmės, kaip mano funk- 
cionalizmas, o yra tik bendrasis jos aspektas; be to, tai tik viena, 
intrasocialinė, „bendrųjų socialinių fenomenų“ dalis, kitą jų dalį 
sudaro inter-socialiniai faktai (taika ir karas, civilizacija). „Ci- 
vilizacijos“ apibrėžimą Maussas pateikė viename 1929 m. pra- 
nešime, kuriame jis išdėstė savo tvirtą požiūrį į tai, koks yra 
kultūrinės morfologijos mokyklų bei kultūrinių grupių indėlis į 
etnologiją ir kuo jos šiuo atžvilgiu ribotos. Mausso požiūriu, 
faktiškai nėra skirtumo, ar tyrinėjamos egzotiškos visuomenės, 
ar mūsų visuomenė, ar kultūra. 

Kadangi pastaruoju Mausso veiklos periodu man teko būti — 
tiesa, labai trumpai - jo mokiniu, aš norėčiau dviem pavyzdžiais 
parodyti, ką iš tikrųjų jam reiškė faktai. Vieną savo paskaitų 
kursą, 1937 m. skaitytą Prancūzijos institute, jis pavadino: „Apie 
varžytuvių stiebą, žaidimą kamuoliuku ir kai kuriuos kitus pa- 
lei Ramųjį vandenyną paplitusius žaidimus“. Pradėjęs nuo Nau- 
josios Zelandijos, jis pasinėrė į jam puikiai pažįstamą maorių 
kosmogoniją. Vieną dieną jis atėjo į paskaitą labai susijaudinęs. 
„Visada reikia dar kartą perskaityti, - sako jis, - vieno dalyko 
White'o lentelėje (pirmo tomo gale) aš, pasirodo, nebuvau pa- 

stebėjęs. Viskas pasirodo yra dar paprasčiau ir netikėčiau, nei aš 
maniau. Tenka pradėti iš naujo“. Tais metais jis nenuėjo toliau 
Naujosios Zelandijos. 

Kitas pavyzdys. Keletą metų jis skaitė paskaitas apie nuodėmę 
ir atpirkimą Polinezijoje. Pradžioje jis užsimojo papildyti ir pa- 
skelbti Hertzo tyrinėjimus šiuo klausimu, tačiau iš tikrųjų jis 
metai iš metų juos plėtojo ir tobulino. Kai darbas buvo beveik 
užbaigtas, jis iš Havajų gavo vieną rankraštį, kuris patvirtino 
tyrinėjimus ir dar juos praplėtė. Pranešimų ciklas dar išsiplėtė 
ir niekada nebuvo paskelbtas. Tai didžiulis nuostolis. Gal kas 
nors pasišvęstų ir parengtų tas paskaitas spaudai, tačiau tai 
nebūtų lengvas uždavinys, nes įkvėpimo kupini jo pranešimai 
ribojasi su stenografija ir ezoteriniu pažinimu. Norėdami su- 
prasti Maussą, turėtumėte atkurti visus jo minties vingius. 

Galima, ko gera, teigti, kad šio didžio mokslininko galvoje 
vyko savotiškos trumpo sujungimo iškrovos. Įpratęs savo paties 
kalba peršokti nuo vienos tautos prie kitos, nuo vieno abstrak- 
cijos lygmens į kitą, jis pamažu ėmė rūpintis savo patirties per- 
davimu, mėgindamas išversti ją su visais būtinais išplėtojimais 
į mokslinę kalbą. Tai, kas prasidėjo kaip mokslas, užsibaigė, 
galima sakyti, kaip literatūra, nes nebuvo išlaikyta pusiausvyra 
tarp asmeninės identifikacijos ir racionalios išraiškos. Savo konk- 
rečia patirtimi Maussas gerokai pranoko kategorijas, kurios dau- 
gumą sociologų dar ir šiandien tenkina. Tačiau moksline pras- 
me jis didžia dalimi jų nepranoko. Ieškant šio fakto priežasčių, 
pirmiausia į galvą ateina mintis apie nepaprastą jo vaizduotės 
lankstumą, kuris lėmė jo didybę ir sykiu, įsukdamas į beribį 
problemų ratą - nesėkmes. Jis buvo per toli nužengęs, kad jo 
balsas būtų gerai girdimas. 


Po to, kas, peržvelgus Mausso raštus, buvo pasakyta apie 
temų pasirinkimą, apie jo sąvokas „tipinis faktas“, „totalus so- 
Cialinis faktas“, apie teoriją kaip išankstinę sąlygą - turint ome- 
ny požiūrį, kad klasifikacija ir apibrėžimas leidžia grynuosius 

duomenis adekvačiai transformuoti į sociologinius faktus, - jau 
galime, ko gera, kalbėti apie eksperimentinį protą. Tačiau prieš 
tai dar reikėtų aptarti teorijos ir duomenų, stebėtojo ir stebimo 
reiškinio, subjekto ir objekto santykį. Patogiausia tai aiškintis, 
iškeliant klausimą, ar, Mausso požiūriu, antropologijoje esama 
ko nors panašaus į tai, kas gamtos moksluose vadinama ban- 
dymu, ir kas tai yra. Neiškėlę šio klausimo, stokotume, mano 
manymu, esminio atramos taško, leidžiančio ne tik nustatyti 
Mausso vietą sociologinės minties raidoje, bet ir atskleisti bendrą 
šių dienų antropologų požiūrį į antropologijos ir bendrosios 
sociologijos santykį. 

Jei antropologijai būtų keliamas uždavinys griežtai sukla- 
sifikuoti visuomenes arba suformuluoti dėsnius, panašius į gam- 
tos mokslų dėsnius, ji pirmiausia privalėtų disponuoti tvirtai 
nustatytomis sąvokomis bei principais. Betgi yra visai priešin- 
gai - Maussas aiškiai suvokė konceptualinių įrankių laikinumą ir 
neišbaigtumą. Nubrėžęs bendrosios sociologijos projektą konk- 
rečių tikslų požiūriu, jis taip užbaigia savo svarstymus: 


Menka nauda filosofuoti apie bendrąją sociologiją, kai yra tokia daugybė 
dalykų, kuriuos pirmiausia reikia atskleisti ir pažinti, ir kai reikia tiek daug 
padaryti, norint juos suprasti (CEuvres, t. III, p. 354). 


Mes matėme, ką jam reiškė žodis „pažinti“ ,bet ką reiškė žodis 
„suprasti“? Ar tik įžvelgti vidines sąsajas, ar, veikiau, rekonst- 
ruoti realų, „totalų“ faktą, kuris analizės procese neišvengiamai 
buvo daugiau ar mažiau savavališkai suskaidomas į elementus? 
Žodis „suprasti“ tikriausiai jam reiškė kažką daugiau, kažką, su 
kuo mes jau susidūrėme ir kas visada buvo Maussui būdinga - 
vidinį nuovokumą, tą nuostabų gebėjimą, kurį žmonijos vie- 
ningumas užslopina ir kurio dėka mes tam tikromis sąlygomis 
galime susitapatinti su kitų visuomenių žmonėmis, mąstyti jų 
kategorijomis; tą gebėjimą, kurio dėka, kaip sakė Lėvi-Straussas, 
stebėtojas tampa stebimo objekto dalimi. Įsiklausykime į kitą 
Mausso išvadą, kurios reikšmę gali užgožti jos raiškos forma: 

„Aristotelio nustatytos kategorijos nėra vienintelės galimos. Pir- 
miausia mes turime sudaryti didžiausią, koks tik įmanomas, 
kategorijų katalogą“. 

Kas pažinojo Maussą, neabejoja, kad siūlydamas „sudaryti 
katalogą“ ,jis tik norėjo pasakyti, kad reikia išbandyti kategorijas, 
įjas „įeiti“ ir perdirbti į socialinius faktus. Iš tikrųjų mes visai 
priartėjome prie fieldwork (anketavimo natūraliomis sąlygomis) 
idėjos, kuria jis čia rėmėsi, bei prie profesoriaus Evanso-Prit- 
chardo pasiūlytos teorijos. Kad įsitikintume, jog „suprasti“ ir 
„Sudaryti kategorijų katalogą“ iš esmės reiškė tą patį, paimkime 
dar vieną (greta jau minėtų pavyzdžių apie sankciją ir potlečą) 
nedidelį pavyzdį. Morganas niekaip negalėjo suprasti giminys- 
tės žodyno sistemos, kurią jis vadino malajų, taikydamas jai 
mūsų „tėvo“ kategoriją. Mat jis intepretavo, kitaip tariant, bandė 
keblumą įveikti, pasitelkdamas teoriją, aiškinusią vedybas kaž- 
kada praeityje egzistavusioje grupėje ir t.t. Kai vėliau buvo pa- 
stebėta, jog čiabuvių kategorija gali būti suprasta, eksplikacinė 
teorija tapo nebereikalinga, ji buvo atmesta, o atsiradusi nauja 
„klasifikacinio tėvo“ kategorija yra mokslinė ir tik tiek mokslinė, 
kiek ji priartėja ir prie mūsų kasdienės vartosenos kategorijos, 
ir prie čiabuvių kategorijos. 

Jeigu aš neklystu, antropologijoje grynai mokslinės katego- 
rijos iš tikrųjų randasi, sakyčiau, iš prieštaravimo tarp mūsų 
kategorijų ir kitų žmonių kategorijų, iš konflikto tarp teorijos ir 
duomenų. Esu įsitikinęs, kad būtent dėl šios priežasties Maussas 
norėjo ne filosofuoti, t.y. ne spekuliuoti nepakankamai aiškiais 
konceptais, bet inventorizuoti kategorijas, o tai yra tolygu moks- 
linių kategorijų konstravimui. 

Aš manau, kad tai leidžia mums kalbėti apie eksperimentinius 
etapus sociologijoje. Eksperimentavimo ir konceptualizacijos pro- 
Cesai čia nėra vienas nuo kito atskirti. Jeigu šis eksperimentas ir 
skiriasi nuo apskritai mokslinio eksperimento, tai nebent tuo, 
kad antropologijoje eksperimentas svarbus ne tik norint patik- 
rinti hipotezę; jis daro poveikį pačioms sąvokoms ir faktiškai 

padeda sukurti mokslines sąvokas. Jis randasi iš to, kad ste- 
bėtojas susitapatina su stebėjimo objektu; mat eksperimentas 
užvaldo patį stebėtoją. 

Asmeninės interpretacijos neabejotinai esama ir ką tik išsa- 
kytose mintyse. Tačiau, man rodos, aš tik suteikiau tikslesnę 
formą tam, kas glūdi Mausso mąstysenoje ir ko jis nėra aiškiai 
išreiškęs, kadangi jam tai buvo akivaizdus dalykas, kaip kad 
čiabuviui savaime aiškus yra paprotys. Faktiškai mes prisijun- 
giame prie Lėvi-Strausso, nors mūsų išeities taškai visiškai skir- 
tingi. Norint išreikšti, kuo būtent Maussas aplenkė Durkheimą, 
vargiai įmanoma kaip nors kitaip tai padaryti. Tyrimai, kurių 
imasi patys antropologai, akivaizdžiai rodo, kad eksperimen- 
tuojant subjektas ir objektas susipina, o mokslinis objektyvumas 
reikalauja faktą pripažinti. Nors šis faktas suteikia antropologijai 
ypatingą vertę kitų sociologinių disciplinų atžvilgiu, atrodo, kad 
antropologija neužsiimantys prancūzų sociologai jo reikšmės 
nėra įvertinę. 

Gali pasirodyti, kad, sugrąžindami subjektą, mes sunaikina- 
me mokslą ir nutraukiame ryšius su visa Apšvietos bei spe- 
kuliatyviosios prancūzų sociologijos, siekusios, kad mokslas 
pasiektų visuomenę, tradicija. Tačiau tokia išvada nėra logiškai 
būtina. Juk gali būti ir taip, kad mes paprasčiausiai atskleidėme 
tam tikras sąlygas, būdingas vienam visuomenės mokslui. Mes 
neturėtume toliau automatiškai elgtis taip, tarsi nieko nebūtų 
įvykę, tuo labiau —- mestis prie visiškai kitokios mąstysenos, o 
tik siekti pažinti naująsias sąlygas, kurios žada naują raidos 
etapą. 


Baigdami pamėginkime iš neabejotinai savitos Mausso per- 
spektyvos apžvelgti principines šių dienų antropologų nuo- 
statas. Ginčytinu klausimu, ar antropologijai vieną dieną taps 
prieinamos universalios tiesos, galima, ko gera, štai ką pasaky- 
ti: labai abejotina, kad ji galėtų kada nors pasiekti tokio pat 
pobūdžio universalų pažinimą ir išreikšti jį tokia pat forma, kaip 

tai būdinga gamtos mokslams, ir vis dėlto universali vertė ne- 
jučia prasismelkė į kiekvieną jos sąvoką ir įsitvirtino, užtat ant- 
ropologas, jas pasitelkęs, gali pereiti nuo vienos visuomenės prie 
kitos. Jei antropologija dar ir nėra visavertis mokslas, galima 
kalbėti apie šio mokslo tapsmą. Nors universali vertė, kurios 
dažnai nevaisingai ieškoma jos „dėsniuose“ ar bendruose tei- 
giniuose, iš tikrųjų imanentiškai glūdi antropologiniuose tyrimo 
metoduose, turime pripažinti, kad ji tenai labai netolygiai pasi- 
skirsčiusi arba tebėra užuomazgos stadijoje. Būtina ją plėtoti; iš 
čia kyla antroji problema. 

Toji intelektinė raida, formuluotes liečiantis pažangos proce- 
sas, galimas dalykas, reiškia daugiau, nei paprastas duomenų 
kaupimas - šitaip mes žingsniuojame į priekį. Tai aiškiai rodo 
nuodugniai parengtos monografijos, kuriose faktai, sakytume, 
yra įvelkami į adekvačią konceptualinę formą; tokio tipo mo- 
nografijos pavyzdys galėtų būti Evanso-Pritchardo veikalas 
Apie nuerus. Priešingu atveju, t.y., kai ši būtinybė atmetama, kai, 
Mausso žodžiais tariant, manoma, jog reiškinį pažinus, nebėra 
reikalo imtis ilgo ir varginančio darbo jį suprasti, kai tasai su- 
pratimas yra suvokiamas ne kaip ilgai trunkantis procesas, o 
kaip akimirkos ar išvis neįmanomas dalykas, tada įsigali tam 
tikros tendencijos, kurias aš laikau nemokslinėmis. 

Viena jų yra savotiškas chroniškas nusivylimas. Kai sąvokos, 
kurias aš vadinu kasdienėmis, yra traktuojamos kaip moksliniai 
konceptai, sunku susitaikyti su esamu disciplinos netobulumu. 
Tuomet neatsižvelgiama, jog lyginant su netolima praeitimi, 
padaryta didžiulė pažanga; nuo nusivylimo tada gelbsti nebent 
užmojis sukurti mokslą apie Žmogų taip sparčiai, kaip statomas 
dangoraižis, karštligiškai ieškoma naujų temų arba griebiamasi 
sudėtingų skaičiavimo metodų. Galimas ir kitas variantas: neat- 
sižvelgiant į tai, kad intelektinės pastangos esti dvejopos - iden- 
tifikuojančios ir abstrahuojančios, esama mokslo padėtis laiko- 
ma idealia, ir mums siūloma apsiriboti duomenų tyrinėjimu, 
nedarant jokių prielaidų ir nemėginant atskleisti jų tarpusavio 

sąsajų, tarsi tai, kad mūsų protas yra visuomenės dalis, būtų ne 
taip svarbu nei tai, kad jis yra gamtos dalis. Iš tikrųjų tokios 
nuostatos implikuoja prastą nuomonę apie Žmogų ne tik kaip 
apie subjektą, bet ir kaip apie objektą. Juk uždavinys pažinti 
žmogų kaip objektą yra vertas daugiau pastangų ir triūso, nei 
uždavinys atskleisti jį kaip subjektą, mat antropologas neabe- 
jotinai geba mąstyti tiksliau, nei jis tai daro šiandien. 

Jeigu kiltų klausimas, kas nutiks su antropologija, kai ekono- 
minė pažanga visas tautas pavers moderniais pasaulio piliečiais, 
galėtume atsakyti, jog tuo metu antropologija bus pakankamai 
pažengusi, kad mes galėtume kurti mūsų pačių antropologiją, o 
tai, ko gera, nebūtų įmanoma, jeigu skirtingų visuomenių egzis- 
tavimas nebūtų pastūmėjęs mus išeiti iš pačių savęs, kad galė- 
tumėte moksliniu būdu pažvelgti į žmogų kaip į socialinę esybę. 

Aš nemanau, kad šiame kelyje Mausso indėlis būtų nereikš- 
mingas. Savo genialumu bei vietos, kuri jam istorijoje teko, dėka 
jis gebėjo geriau nei daugelis kitų tyrinėtojų suvokti, kokias 
papildomas sąlygas turi tenkinti antropologija. Gal jis nesu- 
gebėjo vien savo pastangomis pakelti supratimo meną į mokslo 
lygmenį. Betgi jis tikrai niekada negalvojo, kad tai galėtų būti 
vieno Žmogaus uždavinys; jo manymu, tai daugelio talentingų 
tyrinėtojų kartų darbas. 


6 


Antropologinė bendruomenė ir ideologija: 


Čia aptariami bendri klausimo aspektai, kuriuos dėl įvairių ap- 
linkybių teko truputį patikslinti ir susisteminti. Kad ir kokie būtų 
antropologijos laimėjimai ir atradimai, kad ir kiek būtų nuveikta 
pastaraisiais metais, dabartinė jos padėtis ir ateitis - pirmiausia, 
nors ir ne tik, Prancūzijoje - daugeliui mūsų dėl, suprantama, 
įvairių priežasčių kelia didžiulį rūpestį. Norėtųsi, kad tolesni, iš 
esmės grynai teoriniai, apmąstymai padėtų nušviesti šią padėtį ir 
savo ruožtu sutvirtintų, kiek tai įmanoma, disciplinos vientisumą! 


Disciplinos santykis su ideologijomis 


Keliant tokį klausimą, natūralu atsigręžti į praeitį ir pirmiausia 
peržvelgti pastarojo meto mūsų tyrinėjimų raidą. Kai Žvelgiu iš 
perspektyvos, kurią, giliu mano įsitikinimu, prieš dvidešimt pen- 
kerius metus atvėrė Maussas, aš nesunkiai pasiduodu disciplinos 


* Perspausdinta iš leidinio L'Homme, 1978, liepa-gruodis, XVIII (3—4), p. 83-110. Pa- 
pildymai (jų tik keletas) pažymėti skliausteliais. 

1 Čia pateikiamos mintys iš pradžių buvo išdėstytos mano seminare EHESS, po to 
Čikagos universiteto Antropologijos fakultete. Esu dėkingas klausytojams už pastabas, 
neretai jos buvo labai naudingos. Todėl pirmoji dalis buvo išplėtota, nors kai kuriais 
atžvilgiais išliko labai glausta. Norėta antropologų apmąstymui pateikti vieną pa- 
kankamai aiškiai suformuluotą principą ir keletą nuorodų apie jo logines pasekmes. 

vientisumo įspūdžiui, tačiau man teks prislopinti to meto sukeltą 
kiek jaunatvišką savo optimizmą ir patikslinti teiginį apie netrik- 
domą tęstinumą Apšvietos idealo atžvilgiu?. Čia neabejotinai 
esama problemos, kuri mums rūpimoje teorinėje plotmėje yra 
pagrindinė ir kuri, beje, neatsiejama nuo platesnės moderniosios 
civilizacijos problemos. Pakanka įsigilinti į Mausso teoriją, kad 
tai pastebėtume. 

Aptariant pastarųjų trijų dešimtmečių antropologiją, galima 
pasidžiaugti, kad, sprendžiant iš pirmo žvilgsnio, čia vis daugiau 
dėmesio susilaukia verčių ir idėjų sistema arba ideologija kaip 
visuma. Šis faktas tiesiogiai verčia į apmąstymų lauką papil- 
domai įtraukti paties antropologo ideologiją, kuri jam būdinga 
dvejopa prasme - ir kaip jo specialybės ideologija, ir kaip jį 
supančios visuomenės ideologija, turint omeny, aišku, moder- 
niąją visuomenę, kurios dalis mes, visi antropologai, esame ne- 
priklausomai nuo to, kokia mūsų tautybė, kur ir kokioje kultū- 
roje gimėme ir t.t. Tokia būtų mano pirmoji tema. 

Aš ką tik pasakiau „iš pirmo žvilgsnio“. Iš tikrųjų nesunku 
pastebėti, kad antropologijos raida yra trikdoma chroniško neto- 
lydumo, nuolat verčiančio svarstyti, ar žengus žingsnį į priekį, 
nebus vėl metamasi atgal. Antroje šios esė dalyje aš pateiksiu 
vieną pavyzdį, liečiantį ideologijų tyrinėjimą. Atrodo, kad karšt- 
ligiškas nekantrumas mus stumia žygiuoti nesustojant, pamirš- 
tant arba iškart sumenkinant reikšmingiausius mūsų laimėjimus. 
Ši tendencija, ko gera, atėjo iš Jungtinių Valstijų, kur trumpa- 


Šalia šio esminio dalyko tekste savaime vyrauja apytikrė kalba. Taigi išryškėjo visa 
idėjų ir verčių sistema, kurioje griežtesnę ar platesnę reikšmę įgavo tokios sąvokos, 
kaip ideologija arba amerikiečių vartosenai būdinga kultūra ar net visuomenė; ne- 
daroma skirtumo tarp socialinės antropologijos ir kultūrinės antropologijos. Kadangi 
mano ketinimai buvo ne poleminiai, o konstruktyvūs, pirmoje dalyje aš atsiribojau 
nuo prieštaravimus keliančių aspektų ir nepateikiau formalios bibliografijos. Tekste 
remiamasi leidiniu „On the Comparative Understanding of Non-Modern Civilizations“, 
Daedalus, 1975, pavasaris (toliau cit. iš: Daed.). - Dėl termino „individualizmas“ ir kt. 
žr. žodynėlį. 

2 Žr. aukščiau, skyr. V. 

laikės mados keičia viena kitą, keldamos įtampą ideologinės bei 
institucinės konkurencijos aplinkoje (žr. V skyr. pabaigą), tačiau 
tai daugiau ar mažiau būdinga visam moderniajam mąstymui. 
Tiesą sakant, neretai vyraujančių teorijų kaita - nuo funkcio- 
nalizmo iki struktūralizmo bei „simbolinės analizės“ — patei- 
kiama kaip nuosekli raida, kurios atskiros pakopos vos pasiro- 
džiusios išnyksta, nes nėra pakankamai išplėtotos. Toks požiūris, 
manau, yra perdėm nuolaidžiaujantis; savo ruožtu, rizikuoda- 
mas perdėti, sakyčiau, kad mes išgyvename, bent iš pažiūros, 
permanentinę revoliuciją. Susidurdami su fazių kaita, kurią Tho- 
mas Kuhnas atskleidė mokslų istorijoje, mes linkę manyti, kad 
pastoviai vyksta vien „struktūrinė revoliucija“, nors iš tikrųjų 
šiek tiek erdvės lieka ir kitai, ne tokiai ambicingai, kur kas ra- 
mesnei fazei, pašauktai spręsti siauresnes problemas (puzzle sol- 
vinęg), kurios iškyla tarp dviejų revoliucijų ir šiuose rėmuose 
darniai išsitenka. 

Galima manyti, kad su socialiniais mokslais susijusios moks- 
linės bendruomenės silpnumas kyla iš paties šių mokslų po- 
būdžio. Iš tikrųjų jie iš prigimties yra visiškai atviri aplinkos 
ideologijai. Tačiau toji ideologija, būdama individualistinė - ir, 
mano požiūriu, būtent dėl to - yra ne tik iš esmės priešinga 
antropologijos arba apskritai visos protingos ar giliau žvelgian- 
čios sociologijos principui, bet ir susiskaidžiusi į įvairias ten- 
dencijas. Vadinasi, ji gali tik susilpninti tarpusavio sutarimą, 
kurio galima tikėtis iš mokslinės bendruomenės stabilumo laiko- 
tarpiu. Kita vertus, nėra abejonės, jog kuo sutarimo bendruo- 
menėje mažiau, tuo jai pačiai yra sunkiau atsispirti bendrosios 
ideologijos spaudimui ir nepasiduoti jos nuostatoms. 

Profesinio sutarimo silpnumas reiškiasi trimis požymiais: dis- 
ciplinos viduje ima ryškėti daugiau ar mažiau susikertančių 
tendencijų, kurios, rodos, kiekvienu momentu gali ją suskaldy- 
ti į daugybę kokybiškai skirtingų antropologijų. Tačiau tai tik 
bendra schema, kurią būtina sukonkretinti. Išskirčiau tris plot- 
mes: 1) pačios antropologijos vidinėse valdose arba jos sąlyčio 

su kitomis disciplinomis zonoje esti specialybių, kurių kiekviena 
yra užsiėmusi daugiau ar mažiau apibrėžtą tyrimų lauką; 2) to- 
je pačioje visa apimančioje tyrimų erdvėje visada esti konku- 
ruojančių, tarpusavyje nesuderinamų orientacijų, ir nors jų ne 
tik visada buvo, bet, ko gera, jų vis daugėja, visos jos kyla iš 
to paties idealo ir pripažįsta tuos pačius mokslinius kriterijus; 
3) pagaliau pastaruoju metu vis gausėja orientacinių nuostatų 
ar nedrąsių užuominų apie tariamai ypatingą antropologiją, 
kuriai primetami iš tikrųjų nieko bendra su antropologija ne- 
turintys reikalai. Pravartu priminti, jog iš pirmo ir antro lygmens 
nejučia pereinama į trečiąjį, kuris skatina iš šalies atėjusį dog- 
matizmą paversti antropologinio tyrimo kanonais. Apskritai 
būtent čia, trečiajame lygmenyje, labiausiai juntamas tiesioginis 
aplinkos ideologijos spaudimas, paprastai įgaunantis įvairių 
„ekstremizmų“ formą. 

Prancūzijoje antropologų bendruomenė bent jau instituciniu 
požiūriu yra silpnesnė nei kur kitur. Neseniai įvykęs pokalbis, 
kuris, organizatorių sumanymu, turėjo apibrėžti prancūzų antro- 
pologų asociacijos sandarą ir šitaip įveikti akivaizdų bejėgiškumą, 
paliko jo dalyviams, galėjusiems, tiesą sakant, tik dalį to pokalbio 
išklausyti, begalinės painiavos, kylančios dalinai dėl nesustab- 
domai stiprėjančios trečiosios tendencijos, įspūdį. Šių eilučių auto- 
riui visiškai aišku, kad neįmanoma antropologų suvienyti į aso- 
ciaciją, žadančią laiduoti minėtų pseudoantropologijų, kurios 
faktiškai yra antiantropologijos, teises. Kitaip tariant, aš čia visiš- 
kai aiškiai įžvelgiu gilios prasmės reiškinį, neabejotinai susijusį — 
tačiau tik iškreiptais ryšiais — su tikrąja antropologijos prigim- 
timi. Antropologija kaip mokslinė disciplina, kaip specializuota 
veikla, pajungta savoms taisyklėms ir susijusi su tarptautine 
specialistų bendruomene, yra įvairiausiomis, neretai karikatūriš- 
komis formomis aukojama asmeniniam įsipareigojimui, kuris 
yra par definition totaliai jai priešingas. Ir pati antropologija duo- 
da pagrindo painiavai savo užmojų platumu, tuo, kad ji žada 
kažkokiu būdu iškilti virš specialių tyrinėjimų ir „padaryti“ 

prieinamą totalumą; šio pažado, kuris visai pagrįstai atrodo 
patrauklus jaunimui, aš anaiptol neišsižadu, tačiau esu privers- 
tas jį patikslinti, apriboti. Aš pavartojau neapibrėžtą Žodį „to- 
talumas“. Mūsų amžininkai aiškiai linkę painioti totalumą ir 
totalitarizmą, o totalitarizmas neabejotinai įneša painiavos į tota- 
lumo sąvoką. Tad be jokių išlygų būtina patikslinti, apie kokį 
totalumą kalbama, parodyti ne tik tai, kad jis gali būti gretinamas 
su specializacija, bet ir tai, kad antropologinis pažadas reikalauja, 
jog subjektas sutinka pripažinti skirtumą tarp savo absoliučių 
įsitikinimų ir savo, kaip antropologo, specializuotos veiklos. Aš 
nežinau, kaip man pasiseks, tačiau tam, kas toliau bus kalbama, 
tai irgi taikytina. Jaučiu, kad priėjome sferą, kurioje įsišakniję 
daugybė mūsų laikams būdingų nesusipratimų: tai nesusipra- 
timai dėl antropologijos santykio su moderniuoju pasauliu, dėl 
tam tikro tipo - t.y. riboto - totalumo, į kurį antropologija teisėtai 
taikosi, dėl vietos, kurią ji gali - arba negali - skirti konkrečioms 
socialinio totalumo apraiškoms kaip savo svarbiausiems objek- 
tams. Visi šie nesusipratimai kyla, norint parodyti antropologijos 
vietą - ir būtiną, ir ribotą - atsižvelgiant į suvaržymus, nesvarbu, 
ar jie būtų modernūs ar nemodernūs. Mūsų specialybė nėra nei 
misticizmas, nei pritarimo ar susikalbėjimo menas. 

Taigi pasiteisina antropologijos apibrėžimas, kaip principinį 
dalyką iškeliantis aikštėn jos pačios ideologines sąsajas. 


Marcelis Maussas socialinę antropologiją apibrėžė apie 1900 m. 
Iš pradžių jis konstatavo, jog žodis „antropologija“ savaime postu- 
luoja „žmonių giminės vieningumą“. Vėliau pabrėžė, jog „norint 
nupiešti mokslinį vaizdą, reikia nustatyti atskirtis, o tam reika- 
lingas sociologinis metodas“ (HH, p. 324, pst. 1 ir 2). Tuo viskas 
pasakyta, reikia tik šiuos du glaustus teiginius logiškai išskleisti. 
Mes tai palaipsniui padarysime. Teiginys apie žmonių giminės 
vieningumą mus įtraukia į moderniąją - t.y. pasaulio piliečių, taigi 
ir mūsų amžininkų, taip pat ir mūsų kolegų iš kitų „humanita- 
rinių“ bei tiksliųjų mokslų - idėjų ir verčių sistemą: juk iš esmės 

yra, viena vertus, tik individualūs žmonės ir, kita vertus, žmonių 
giminė, dažnai vadinama „žmonių giminės visuomene“. O „skir- 
čių“ motyvas, jei tik mes jam suteikiame visą svorį, nukelia mus 
į visai kitą mentalinį pasaulį: kaip ir Rousseau, mes teigiame, 
kad žmonės yra Žmonės, tik priklausydami apibrėžtai, konkre- 
čiai visuomenei globalia prasme, o laikantis šio požiūrio, „žmo- 
nių giminės visuomenė“ atrodo kaip ideali abstrakcija — taip 
kadaise išsitarė Rousseau, faktiškai turėdamas omeny Diderot“. 

Tačiau ar iš tikrųjų skirtingumo pripažinimas reikalauja daryti 
tokią toli siekiančią išvadą? Juk galima paprieštarauti, kad tokio 
požiūrio anaiptol ne visi laikosi, kad tokios išvados apskritai 
galima be didelių pastangų išvengti, ir praktiškai daug kas taip 
daro, net jeigu mes paprastai to ir nedarome; be to, globalus 
traktavimas apskritai nesąs būtinas, nes pakanka keleto visoms 
visuomenėms taikytinų kategorijų, keleto socialinių bendrybių 
tam, kad galėtume iškelti skirtumus ir apie juos kalbėti. 

Taigi disciplinos raida, apie kurią užsiminiau pradžioje, iš 
esmės reabilitavo senbuvių ideologijas mūsų ideologijos atžvil- 
giu, tuo pačiu išryškindama etnocentrinį arba, kaip aš linkęs 
sakyti, sociocentrinį daugelio mūsų naivių arba tariamų bend- 
rybių pobūdį. Mano iškelta radikali tezė turi euristinę vertę vien 
savo kraštutinumu. Tačiau ji turi ir kitų privalumų. Pavyzdžiui, 
ji atitinka skirtingus pasakymus, išreiškiančius antropologo pa- 
dėtį arba funkciją: socialiniai faktai ir yra objektai, ir nėra; antro- 
pologas turi „išversti“ vieną mentalitetą į kitą; jis susitapatina 
su stebimu objektu, ir toliau išlikdamas stebėtoju; jis turi žvelgti 
į tiriamus objektus sykiu ir iš vidaus, ir iš išorės ir t.t. Visų šių 
teiginių pagrindas yra mūsų iškelta opozicija, suteikianti jiems 
tikrąją prasmę: vienoje pusėje - modernusis individualizmas- 
universalizmas ir tik juo grindžiami antropologijos tikslai (aš 
pabrėžtinai siūlyčiau į šį faktą atsižvelgti), kitoje - uždara visuo- 
menė arba kultūra, tapatinanti žmoniją su atskira konkrečia jos 
forma (ir subordinuojanti žmogų socialiniam totalumui, dėl to 


3 Pirmoje Visuomenės sutarties versijoje, Žr. aukščiau, p. 111. 

aš kalbu apie „holizmą“). Būtent čia prasideda antropologija. 
Susidūrusi su šia opozicija, ji sukuria tam tikrą kombinaciją, 
modifikuodama abu terminus - tai ypač svarbu pabrėžti. 

Diskurse, liečiančiame stebimą (tarkime, ne moderniąją?) vi- 
suomenę, mes darome atranką. Pripažindami šių žmonių pre- 
tenziją būti žmonėmis, mes atmetame jų pretenziją būti vienin- 
teliais žmonėmis, naivų jų norą devalvuoti svetimšalius. Kitais 
žodžiais tariant, mes atmetame bet kokiai holistinei ideologijai 
būdingą ekskliuzyvizmą arba sociocentrizmą. 

Pažvelgę į priešingą polių, matome, kad mūsų pačių univer- 
salizmas taip pat yra modifikuotas mažiausiai dviem aspektais: 
bendrais bruožais jis pripažįsta, kad nuo individo prie rūšies 
einama per visuomenę, kitaip tariant, individualizmas čia išlieka 
kaip aukščiausia vertė, o ne kaip naivus visuomeniškumo apra- 
šymo būdas. Atkaklus priešinimasis — net ir pačiuose sociali- 
niuose moksluose - šiam išties neginčijamam požiūriui mums 
primena, kad kolektyvinės reprezentacijos yra labai stiprios, ir 
moko mus jokiu būdu neužsipulti kasdienės sąmonės, mėginant 
ją išmokyti to, kas net specialistams atrodo nepriimtina. Galima 
suprasti, kad antropologinė specializacija - tai savotiškas avan- 
gardas, kuris idėjų kaitai yra būtinas. Iš šio, pirmojo, aspekto 
logiškai dedukuojamas antrasis: mes patys esame sugrąžinami 
į savąją kultūrą ir moderniąją visuomenę kaip į atskirą žmonijos formą, 
kuri yra ypatinga tuo, kad, pripažindama universalizmą, ji nei- 
gia pati save kaip atskirybę. 

Šis modifikuotas universalizmas iš tikrųjų yra atviras viskam, 
be kita ko, ir kitiems humanitariniams mokslams, tačiau mus jis 
charakterizuoja ta prasme, kad jis randasi iš pačios mūsų darbo 
esmės. Žiūrint iš šalies, jis išreiškia pakankamai subtilų naujo- 
viškumo ir tradicijos, universalizmo ir partikuliarizmo mišinį?. 


* Modemnioje visuomenėje sociocentrizmo taip pat esama, bet jis čia reiškiasi netiesiogiai. 
Aš renkuosi tipišką situaciją. 

> Manant, kad šį profesionalų požiūrį turėtų atitikti politinės pažiūros plačiausia pras- 
me, aišku, jog šioms įsigalėti padėtų pasaulio kaip vieningumo tapsmo idėja, o tai, at- 
rodo, reikalauja, kad (priešingai paplitusioms idėjoms) nemodernaus tipo visuomenėse 

Niekas iš principo negalėtų atsižadėti kurio nors vieno iš šių 
dviejų - universalistinio ar „diferencialistinio“ — polių. Bet pa- 
mėginę atmesti minėtą kombinaciją, pakeitę vienokia ar kitokia 
prasme jos sudedamąsias dalis, neišvengsite vienokios ar kito- 
kios klaidos, vieno ar kito mūsų laikams būdingo nesusipratimo. 
Kai, pavyzdžiui, konstatuojama, jog moderniąją visuomenę gali 
antropologiškai tyrinėti Žmogus, gimęs ir iš dalies gyvenantis 
kitokioje kultūroje, ir tuo remiantis daroma išvada, kad gali būti 
daugybė - t.y. tiek, kiek yra įvairių kultūrų, — antropologijų, 
paprasčiausiai ignoruojama universalumo referencija. Iš tikrųjų 
tarp modernaus polio, kuriame egzistuoja antropologija, ir ne- 
modernaus polio nėra jokios simetrijos. Tikiuosi, jog toliau šį 
momentą man pavyks aiškiau nušviesti. 

Stabtelėkime prie normatyvinio aspekto. Esamos padėties 
plotmėje siūlomas požiūris, manau, turi integracinio principo 
reikšmę. Visi dabartinės antropologijos variantai gali būti verti- 
nami šio principo atžvilgiu. Juk ji išreiškia ne kokį nors iš kitų 
išsiskiriantį požiūrį, o, priešingai, pakankamai plačią ir apibrėžtą 
perspektyvą, leidžiančią sujungti išbarstytus bendrų pastangų 
vaisius. Pavyzdžiui, čia visas teises atgauna išsami etnografinė 
monografija, taip perdėtai peikiama mūsų dienomis. Pagaliau 
tasai sujungimas iš tikrųjų yra toks sudėtingas darbas, kad nerei- 
kėtų stebėtis, jog dažniausiai imamasi statyti visokias pertvaras 
ar griebiamasi supaprastinimų, kurie, atsiradę plėtros procese, 
įvairiais nepakankamai pagrįstais būdais sujungia visuotinumą 
ir specifiškumą. Galima juos traktuoti kaip laikinus atspirties 
taškus, kurių privalumai esamu momentu vertintini globalaus 
tikslo atžvilgiu. Mūsų mokslas tik formuojasi, jo pažangą didžia 
dalimi lemia apytikrės ir simultaniškos prielaidos (žr. V skyr.). 

Galiausiai esu įsitikinęs, kad antropologijos vaidmuo, vaka- 
rykščiame pasaulyje buvęs vienoks, šiandien ar rytoj, susidūrus 


dominuotų ne pavydus konservatizmas, o progresizmas, o moderniose visuomenėse — 
tam tikras konservatizmas, „skubėjimo pirmyn“ priešybė (žr. pst. 6, p. 217 ir toliau 
tekste). 

su daugiau ar mažiau paplitusiais prietarais, gali būti kitoks“. 
Jų tarpusavio atotrūkis reiškia, jog esama bendro neatitikimo 
tarp mūsų disciplinos apibrėžimo bei su ja siejamų vilčių ir 
numatomos arba pageidautinos pasaulio raidos. Nemodernios 
kultūros, būdamos antropologijos dėmesios centre, visada turės 
įtakos bendrosios civilizacijos virsmui (Daed., p. 159) - nedarant 
žalos originalumui, kurį kiekvienai jų paprastai linkima išsau- 
goti. Tačiau šis procesas, kaip ir anksčiau aptartas mūsų pro- 
fesijos principas, suponuoja abipusę sąveiką tarp universalumo 
ir specifiškumo. Tiesą sakant, čia iškyla pavojingas klausimas, 
mūsų laikais užvaldęs pasaulinę areną, įskaitant, beje, ir labiau 
apribotas politines scenas, užtat negalime jo nutylėti, nors jis 
išeina už mums rūpimos problematikos ribų ir dar nėra tiksliau 
suformuluotas. Tad šį apytikriai apčiuoptą faktą aptarkime me- 
namuose skliausteliuose. Šiuolaikinės vertės susidūrė su tikru 
iššūkiu, iškilus žmogiškojo solidarumo pasaulio mastu proble- 
mai, ėmus reikalauti teisingumo - ypač ekonominėje plotmėje - 
tautų ir valstybių santykiuose. Condorcet jau 1793 m. numatė, 
kad visiškai išnyks tautų - ir tik tautų - tarpusavio nelygybė. Be 
abejo, jei lyginsime su esama realia padėtimi, „pasaulinių pro- 
cesų“ refleksija menkai tepažengė, ir nesunku suprasti kodėl. 
Tačiau gal vis dėlto čia kliūva prieštaravimas, šiuose sampro- 
tavimuose iškylantis į pirmą planą? Tokiu atveju, ko gera, čia 
savo žodį gali tarti antropologija. 


Kol kas aš tik suformulavau principą. O ar įmanoma -jei įma- 
noma, tai kokiu būdu - jį įgyvendinti? Čia mums pasitarnaus — 


6 Viena humanistinė organizacija neseniai įsitraukė į kovą prieš „lytinį luošinimą“, kurį 
patiria „milijonai mergaičių ir paauglių“ kai kuriose visuomenėse (Le Monde, 1977, 
balandžio 28). Kalbama apie mergaičių iniciacijos apeigas. Nebūdamas šioje srityje kom- 
petentingas, paliksiu nuošalyje detales, lokalinius ypatumus ar interpretacijos klaidas, 
O tik noriu iškelti bendrą problemą. Nors šis atvejis tiesiogiai liečia antropologiją, tačiau 
ji negali nei vienu mostu atmesti visų modernių verčių, kuriomis grindžiamas protestas, 
nei paprasčiausiai pritarti skelbiamam pasmerkimui, kuris galėtų reikšti, jog kišamasi 
į kolektyvinę vietos Žmonių gyvenseną. Idealu būtų, kad mes kiekvienu atveju, rem- 
damiesi savo pačių konfigūracija, galėtume nustatyti, kokiose ribose ir kokias įsikišimo 
formas pateisina šiuolaikinis universalizmas. 

ir teigiama, ir neigiama prasme - vokiečių mąstytojai. Tiesioginiu 
pirmtaku galime laikyti Johanną Gottfriedą Herderį, kuris Volk, 
„tauta“, pavadino kultūrinę, 0 ne grynai socialinę, bendruome- 
nę. Savojoje Istorijos filosofijoje (1774) jis gynė originalią, specifi- 
nę kiekvienos kultūrinės bendruomenės vertę. Tai reiškė aistrin- 
gą priešinimąsi Apšvietos, pirmiausia prancūzų, universalizmui, 
kuris, Herderio manymu, esąs dirbtinis ir tuščias, ignoruojąs 
kultūrų sudėtingumą ir turtingą jų įvairovę ir tuo pačiu slopinąs, 
bent jau netiesiogiai, gyvybingą konkrečios kultūros - tokios, 
kaip vokiečių kultūra - vientisumą (žr. aukščiau, III skyr.). Norė- 
čiau pabrėžti, kad Herderis iškart labai aiškiai apčiuopė dviejų 
koncepcijų - įvardykime jas individualistiniu universalizmu ir 
kultūriniu holizmu - priešingumą, nors jis, kaip ir daugelis mąs- 
tytojų iki jo, ne itin sėkmingai mėgino įveikti nesutarimus. Pri- 
dursiu vieną pastabą: tokio pobūdžio reakcija, kaip Herderio, 
neišvengiamai kyla kaskart, kai tik atskira kultūra pajunta mo- 
dernios universalistinės kultūros grėsmę. Herderis turėjo didžiu- 
lės įtakos slavų (pavyzdžiui, čekų) tautų nacionalizmo pakilimui, 
be kita ko, modernios kultūros poveikis panašią reakciją sukėlė 
Indijoje, kur jokia tiesioginė Herderio įtaka nepastebėta. Taigi 
galime hipotetiškai apibendrinti ir dabarties, ir ateities atžvilgiu. 
Kitas vokiečių mąstytojas, kurio įtaką Herderis šiuo atžvilgiu 
patyrė, sukūrė modelį, atitinkantį mūsų reikmes, - aš turiu ome- 
nyje monadinę Leibnizo sistemą. Kiekviena kultūra (arba visuo- 
menė), kaip ir kiekviena Leibnizo monada, savitu būdu išreiškia 
universalumą. Juk išties įmanoma suvokti procedūrą - tegu ji 
būtų sudėtinga ir varginanti, - leidžiančią pereiti nuo vienos 
monados arba kultūros prie kitos, tarpininkaujant universalu- 
mui, kuris traktuojamas kaip visų žinomų kultūrų integralas, 
kaip kiekvienos monados horizonte iškylanti monadų monada 
(bipolinis palyginimas, HH, $ 218; galimi supaprastinimai, Daed.) 
Atiduokime, be kita ko, pagarbą genijui: vienintelis išties 
rimtas bandymas sutaikyti individualizmą ir holizmą mus pasie- 
kė būtent iš XVII amžiaus aplinkos. Leibnizo monada yra sykiu 

ir visuma pati savaime, ir individas, funkcionuojantis mono- 
toniškoje, nepaisant individualių skirčių, sistemoje, sakytume, 
tai universali Visuma. Šią dvejopą reikmę išreiškia monados 
uždarumas išorei, kuris, beje, dažnai neteisingai suprantamas. 
Tai yra modelis, ne tik atitinkantis fundamentinę mūsų prob- 
lemą, bet ir stipriai veikęs vokiečių mąstyseną kaip tik tuo as- 
pektu, kuris sudaro jos savitumą. Tai mums gali būti labai nau- 
dinga, tiesą pasakius, vokiečių filosofijos studijos kaip tik ir 
paskatino mane iškelti čia siūlomą tezę. Tačiau vienas motyvas 
vis dėlto verčia suklusti, nes akivaizdu, kad vienu esminiu klau- 
simu Leibnizo sekėjų pozicija yra ne tokia apibrėžta, kaip jo 
paties: apie individualizmo ir holizmo nesuderinamumą jie vei- 
kiau linkę visai neužsiminti, nei jį pripažinti. Jų nuostata veikiau 
priešinga. Tai jų mąstysenai būdingo užmojo, hybris apraiška, 
jie pasikliauja iš priešybių staigiai išnyrančiomis proto konst- 
rukcijomis, kurios ypač būdingos Didžiajam Taikytojui, tad tu- 
rime būti apdairūs'. Remdamiesi giliomis vokiečių mąstytojų 
įžvalgomis, mes stengiamės išvengti pavojaus, pasitelkdami 
Leibnizo modelį ne tariamam priešingų tendencijų tapatumui 
pateisinti, o kaip mūsų darbui naudingą orientacinį idealą, kaip 
„reguliatyvinę idėją“ Kanto prasme. 

Nacionalinių subkultūrų santarvėje, sukuriančioje moderniąją 
kultūrą, vokiečiai mums įdomūs pirmiausia tuo, kad jie palyginti 
stipriai iškėlė holistinį dėmenį. Prancūziškosios tradicijos so- 
cialinis mokslas prie to prisidėjo, ko gera, daugiau nei įprasta 
manyti. Šiuo požiūriu, gana keista priešprieša susidarė tarp 
dviejų sociologijos pagrindų kūrėjų. Durkheimas, į pirmą planą 
iškeldamas kolektyvines idėjas, remiasi socialine visuma, tuo 
tarpu Maxas Weberis - individu. Vyraujančių nacionalinių tra- 
dicijų atžvilgiu čia esama inversijos. Weberio nuostatą paaiškina 
XIX amžiaus antroje pusėje Vokietijoje vykusi idėjų evoliucija 
7 Žr. L. Dumont, Homo aegualis, II, Idėologies nationales comparėes: Vidėologie allemande, 


Paris: Gallimard, 1991: „Individu et communautė dans la pensėe allemande.“ [Žr. čia, 
skyr. III ir IV]. 

(romantizmas ir hegelizmas blėsta, iškyla neokantizmas, stiprėja 
pozityvizmo įtaka). O Durkheimas savąjį sociologijos projektą 
kūrė, stipriai veikiamas vokiečių idėjų. Šią įtaka, kuri vėliau kiek 
susilpnėjo (nors kai kuriais aspektais dar labiau sustiprėjo), gana 
tiksliai įvertino Stevenas Lukesas“. Kalbamu požiūriu paveikslą 
papildo trečioji stambi figūra - Toenniesas. Kitaip nei Weberis, 
Toenniesas tiesiogiai stojo prieš visą vokiškąjį mąstymo būdą: 
jo Gemeinschaft, arba bendruomenė, derinasi su Adamo Mūllerio 
ir romantikų holizmu. Jo nuopelnas yra tas, kad jis dar kartą 
išanalizavo ir aiškiai išskyrė du dėmenis, kuriuos Hegelis pirma 
išryškino ir po to grubiai sujungė, o Marxas suliejo į viena. Bū- 
tent tai, mano supratimu, lėmė Toennieso antitezės vaisingumą. 
Yra žinoma tariamai keista prasmės inversija tarp Toennieso 
požiūrio ir Durkheimo požiūrio, kurį šis išdėstė Darbo pasida- 
lijime?. Ten, kur Durkheimas sako „mechaninis solidarumas“, 
Toenniesas sako „bendruomenė“, o kur Durkheimas sako „or- 
ganinis solidarumas“, Toenniesas - „visuomenė“ Inversija kyla 
dėl to, kad Toenniesas turi omenyje idėjų lygmenį, o Durkhei- 
mas - materialių faktų lygmenį. Jei į Toennieso rėmus įtrauktu- 
me Durkheimo analizę (bet ne atvirkščiai), šie du požiūriai vie- 
nas kitą papildytų. Tačiau Toenniesas savo antitezės iki galo 
neišnaudojo, kadangi jis savo apmąstymus pirmiausia grindė 
galimybe kiekvienoje visuomenėje du minėtus elementus su- 
gretinti, nesukdamas galvos dėl to, kad kiekvienu atveju jie yra 
hierarchiški. Tik pasitelkus reliatyvios vertės dimensiją, Toen- 
nieso iškelta skirtis galėtų iš tikrųjų pasitarnauti kaip svarbiau- 
sias lyginimo, nuo kurio, kaip sakoma, priklauso pačios antro- 
pologijos padėtis, įrankis. 

Kur kas paprasčiau yra pripažinti Gemeinschaft ir Gesellschaft, 
holizmo ir individualizmo skirtingumą, nei mėginti juos sujungti 


8 Ėmile Durkheim, Penguin Books, 1973, skyr. IV, p. 92-93. 

9 Werneris J. Cahnmanas surinko abipusius Durkheimo ir Toennieso komentarus, kurie 
paskelbti Archiv fiir Rechts und Sozialphilosophie, 1970, LVI (2), p. 198-208 (originalo kalba) 
ir F. Toennies. A New Evaluation, Leiden: Brill, 1973, p. 239-256 (išversta į anglų kalbą). 

ar kokiu nors būdu vieną su kitu suartinti. Du požiūriai į žmogų 
visuomenėje, net jeigu jie konkrečioje visuomenėje skirtinguose 
lygmenyse empiriškai reiškiasi, yra tiesiogiai nesuderinami. 

Tiesą sakant, kaip jau buvo užsiminta, šis nesuderinamumas 
labai nevienodai suvokiamas. Galbūt kai kurie kolegos tai labai 
stipriai jaučia ir dėl to mano būsiant protingiau nesileisti su 
mumis į pragaištingas pratybas, kuriose tie požiūriai perdaug 
griežtai nutolsta vienas nuo kito bent per porą pėdų. Neretai, 
gal net dažniausiai, esti priešingai - tasai nesuderinamumas išvis 
nėra suvokiamas arba nėra pripažįstamas. Ko gera, prie jo užtu- 
šavimo prisidėjo ir aristoteliškasis požiūris; antai Marxas, vadin- 
damas žmogų zoon politikon, priduria, kad tai yra „gyvūnas, 
kuris gali individualizuotis tik visuomenėje“, arba štai šiandien 
Charlesas Tayloras, ieškodamas distributyvaus teisingumo for- 
mulės, fundamentinę individų lygybę moduliuoja pagal jų re- 
liatyvų įnašą į bendrą gerovę. Kai dėl manęs, esu įsitikinęs, kad 
moderni mintis yra ypatingai nuskurdinama ir praranda vieną 
esminį savo matmenį, jeigu ji nėra analizuojama šio nesuderi- 
namumo plotmėje, įskaitant ir tą atvejį, kai jinai jį ignoruoja, nuo 
jo nusigręžia arba kritikuoja!“. 

Tad ką tokiu atveju daryti, norint konstruktyviu būdu susieti 
individualizmą, kuris yra mūsų išeities taškas, ir holizmą, kuris 
vyrauja mūsų tyrimo objekte? Aš labai vertinu Leibnizo modelį. 
Jis ne tiek atstovauja dviejų principų sutaikymo tendencijai, kiek 
išreiškia sudėtingą hierarchišką jų junginį; tad pažvelkime, kuo 
jis gali mums pasitarnauti. 

Pirmajame globaliame lygmenyje mes neišvengiamai esame 
universalistai. Mes nemanome, kad žmonių giminė - tai jokių 
socialinių savitumų neturinti esybė, o esame linkę ją konstruoti 
kaip realiai egzistuojantį koherentų visų socialinių ypatumų in- 
tegralą. Mes prisiimame vokiečių mąstytojų užmačias. Žmonija 


10 Apie Marxą žr. HAE, I, p. 195 tt. - Charles Taylor, „Normative Criteria of Distributive 
Justice“, nepublikuotas pranešimas (43 p. ronėo); žr. aukščiau, II skyr., ypač pastraipas 
apie Gierke, Hobbesą, Rousseau, Hegelį. 

mums atrodo nelyg Herderio sodas, į kurį kiekvienas augalas — 
kiekviena visuomenė - įneša savąjį grožį, savaip išreikšdamas 
universalumą. Kaip sakė Schilleris, „mūsų akiratyje vėl iškyla 
visuma, ne skendinti miglose, o iš visų pusių apšviesta“". 
Antrajame lygmenyje, kai turimas omenyje konkretus visuo- 
menės arba kultūros tipas, pirmenybė neišvengiamai teikiama 
priešingam aspektui, ir iškyla holizmas. Taigi pats modernusis 
modelis čia tampa atskiru nemoderniojo modelio atveju. Kaip 
tik šia prasme aš rašiau, kad lyginamoji sociologija, kitaip tariant, 
lyginamasis požiūris į bet kurią visuomenę, neišvengiamai yra 
holistinis. Norėdami apibūdinti šią procedūrą, priminsime, kad 
jos šūkis yra „visuomenė kaip konkretus universalumas“. 
Vadinasi, hierarchizuodami vienu metu požiūrio į visuomenę 
lygmenis, o šių viduje ir priešingu būdu - abudu principus, mes 
iki galo (idealiu atveju) išskleidžiame nesuderinamumą, kurį pri- 
pažįstame ir kurio nuosekliai paisome. Manau, jog, visa tai ap- 
mąsčius, teks pripažinti, kad šioje situacijoje tiem dviem princi- 
pams priskirti kitą reliatyvią vertę yra neįmanoma; neįmanoma, 
pavyzdžiui, visiškai subordinuoti universalizmą, nesunaikinant 
antropologijos, nes tada susidarytų situacija, kuri duotų pa- 
grindo svaičiojimams, esą antropologijų yra tiek, kiek ir kultūrų. 
Nekalbant, kad toks antropologinės problemos sprendimas 
atitinka pasaulio tvarkos schemą (žr. aukščiau), jame galima 
įžvelgti analogiją, dėl kurios jis gali ilgam patraukti visuotinį 
dėmesį. Galimas dalykas, kad jis iš anksto nuspėja kitos svar- 
bios politinės problemos, būdingos moderniosioms visuome- 
nėms, sprendimą: tai totalitarizmo grėsmės, kuri sklando virš 
demokratijos, problema. Jeigu totalitarizmas — tai individua- 
lizmo ir holizmo kolizijos išraiška (žr. čia pat, IV skyr.), jeigu 
jis yra modernios demokratijos liga, kuri neišvengiamai pro- 
gresuoja, kai tik demokratija nepaiso ribų ir nori iki galo save 
realizuoti, tačiau, susidūrusi su realybe, patiria nesėkmes ir 


11 Schillerio pastaba apie Humboldto tekstą, skirtą antikai (W. von Humboldt, Gesam- 
melte Schriften, I, p. 261). 

sukelia ją pačią ardančią suirutę - tokiu atveju mes sukamės 
uždarame rate, tai patvirtina ir istorijos pamokos. Tiesa, įsi- 
tvirtinęs totalitarizmas neišvengiamai susiduria su Žmogaus 
teisių reikalavimu, tačiau vien tai nepadeda ištrūkti iš rato, tai 
paliudijo Didžiojo teroro laikotarpis. Ilgainiui, be abejo, paaiš- 
kės, jog problema išsisprendžia, kai modernus požiūris pri- 
pažįsta, kad kiekvienas iš dviejų priešingų principų teisėtai 
pirmauja savame lauke, t.y., kai, viešpataujant individualizmui, 
yra sankcionuojamas jų tarpusavio pavaldumas viena kitai 
subordinuotų valdų viduje. Tad teks išskirti lygmenis, galimas 
dalykas, net keletą jų, mutatis mutandis, kaip darėme aukščiau 
arba kaip buvo daroma antikos valstybėje. Tai išties labai su- 
dėtingas uždavinys, ar kalbėtume apie individualią sąmonę, 
ar, tuo labiau, apie institucijas (vargiai ar tai gali ką nors 
nustebinti), tačiau svarbiausios kolizijos bus įveiktos. Galiausiai 
pakankamai nuodugni esamos visuomenės analizė parodys, 
kad toks verčių apvertimas netiesiogiai reiškiasi praktikoje: kaip 
pastebėjo Toenniesas, Germeinschaft ir Gesellschaft realiame gyve- 
nime kaitaliojasi. Vadinasi, pakaktų, kad tas apsivertimas būtų 
suvokiamas hierarchine forma ir įgautų bendrą prasmę. Į šį 
lemtingą ir komplikuotą bendrosios sąmonės pažangos procesą 
antropologija įneš savą indėlį. 


Norėdamas išskleisti principą, pateiksiu keletą tiesiogiai iš 
jo plaukiančių išvadų arba jo taikymo pavyzdžių. Pradėkime 
nuo galimų prieštaravimų. Ar kartais siūlomas modelis nėra 
vienpusiškas, ar jis neignoruoja tų fenomenų ir problemų, kurios 
šiandien pagrįstai traukia mūsų kolegų dėmesį? Ką tada reiškia 
biologinis, techninis, ekonominis determinizmas, apskritai prie- 
žasčių ir pasekmių tyrinėjimas, modernioje visuomenėje išsi- 
skiriančių socialinių lygmenų, įvairių visuomenių ir kultūrų 
tarpusavio sąveika? Kaip žiūrima į istoriją, diachroniją, socia- 
linius pokyčius, genetinį ar generuojantį aspektą? Kaip supran- 
tamas individas, žmogaus asmenybė? 

Aš neatsakysiu į visus tuos klausimus, kurie įgauna labai 
nevienodą reikšmę priklausomai nuo to, kokie yra realūs kiek- 
vieno šių aspektų tyrimo rezultatai. Siūlomas modelis - tai tik 
tam tikri rėmai, globalios orientacijos apmatai, tiksliau neapi- 
brėžiantys, kas ten gali įeiti, ar tai būtų aukščiau minėti tarpiniai 
lygmenys, svarbūs mus dominančioje, tačiau tik labai bendrais 
bruožais apmestoje priešpriešos plotmėje, ar kokie papildomi, 
principo neiškreipiantys veiksniai, tokie, kaip visuomenės ir jos 
žmogiškosios aplinkos tarpusavio sąveika. Iš tikrųjų niekas ne- 
kliudo įdėti monadai duris ir langus, kai egzistencinis principas 
taikomas jai kaip tam tikrai visumai, bet galima monadas vieną 
nuo kitos izoliuoti kaip esančias skirtinguose lygmenyse, lygiai 
kaip, pavyzdžiui, regioninę kultūrą ir visuomenes (arba sub- 
kultūras), kurias ji apima. 

Trumpam stabtelėkime prie istorijos klausimo. Leibnizo mo- 
delis, kaip vientisa schema, pakeičia Viktorijos laikų linijinės 
raidos modelį, vietoj postuluojamo tęstinumo išryškindamas 
skirtingumo aspektą (žr. HAE, I, p. 214 tt.). Be to, čia anaiptol 
nemanoma, kad visuomenė turi būti aiškinama arba lyginama 
vien sinchroniniu aspektu, ignoruojant tęstinumą ar jai būdingą 
diachroninį dinamizmą. Lieka tik neaišku, ar šiame modelyje 
tapsmas arba jo dėsnis reiškia tą patį visoms monadoms - tokiu 
atvejujis mus priartintų prie viktoriškojo arba apskritai istorijos 
filosofijų modelio, - ar kiekvieno socialinio tipo tapsmas yra 
savitas. Šį klausimą galima palikti atvirą; beje, jis sutampa su 
sąveikos problema. 

Nuo vieno svarbaus aspekto čia iš tikrųjų atsiribota. Čia visiš- 
kai eliminuotas Individas, kaip universalios referencijos koor- 
dinatė. Individas - aš turiu galvoje individą kaip vertę - atsiran- 
da tik modernių visuomenių ideologijoje. Būtent tai ir yra jo bei 
daugelio su juo susijusių aspektų eliminavimo priežastis. Aš 
netrukus pamėginsiu tai paaiškinti, tačiau pirma turiu sufor- 
muluoti vieną išlygą, pabrėždamas minėtą ypatumą labiau nei 
tai būtina - kad tik neliktų jokių neaiškumų. 

Esu įsitikinęs, kad antropologijai nedera nepaisyti ribų, kurias 
gali išryškinti jos pačios patirtis. Darydamas apibendrinimus, 
aš rėmiausi Indija ir iki šiol moderniai visuomenei aš prieš- 
priešinau tradicines visuomenes, turėdamas omenyje didžiąsias 
visapusiškai išsiskleidusias visuomenes, kurios pagimdė aukš- 
tesnes civilizacijas. Čia aš ir vėl apibendrinu, kildamas nuo „tra- 
dicinių visuomenių“ prie „nemodernių visuomenių“. Tačiau ar 
galima teigti, kad paprastesnės, negausios ir nedidelę teritoriją 
užimančios visuomenės, kurios esti pagrindinis antropologijos 
objektas, gali būti lygiai taip pat priešpriešinamos modernioms 
visuomenėms, kaip ir ankstesnės? Trumpai kalbant, dėl kai kurių 
tenka suabejoti. Pažvelkime, pavyzdžiui, į Melaneziją, tiksliau, 
į Naująją Gvinėją. Kaip žinoma, nesėkmės, su kuriomis šioje 
srityje šiandien susiduria tiek substancialistinės, tiek ir struk- 
tūralistinės teorijos, rodo, kad čia neaptikta - arba, priešingai 
nei kitais atvejais, iš viso neaptinkama - ideologinių ašių, kurias 
būtų galima išreikšti palyginti paprasta ir koherentiška formule. 
Tad tektų daryti prielaidą, kad šioms visuomenėms yra būdin- 
ga kitokio pobūdžio diferenciacija, nei mes įpratę matyti kitur. 
Žvelgiant mus dominančiu aspektu, šios visuomenės atsidurtų 
šiapus arba anapus individualizmo /holizmo priešpriešos ir ne- 
pasiduotų aprašomos nei remiantis vienu, nei kitu požiūriu. 
Tokiu atveju su moderniomis visuomenėmis jos galėtų būti ly- 
ginamos pagal kitokią ašį. Šiandien tokios ašies - ar ašių - neras- 
ta. Jų atradimas iš tikrųjų stipriai atsilieptų tam, ką mes laikome 
nustatytu dalyku, taigi mes turime būti pasiruošę „skausmingai 
revizijai“, kaip ir visais kitais atvejais, kai visuma mums nėra 
iki galo aiški. 

Taigi, grįžtant prie to, kas tvirčiau nustatyta, galima pasakyti, 
jog Individo pašalinimą, nekalbant apie pačią schemos logiką, 
pateisina du motyvai: (1) sociologinė - arba lyginamoji - moder- 
nių visuomenių žvalgyba, mano požiūriu, iš tikrųjų prasideda 
tada, kai Individas traktuojamas kaip ideologinis faktas; (2) pa- 
grindinė kliūtis, apsunkinusi nemodernių visuomenių tyrimą ir 

neleidusi jų suprasti, buvo naivus bandymas taikyti joms indi- 
vidualizmo principą bei jo logines implikacijas (kuo daugiau 
rasis loginių implikacijų, tuo šis faktas darysis akivaizdesnis; 
žr. HAE, I, passim). Vadinasi, kai protestuojama prieš „perdėm 
socializuotą [sursocialisėe) žmogaus sampratą“ šiuolaikinėje so- 
ciologijoje arba kai skelbiama, jog galiausiai, nepaisant visų ab- 
strakcijų, reikia kalbėti apie gyvenančius žmones - suprask gy- 
venančius individus, - aš, laikydamasis savojo požiūrio, čia 
matau tik moderniosios ideologijos protestą prieš tikrąjį socio- 
loginį požiūrį. Mes esame įsipareigoję atrasti žmogaus dimen- 
siją, kuri, moderniose visuomenėse yra uždengta, skotomizuota. 
Vien dėl šios priežasties iškilęs uždavinys reikalauja laiko, jis 
praskleidžia totalumą dengiančią uždangą, tačiau, kaip jau mi- 
nėta pradžioje, šis uždavinys yra skirtas specialistams ir liečia 
specialųjį totalumą. Mes esame pašaukti „integraliai prikelti“ 
ne ką nors kita, o visuomenes ir kultūras. Individo, kaip ver- 
tės, požiūriu ši specialybė turi tą patį statusą, kaip ir kitos spe- 
cialybės. 

Veikiausiai būtent šioje plotmėje galima laukti didžiausios 
įtampos tarp funkcionuojančios ideologijos ir antropologijos 
arba apskritai grynojo sociologinio požiūrio. Ši įtampa šiandien 
reiškiasi mėginimu primesti antropologijai ekstremistinę laiky- 
seną; aš turiu omenyje asmeniniu angažavimusi grindžiamą 
artificializmą, kuris taip netinka mūsų laikams ir šiuo atveju at- 
rodo nenatūralus ir juokingas. Tiesa, nepaisant funkcionalizmo 
kraštutinumų ir ribų, mes vis dėlto vieną dalyką sužinojome: 
socialiniai faktai yra kur kas labiau tarpusavyje priklausomi, nei 
iš pirmo žvilgsnio atrodo. Tad keista, kad kaip tik tuo metu, kai, 
kilus protestams prieš natūralių pusiausvyrų destrukciją, pirmą 
kartą susvyravo modernaus artificializmo požiūris, žmonėms, 
kurie gina antropologijos teises, turime priminti, kad socialinės 
aplinkos, kurios pačios šiuo atžvilgiu sudaro natūros dalį, taip 
pat yra nesunkiai pažeidžiamos. Tiesą sakant, nemodernios vi- 
suomenės yra gerbiamos ir netgi ginamos. Kalbant apie daugiau 

ar mažiau savavališką kišimąsi, turima omenyje būtent mūsų 
visuomenė. Be abejo, mūsų visuomenė - ne vienintelė tokia. Kai 
kas netgi tvirtina, kad norint visuomenę pažinti, būtinas sava- 
noriškas įsipareigojimas siekti ją pakeisti. Prieštaravimas tarp 
marksizmo ir antropologijos šiuo atžvilgiu akivaizdus. Tad grįž- 
kime prie vadinamojo techninio ekonominio determinizmo nuo- 
statų, kurios buvo tam tikra ekstremizmo forma. Primename, 
kad iš dalies jos sudarė prielaidas hipotezėms, kurios turėjo pa- 
dėti „paaiškinti“ visuomenių idiosinkrazijos apraiškas, atkurti 
jų įvairovės vienovę. Mažų mažiausiai galima pasakyti, kad šios 
idėjos nebuvo patvirtintos: mes žinome, kad nežinome, ir šis ne- 
gatyvus pažinimas anaiptol nėra nereikšmingas. Neseniai pasi- 
rodžiusioje Marshallo Sahlinso knygoje, man rodos, padarytos 
visos išvados, plaukiančios iš šios ilgos patirties ir duodančios 
aiškų atsakymą visoms materializmo atmainoms!*. Gal, nepai- 
sant visko, verta prie šių atgyvenusių idėjų grįžti kaip prie hi- 
potezių, kurias galima modifikuoti? Puiku. Bėda tik, kad tai, kas 
čia laikoma hipoteze, niekuo nesiskiria nuo dogmos, kuri, ska- 
tindama griauti visuomenes, galiausiai pasitarnauja kokių nors 
galią turinčių Žmonių valiai; hipoteze čia vadinama tai, kas duo- 
da teisę pasiaukoti skelbiamai ideologijai ir čia pat, remiantis 
antropologija, asmeninio patogumo sumetimais nepaisyti prin- 
cipinių šio mokslo laimėjimų, nesvarbu, ar jie būtų pozityvūs ar 
negatyvūs. 

Grįžkime prie antropologijos tikrąja prasme. Laikantis anks- 
čiau išdėstyto mūsų požiūrio į jos prigimtį ir užduotį, kai kurie 
jos ypatumai tampa savaime aiškūs. Neretai apgailestaujama, 
kad mums dažniausiai prieinamas tik „tarpinis abstrakcijos lyg- 
muo““. Tai išpirka, kurią mums tenka sumokėti už tai, kad esame 
prisirišę prie skirtingumo, prie konkretumo, kitaip tariant, tai 


12 M. Sahlins, Culture and Practical Reason, Chicago: University of Chicago Press, 1977. 
Tai veikalas, pasižymintis drąsiu užmoju, pagirtinai tiksliai nušviečiantis diskusiją ir 
vertas išskirtinio dėmesio vien dėl autoriaus asmenybės ir jo idėjų raidos. Šį veikalą 
Papildė knyga The Use and Abuse of Biology. An Antropological Critigue of Sociobiologų, 
London: Tavistock, 1977, 120 p. 

mūsų profesinės savigarbos reikalas. Kita vertus, tai siejasi ir su 
mūsų patikimiausių tyrimo procedūrų nelankstumu ir sudėtin- 
gumu. Neabejotina ir tai, kad mūsų darbo priemonės dažniausiai 
netobulos, būtina jas gerinti. Tačiau neišmintinga būtų jas at- 
mesti, tarsi būtų įmanoma staiga pakeisti jas tobulesnėmis; su- 
dėtinga mūsų uždavinio prigimtis tokioms viltims neduoda pa- 
grindo. Štai, pavyzdžiui, kategorija „giminystė“. Šiuo metu ji 
sujungia - savaime aišku, nepakankamai tobulai - universalizmą 
ir konkretų skirtingumą, tačiau pati savaime ji nėra visiškai 
bevertė (skyr. V, p. 201). 

Dėl pačios uždavinio prigimties mūsų darbui būdinga gili 
įtampa; toji įtampa, kuri susijusi ne tik su tyrimo užmoju, bet ir 
su disciplinos griežtumu, lemia jos pažangą. Pažvelgus giliau, 
nesunku pastebėti, kad dauguma šiuolaikinių nuostatų, kurios 
nėra naujos, nors ir populiarios naujosios kartos tyrinėjimuose, 
atrodo netekusios — ko gera, nejučia - turėtos įtampos. Norint 
tai patvirtinti, reikėtų ištisos knygos, tačiau galimas dalykas, kad 
iš esmės čia sprendžiasi antropologijos likimas: ar pasiseks jai 
išlaikyti savąjį pašaukimą ir vientisumą, o gal ji linkusi pasiduoti, 
neatlaikydama įvairiapusio tos pačios modernios ideologijos, 
kuri ją pagimdė, spaudimo? 

Įtampos atoslūgis jaučiamas visur, kur, esant dviprasmiškai 
arba neaiškiai situacijai, beatodairiškai reiškiama vienareikš- 
miška nuomonė (tai veikiau šališkos, o ne mokslinės laikysenos 
pavyzdys), visur, kur vienas iš dviejų polių yra likviduojamas, 
savavališkai subordinuojamas kitam arba, laikantis išankstinės 
ar galutinės nuomonės, pašalinamas antrojo naudai. Antai, turint 
omeny, kad mūsų mentaliniai įpročiai priešinasi transmutacijai, 
kurios iš jų reikalauja tyrinėjama kultūra, galima įsivaizduoti, 
jog šį keblumą galima įveikti dviem priešingais būdais. Vienas 
jų yra prisiimti egzotišką gyvenimą, nutraukiant visus ryšius su 
„Vertimo“ disciplina: tarkime, kad įmanoma tokia visapusiška 
asmeninė patirtis ir kad tokiu atveju į tiriamą bendruomenę nie- 
ko „neįnešama“. Antru atveju mėginama sumažinti nuotolį, pir- 

miausia imantis tirti sau artimus Žmones - tai išties sunkus 
uždavinys, kuris labiau tiktų svetur subrendusiems tyrinėto- 
jams; šitaip išvengiama traumuojančio svetimos aplinkos po- 
veikio, tačiau lieka pavojus susidaryti paviršutinišką požiūrį. 
Tiesa, „nuotolio pozicija“, kuriai mes teikiame pirmenybę, ne 
tik kritikuojama iš šalies, bet ir griaunama iš vidaus. Tai ženklina 
arba tendenciją pervertinti vienintelės tyrimo technikos galią, 
arba mumyse suvešėjusį konformizmą. Iš tikrųjų išlyginto kelio 
šalininkas nejučiom neišvengiamai suartės su technokratija, tuo 
tarpu mūsų pirmtakai neretai stebėtinai lengva ranka, tačiau 
pakankamai iškalbingai kaltinami, esą jie tarnauja esamoms 
valdžioms arba „imperializmui“. 


Pamėginkime dabar, remdamiesi ankstesniais apmąstymais, 
pažvelgti į antropologijos ir jos socialinės aplinkos (konkre- 
čiai - prancūzų visuomenės) santykį ir atskirai aptarti galimybę 
įtraukti antropologiją į ikiuniversitetinio mokymo programą. 
Pirmiausia pasiruoškime dirvą. Problemą sudaro trys aspektai: 
dėstymo tikslas, mokymo turinys ir numatomos pasekmės. Su- 
paprastinti galima tik tai, kas yra nustatyta, o nesant pakan- 
kamo dalykinio sutarimo, sunku kokiai nors pozicijai nusi- 
stovėti. Maža to, juk tai, ko yra mokoma, priklauso ne tik nuo 
knygų, kuriomis naudojamasi, bet ir nuo to, kokios tendencijos 
vyrauja tarp tų, kurie moko. Taigi galima laukti, kad bus dės- 
toma materializmo apžvalga. Blogiausia tai, kad, nesant vienos 
bendros teorijos, principine nuostata gali tapti reliatyvizmas, 
nereikalaujantis jokių pamatinių žinių. Tikriausiai bus sten- 
giamasi duoti atkirtį rasizmui, o išaiškėjus, kad jam pritariama, 
didžiai stebimasi. Į šio tipo problemą turėtų atkreipti dėmesį 
mūsų kolegos anglai“. Tiems, kurie įsivaizduotų galį nebau- 
džiami reliatyvizuoti šiuolaikines vertes ne specializuotos veik- 
los, o bendrosios sąmonės lygmenyje, aš priminčiau, jog; šiuo 


13 Rain (Royal Anthropological Institute News), 12, 1976, sausis-vasaris, p. 2; tačiau 
projektas, atrodo, vykdomas (žr. Rain, 20, 1977, birželis, p. 14). 

atžvilgiu toliausiai buvo nueita, be abejo, Veimaro laikų Vo- 
kietijoje, o kas iš to išėjo (tegu tai ir nebuvo vienintelė prie- 
žastis), puikiai žinoma. Kitaip tariant, dėstyti antropologijos 
pradmenis galima tik tada, kai mūsų santykis (sakyčiau, kor- 
poracinis) su moderniomis vertėmis yra išaiškintas ir aiškiai 
suformuluotas. Priešingu atveju šito imtis būtų stačiai neat- 
sakinga, o iš antropologijos liktų tik pavadinimas. (Beje, tenka 
pridurti, jog, kalbant apie Prancūziją, nedera liesti rasizmo, 
neužsimenant apie „imigrantų darbininkų“ padėtį ir jų trakta- 
vimą; čia išties esama grėsmingo iššūkio antropologijai, su 
kuriuo, tikėkimės, ji sugebės susidoroti.) 

Beje, mūsų modelis puikiai atliepia minėtą poreikį. Mano 
manymu, jis atitinka aukščiausią humanistinį siekį ir en principe 
turi didžiulę pedagoginę vertę. Tačiau tik iš principo: nekalbant, 
kad didžiuma antropologų tikriausiai jį atmes, tie, kurie jį pri- 
pažintų arba pripažįsta, netruks įsitikinti, kad jis reiškia didžiulę 
naštą net specialistui ir kad negalima jo primesti jaunam dar tik 
besiformuojančiam protui. Turime pripažinti: pasiūlymas aiškiai 
per ankstyvas, jis reikalauja, kad mokslas būtų labiau pasistū- 
mėjęs, ko vargiai dar galima tikėtis, tačiau ypač svarbu, kad 
bendruomenė susigaudytų savo idėjose. Nors išvada ir nedžiu- 
ginanti, bet aiškumas būtinas. 

Liko paskutinis klausimas. Gyvuoja ganėtinai miglotas po- 
žiūris, esą antropologija, kuri iki šiol dar nėra mokslas tikrąja 
prasme, turėtų progresuodama prie šio idealo priartėti ir ge- 
riausiu atveju, galimas dalykas, jį įgyvendinti. Tačiau turint ome- 
nyje visa, kas buvo sakyta, norom nenorom tenka šia idėja sua- 
bejoti. Iš tikrųjų „tiksliųjų“ mokslų mėgdžiojimas tarsi turėtų 
natūraliai laiduoti tam tikrą griežtumą ir tęstinumą. Bet ar taip 
iš tikrųjų yra? Įvertinus, kiek tikslieji mokslai davė antropologijai 
realios naudos ir kiek tik ornamentikos, galima manyti, kad jų 
įtaka yra teigiamas, o mėgdžiojimas - neigiamas dalykas. Pagei- 
dautina, kad kiekvienas antropologas būtų susipažinęs su šių 
mokslų pagrindais, tačiau iš tikrųjų matematinė formalizacija 

dažnai skatina apsiriboti neišplėtota mintimi arba užmaskuoja 
realias išsprendžiamas problemas. 

Taigi peržvelkime mūsų argumentacijos logiką. Mes ne kartą 
atkreipėme dėmesį į gana sunkiai apčiuopiamą antropologijos 
ir moderniojo universalizmo sąsają. Nepritardami nei mėgini- 
mams ją lengvapėdiškai nuneigti, nei nejučia apeiti, mes ga- 
liausiai iškėlėme mintį, kad tasai universalizmas išsiplėtė - iš 
pradžių kaip metodas, o paskui (idealiu atveju) - socialinių 
verčių plotmėje susijungdamas su savo priešybe; galiausiai mes 
Šį procesą sugretinome su pasaulio civilizacijos galimos ateities 
procesu. Dabar mes pereisime prie kito moderniojo universaliz- 
mo aspekto. Normatyviniu požiūriu, universalumas - tai racio- 
nalumas, ir mokslo dėsniai apskritai yra vieninteliai išties uni- 
versalūs netautologiniai teiginiai. Mūsų problema - nusistatyti 
savo poziciją šio racionalumo atžvilgiu. Gali pasirodyti, kad toks 
klausimas yra absurdiškas: juk protas yra vienas, tad neįmanoma 
jo išvengti neatsižadant tiesos. Tačiau klausimas nėra toks ab- 
surdiškas, kaip atrodo; mat faktiškai kalbama ne apie tai, ar 
reikėtų vengti racionalumo paties savaime. Galima nurodyti 
dvejopo - gal netgi trejopo - pobūdžio motyvus, skatinančius 
rezervuotą požiūrį į mokslinį racionalumą. 

Pirma, žmonės pradėjo mąstyti anaiptol ne tada, kai jie išra- 
do - kaip mus tikina klasicistai, Graikijoje — „rišlų diskursą“. Šis 
išradimas neišvengiamai apėmė suskaidymą: buvo išskirtos įvai- 
rios egzistavimo dimensijos, susijusios su skirtingo pobūdžio 
diskursais. Racionalus diskursas iškart kažką teigia, kai mitas 
arba poema vienu sakiniu daro aliuziją į visumą. Vienas jų yra 
plokščias, kitas - „sodrus“ (plg. Cliffordo Geertzo „thick descrip- 
tion'). Mitinis mąstymas yra rišlus, bet tasai rišlumas glūdi mąs- 
tymo daugiamatiškume, jis yra kitokio pobūdžio nei diskur- 
syvus rišlumas arba „racionalumas“. Užtat mes negalime leisti 
jį nugramzdinti į nerišlumui prilyginamą „iracionalumą“. 

Tai anaiptol ne viskas, nes skaidymas vyksta toliau. Filosofinis 
racionalumas tebesiekia totalumo, nors tasai totalumas ir yra 

„praretėjęs“. Mokslinis racionalumas, kuris dominuoja naujųjų 
laikų žmonių mąstyme, kiekvieną kartą stengiasi atsiriekti tota- 
lumo „riekę““. Iš esmės jis yra instrumentinis (paremtas priemo- 
nės ir tikslo santykiu) ir specializuotas ta prasme, kad reiškiasi 
padalų, kurios nustatytos ne racionaliai, o empiriškai, viduje 
(HAE, I, p. 29). Viena mokslo racionalumo išdavų yra ta, kad 
žmogiškosios patirties sudėtingumas arba „daugiasluoksnišku- 
mas“, kurį mitas numanė ir sutelkė, dabar yra išskaidytas. Kitaip 
nei mite, kur dalyvauja arba dalyvaudavo kiekvienas, moksle 
ne kiekvienas mūsų dalyvaujame. Čia pastebimas reikšmingas 
posūkis (plg. Toenniesas - Durkheimas): normatyvinis subjektas 
yra individas, tačiau pažinimo procesas vyksta tik suskaidytame 
socialiniame kūne. Esu įsitikinęs, kad antropologija gali padėti 
surasti arba išryškinti kultūros, kurioje dominuoja mokslas, vie- 
ningumo principą [žr. skyr. VII). 

Rezervuotą požiūrį skatina ir kitas motyvas: mokslinis žmo- 
gaus universumo suskaidymas neabejotinai pareikalavo didžiu- 
lių pastangų, tačiau tai negalėjo nesukelti pačioje mūsų kultūroje 
protesto nuostatų. Pavyzdžiui, hierarchinio kosmoso sugrio- 
vimas, objekto /subjekto išskyrimas, savybių hierarchizavimas 
į išmatuojamas (pirmines) ir neišmatuojamas (antrines) buvo 
suvokiamas kaip agresija prieš žmogų. Yra žinoma, kaip prie- 
šiškai į savo laikų mokslo mechanistines ir atomistines tenden- 
gyvybės prasmę. Galiausiai jo požiūrį atkartojo Lėvi-Straussas, 
gindamas juslines kokybes, ir šis faktas pabrėžia priešiško nu- 
siteikimo - tegu ir giliai panirusio, bet vis dėlto įžvelgiamo — 
tęstinumą, siejantį mus su nemoderniosiomis kultūromis. 

Trečiąjį motyvą galima įžvelgti paties mokslo raidoje. Kadangi 
profanas čia gali padaryti šiurkščių klaidų, aš kalbu tik apie 
bendrą tendenciją, kurioje įžvelgiu minėtos minties patvirtinimą. 
Sąmoningai nesileisdami į platesnius aiškinimus, pasakysime 
tik tiek, kad mokslo modelis - fizika - išgyvena krizę!*. Heisen- 
bergo neapibrėžtumo principas neabejotinai būtų pradžiuginęs 

Goethe ir sutvirtinęs jo požiūrį, sykiu jis primena ir apie mums 
jau įprastą stebėtojo ir stebimo objekto sąsają. 

Apmąstę šiuos porą ar trejetą aspektų, galime padaryti išvadą, 
kad klasikinės fizikos modelį atitinkantis mokslas nesutampa 
su universaliu racionalumu. Mokslo laimėjimai yra neginčijami, 
ir apie jų atmetimą nėra ko kalbėti, tačiau visiškai aišku, kad jie 
yra vienašališki ir patys savaime nepakankami, kaip nepakan- 
kami yra ir tų laimėjimų subjekto - visuomenės - pasiekimai; kar- 
tu paimti tie laimėjimai slepia savyje daugybę konfliktų ir pavojų, 
nes jie reikalauja nuolatinio papildymo, kurį iškart ir atmeta." 

Tai byloja sykiu ir apie interesą, kurį mūsų pastangos gali 
išreikšti, ir apie atsargumą, kurio iš mūsų reikalaujama. Kaip 
socialinių verčių lygmenyje mes viliamės atskleidę, jog moder- 
nųjį universalizmą galima išplėsti taip, kad jis apimtų ir savo 
priešybę, taip ir čia galima stengtis sutaikinti „plokščiąjį“ ir 
„Sodrųjį“ universalumą arba, kaip jau sakėme, turėdami ome- 
nyje visuomenes, siekti konkretaus universalumo. Bet tai yra 
įmanoma tik atvirkščioje perspektyvoje: kaip paprasti klasikinės 
fizikos dėsningumai, žvelgiant į juos iš platesnės perspektyvos, 
atrodo esą atskiri atvejai, lygiai taip abstraktus mokslo univer- 
salumas gali pasirodyti kaip atskiras konkretaus universalumo 
atvejis. Taigi manydami, kad mūsų uždavinys yra stengtis integ- 
ruoti mokslinę kultūrą į kitas humanitarines kultūras, negalime 
nepastebėti, kad mūsų noras žūtbūt kopijuoti tiksliuosius moks- 
lus, kai jiems patiems lieka vis mažiau tikrumo dėl savojo pa- 
grindo, atrodytų išties paradoksalus. 


14 Aš turėjau galimybę susipažinti su pranešimais, kuriuos Danielis Bellas ir kiti parengė 
Aspeno-Berlyno seminarui (1975, rugsėjis) tema „The Critigue of Science“; jį organizavo 
Tarptautinė asociacija už kultūros laisvę. 

15 Esu priverstas rašyti glaustai, bet tikriausiai čia kils mintis apie socialinį artificializ- 
mą. (Esama vienos rimtos prieštaros, apie kurią derėtų bent užsiminti. Tai, kas sakyta 
aukščiau, turi vieną trūkumą, kadangi kalbėta apie mokslą, apeinant matematiką — 
mokslų karalienę, išreiškiančią grynąjį racionalumą, kuriame nėra nieko instrumentiška, 
ojos teiginiai yra logiškai būtini ir visuotinai reikšmingi. Priduriame šią pastabą čia, 
naudodamiesi inventorizacijos teise. Vienaip ar kitaip, pasaulis buvo suskaidytas, kad 
galėtų būti matematizuotas. Papildyta 1983.) 

Antropologijos, kaip fundamentalaus socialinio mokslo, pa- 
šaukimas kur kas labiau pasimatys, ėmusis uždavinio, kuris 
klasikinio mokslo bei apskritai moderniosios ideologijos tikslų 
atžvilgiu yra priešingas ir juos papildantis: sujungti, suprasti, 
atkurti tai, kas atskirta, išskirta, suskaidyta. Nekalbant apie tam 
tikrą antropologijos bei naujosios fizikos procedūrų paralelizmą, 
nesunku pastebėti, kad darbai, kurių antropologijoje jau imtasi 
arba kurie dar tik sumanyti, krypsta panašia linkme. Gal tai iš 
tikrųjų rodo, kad tik nusigręžusi nuo gamtos mokslų, nuo prie- 
žastinio aiškinimo, nesiimdama pranašavimo ir nesiekdama pri- 
taikymo, antropologija sugebėjo žengti reikšmingiausius pa- 
starojo meto žingsnius? 

Tiesą sakant, šitaip suvoktas uždavinys tampa neaprėpia- 
mas, 0 turint omeny esamą profesijos būseną - sutarimo stoką 
bei didžiulę tendencijų įvairovę - jis gali pasirodyti netgi be- 
protiškas. Kad ir kaip žiūrėtume, būtina sustiprinti mokslinę 
bendruomenę. Kol ten nebus pasiekta tikro sutarimo, aiškiai 
įsisąmoninto vieningumo, aukščiausių mūsų siekių likimas liks 
miglotas. 

Aš baigiu, o man kas nors pasakys, jog reikėtų pradėti nuo 
klausimo, ar reforma išvis yra įmanoma? Nuo ko ji turėtų pra- 
sidėti? Aš šiuo atžvilgiu laikausi trijų nuostatų: 1) antropologinė 
bendruomenė turi griežtai apsibrėžti savo prigimtį ir funkcijas 
moderniosios ideologijos atžvilgiu; 2) vieningumo principą iš- 
reiškia konkrečių universalumų lyginimas universalistiniu as- 
pektu; 3) savaime aišku, kad šiuolaikinių tyrinėjimo krypčių 
gausa ardo bendruomenę. Kiekvienas tyrinėtojas gali kritiškai 
išanalizuoti savo paties darbą ir jį šiuo atžvilgiu patobulinti. 


Kur netinka egalitarizmas 
Pasitelkęs vieną konkretų esminio pobūdžio pavyzdį, norėčiau 


parodyti, jog ankstesni svarstymai tiesiogiai susiliečia su nū- 
diene tyrinėjimų praktika. 

Tyrimais užsiimančios bendruomenės vidinei komunikacijai 
yra būtinos universalios sąvokos. Tačiau pastarojo laikotarpio 
tyrinėjimai, kuriuose labiausiai stengiamasi pabrėžti kiekvienos 
kultūros savitumą, klibina ir silpnina — dažniausiai, be abejo, 
neapgalvotai - bendrybes, kurias mes iki šiol vartojome. Užtat 
naudinga identifikuoti nors keletą svarbesnių ir pakankamai 
patvarių antropologinio diskurso universalijų. Aukščiau trum- 
pai aptarėme vieną lyginamąją procedūrą, įtraukusią bendrą 
principą į globalią plotmę. Tačiau ar galime teigti, jog kiekvienoje 
kultūroje esama universalių dėmenų? Nesant substancialių ele- 
mentų, operuojama santykių tipais. Vienas tokių - distinktyvinė 
(skiriamoji) opozicija. Tai neabejotinai fundamentinės reikšmės 
laimėjimas. Pasitelkdamas vieną pavyzdį, aš mėginsiu parodyti, 
kad šį santykio tipą reikia papildyti opozicinės hierarchijos ar- 
ba priešybės apglėbimo tipu, kuris išreiškia ryšį tarp elemento ir 
visumos. Įvedęs (kitoje vietoje) šią opoziciją, nesudėtingą jos 
pritaikymo rūpestį aš palikau kitiems. Tai nebuvo padaryta. 
Reikia manyti, kad esamos ideologijos aplinkoje hierarchija yra 
visiškai nepopuliarus dalykas (žr. išnašą p. 239). Tad aš imuosi 
Čia apginti hierarchinę opoziciją ir ją pailiustruoti, pasitelkdamas 
atvejį, kuriam apibūdinti distinktyvinės opozicijos nepakanka. 

Be to dar atsiranda gera proga pateikti pavyzdį, liudijantį 
mūsų darbe dažną tyrimų tęstinumo stoką. Antai klasikinį sero 
Edwardo Evanso-Pritchardo veikalą apie Azande galima trak- 
tuoti kaip atsaką Lėvy-Bruhliui. Autorius labai gyvai domėjosi 
Lėvy-Bruhliu, o šioje knygoje jis aplenkė jį, parodydamas, kad 
sprendimai, kuriuos Lėvy-Bruhlis apibūdino kaip „ikiloginius“, 
yra susiję su apibrėžtomis situacijomis ir negali būti apibend- 
rinami kaip „mentaliteto“ ypatumai, tarsi tie patys žmonės ki- 
tose situacijose būtų nemokėję pasitelkti logiką. Ištisus dvidešimt 
penkerius metus buvo manoma, kad reikalavimas išskirti įvai- 
rius situacijų tipus (nesvarbu, ar jie sietųsi su įsitikinimais, relia- 
tyviais priežastingumui [azandžiai] ar „segmentinės sistemos“ 
koncepcijai [nuerai]) yra itin reikšmingas ir lemtingas atradimas. 

Ar galėtume teigti, kad ir šiandien taip manoma? Būdinga tai, 
jog kai kurio pobūdžio tyrimuose šiam reikalavimui skiriama 
labai mažai dėmesio, o kai toks tęstinumo stygius pastebimas 
pačiam Evans-Pritchardui artimoje aplinkoje, tai ypač stebina. 
Žinia, būtent jo įtaka lėmė, kad pagarbaus dėmesio vėl susilau- 
kė - be kita ko, išverčiant į anglų kalbą - ta Durkheimo mokyk- 
los palikimo dalis, kurios nepripažino Radcliffe-Brownas. Nuo 
1962 m., kai buvo išverstos dvi stambios Hertzo esė, Rodney 
Needhamas tiesė šioms idėjoms kelią į patį Oksfordo institutą, 
kur jų tolesnį likimą iki pat pasitraukdamas iš aktyvios veiklos 
savo rankose laikė Evans-Pritchardas; šio paragintas, Needha- 
mas vėliau, 1973 m., paskelbė kolektyvinį veikalą, pavadintą 
Dešinė ir Kairė. Esė apie dvejopą simbolinę klasifikaciją““. Tai gana 
reikšmingas veikalas, prasidedantis nuo Hertzo Essai (1909) — 
įdėta ir jo fotografija - ir apimantis aštuoniolika ankstesnių, pas- 
tarojo laikotarpio ir visai naujų straipsnių; du jų, neskaitant visą 
rinkinį apžvelgiančio įvado, parašė pats leidėjas. Turėtų būti aiš- 
ku, kad pasirinkau Rodney Needhamą ne tam, kad asmeniškai 
jį kritikuočiau: aš išskiriu šią knygą pirmiausia todėl, kad ji at- 
stovauja vienam analizės tipui, be to, ji iškelia tęstinumo proble- 
mą. Lyginant su klasikiniais Evans-Pritchardo veikalais, dėme- 
sys čia persikelia į idėjų ir verčių sistemą, į „simbolinę“ sistemą 
arba ideologiją, traktuojant ją izoliuotai, kaip daugiau ar ma- 
žiau nepriklausomą nuo socialinės morfologijos. Buvo atrastas 


16 Right and Left. Essays on Dual Symbolic Classification. Edited and with an Introduction 
by R. Needham. Foreword by E.E. Evans-Pritchard, Chicago: University of Chicago 
Press, 1973. Trumpas istoriografinis žvilgsnis, patikslinantis Needhamo nuopelnus šiuo 
atžvilgiu (p. XIII-XIV): Oksforde apie Hertzą niekas nieko nebežinojo jau 1952 m., kai 
aš jį paminėjau savo pranešime apie Maussą (žr. aukščiau, V skyr.), kuris sudomino 
Evans-Pritchardą (žr. įvadą, kurį jis parašė knygos Essai sur le don vertimui, pranc. k. 
L'Arc, 48, 1972, p. 29). Needhamas nežinojo, kad Instituto bibliotekoje (Fonds Radcliffe 
Brown) būta Hertzo veikalo Mėlanges, ir tučtuojau juo susidomėjo (žr. jo nuorodą į 
Hertzą knygoje Right and Left..., op. cit., p. 95 ir pst. 10). Atmintis jį apgauna, kai jis 
teigia, esą Oksforde Hertzas visą laiką buvęs minimas. Kur kas tikslesnis jis buvo 
1960 m., įvade į Hertzo veikalo vertimą rašydamas „for a number of years“ (Death and the 
Right Hand, London: Cohen and West, 1960, p. 9). Ši detalė iškalbingai parodo antro- 
pologijos raidos netolydumą bei asmeninių mainų tarp šalių naudą. 

Hertzas. Turint omeny minėtas aplinkybes, įdomu tai, kad čia 
visai nepaisoma Evans-Pritchardo situacijų skirčių, kurios būtų 
padėjusios — truputį kita forma - išplėtoti ir atnaujinti Hertzo 
idėjas, o faktiškai apsiribojama jų iliustravimu, beje, gana turtin- 
gu. Bent jau į tai mėginsiu atkreipti dėmesį. 

Trumpai tariant, čia atrandama arba iš naujo nustatoma, į 
pirmą planą iškeliama tai, kad žmogus mąsto skirtimis ir kad iš 
jų kylančios opozicijos kažkokiu būdu sudaro sistemą. Tai paska- 
tino sudaryti daugiau ar mažiau tarpusavyje homologiškų opo- 
zicijų sąrašą, nustatyti „binarines klasifikacijas“, savotišką dvi- 
gubą tinklelį, išreiškiantį senbuvių „simbolinės sistemos“ esmę 
ar bent jau svarbų tos sistemos aspektą. Kadangi tai Žinomas 
dalykas, aš jį perteikiu iškart abstrakčia kalba. Opozicijų seka 
a/b,e/f,i/k, 0/p išdėstoma pagrečiui dviem stulpeliais: a, e, i, 
oirb, f, k, p. Tam tikrame kontekste nustatoma mažų mažiausiai 
dviejų pirmųjų opozicijų homologija: a/b lygu e/f; lygiai taip 
patjau kitame kontekste nustatoma, jog e/flygui/kir t.t. Svarbu 
yra patvirtinti (Droite et Gauche, įžanga, p. XXVII-XXVIII), kad 
kiekviena opozicija savame kontekste arba veikiau kiekviena iš 
homologijų savame kontekste gali sudaryti opozicijų porą. Ta- 
čiau aišku, kad lentelės, kurią sudaro du stulpeliai, konstruk- 
cijoje visi kontekstai yra susimaišę arba į juos neatsižvelgiama. 
Trumpai tariant, situacijų atskirtis čia jau nebėra tiesiogiai sie- 
jama su perėjimo į visumą momentu, tarsi kiekviena situacija iš 
prigimties būtų nepriklausoma nuo „mentaliteto“ visumos, nors 
turėtų būti savaime aišku, kad pats situacijų išskyrimas iš esmės 
nuo jos priklauso. Aš nepalaikau argumento, kuriuo norima 
įrodyti, esą Evans-Pritchardas kalba apie grynai empirinį arba 
išorinį, o ne apie ideologinį skirstymą; iš tikrųjų čia akcentuo- 
jamas ideologinis aspektas: kalbama apie lygmenų išskyrimą 
ideologijoje. 

Be abejo, mėginant pritaikyti naują požiūrį, tokie supapras- 
tinimai yra įprastas dalykas. Tačiau ar kas nors tą požiūrį pa- 
tobulino? Jei pasirodys reikalinga, mane kas nors pataisys, tačiau 

aš nematau, kad suklasifikavus ir tuo būdu apibrėžus tiriamos 
ideologijos situacijas, atsiskleistų jų sistemiškumas. Priešingai, 
čia veikiau laikomasi prielaidos, kad ideologinė sistema yra 
ištisinė, vienalytė. Antai manoji kastų sistemos interpretacija 
buvo kritikuojama už tai, kad joje pripažįstami du ideologinės 
sistemos atžvilgiu apibrėžiami situacijų tipai, t.y. vertės situacijos 
ir galios (valdžios) situacijos. Mano kritikai pageidavo, kad visos 
situacijos būtų laikomos vienarūšėmis, o tai reikštų, kad ideo- 
loginis ir empirinis aspektai gali visiškai tarpusavyje derintis 
(be abejo, aš pats kartais leidau tokią galimybę įtarti). Kai dėl 
pavyzdžio, tai jei kas, priešingai, teigtų, kad esti ne du situacijų 
tipai, o daugiau, aš tokios hipotezės d priori neatmesčiau, o vei- 
kiau priminčiau Zenono sofizmą apie Achilą ir vėžlį: hierar- 
chinės dispozicijos išdava yra ta, kad vis ilgėjant galimų skirčių 
sekai, jų globali reikšmė sparčiai mažėja; juk faktiškai, kaip Ži- 
noma, Achilas vėžlį pasiveja. 

Ko gera, tam tikrą vaidmenį čia vaidina priešiškumas hierar- 
chijai. Jeigu situacijų išskyrimas reikalauja nustatyti vertes, ki- 
taip tariant, įvesti hierarchiją, ir jei šiuolaikinis tyrinėtojas šito 
vengia, gali atsirasti tendencija tokio pobūdžio epistemologinę 
„Situaciją“ atmesti arba neutralizuoti. Turiu čia pateikti apibrė- 
žimą. Pasinaudosiu proga šiek tiek praplėsti ankstesnįjį". Opo- 
zicine hierarchija aš vadinu opoziciją tarp sistemos (tiksliau — 
visumos) ir tos sistemos (arba visumos) elemento; elementas 
nebūtinai turi būti paprastas, tai gali būti ir posistemė. Toji opo- 
zicija logiškai analizuojama dviem aspektais, kurie dalinai vie- 
nas kitam prieštarauja: viena vertus, elementas yra tapatus sis- 
temai, nes jis yra jos dalis (stuburinis yra gyvūnas), kita vertus, 
esama skirtumo arba tiksliau prieštaravimo (stuburinis nėra — 
vien - gyvūnas, gyvūnas nėra -būtinai - stuburinis). Dvejopas — 
tapatumo ir prieštaravimo - santykis yra griežtesnis, kai turima 
reikalo su tikra, o ne su daugiau ar mažiau savavališka sistema 


17 L. Dumont, „On Putative Hierarchy...“, Contributions to Indian Sociologų, N.S., V, 1971, 
p. 72-73. 

(žr. žemiau). Loginiu požiūriu tai tikras skandalas, užtat jis, 
matyt, ir užsitraukė nemalonę, tačiau, kita vertus, būtent tuo jis 
įdomus: elemento ir sistemos, kurios dalį jis sudaro, santykis 
visada įtvirtina hierarchiją ir yra logiškai nepriimtinas. Iš esmės 
hierarchija - tai priešybės apglėbimas. Hierarchiniai santykiai reiš- 
kiasi mūsų pačių ideologijoje, aš tai jau anksčiau įrodinėjau 
(HAE, I, index, s.v. „Hierarchie“) ir dabar įrodinėsiu, tačiau jie 
tokie yra ne patys savaime. Tokie jie esti, kai konkrečiai teigiama 
vertė: ji subordinuoja savo priešybę, tačiau apie tai nekalbama. 
Apskritai žiūrint, hierarchijai priešiška ideologija, savaime aiš- 
ku, turi apimti ištisą tinklą taktikų, leidžiančių kalbamą santykį 
neutralizuoti ar pakeisti. Atsižvelgdamas į vykstančią diskusiją, 
aš paminėsiu tik dvi. Pirmiausia, galima vengti požiūrio, kuris 
tą santykį išryškina. Antai taksonomijoje mes esame įpratę kiek- 
vieną klasifikacijos sistemos lygmenį nagrinėti atskirai ir ven- 
giame gretinti pirmos eilės elementą A su antrosios eilės ele- 
mentu a. Toks atskyrimas susijęs su tuo, kad pereinant iš vieno 
lygmens į kitą (gyvūnai /augalai; stuburiniai /bestuburiai, žin- 
duoliai ir t.t.), išskyrimo kriterijai gali būti skirtingi. Šitaip mes 
sudarome sistemas, o ne visumas (žr. žemiau). Kitas labai svar- 
bus taktinis būdas remiasi faktų ir verčių atskirties suabsoliu- 
tinimu!*. Šitaip hierarchija yra ištremiama iš faktų sferos, o asep- 
tika, kurios griebiamasi socialiniame moksle, mus apsaugo nuo 
hierarchijos infekcijos. Lyginamuoju požiūriu, tai išties išskirti- 
nė situacija, kaip tai matyti pačioje moderniojoje ideologijoje, 
kuriai būdinga tendencija naujai sujungti ir sulieti „būti“ [ėtre] 
ir „privalėti“ [devoire ėtre) kuri, kaip žinome iš Europos patirties, 
atveria kelią totalitarizmui - tai, beje, neseniai primygtinai pa- 
brėžė Leszekas Kolakowskis"?. 

O dabar hierarchijos principą pritaikysime binarinėms kla- 
sifikacijoms arba, tiksliau tariant, jų simboliui - dešinės ir kairės 


18 Šiam požiūriui, kurį mes mėginame išplėtoti, pradžią davė Danielio de Coppet 
įžvalga, mes ja remiamės. 

19 L. Kolakowski, „The Persistence of the Sein-Sollen Dilemma“, Man and World, 1977, 
t. 10, nr. 2; žr. žemiau, p. 227. 

opozicijai. Sprendžiant iš literatūros bei cituojamo veikalo, tai iš 
esmės epistemologinė problema. Opozicija sutartinai traktuoja- 
ma kaip distinktyvinė (skiriamoji) opozicija, kaip paprastas „po- 
liariškumas“ arba „papildomumas“. Tačiau faktiškai šių dviejų 
terminų arba polių statusas nėra vienodas: vieno (paprastai de- 
šinės) yra aukštesnis, kito —- žemesnis. Iš to istoriškai ir kilo 
problema: kaip atsitiko, kad dvi priešybės, kurias mes traktuo- 
jame (nepagrįstai) kaip lygias, iš tikrųjų tokios nėra? Hertzo 
žodžiais tariant, kodėl viena ranka yra už kitą „pranašesnė“? 

Čia aiškiai stinga suvokimo, kad pora dešinė-kairė apibrė- 
žiama ne remiantis ja pačia, o tik visumos atžvilgiu; toji visuma 
labai konkreti, nes juk turimas omenyje žmogaus kūnas (ana- 
logiškai ir visi kiti kūnai). Tai įprastas faktas fizikui, kuris, no- 
rėdamas kalbėti apie dešinę ir kairę, įsivaizduos stebėtoją. Ko- 
dėl „simbolinė analizė“ tai ignoruoja? 

Pripažinus, kad kairės / dešinės opozicija nukreipta į visumą, 
yra pripažįstama, jog jai būdingas hierarchinis aspektas, nors iš 
pirmo žvilgsnio anaiptol neatrodo, kad tai - paprasto tipo hie- 
rarchija, kurioje vienas terminas apglėbia kitą ir kurią aš aukš- 
čiau pavadinau „hierarchine opozicija“. Mes įpratę šią opoziciją 
analizuoti kaip dviejų komponentų opoziciją, tarsi iš esmės ji 
būtų paremta simetrija, kuri yra bendresnio pobūdžio, ir šią 
papildančia krypties asimetrija, kuriai priskiriama vertė. No- 
rėčiau pabrėžti, jog tai yra būdas atskirti faktą (tariamą simetriją) 
ir vertę (asimetrinį papildymą). Konkrečiai tikrovėje kairės ir 
dešinės santykis su kūno visuma nėra vienodas. Taigi šie du poliai 
yra skiriami sykiu ir prigimties, ir vertės atžvilgiu. O kai tik jiems 
priskiriamos skirtingos sąsajos ir funkcijos, jų skirtingumas, 
išreikšdamas santykį su visuma, iškart įgauna hierarchinį po- 
būdį. Dešinės funkcija visumos atžvilgiu bus reikšmingesnė —- 
t.y. esmingesnė, reprezentatyvesnė ir t.t. - nei kairės funkcija. 

Nesunku pastebėti, kad šį kalbamo klausimo aspektą įvairūs 
autoriai suvokia labai skirtingai. Tyrinėdamas nuerų ginklo, 
spear (prancūziškai verčiamas lance „ietis“), simboliką, Evans- 

Pritchardas jį apibūdina kaip „dešinės rankos tęsinį“ ir pastebi, 
kad šis ginklas - „tai aš projekcija ir reprezentantas“ (stands for 
the self). „Kaip dešinės rankos tęsinys, ietis reprezentuoja asmenį 
visais aspektais“ (Right and Left, p. 94, 100) ir net dar daugiau - 
jis reprezentuoja gentį. Ogi Brenda Beck viename, tarp kita ko, 
labai tendencingame to paties rinkinio straipsnyje apie tariamas 
dešinės ir kairės rankos kastas mažame Pietų Indijos regione 
mėgino referenciją į visumą išvis eliminuoti, prieštaraudama 
visiškai akivaizdžiam dalykui, kad kairės rankos kastos iš esmės 
yra tas pats, kas pašaliečiai kaimiškoje darbo pasidalijimo sis- 
temoje?". 

Pranašumo santykis čia yra ne atsitiktinis, o būtinas, nes jį 
lemia dviejų terminų išskyrimas visumos atžvilgiu. Gal kas pa- 
prieštaraus, kad taip teigdami, mes tik perkeliame problemą: ką 
duoda konstatavimas, kad statuso skirtumas yra būtinas, jeigu 
visada turime išsiaiškinti, kodėl pirmenybė daugybę kartų tei- 
kiama vienam terminui, o retkarčiais - kitam? Atsakysime pir- 
miausia, kad pakeisdami asimetrinę arba nustatytą opoziciją į 
įsivaizduojamą simetrinę arba tolygaus statuso opoziciją, mes 
priartėjame prie tos mąstysenos, kurią tyrinėjame. Taigi aišku, 
kad ir kitos šiai artimos opozicijos, pažymėtos mūsų binari- 
niuose sąrašuose, taip pat yra tarp hierarchizuotų terminų (vy- 
ras/moteris ir t.t.), ir „dualistinėje organizacijoje“ iš principo taip 
turi būti, kadangi čia taip pat esama santykio su visuma?! (Beje, 


20 B. Beck, „The Right-Left Division of South Indian Society“, Right and Left, ..., p. 391- 
426. Savo knygoje Peasant Society in Konku (Vancouver: University of British Columbia 
Press, 1972; faktiškai šis regionas vadinamas Kongu), šis autorius iš pat pradžių sten- 
giasi paaiškinti (p. XIV, pst. 7), kad ji atsisako rankų referencijos, kuri būdinga tradicinei 
kalbai ir kurios apskirtai laikomasi literatūroje, kadangi žodis „ranka“ reiškia taip pat 
ir ranką nuo peties iki plaštakos ir netgi kūno dalį. Šitaip yra užtušuojama referencija į 
kūną (ir neišvengiamai kylantis klausimas: kokį kūną?). 

2 Vienas neseniai pateiktas pavyzdys yra toks iškalbingas, kad nusprendžiau pridėti 
šią išnašą. Kalbu apie C. Crocker, „Les Rėflexions du soi“, L'Identitė. Seminaire inter- 
disciplinaire dirigė par Claude Lėvi-Strauss, professeur au College de France, 1974-1975, Paris: 
Grasset, 1977, p. 157-184, ėditė par J.-M. Benoist. Tarkime, jei elemento ir sistemos 
santykis yra hierarchiškas, tai, priešingai, hierarchinis dviejų terminų santykis, nesant 
jokio kito termino, ženklina iš šių dviejų terminų susidedančią visumą. Tekste kalbama 

turiu pasakyti, kad viename anksčiau rašytame straipsnyje ir aš 
netiesiogiai kalbėjau apie hierarchiją, sidamas ją tik su skiriamąja 
opozicija2.) Darydami taip, kaip čia siūloma, galiausiai išveng- 
tume keblumo, kurį mes be jokio pagrindo patys sau sukūrėme, 
atskirdami faktus (arba idėjas) ir vertes. Pasirodo, jog tokia at- 
skirtis niekuo nepagrįsta. 

Tai dar ne viskas. Mūsų pastangos turi ir tiesioginę praktinę 
naudą. Pagal apibrėžimą, simetrinė opozicija laisvai apverti- 
nėjama: jos inversija nieko nesukuria. O asimetrinės opozicijos 
inversija yra reikšminga, mat atvirkščioji opozicija lyginant su 
pradine opozicija nėra ta pati. Jeigu atvirkščioji opozicija nu- 
statoma toje pačioje visumoje, kurioje reiškėsi tiesioginė opo- 
zicija, ji aiškiai rodo lygmens pasikeitimą. Faktiškai ji byloja apie 
pasikeitimą, kuris yra maksimaliai ekonomiškas ta prasme, kad 
čia yra optimaliai išnaudojamos tik dviejų hierarchizuotų ele- 
mentų irjų tarpusavio santykio galimybės. Gal čia susiduriame 
su tobula taksonomijų, kur kiekviename lygmenyje yra taikomi 
vis kiti kriterijai, antiteze? Čia išryškėja sykiu ir lygmenų vie- 
ningumas, ir jų skirtingumas: mes turime reikalo su visuma, o 
ne tik su sistema, ir visiškai tikėtina, kad vienas lygmuo apima 
kitą (tai priešybės apglėbimas, hierarchija tikrąja prasme). 


apie bororų bendruomenę, kurios kiekvienas klanas yra įtrauktas į hierarchizuotų 
aroe porą, ir šios globoja kiekvieną poklanę. Teigiama, jog santykis tarp abiejų „poros 
terminų iš esmės kyla ne iš panašumo, o iš metonimikos: didesnis, mažesnis; vyresnis, 
jaunesnis; aukštas, žemas; pirmas, antras ir t.t.“ (p. 164). Tai savaime sugestionuoja 
norą „metonimiją“ pakeisti į „hierarchiją“, kuri čia akivaizdi: tad ar tropų forma padės 
mums išvengti to, kas mus išveda iš kelio, o gal ji jau savo padarė? (Šiame fragmente 
esama kitos anomalijos: „nominalizmas“ suprantamas kaip „realizmas“, turint omeny 
doktriną, teigiančią idėjų realumu). Žodis „metonimija“ užtušuoja homologiją su 
reliatyvia dviejų bororo pusių situacija, manoma, jog ji sietina su metafora. Autorius 
apie poros puses labai mažai ką sako, ir, man rodos, būtent Lėvi-Straussas tolesnėje 
diskusijoje pageidavo tiksliau atskleisti jų asimetriją. Autorius stengėsi ypač pabrėžti 
bororų bendruomenės tapatumo jėgą (p. 158), tačiau jis čia neįžvelgė principo - kad 
visa, kas realu, įgauna hierarchinės poros formą. „Diadinė visuma“ (p. 169) neišven- 
giamai yra hierarchinė. 

2 „Definition structural d'un dieu populaire tamoul, Aiyanar, le Maitre“, Journal asiati- 
gue, 1953, p. 255-270, perspausdinta La Civilisation indienne et nous, op. cit., ėd. 1975. 


ANTROPOLOGINĖ BENDRUOMENĖ IR IDEOLOGIJA 243 


Sunku įsivaizduoti tinkamesnę tokios dispozicijos iliustraciją 
nei ta, kurią pateikė Pierre'as Bourdieu, aprašydamas kabilo 
namus? Vos peržengus slenkstį, erdvė apsigręžia, rytai atsiduria 
priešingoje pusėje. Tarsi slenkstis būtų simetrijos arba veikiau 
homotetijos, susidarančios tarp išorinės ir šios atžvilgiu atvirkš- 
čios vidinės namo erdvės, centras. Bet palikime šį fizinį vaizdą 
ir verčiau pasakykime, kad vidinė erdvė yra kokybiškai kitokia 
nei išorinė, kitokia ir tuo pat metu ta pati. Mes aiškiai suvokia- 
me, jog, peržengdami slenkstį, perėjome iš vieno gyvenimo lyg- 
mens į kitą. Skirtis, kuri kultūroje atsiskleis, savaime aišku, ki- 
tokiomis formomis, auksčiau minėtu atveju tikrų tikriausiai 
reiškiasi nepalyginamai stipriau, nei tarp žmonių, kuriems tokia 
inversija nebūdinga, kurių namai yra paprastas išorinės erdvės 
tęsinys ir kur namai išvis nėra erdvinė visuma, sub-ordinuota 
arba super-ordinuota išorinei erdvei. 

Klasikiniai pavyzdžiai patvirtina, jog tai būdinga kiekvienu 
atveju, kai kairės ir dešinės santykis apsiverčia. Paimkime vi- 
suomenę, kurioje pirmenybė dažniausiai teikiama dešinei. Jeigu, 
tiriant elementą, kuris klasifikuojamas kaip kairysis, paaiškėja, 
kad pirmenybės santykis čia yra atvirkštinis, tai rodo, kad ši 
plotmė čiabuvių ideologijoje yra griežtai išskiriama iš kitų, ir šį 
faktą savo ruožtu būtina pripažinti kaip reikšmingą globalios 
ideologijos ypatumą. Išties stebėtina, kad Rodney Needhamas 
savo studijoje apie mugvius vengia panašų atvejį aiškinti kaip 
apvertimą, vienoje išnašoje nurodydamas, jog apvertimo klau- 
simas esąs per platus ir jis nesiimąs jo aiškinti (Right and Left..., 
p. 117-118, 126, pst. 26). Tačiau galima būtų daryti prielaidą, kad 
apvertimai, kurie įvyksta tarp ritualinio ir įprastinio veiksmo, 
paties ritualo viduje, tarp gyvųjų ir mirusiųjų pasaulio ir t.t., 
visi kartu atlieka minėtą funkciją, ir kad jų sugretinimas galėtų 
visa tai paaiškinti. Tolesnėje savo knygos dalyje, aiškindamas 
niorų simboliką, Needhamas jau linkęs - ypač kalbėdamas apie 


23 P. Bourdieu, Esguisse d'une thėorie de la pratigue prėcėdėee de Trois Ėtudes d'ethnologie 
kabyle, Genėve-Paris: Droz, 1972, p. 57-59. 

žynius ir valdoves (p. 306—-308) - pasitelkti apvertimo idėją, 
tačiau nesiima jos plėtoti ar susisteminti. 

Matome, kad hierarchinis opozicijos aprašymas, traktuojant 
ją kaip dešinės ir kairės opoziciją, reikalauja diferencijuoti bend- 
rosios ideologijos lygmenis. Kai binarinėje klasifikacijoje yra 
pasitelkiama grynai skiriamoji opozicija, duomenys yra atomi- 
zuojami ir tuo pat metu suvienodinami, tuo tarpu hierarchinė 
distinkcija juos sujungia, sulydydama dvi distinkcijos dimensi- 
jas: tarp lygmenų ir lygmens viduje. Antai tyrinėjant kastas, iš- 
kart atsikleidusi hierarchija verčia išskirti lygmenis. Kalbant 
bendriau, jeigu nusistatoma kiekvienoje kultūroje ieškoti domi- 
nuojančios idėjos-vertės, kuri yra tos kultūros įkvėpimo šaltinis 
arba, kaip sakė Marxas, atmosferos, kuri viską savaip nuspalvi- 
na, Sykiu išryškės - bent jau žvelgiant lyginamuoju aspektu — 
ideologinės visumos sandaros pagrindinės linijos, neišvengia- 
mai hierarchiška jos lygmenų konfigūracija. 

Toji lygmenų hierarchija kyla iš pačios ideologijos prigimties: 
teigti vertę reiškia tuo pat metu teigti ir ne-vertę, kitaip tariant — 
suformuoti arba sukurti duotybę, kurioje liks bevertis elementas. 
Tasai bevertis elementas gali būti nustatytas - kaip to reikalauja 
ideologija, kad galėtų save pateisinti savo pačios akyse - tik 
todėl, kad vertė palaipsniui artėja prie jo, pamažu vis labiau 
degraduodama. Taigi lygmenų hierarchija hipotetiškai yra vie- 
nas tų universalių bruožų, kurių mes iš pat pradžių ieškosime. 
Tačiau neabejotina, kad toji hierarchija vienose ideologijose gali 
būti sudėtingesnė nei kitose. Didžiausias binarinės klasifikacijos 
trūkumas ir yra tas, kad ji, nieko nepasakydama apie hierarchijos 
sudėtingumo laipsnį, ta pačia - perdėm paprasta - forma išreiš- 
kia ir paprasčiausią, ir sudėtingiausią hierarchiją. 

Trumpai tariant, binarinė klasifikacija yra nepakankama dviem 
atžvilgiais. Jei kalbėsime apie pačias opozicijas, kurias ji nusta- 
to, tai ji klysta, laikydama jas lygiateisėmis, nors jos anaiptol 
tokios nėra, ji viliasi apčiuopsianti idėjų anatomiją nepriklau- 
somai nuo verčių, nuo kurių jos neatsiejamos, taigi ji piktnau- 

džiauja egalitarizmu, kuris iš idėjos pašalina vertę. Antra, ji 
sumaišo kontekstus ar situacijas, nedarydama skirtumo tarp tų, 
kurios tiriamoje ideologijoje gali būti išskiriamos ir tų, kurios 
neišskiriamos*. Šis aspektas kita forma aptariamas knygoje Right 
and Left. Iš tikrųjų, šį klausimą iškėlė Needhamas bei kiti tyrinė- 
tojai, mėgindami pasiaiškinti, ar analizės būdu išryškintas bina- 
rinis vaizdas figūruoja žmonių sąmonėje. Savo ruožtu T.O. Bei- 
delmanas greta ilgo bendro binarinių opozicijų sąrašo išskyrė 
dvi labiau paplitusias grupes (clusters), kurios, pasak jo, realiai 
figūruoja kagurų sąmonėje (Right and Left, p. 154). Apskritai 
galima sakyti, kad šiame rinkinyje kartais elgiamasi taip, tarsi 
visas pasaulis būtų šiek tiek kiniškas. Tradicinėje Kinijoje iš 
tikrųjų yra skiriamos, kaip įžangoje rašo Needhamas (p. XXXIII), 
„dvi simbolių klasės“, kurių „emblemos“ yra yin ir yang. Tačiau 
tai anaiptol neapima visko, ir nereikia ties tuo sustoti. Spren- 
džiant iš puikios rinkinyje atspausdintos Granet studijos, kinų 
etiketas sudėtingoje opozicijų ir homologijų sistemoje labai daž- 
nai griebiasi apvertimo ir tuo siekia, sakytume, kiekvieną situa- 
ciją išskirti iš visų kitų, idant ideologijoje neliktų jokių beverčių 
likučių. Galimas dalykas, kad ateityje ir mūsų pačių kultūra 
įgaus - suprantama, savitu būdu - panašią sanklodą (žr. aukš- 
čiau, p. 229). 

Norėčiau savo samprotavimus užbaigti viena pastaba, lie- 
čiančia idėjų ir verčių santykį. Mes ką tik konstatavome, kad jų 
išskyrimas buvo nepamatuotas. Taip esti dėl vienos bendros 
priežasties, t. y. dėl to, kad idėjų diferenciacijos, jų artikuliacijos 
laipsnis nėra nepriklausomas nuo tų idėjų reliatyvios vertės. Ko- 
reliacija anaiptol nėra tiesioginė. Be abejo, labai maža tikimybė 
aptikti idėjų, kurios būtų iškeltos, nors liestų menkai rūpimą 
klausimą, o jų vertei išaugus, jos iškart išskiriamos. Tačiau kai 


* 1983 m. pastaba. Šioje vietoje 1977 m. nurodžiau, kad Serge'as Tcherkėzoffas trumpame 
DEA straipsnelyje visiškai nepriklausomai pateikė labai panašią binarinės klasifikacijos 
kritiką. Dabar aš galiu nurodyti jo knygą: Le Roi Nyamwezi, la Droite et la Gauche: Rėvision 
Comparative des classifications dualistes, MSH-Cambridge University Press, 1983. 

idėjos vertė peržengia tam tikrą laipsnį, viskas vyksta taip, tarsi 
toji vertė būtų paslėpusi tai, kas paprastai ją išryškina: funda- 
mentinė idėja dažnai lieka neišreikšta, tačiau jos vietą paženk- 
lina idėjų —- verčių proliferacija toje pačioje zonoje, kurioje ji 
slepiasi (HAE, I, p. 28-29). 

Neatskirdami a priori idėjų ir verčių, mes išliekame arčiau 
realaus santykio, kuris nemoderniose visuomenėse sieja mintį 
ir veiksmą, tuo tarpu intelektualistinė ar pozityvistinė analizė 
kėsinasi tą ryšį nutraukti. Tačiau ar ši mintis neprieštarauja tam, 
kas kitoje vietoje buvo pasakyta prieš modernią tendenciją jungti 
esamybę ir privalėjimą (žr. aukščiau; HAE, I, p. 248-249)? Anaip- 
tol - dviejų požiūrių skirtingumas mus sugrąžina prie sistemos 
perspektyvos, kurios apmatai nubrėžti pirmoje šio straipsnio 
dalyje. Žvelgiant lyginamuoju aspektu, modernioji mąstysena 
yra ypatinga tuo, kad ji, pradedant nuo Kanto, atskiria esamybę 
ir privalėjimą, faktą ir vertę. Iš to plaukia dvi išvados: viena 
vertus, šis savitumas reikalauja, kad jo valdose būtų į jį atsi- 
žvelgiama, ir nereikia manyti, kad jį galima be sunkių pasekmių 
iškelti moderniosios kultūros viduje; kita vertus, neturime šią 
sudėtingą situaciją arba distinkciją primesti kultūroms, kurioms 
ji nebūdinga: idėjos-vertės čia atsiskleis, pasitelkus lyginamąjį 
metodą. Tai pravers, lyginamuoju aspektu tyrinėjant ir mūsų pa- 
čių kultūrą, t.y. atsiras galimybė ieškoti, koks ryšys slypi mums 
įprastoje distinkcijoje; čia išryškės, pavyzdžiui, veberiškoji prob- 
lematika (koks yra santykis tarp werffrei ir Wertbeziehung, tarp 
„būti laisvam nuo vertinimų“ ir „vertybinio santykinumo“). 

Jeigu skirtingume rasti vienybę yra sykiu ir antropologijos 
tikslas, ir hierarchijos savybė, antropologija ir hierarchija pa- 
smerktos bendrauti. 


Vertė* 


Su Radcliffe-Brownu esu susitikęs tik vieną kartą. Tai buvo šioje 
salėje. Prisimenu kiek neryžtingą jo siluetą, tada, 1951 m., jis 
skaitė „Huxley Memorial Lecture“. Ta proga man teko atvykti į 
Londoną iš Oksfordo, kur aš kurį laiką skaičiau paskaitų kursą. 
Klausant man susidarė įspūdis, kad Radcliffe-Brownas žengė 
mažą žingsnelį Lėvi-Strausso pusėn, ir tai sustiprino mano do- 
mėjimąsi struktūralizmu, kurį aš neseniai buvau atradęs. Iš tik- 
rųjų tai tebuvo tik trumpalaikis suartėjimas!. 


* Tai pranešimo, skaityto Londone 1980 m. spalio 22 d. anglų kalba, prancūziška versija 
(„On value“, Radclife-Brown Lecture in Social Antropology 1980, Proceedings of the Brit- 
ish Academy, London, t. LXVI, 1980, p. 207-241). 

! Iš tikrųjų, kaip man yra sakęs seras Raymondas Firthas, tokie žingsniai Radcliffe- 
Browno teorijoje nuo trisdešimtųjų metų, kai jis susidomėjo Australija, buvo gana 
įprastas dalykas. Radcliffe-Brownas šioje konferencijoje teigė: „mus dominantis struk- 
tūros tipas apima opozicijų vienybę“ (Methods in Social Anthropologų, M.N. Srinivas ed., 
Chicago, 1958, pabraukta mano). Taigi turėtas omeny atskiras atvejis, o ne šiaip užsi- 
minta apie bendro principo, reikalavusio kalbėti apie opoziciją, taikymą; žr. Leach, So- 
cial Anthropology: A Natural Science of Society? Radcliffe-Brown Lecture, 1976 (Proceed- 
ings of the British Academy, t. LXII, 1976), Oxford University Press, 1976, p. 9. Tačiau kiek 
vėliau mano pirmas struktūralistinės analizės bandymas sukėlė jau senstelėjusio Rad- 
cliffe-Browno pasipiktinimą (žr. Dumont, Affinity as a Value. Marriage Alliance in South 
India, vith Comparative Essays on Australia, Chicago University Press, p. 18-23). Mano 
straipsnis išryškino tą „paryžietiškąją ereziją“, kuri, kaip yra išsitaręs seras Edmundas 
Leachas (Social Anthropologų, op. cit.), Didžiojoje Britanijoje išliko beveik nežinoma ištisą 
dešimtmetį ar net ilgiau. Tačiau reikia pastebėti, kad, nepaisant Radcliffe-Browno 

Tuomet aš gilinausi į Radcliffe-Browno ir apskritai į anglų 
antropologijos mokyklą, kuri buvo pasiekusi, iš dalies jo įtakoje, 
neregėtų aukštumų. Tačiau reikia pripažinti, jog kieno vaizduotę 
jau buvo uždegęs genialus Mausso humanizmas, tam siaura 
Radcliffe-Browno diurkheimiškosios sociologijos versija nebuvo 
labai patraukli. 

Šiandien ypač svarbu pabrėžti, jog už visų nesutarimų esama 
esminių sąlyčio taškų. Skaitant Radcliffe-Browno Natūraliąją 
visuomenės teoriją, krinta į akis tvirtas jo holizmas*?. Kad ir kokie 
būtų jo „sistemos“ koncepto trūkumai, minėta - gal reikėtų sa- 
kyti, importuota - pozicija neabejotinai buvo lemtingas veiksnys, 
pastūmėjęs antropologijos raidą Anglijoje ir sudaręs prielaidas 
dialogui su sociologine tradicija, vyravusia Prancūzijoje. 

Radcliffe'as-Brownas palyginti mažai kalba apie „vertes“?. Ta- 
čiau man susidarė įspūdis, kad šiaip jomis būdavo gana dažnai 


pasmerkimo, aš ir toliau jaučiau draugišką ir padrąsinančią Evans-Pritchardo bei tuo- 
metinių jo kolegų globą, ir būtent jis pasirodė giliausiai supratęs šį mano bandymą 
sistemingai atkurti giminingumą. 

2 Seras Edmundas Leachas plačiai aptarė (Social Anthropologų, op. cit.) šį pomirtinį Rad- 
cliffe-Browno įvairiapusių pažiūrų pristatymą (A Natural Science of Society, Glencoe, III.: 
The Falcon's Wing Press, 1957). Čia aiškiai atsiskleidžia teigiamieji Radcliffe-Browno 
teorijos aspektai, kaip ir tai, kas šiandien laikytina jos trūkumais. Retrospektyviai žvel- 
giant, matyti, kad jis pasuko perspektyvia kryptimi, tačiau faktiškai nepakankamai toli 
tenuėjo. Tačiau atviras holizmas (p. 22, 110 ir t.t.) sykiu su iš jo logiškai plaukiančia 
tendencija pabrėžti „reliacionistinę analizę“ ir sinchroniją (p. 14, 63) ir, kita vertus, - beje, 
tai labiausiai stebina — priežastingumo nuvertinimas (p. 41, žr. žemiau, pst. 1, p. 279) 
atrodo labai pagirtinas dalykas, jei prisiminsime bendrą nominalizmo foną, būdingą tiek 
jo mąstysenai, tiek ir dominuojančiai britų ideologijai. Šiuo požiūriu, nėra nieko stebėtina, 
kad Radcliffe-Browno holizmas funkcionalumo prasme ganėtinai siauras, kad „kultūros“ 
(ši sąvoka pasitelkiama gana nenoriai, p. 92) ir „socialinės struktūros“ skirtis, nors iš 
principo ir teisinga, iš esmės tereiškia, kad pirmoji traktuojama tik kaip paprasta antrosios 
išraiška (p. 121). Maža to, Radcliffe-Brownas nematė - tikriausiai ir negalėjo matyti, - jog 
reliacionistinė analizė reikalauja, kad „sistemos“ ribos būtų griežtai apibrėžtos, o ne laisvai 
pasirenkamos ar patogumo sumetimais nusistatomos (p. 60), ir kad tokia analizė yra 
nesuderinama su jo paties pradine pozicija pabrėžti klasifikaciją ar taksonomiją (p. 16, 
71); žr. neigiamą Leacho požiūrį į „drugelių kolekciją“ (Rethinking Anthropologų, London, 
1961). Apie kai kuriuos kitus aspektus bus kalbama toliau („natūralieji sistemos tipai “, 
pst. 1, p. 279; fiksuotos mainomosios vertės, pst. 3, p. 274 ). 

3 Radcliffe-Brown, A Natural Science of Society, op. cit., p. 10-11, 119, 136-140 (apie 
ekonominę vertę). 

operuojama, kad verčių klausimas anglų antropologų aplinkoje 
pastaraisiais Radcliffe-Browno gyvenimo metais tiesiog tvyrojo 
ore. Manau, kad taip atsitiko todėl, kad „verčių“ terminą jis 
neretai pakeisdavo terminu „idėjos“, kuris, išreikšdamas veik- 
los matmenį, mažiau rėžė empiristo ausį. Šiandien situacija, 
savaime aišku, visiškai kita. Tačiau iškart pasakysime, jog šios 
temos pasirinkimą ir termino (dažniausiai vienaskaitos forma) 
vartoseną lėmė specifinis motyvas: pastaraisiais metais aš mė- 
ginau priversti antropologijoje pripažinti hierarchijos konceptą, 
tačiau nelabai sėkmingai. Tad šovė mintis tai pamėginti dar 
kartą, pasitelkiant į apyvartą įėjusį žodį, kurio aš iki šiol nesą- 
moningai vengiau dėl to, kad jis, rodės, kelia gana rizikingų 
keblumų. Šį bandymą būtų galima traktuoti kaip pastangą iš 
arti pažvelgti į Radcliffe-Browno palikimą. 

Pradėsime viena pastaba, kuri liečia idėjų ir verčių santykį ir 
yra būtina, norint tą santykį paaiškinti ir padaryti keletą išvadų. 
Būtent su juo pastebimai siejasi visa, kas skiria modernųjį kul- 
tūros tipą, iš kurio išaugo antropologija, nuo nemodernaus jos 
tipo. Antropologinės problemos, vienaip ar kitaip liečiančios 
vertę, reikalauja šiuos du kultūros tipus palyginti. 

Kad labiau išryškėtų jų tarpusavio kontrastas, pradėsime nuo 
modernios konfigūracijos, pasižyminčios viena naujove, o po to 
pereisime prie kai kurių fundamentalių bendresnės, nemoder- 
niosios, konfigūracijos ypatumų; tai leis mums vėl, jau trečią 
kartą, grįžtant prie modernios situacijos, suvokti jos „perspek- 
tyvą“ ir šioje plotmėje šiek tiek nušviesti antropologijos, kaip 
tarpinio veiksnio, padėtį ir uždavinius. 


Modernybės vaizdas mums yra įprastas. Pirma, pažymėtina, 
kad modernioji sąmonė aiškiai linkusi vertę sieti su individu, o 
ir filosofijai bentjau iš principo būdinga tendencija aiškinti indi- 
vidualias vertes, tuo tarpu antropologija pabrėžia, kad vertės 
yra iš esmės socialios. Antra, žodis „vertė“, kuris lotyniškai reiš- 
kė stiprią sveikatą, galią, o viduramžiais - kario narsą, kasdienėje 

kalboje šiandien dažniausiai Žymi pinigų gebėjimą išmatuoti 
visus daiktus. Šis aspektas čia bus liečiamas tik sąsajoje su kitais 
aspektais (HAE, I). 

Kai dėl absoliučios šio termino prasmės, moderni konfigū- 
racija šiuo atžvilgiu yra sui generis, vertė čia yra tapusi svarbiau- 
sia problema. Lalande'o Filosofijos žodyne Maurice'as Blondelis 
rašė, jog laikotarpį, kuris prasidėjo po naujųjų laikų pažinimo 
filosofijos ir antikinės bei viduramžių būties filosofijos ir kurį jis 
vadina šiuolaikiniu, apibūdina verčių filosofijos dominavimas“. 
Antai Platonas aukščiausia būtimi laikė Gėrį. Nors, jo požiūriu, 
Gėris, Tiesa ir Grožis vienas kitam neprieštarauja, vis dėlto Gėris 
iškeliamas aukščiau, galbūt dėl to, jog neįmanoma suvokti, kad 
aukščiausias tobulumas galėtų būti neaktyvus, indiferentiškas, 
ojuk Gėris apima ne tik kontempliacijos, bet ir veiksmo matme- 
nį. Tuo tarpu mes, moderniųjų laikų žmonės, atskiriame moks- 
lą, estetiką ir dorovę. Mūsų mokslo prigimtis yra tokia, kad pats 
jo buvimas reiškia ar, tiksliau, lemia, kad atsiskiria, viena vertus, 
tiesa, kita vertus, grožis ir gėris, kitaip tariant, atsiskiria būtis 
nuo dorovinės vertės, esamybė nuo privalėjimo. Iš tikrųjų moks- 
linis požiūris į pasaulį remiasi visų kokybių, kurioms nepritai- 
komas fizinis matas, atmetimo prielaida. Šitaip mūsų homoge- 
niškas fizinis universumas išstūmė hierarchinį kosmosą". Vertės 
dimensija, iki tol spontaniškai projektuota į pasaulį, buvo įkur- 
dinta žmogaus proto, jausmų ir valios valdose, kurios, mūsų 
manymu, ir yra vienintelė tikroji jos sfera. 

Visais laikais Gėris (socialinis) buvo reliatyvizuojamas. Kiek 
būta tautų ir kultūrų, nekalbant apie religijas, sektas ar socialines 
klases, tiek būta ir gėrio sąvokų. „Kas šiapus Pirėnų buvo teisin- 
ga, anapus Pirėnų - klaidinga“; negalima kalbėti apie Gėrį, jei- 
gu tai, kas šioje Lamanšo pusėje laikoma geru dalyku, anoje 
pusėje - blogu, tačiau mes galime kalbėti apie vertę arba vertes, 
kurias Žmonės ir vienur, ir kitur pripažįsta. 


4 Lalande, op. cit., p. 1183. 
5 A. Koyrė, From the Closed World to the Infinie Universe, Harper Torchbooks, 1958. 

Taigi „vertė“ reiškia kažką kita nei būtis, kažką, kas - kitaip 
nei mokslo tiesa, kuri esti universali - įvairuoja ne tik socialinės 
aplinkos atžvilgiu, bet ir konkrečioje visuomenėje, turint omeny 
skirtingas socialines klases, veiklos barus ar patirties sferas. 

Aš išvardijau tik keletą į akis krintančių bruožų, bet jų pakan- 
ka, kad suvoktume reikšmių ir problemų kompleksą, su kuriuo 
susijęs vertės terminas, kad pastebėtume painiavą, prie kurios 
prisidėjo mūsų mąstymas, išmėgindamas visokius savo gebėji- 
mus - pradedant romantiška elegija apie į šipulius suskaldytą 
pasaulį ir mėginimus jį rekonstruoti, baigiant nevilties filosofija - 
pirmiausia Nietzsche's - kuri bene labiausiai prisidėjo, kad žodis 
„vertė“ taip paplito. Aš manau, kad toji situacija antropologijai 
negali nerūpėti. Tačiau nieko stebėtina, kad jos žodynas kelia ne- 
pasitenkinimą. Būdamas iš esmės lyginamojo pobūdžio, jis ne- 
gali išvengti spragų: verčių problema anaiptol nėra fakto prob- 
lema. Žodis, išreikšdamas konceptą, kuris yra sykiu ir pagrindinis, 
ir, kaip liudija gausi literatūra, sunkiai suvokiamas, čia tarsi pro- 
paguoja reliatyvizmą. „Neišsivystymas“, „metodologinis indivi- 
dualizmas“ ir panašūs dabarties žodyno elementai nusako, jog, 
tasai konceptas dvelkia ir eufemizmu, ir neapsisprendimu. 

Vis dėlto esama ir priešingos nuomonės, kuri, net ir droviai 
reiškiama, antropologui nėra beprasmė: mes disponuojame žo- 
džiu, kuris mums leidžia nagrinėti įvairaus pobūdžio kultūras 
ir skirtingiausius gėrio vertinimus, neiškeliant jų atžvilgiu savojo 
vertinimo; mes galime kalbėti apie mūsų vertes ir apie jų vertes, 
nors mes negalime kalbėti apie jų Gėrį ir mūsų Gėrį. Taigi šis 
mažas žodelis, plačiai vartojamas už antropologijos ribų, impli- 
kuoja antropologinį požiūrį ir, mano manymu, suteikia mums 
įgaliojimus. Tačiau kol kas šio aspekto nelieskime. 


Pradėkime nuo keleto įvadinių pastabų apie verčių tyrinėjimą 
socialinėje antropologijoje. Paplitęs žodžio vartojimas daugi- 
skaita parodo ne tik apie visuomenių įvairovę bei mūsų laikams 
būdingą veiklos pasidalijimą, bet ir apie tendenciją atomizuoti 

kiekvieną visuotinę mūsų kultūros konfigūraciją. Į tai reikėtų 
pirmiausia atkreipti dėmesį. 1961 m. paskelbtame straipsnyje 
Francis Hsu kritikavo kai kuriuos amerikiečio charakterio tyri- 
nėjimus, kuriuose siekiama tik paprasčiausiai inventorizuoti 
bruožus ar vertes, nesigilinant į šių elementų tarpusavio sąsajas“. 
Jis atkreipė dėmesį į tai, kad išvardintos skirtingos vertės neretai 
tarpusavyje kertasi arba viena su kita nesiderina, nusistebėjo, kad 
net nemėginama šito aiškinti, ir iškėlė mintį, jog nustačius vieną 
fundamentinę vertę ir parodžius, kad būtent joje glūdi loginės 
prielaidos prieštaravimams paaiškinti, viskas atrodytų kitaip. Jo 
įsitikinimu, esmine verte (core value) amerikiečiai laiko self-reliance 
(„pasikliovimą savimi“), kurią galima traktuoti kaip modifikuotą 
arba sustiprintą europietiškojo ar angliškojo individualizmo ap- 
raišką. Tačiau kadangi faktiškai žmonės yra socialinės esybės, 
stipriai vienos nuo kitų priklausomos, toji vertė taikymo procese 
neišvengiamai sukelia prieštaravimą. Taigi tarp šios esminės ver- 
tės konceptualinio lygmens ir jos (bei iš jos plaukiančių antraeilių 
verčių) taikymo lygmens išsiskleis prieštaravimų serija. 

Reikia pritarti straipsnio autoriaus siūlymui nustatyti vieną 
esminę vertę, lygiai kaip ir taikliam jo pastebėjimui, kad minėta 
vertė šiuo atveju gali būti traktuojama kaip individualizmo for- 
ma. Atkreipiamas dėmesys ir į tai, kad Hsu netiesiogiai pripa- 
žįsta, jog koncepcijos plotmė ir tos koncepcijos taikymo plotmė 
yra hierarchiškos. Tačiau iš tikrųjų jis nepakankamai aiškiai nu- 
sako, kuo šie du lygmenys skiriasi. Remdamasis Charles'o Mor- 
riso verčių klasifikacija', kurioje išskiriama trejopa vertės varto- 
sena arba trys verčių tipai, jis pripažįsta dvi jų — suvoktą ir 
operacinę vertes. Tačiau užuot išryškinęs, kaip galima būtų tikė- 
tis, šių dviejų lygmenų hierarchiją, Hsu kalba apie dvejopas 
„vertes“ ir galiausiai jas sumaišo, kaip tai darė ir atomizuoti linkę 
autoriai, kuriuos jis iš pradžių kritikavo. Kadangi kalbamas feno- 
6 „American Core Value and National Character“, žr. FL. Hsu, ed. Psychological Antro- 


pologų, Homewood, III, 1961, p. 209-230. 
7 Varieties of Human Value, University of Chicago Press, 1956. 

menas yra universalus, šiuos du lygmenis iš tikrųjų reikėtų griež- 
tai atskirti. Neabejotina, jog su šiuo papildomumo arba inversijos 
reiškiniu tarp dviejų patirties lygmenų mes visi esame susidūrę: 
kas teisinga koncepcijų lygmenyje, empiriniame lygmenyje apsi- 
verčia, ir tasai apsivertimas lemia, kad mūsų pastangos papras- 
tumo sumetimais vienu žvilgsniu aprėpti ir mintį arba repre- 
zentaciją, ir jos dalyvavimą veikloje lieka bevaisės. Kad ir koks 
išskirtinis būtų amerikiečio atvejis, tikslas negali būti pats sau 
priemonė: arba tariamosios „operacinės vertės“ išvis nėra vertės, 
arba jos yra antraeilės vertės aiškiai skiriamų pirmaeilių arba 
tikrųjų verčių atžvilgiu. 

Apskritai žiūrint, atrodo, kad šiuolaikinė humanitarinių moks- 
lų literatūra kupina prieštaravimų. Kitu laikotarpiu ar kitoje so- 
cialinėje aplinkoje rašiusiam autoriui neretai prikišamas priešta- 
ringumas tiesiog dėl to, kad lygmens skirtingumas, kuris šiam 
yra akivaizdus ir dėl to jo rašiniuose tiesiogiai neaptarinėjamas, 
kritikui nėra įprastas dalykas, ir dėl to šis jo pasigenda“. Toliau 
matysime, jog kur nemodernieji žmonės skiria lygmenis pačiame 
globaliame požiūryje, ten modernieji žmonės linkę tik pereiti iš 
vieno specialaus vertinimo lygmens į kitą, visuose lygmenyse 
įžvelgdami tas pačias grynas disjunkcijos, prieštaringumo ir kt. 
formas. Galimas dalykas, jog čia susipina individuali patirtis, 


8 Arthuras Lovejoy kai kuriuose Platono fragmentuose įžvelgė prieštaravimą tarp 
teiginio, kad Gėrio (arba Dievo) tobulumas yra subsistenciškas, ir teiginio, kad Gėris 
yra šio pasaulio pagrindas ir šaltinis: ta pati esybė negali būti sykiu ir savaiminga, ir 
tam tikru laipsniu priklausanti nuo kažko kito (The Great Chain of Being (1933), Oxford 
University Press, 1973, p. 43-50). Tačiau Lovejoy šį prieštaravimą nustato, abstra- 
huodamasis nuo filosofo mąstymo sklaidos ir tuo sulėkštindamas tos raidos rezultatą. 
Pirmoji Gėrio Idėjos (kuri sykiu yra ir Tiesa, ir Grožis) suvokimo prielaida yra nusi- 
gręžimas nuo pasaulio. Po to, kai Gėris jau yra pakankamai aiškiai suvoktas kaip beribis 
didžiadvasiškumas ar nesulaikomas vaisingumas, yra nustatoma, kad jis paaiškina ir 
pateisina pasaulį tokį, koks jis yra. Šios dvi išvados anaiptol nėra vieno lygmens: 
apatiniame lygmenyje Dievas yra absoliučiai kitoks nei pasaulis, aukščiausiame lyg- 
menyje pats pasaulis glūdi Dieve; Gėris iškilęs virš pasaulio, vis dėlto pasaulis esti tik 
jo dėka. Pasaulis priklauso nuo Dievo, Dievas nepriklauso nuo pasaulio. Dalykas tas, 
kad Lovejoy sustoja žemesniajame lygmenyje. Jis nepripažįsta ir veikiausiai negali 
pripažinti hierarchijos arba transcendencijos. Jo požiūris į Platoną yra egalitarinis. 

kuri pereidama per skirtingus lygmenis gali būti suvokiama kaip 
prieštaringa, ir sociologinė analizė; tad, norint išvengti trum- 
pojo jungimo, lygmenų skirtingumą tenka traktuoti kaip tau- 
tologiją arba kaip nesuprantamą dalyką. Greta Clyde'o Kluck- 
hohno Gregory Batesonas yra vienas retų antropologų, kurie 
aiškiai suvokė, kaip svarbu pripažinti lygmenų hierarchiją". 
Antropologijos istorijoje kartą išties rimtai mėginta paspar- 
tinti verčių teorijos pažangą. Keturiasdešimtųjų metų pabaigoje 
Kluckhohnas ryžosi iškelti vertes į dienos šviesą, sutelkdamas 
Harvarde pastangas bei lėšų plačiam ilgalaikiam jų tyrimo pro- 
jektui, numačiusiam bendromis pastangomis „lyginamuoju me- 
todu tyrinėti vertes penkiose kultūrose“. Atrodo, kad Jungtinėse 
Valstijose po Antrojo pasaulinio karo atsinaujino domėjimasis 
socialine filosofija bei noras suprasti svetimas kultūras ir jų ver- 
tes'?. Kluckhohnas, be abejo, surado galimybę tuometines ap- 
linkybes panaudoti reikalui, kuriuo jis pats asmeniškai giliai 
domėjosi. Jam pavyko išgarsinti savo projektą, sutelkusį būrį 
specialistų, kurie per dešimtmetį paskelbė įspūdingą gausybę 
darbų. Šios didžiulės pastangos šiandien, rodos, gerokai pri- 
mirštos. Arba aš smarkiai klystu, arba jos nepaliko gilesnio pėd- 
sako amerikiečių kultūros antropologijoje. Gal tai tik dar vienas 
mūsų disciplinai - ypač Jungtinėse Valstijose - tokio būdingo 
madų nepastovumo pavyzdys? O gal tokį nepasitikėjimą lėmė 
kažkokios vidinės priežastys, tarsi domėjimasis vertėmis išvis 
būtų nedėkingas ar apgaulingas dalykas, nors vargiai galėčiau 


9 G. Bateson, Vers une ėcologie de V'esprit, Paris: Ėd. Du Seuil, 1977, t. I, p. 243, 247 tt. Žr. 
C. Kluckhohn et al., „Values and Value-Orientation in the Theory of Action. An explo- 
ration in definition and classification“, Talcott Parsons and Edward A. Shils, eds., To- 
ward a General Theory of Action, Cambridge, Mass., 1951, p. 399, pst. 19: „ten, kur pa- 
viršutiniškas žvilgsnis mato nesuderinamumus, atidesnis tyrimas atskleidžia skir- 
tumus, kurie yra skirtingų referencijos rėmų funkcija“: vienu atveju matomi pavieniai 
savaiminiai dalykai, kitu - tų dalykų tarpusavio sąsajos, kitaip tariant, pastaruoju atveju 
žvelgiama į juos „referencijos rėmuose“. 

10 Žr. ES.C. Northrop, The Meeting of East and West, New York: Macmillian, 1946, p. 257; 
Ray Lepley, ed., Value; a Co-operative Inguirų, New York: Colombia University Press, 
1949; pats Clyde'as Kluckhohnas užsimena apie aplinkybes (ibid., p. 388-—389). 

tuo patikėti? Aš nesijaučiu galįs į šį sudėtingą klausimą atsakyti, 
tačiau pamėginsiu Kluckhohno patirtyje įžvelgti pamoką, iš ku- 
rios ir mums pravartu pasimokyti. Pasimokyti šiuo atveju ne 
pro šalį kiekvienam, manančiam, kaip ir jis, jog verčių problema 
yra svarbiausia. Kluckhohnas nebuvo naivus, jis neabejotinai 
buvo plačios kultūros (įskaitant vokiškąjį komponentą, būdingą, 
rodos, ne vienam pirmųjų kartų amerikiečių antropologui) žmo- 
gus, ir mes galiausiai turėsime progą įsitikinti, kad kai kuriais 
klausimais, apie kuriuos čia kalbėsime, jis daugeliu atžvilgiu 
mus aplenkė. Tačiau nepaisant to, kad, vykdant projektą, labai 
pagausėjo žinių apie tyrimui pasirinktas atskiras grupes ar vi- 
suomenes, svarbiausio Kluckhohno tikslo - duoti postūmį ly- 
ginamajai antropologijai - požiūriu gauti rezultatai atrodo ap- 
gaulingi. Kaip tokį faktą paaiškinti? 

Clyde'as Kluckhohnas įsijungė į Parsonso ir Shilso simpo- 
ziumą, kurio tekstai paskelbti rinkinyje, pavadintame Toward a 
General Theory of Action; jis čia pateikė reikšmingą teorinę esė", 
kurią galima laikyti Harvardo projekto chartija. Akivaizdu, jog 
Kluckhohas čia išplėtojo savąją poziciją, kurios pagrindinės li- 
nijos puikiai derinosi su simpoziumo „konceptualine schema“. 
Jis tik atvirai nepritarė tam, kad būtų griežtai atskiriamos siste- 
mos, liečiančios socialumo ir kultūros sferas'?. Glaustumo sume- 
timais aš paminėsiu tik tris Kluckhohno ir jo pagrindinių kom- 
panionų idėjas. Pirma, nors vertės (socialinės) neabejotinai yra 
svarbiausi socialinio kūno, lygiai kaip ir asmenybės, integracijos 
ir išlikimo (p. 419) - Hanso Molo žodžiais tariant, jų tapatybės - 
veiksniai“, tačiau praktikoje apie tai paprasčiausiai pamiršta- 
ma, ir dėl to kalti arba antropologai, vienpusiškai pabrėžiantys 
pokyčius, arba filosofai, atplėšiantys individualias vertes nuo 


1! „Values and Value-Orientation...“, op. cit., p. 388-433. Kluckhohnas savo platformą 
pakartojo daugelyje tekstų. 

12 Parsons st Shils, Toward a General Theory of Action, op. cit. (cit. Harper Torchbook leid., 
1962), p. 26-27. 

13 Identity and the Sacred, A Sketch for a New Social Scientific Theory of Religion, Agincourt, 
The Book Soc. of Canada, 1976. 


256 LYGINAMASIS PRINCIPAS - ANTROPOLOGIJOS PAGRINDAS 


už jų esančios socialinės plotmės. Šv. Augustinas sakė, kad tautą 
pagimdo žmonės, kuriuos vienija meilė kam nors. 

Antra, aišku, jog svarbiausiu vertinės orientacijos (value-orien- 
tation) konceptu, kaip jį apibrėžė Kluckhohnas““, čia, kaip ir 
Parsonso bei Shilso darbuose", yra laikoma glaudi idėjų ir verčių 
sąsaja, nesvarbu, ar ji apimtų „kognityvinius“ ir „normatyvi- 
nius“, ar „egzistencinius“ ir „normatyvinius“ aspektus. (Vienas 
įžvalgus antropologas pastebėjo, kad tasai konceptas kitu po- 
žiūriu yra kritikuotinas"“.) Tad verčių klasifikacinė lentelė, kurią 
pasitelkė Florence Kluckhohn, greta verčių tikrąja prasme apėmė 
ir tam tikrą minimalų idėjų bei tikėjimų skaičių. Pranašesne 
galima laikyti kiek platesnę Ethelio Alberto navahų klasifikacinę 
lentelę, apimančią ne tik „numanomas verčių prielaidas“ (value- 
premises), kurios paprastai esti neišreikštos, bet ir išbaigtą pa- 
saulio koncepcijos paveikslą, liečiantį verčių sistemos „filosofinį 
kontekstą“ siaurąja prasme". 

Trečia, čia aiškiai pripažįstama, kad vertėms būdinga „hie- 
rarchinė organizacija“. Clyde'as Kluckhohnas viename savo pro- 
graminio straipsnio puslapyje (p. 420) šį klausimą labai išsamiai 
ir įžvalgiai nušvietė, tačiau bene labiausiai šį aspektą išplėtojo 
Florence Kluckhohn. Ji pačiu laiku sudarė „vertinių orientacijų“ 
palyginimo tinklelį. Tai trinarė prioritetų schema, kurioje iš- 
ryškinti specifiniai akcentai arba nustatyti prioritetai, liečiantys 
žmonių tarpusavio santykius, laiką ir veiklą!*. Autorė pabrėžė 


14 „Values and Values-Orientation...“, op. Git., p. 410—411. 

15 Op. cit., p. 159-189. 

16 „Plėtojant teoriją, priešingai, daugiausia dėmesio skiriama vertinėms orientacijoms 
(o ne idėjoms ir tikėjimams), nes teorijai labiau rūpi veikėjų vykdoma objektų selekcija 
ir satisfakcijos“,- rašė Richardas Sheldonas straipsnyje, primenančiame prieštaravimų 
protokolą („Some Observations on Theory in Social Science“, turėta omenyje Parsonso 
ir Shilso teorija, op. cit., p. 40). Jis dar pridūrė, kad ypatingas dėmesys asmeniui ir 
„SOcialinei sistemai“ galiausiai privedė prie to, kad kultūra buvo perskelta į dvi dalis. 
17 E.M. Albert, „The Classification of Values: A Method and Illustration“, American 
Anthropologist, 58, 1956, p. 221-248. 

18 Remiamasi paskutine versija, pateikta Florence Kluckhohn, „Dominant and Variant 
Value-Orientations“, žr. F. Kluckhohn et F.L.Strodtbeck eds., Variations in Value-Oren- 
tations, Evanston, IIl., 1961. 

hierarchijos reikšmę ir atkreipė dėmesį į niuansų svarbą hierar- 
chijoje. Kiekviena verčių sistema čia traktuojama kaip univer- 
salių (t.y. visur aptinkamų) elementų kombinacija sui generis. 
Būtent čia ieškota atsakymo į vieną problemą, su kuria susidūrė 
pats Clyde'as Kluckhohnas. Nepritardamas antropologinėje lite- 
ratūroje įsigalėjusiai tendencijai visur matyti tik reliatyvumą ir 
norėdamas išvengti reliatyvizmo (absoliutaus), jis stengėsi išsau- 
goti tam tikrą universalių verčių minimumą“. Florence Kluck- 
hohn požiūriu, universalumas glūdi pačioje medžiagoje, kurią 
skirtingos verčių sistemos apdoroja savitais būdais, iš atskirų 
valorizacijos aspektų sudarydamos originalius junginius. 

Šioje vietoje leidžiu sau glaustai išsakyti dvejopą kritiką: nors 
verčių hierarchija ir pripažįstama, tačiau lentelėje ji plačiau netai- 
koma, ir dėl šios priežasties šią klasifikaciją galima traktuoti kaip 
atomizmo išraišką: jokių ryšių tarp pačių penkių padalų lentelė 
nenustato. Kas iš to, kad ji, pavyzdžiui, parodo, jog esama sąsajų 
tarp Žmonių santykio su gamta ir Žmonių tarpusavio santykių 
(tarp 1 ir 3 rubrikos)? Atrodo, kad bendro pagrindo prielaida 
čia taip ir lieka nepatvirtinta. Taigi schema neišvengiamai lieka 
sociocentrinė. Faktiškai šio modelio centre yra baltasis ame- 
rikietis, tiksliau - puritonas. Kitų kultūrų pasirinkimai, be abejo, 
gali būti kitokie, tačiau jie bylos tik ta kalba, kuri kyla iš ame- 
rikietiškųjų pasirinkimų. 

Vėliau paskelbtame tekste Clyde'as Kluckhohnas greta Ethelio 
Alberto ir Florence Kluckhohn nustatytų klasifikacijos rėmų 
pateikė savus. Šį tekstą??, kuriame Kluckhohnas kalbamu klau- 
simu tarė, atrodo, paskutinį savo žodį, būtų pravartu panagrinėti 
19 Žr. pirmiausia C. Kluckhohn, „Categories of Universal Culture“, Mimeo., Wenner- 
Gren symposium, 1952, birželis, Tozzer Library (žr. žemiau, pst. 20). Reikia pridurti, 
kad Florence Kluckhohn buvo ypač atidi hierarchinės konfigūracijos niuansams; tai 
leido jai pastebėti pokyčius ne tik tarp kultūrų, bet ir apibrėžtos verčių sistemos viduje 
ir šiuo pagrindu aiškiai suformuluoti verčių kaitos klausimą. 

20 C. Kluckhohn „The Scientific Study of Values“, ištrauka. Šis tekstas rašytas ne anks- 
čiau 1959 m., jis, atrodo, yra įžanginiams pranešimams skirto tomo dalis, tiksliau 


nustatyti man nepavyko (p. 25-54) (Dossier Kluckhohn, Tozzer Library, Peabody Mu- 
seum, Harvard University). 

plačiau nei čia įmanoma ne tiek dėl pačios schemos, kiek dėl ją 
nulėmusių motyvų. Autorius pabrėžė bendrą ir universalią pro- 
jekto reikšmę, tuo pat metu atvirai pripažindamas numanomą 
siūlomos schemos pobūdį. Siekta sukurti grynai reliacionistinę 
schemą: ją sudaro serija binarinių kokybinių opozicijų. Be to, 
stengtasi, kad lentelėje išryškėtų požymių sąsajos, leidžiančios 
nors iš dalies atkurti analizuojamas sistemas. 

Kaip paaiškinti, kad nenuilstamos pastangos, kurios pateikė 
daug teisingų įžvalgų, skaitytojo netenkina? Kalbant abstrak- 
čiai, jis mums paliko tik į stalčiukus sudėliotus tinklelius, į ku- 
riuos mes turime gebėti paskirstyti kokios nors verčių sistemos 
elementus. Nepaisant paskutinių gana pakilių Clyde'o Kluck- 
hohno pastangų įtvirtinti struktūrinį arba struktūralistinį požiū- 
rį ir naujai atkurti gyvą pirmapradį vieningumą, turime pripa- 
žinti, kad visuma išsibarstė dalimis. Ją užgožė atomizavimas. 
Kodėl? Suprantama, todėl, kad iš tikrųjų jis mėgino, pats to 
nesuvokdamas, sujungti ugnį ir vandenį, t.y., pasitelkdamas in- 
dividualius bruožus, jis mėgino sujungti, viena vertus, struktūrą, 
tiksliau — hierarchinę struktūrą, kita vertus, klasifikaciją. Kla- 
sifikacijos poreikis veikiausiai sustiprėjo dėl to, kad buvo užsi- 
mota vienu metu lyginti penkias kultūras, o vertingiausias pro- 
gramos rezultatas buvo monografinės lentelės, kurios, kaip kad 
minėtoji Alberto lentelė, iš šios programos ir išaugo. Deja, tenka 
pripažinti, kad gilus, rimtas verčių lyginimas įmanomas tik tarp 
dviejų sistemų, traktuojant jas kaip visumas. Norint vėliau pa- 
sitelkti klasifikaciją, tektų remtis visumomis, o ne išvardintais 
elementais. Šiuo atžvilgiu mes esame arčiau Evans-Pritchardo 
„istoriografijos“, nei Radcliffe-Browno „natūraliojo visuomenės 
mokslo“. 

Pasak Kluckhohno, terminas „vertė“, kuris iš esmės varto- 
jamas daugiskaita, neseniai atėjęs į socialinius mokslus iš filoso- 
fijos. Jis traktavo šį terminą kaip interdisciplininį konceptą?! ir 


21 Ibid., sect. 2; „Values and Value-Orientation...“, op. cit., p. 389. 

veikiausiai dėl šios priežasties, progai pasitaikius, maišė indi- 
vidų ir grupės vertes. Terminas „vertinė orientacija“ jam pačiam 
reiškė, kad individualaus veikėjo problema yra svarbiausia. 

Suprantama, visa tai derinasi su bihevioristiniu požiūriu, ta- 
čiau pirmiausia tai - mūsų antropologinės problemos filosofinio 
„Užnugario“ ženklas. Filosofiniai debatai gąsdina savo apimtimi 
ir sudėtingumu. Vis dėlto pastangos išsiaiškinti antropologinį 
klausimą neleidžia jų tylomis apeiti. Laimei, manau, kad antro- 
pologinis požiūris gali šiek tiek nuskaidrinti filosofinius ginčus 
ir padeda susidaryti glaustą, bet pakankamai aiškų požiūrį. 

Šiuo atžvilgiu galima kalbėti apie du filosofų tipus ar, tiksliau, 
dvejopą filosofavimą. Vienu atveju filosofuojama modernios 
kultūros viduje, stengiantis atsižvelgti į jos įtampas, giliąsias 
paskatas, vidinę logiką ir prieštaravimus. Žvelgiant šiuo požiū- 
riu, prieinama prie išvados: iš to, kaip yra, neįmanoma nustatyti, 
kaip turėtų būti. Nuo faktų neįmanoma pereiti prie verčių. Spren- 
dimai apie tikrovę ir vertinimai yra skirtingos prigimties. Norint 
parodyti, kad šios išvados neįmanoma išvengti, pakanka pri- 
minti porą ar trejetą labai svarbių moderniosios kultūros as- 
pektų. Pirma, mūsų pasaulyje aukščiausią padėtį užima mokslas, 
ir, kaip jau pradžioje minėta, vardan to, kad būtų galimas moks- 
linis pažinimas, būties apibrėžimas buvo modifikuotas, griežtai 
pašalinant vertės matmenį. Antra, dėmesys individui skatino 
dorovės interiorizaciją, priskiriant ją individualiai sąžinei, ir tuo 
pat metu ji buvo atskirta nuo kitų veiklos tikslų ir išskirta iš 
religijos. Individualizmas ir pagrečiui vykęs Žmogaus ir gamtos 
atsiskyrimas nutraukė ryšį tarp gėrio, tiesos ir grožio ir atvėrė 
plačią bedugnę tarp esamybės ir privalėjimo. Ši situacija yra mūsų 
likimas, nes ji sudaro moderniosios kultūros arba civilizacijos 
esmę. 

Ar tokia situacija yra patogi ir pagrįsta, tai jau kitas klausi- 
mas. Minties istorija tarsi paneigia tai, nes vos tik Kantas paskel- 
bė apie šį fundamentalų atskyrimą, talentingi jo sekėjai ir ap- 
skritai vokiečių intelektualai ėmėsi visokiais būdais atkurti jų 

vieningumą. Tiesa, socialinė aplinka istoriškai buvo atsilikusi, o 
vokiečių inteligentija, net ir semdamasi įkvėpimo iš individua- 
lizmo, sielos gelmėse buvo persisunkusi holizmo. Tačiau minėtai 
tendencijai tebesipriešinama iki šiol. 

Reikia pripažinti - kai nusigręžiama nuo aplinkos ir mėgi- 
nama samprotauti, remiantis pradiniais principais, mintis, jog 
tai, ką žmogus privalo daryti, neturi nieko bendra su natūralia 
tvarka, su pasauliu ir žmogaus vieta pasaulyje, atrodo keista, 
apgaulinga ir nesuprantama. Tą patį galima pasakyti ir apie 
žmogų, kuris elgtųsi pagal tai, ką Žinome apie kitas civilizacijas 
ir kultūras. Neseniai rašiau, jog „didžiuma visuomenių buvo 
įsitikinusios, kad gamtos tvarka jos remiasi ne mažiau nei socia- 
line tvarka, kad net jų konvencijos yra gyvenimo ir pasaulio 
principų kopijos ar atvaizdai. Modernioji visuomenė nori būti 
„racionali“, tai reiškia, kad ji siekia atitrūkti nuo gamtos ir susi- 
kurti autonomišką žmogišką tvarką“. Natūralu, kad pirmiausia 
simpatizuojama filosofams, siekiantiems atkurti faktų ir verčių 
vieningumą. Jų mėginimai liudija, kad mes nesame visiškai išsi- 
laisvinę iš bendro žmonijos modelio, kad tasai modelis vienaip 
ar kitaip reiškiasi mūsų visuomenėje ir, nors įsakmūs moder- 
nybės rėmai jį yra varžo, vis dėlto, ko gera, jis tuos rėmus šiek 
tiek modifikuoja. Tačiau būkime atsargūs... 

Tie mėginimai gali įgauti įvairias formas. Viena jų vertes visiš- 
kai sunaikina. Skelbiama, jog, vertinimai esą beprasmiai, jog jie 
išreiškia paprasčiausias nuotaikas ar emocines būsenas. Antai 
kai kurie pragmatizmo teoretikai tikslus paverčia priemonėmis: 
pasitelkę „instrumentinių verčių“ kategoriją, jie daro išvadą, kad 
„Vidinės vertės“, t.y. vertės tikrąja prasme, išvis neegzistuoja?. 
Ko gera, šie mėginimai akivaizdžiai parodo kai kurių filosofinių 


2 HH, app. A, p. 318-319. 

23 Šiam klausimui iš esmės skirtas simpoziumas, kuriam vadovauja Lepley (op. cit.). 
Pragmatizmo šalininkai čia prieštarauja priemonių ir tikslų atskirčiai, kuri yra gimi- 
ninga mūsų jau aptartoms skirtims ir kuri moderniojoje kultūroje yra taip pat labai 
svarbi. 

tendencijų negebėjimą suprasti realų Žmonių gyvenimą ir ženk- 
lina individualizmo aklavietę. Kitą tendenciją galima apibūdinti 
kaip beviltiškas pastangas išaukštinti individualizmą, pasitel- 
kiant į pagalbą modernų religijos Ersatz. Ši doktrina - ar kal- 
bėtume apie marksistinę jos formą, ar apskritai apie totalitarines 
ideologijas, labai panašiai iš minėtų pastangų išaugančias, — 
pasirodė pragaištinga; kartais - bent jau Europos žemyne ir, be- 
je, visai pagrįstai - ji laikoma grėsminga. Čia mums reikėtų 
tvirtai palaikyti Leszeką Kolakowskį, kuris šią tendenciją aist- 
ringai pasmerkė, priešingai kai kuriems niekus paistantiems 
intelektualams*. 

Mums įdomi viena Kolakowskio mintis; grėsmingas yra ne 
vien mėginimas tokias doktrinas primesti prievarta — grėsmė 
verčių nesuderinamumų forma slypi pačioje doktrinoje, nes ver- 
tes čia išreiškia smurtas veiklos lygmenyje. Šią mintį savo laiku 
patvirtino ir Karlas Pribramas: viename straipsnyje (1922), kuris 
retrospektyviai Žvelgiant, t.y. prisimenant vėlesnius su Vokietija 
susijusius įvykius, pasirodė pranašiškas, jis pastebėjo, jog; tarp 
prūsiškojo nacionalizmo ir marksistinio socializmo esama struk- 
tūrinio panašumo ir analogiško nepadorumo. Pasak Pribramo, 
abiem būdinga tai, kad nuo individualistinio pagrindo staiga per- 
šokama prie holistinės („universalistinės“) valstybės arba, mark- 
sizmo atveju, proletariato klasės konstrukcijos, ir abiem atvejais 
tai sietina su doktrina, kurios skelbiamos kokybės nesiderina su 
pradinėmis prielaidomis, taigi jos yra nepagrįstos". Tokiuose susi- 
kirtimuose glūdi totalitarizmo užuomazgos. Patys filosofai tokio 
pobūdžio nesuderinamumams dažniausiai nejautrūs, betgi, tiesą 
sakant, jų konstrukcijos visuomenei retai pritaikomos“. 


24 L. Kolakowski, „The Persistence of the Sein-Sollen Dilemma“, Man and World, 1977, 
t. 10, nr. 2. 

25 Žr. aukščiau, p. 159 tt. 

26 Žr. aukščiau, skyr. VI, p. 215. Vienas karikatūriškas pavyzdys: pasak Joachimo Ritterio, 
Hegeliui pavyko sukurti aristotelišką Prancūzijos revoliucijos filosofiją („Hegel und 
die franzosische Revolution“ (1957), kn. Metaphysik und Politik, Frankfurt: Suhrkamp, 
1977). 

Kyla vienas klausimas: sieti totalitarizmą su panašaus pobū- 
džio nesuderinamumais ganėtinai patogu - betgi visuomenėse 
esti visokių nesuderinamumų, tai rykštė, be kurios neįmanoma 
jų plėtotė. Toenniesas yra pabrėžęs, kad „bendruomenė“ ir „vi- 
suomenė“ yra du moderniosios visuomenės principai. Preli- 
minariai galimas toks atsakymas: jie veikia skirtinguose socia- 
linio gyvenimo lygmenyse, tuo tarpu artificializmui būdinga 
šiuos lygmenis ignoruoti, todėl galima kolizija tarp to, ką artifi- 
cializmas sąmoningai iškelia, ir substrato, kuris iš tikrųjų jam 
yra nežinomas. Galimas dalykas, kad mūsų individualistinėse 
visuomenėse būta, tiksliau sakant, esama poreikio daugiau ar 
mažiau grįžti prie holizmo, tačiau tai gali būti padaryta tik aiš- 
kiai skiriant tarpusavyje subordinuotus lygmenis ir šitaip už- 
bėgant už akių didesniems konfliktams su dominuojančia arba 
pirmine verte. Įvedus labai sudėtingą hierarchinę artikuliaciją, 
čia, ko gera, išryškėtų tam tikra mutatis mutandis paralelė su labai 
ištobulintu tradicinės Kinijos etiketu?. Apie tai dar kalbėsime. 
Bet kuriuo atveju mes, būdami pasaulio bei atskiros to pasaulio 
valstybės piliečiai, privalome sykiu su Kolakowskiu likti ištikimi 
kantiškajai atskirčiai, nes ji yra integruojanti moderniosios konfi- 
gūracijos dalis. 

Kaip ši atskirtis paveikė socialinį mokslą? Praėjo tie laikai, 
kai bihevioristinis mokslas buvo išstūmęs verčių bei apskritai 
socialinių reprezentacijų tyrinėjimus. Mes tyrinėjame socialines 
reprezentacijas kaip ypatingos rūšies socialinius faktus. Čia bū- 
tina atkreipti dėmesį į du momentus. Pirma, savaime aišku, kad 
„laisvę nuo vertinimų“ (value-free) skelbiantis požiūris remiasi 
kantiškąja skirtimi, nes be jos mūsų paprastas požiūris į „faktus“ 
nulemtų mūsų vertinimus, ir mes liktume uždaryti savo pačių 
sistemoje, kuri, kaip ir visos visuomenės - išskyrus principine 
prasme būtent mūsų visuomenę - yra sociocentrinė. Šis požiūris 
tik patvirtina, jog tarp mokslo ir esaties /privalėjimo skirties 


27 Žr. aukščiau, p. 245. Savaime suprantama, tokia lygmenų atskirtis galėtų būti efektyvi 
tik tokiu atveju, jeigu ji funkcionuotų piliečių sąmonėje. 

esama ryšio. Tačiau žvelgiant filosofiniu aspektu, mūsų požiū- 
riu negalima pasikliauti. Galima laikytis prielaidos, kad mes 
privalome skirti tironiją ir teisėtą valdžią. Leo Straussas, prieš- 
taraudamas Maxui Weberiui, teigė, kad socialinis mokslas negali 
apsieiti be vertinimų*, ir iš tikrųjų, kaip atskleidė įsitikinimų 
etika, „laisvės nuo vertinimų“ nuostata, kurios laikėsi Maxas 
Weberis, jį privedė prie nepageidautinų pasekmių. Laikantis dar 
radikalesnės pozicijos, galima manyti, kad jeigu vertės nėra pri- 
pažįstamos, jų neįmanoma realiai suprasti (ši pažiūra gana ar- 
tima marksistinei tezei), ir kad reliatyvizuoti vertes tolygu jas 
sunaikinti. Šią tezę vienoje diskusijoje griežta logine kalba pa- 
tvirtino A.K. Saranas?. Jeigu taip yra iš tiesų, tai kultūros negali 
tarpusavyje bendrauti, o tai reiškia kultūrinį solipsizmą, grįžimą 
prie sociocentrizmo. Vis dėlto šioje vietoje esama tiesos ta pras- 
me, kad lyginimas implikuoja universalų pagrindą: galiausiai 
turime kaip būtinybę pripažinti, kad kultūros negali būti tar- 
pusavyje tokios nepriklausomos, kaip jos to norėtų, ir kad tai 
laiduoja vidinis jų koherentumas. 

Kitais žodžiais tariant, mes susiduriame su tokia problema: 
kaip nutiesti tiltą tarp mūsų moderniosios ideologijos, kuri at- 
skiria vertes ir „faktus“, ir kitų ideologijų, kur vertės yra „dalinai 
užklojusios“ pasaulio koncepciją??? Paieškos anaiptol nėra be- 
prasmės — nepamirškime, kad ši problema iš tikrųjų egzistuoja 
pasaulyje, koks jis yra. Neabejotina, kad kultūros viena kitą 
veikia ir net kažkokiu būdu, tegu ir menkai, tarpusavyje komu- 
nikuoja. Antropologija privalo suteikti šioms apgraibom vyks- 
tančioms paieškoms sąmoningą formą ir šitaip atsiliepti į da- 
barties poreikį. Mums tenka uždavinys sumažinti atotrūkį tarp 


28 L. Strausss, Droit nature! et Histoire, Paris: Plon, 1954, skyr. II, ypač p. 85 (originalas: 
Natural Right and History, Chicago, 1953). 

29 Žr. L. Dumont, „A Fundamental Problem in the Sociology of Caste“, Contributions to 
Indian Sociologųy, IX, 1966, gruodis (p. 17-32), p. 25-27. 

30 Kaip „dalinio užklojimo“ (angl. embeddedness) referenciją skaitytojui galima priminti 
čia jau minėtą Karlo Polanyi mintį, kiek praplečiant jo tezę apie išskirtinį moderniosios 
civilizacijos pobūdį (žr. aukščiau, p. 14). 

vieno ir kito ideologijos tipų, modernųjį variantą integruoti į 
bendrąjį. Dabar pamėginsime kuo tiksliau ir nuodugniau nu- 
sakyti jų santykį. 

Apskritai vertės yra glaudžiai susijungusios su kitomis re- 
prezentacijomis. „Verčių sistema“ - tai abstrakcija, „ištraukta“ 
iš platesnio pobūdžio idėjų ir verčių sistemos?!. To negalima 
pasakyti tik apie nemoderniąsias visuomenes, o kalbant apie 
moderniąsias, išimtį - beje, labai reikšmingą - sudarytų tos vi- 
suomenės, kurios apie dorovines (individualias) vertes sprendžia 
pagaljų santykį su „objektyviu“, moksliniu pažinimu. Mat visa, 
ką mes aukščiau kalbėjome apie privalėjimą, liečia išimtinai indi- 
vidualų, „subjektyvų“ dorovingumą. Nors tasai dorovingumas 
mūsų moderniojoje sąmonėje sugyvena su kitomis normomis, 
su įprastinėmis vertėmis, tokiomis, kaip tradicinės socialinės 
etikos vertės, tai nekliudo jam tapti aukščiausia verte tuo pat 
metu, kaip ir mokslui, - net ir tuo atveju, kai mūsų akivaizdoje 
vyksta vienokie ar kitokie perėjimai, kai vienas vertes pakeičia 
kitos. Antai modernioji lygybės vertė pastaraisiais dešimtmečiais 
pasklido tose Europos srityse, kuriose dar vyravo tradicinė etika; 
nuo Prancūzijos revoliucijos (kurios vertės implikavo lygybę) 
laikų iki pat mūsų dienų moterų lygybė netapo verte, kuri būtų 
pajėgusi sugriauti subordinaciją, iš kurios visumos išaugo visas 
institucijų ir reprezentacijų kompleksas. Kova tarp dviejų „ver- 
čių sistemų“ nuolat stiprėjo, ji dar anaiptol nėra pasibaigusi: 
mūsų individualistinės vertės yra stebėtinai patvaraus socialinės 
sistemos inertiškumo taikinys, tačiau atkaklias jos atakas sąmo- 
nė vis menkiau bepateisina. 

Idėjų ir verčių neatsiejamumą galima pailiustruoti, pasitel- 
kus, pavyzdžiui, kairės ir dešinės atskirtį. Ši atskirtis yra labai 
31 Mes nustatėme, kad šio požiūrio aiškiai laikėsi Parsonsas ir Shilsas (op. cit.) bei 
Kluckhohnas (žr. aukščiau, p. 255). Pastarasis analizuoja santykį tarp normatyvinių ir 
„egzistencinių“ pasakymų („Value and Value-Orientation...“, op. cit., p. 392-394); jis 
cituoja (p. 422) Herskovitso mintį apie „kultūros fokusą“ (cultural focus), kur susijun- 


gia verčių distribucija ir idėjų konfigūracijos (žr. HAE, I, p. 28-29, taip pat aukščiau, 
p. 245). 

plačiai paplitusi, galima sakyti —- universali, galima sakyti, vi- 
suotinai paplitusi, tam tikra prasme ji tebėra būdinga ir mums, 
nors mūsų nuostatos šiuo atžvilgiu ir atitinka moderniąją ideo- 
logiją. Mes esame įpratę analizuoti šią atskirtį kaip dvinarę. 
Mūsų požiūriu, tai yra iš esmės simetriška opozicija, abiejų jos 
polių statusas yra vienodas. Mums atrodo, jog tai, kad iš tikrųjų 
šie du poliai nėra vertinami vienodai, kad dešinė ranka laikoma 
pranašesne už kairiąją, yra savavališkas dalykas, jog, tai - pri- 
mestas požymis, kurį mes stengiamės paaiškinti. Tokia mąs- 
tysena buvo būdinga ir Robertui Hertzui, kai jis rašė klasikine 
tapusią savo esė, ji ir šiandien tebeviešpatauja. Tačiau tai visiškai 
klaidingas požiūris. Kaip jau sakyta, kūno, kaip visumos, kuriai 
priklauso kairė ir dešinė rankos, referencija susideda iš dešinės, 
kairės ir jų skirties*?. Tai juk akivaizdu: paimkime bet kokią 
poliarinę opoziciją, priskirkime jos poliams skirtingą vertę — 
dešinės ir kairės opozicijos negausime. Dešinė ir kairė, kurių 
santykis su kūnu yra skirtingas (sakytume, tai dešinysis santykis 
ir kairysis santykis) yra skirtingos pačios savaime. (Mūsų juslinė 
patirtis aiškiai byloja, jog tai anaiptol nėra dvi tapačios esybės 
skirtingose vietose.) Kaip visumos skirtingos dalys, dešinė ir 
kairė skiriasi tiek vertės, tiek ir prigimties atžvilgiu, nes dalies ir 
visumos santykis yra hierarchiškas, o skirtingas santykis čia 
reiškia skirtingą vietą hierarchijoje. Taigi galima teigti, kad ran- 
kos ir jų užduotys arba funkcijos yra skirtingos ir sykiu atitin- 
kamai turi aukštesnį ir žemesnį statusą??. 

Dešinės-kairės santykis tam tikra prasme yra pamokantis. Tai 
bene geriausias konkretaus santykio, kuris per pojūčius tvirtai 
susijęs su Žmogaus gyvenimu, pavyzdys; fizikos mokslai jį ig- 
noravo, 0 antropologijai pavyko jį atkurti arba reabilituoti. Aš 


32 Žr. aukščiau, skyr. VI, 2 dalis. 
33 Visumos ir dalies santykis anksčiau buvo apibrėžtas kaip hierarchinė opozicija arba 
priešybės apglėbimas (žr. aukščiau, p. 238; HH). Tomo Akviniečio požiūriu, skirtingume 
savaime glūdi hierarchija: „matosi, kad tvarka iš esmės susidaro iš nelygybės (arba 
skirtingumo: disparitate)“, žr. Gierke, Political Theories of the Middle Age, op. cit., Beacon 
Press, 1958 (= DGR III), pst. 88. 

manau, kad šis santykis mus pirmiausia moko, jog sakyti „konk- 
retus“ reiškia sakyti „turįs vertę“. Tai dar ne viskas, nes juk 
minėtas vertės skirtingumas priklauso nuo situacijos, ir į tai 
reikėtų atkreipti dėmesį. Reikalas tas, kad tam tikras funkcijas 
atidavus kairei rankai, dešinioji, visumos atžvilgiu išlaikydama 
pranašumą, šių funkcijų požiūriu atsidurs antroje vietoje. 

Dešinės-ir-kairės pora yra sykiu ir idėja, ir vertė, kitaip ta- 
riant, tai vertė-idėja arba idėja-vertė. Vadinasi, bent jau kai ku- 
rios tam tikrai populiacijai būdingos vertės yra įaustos į pačias 
jos koncepcijas. Norint tai nustatyti, nebūtina tyrinėti žmonių 
pasirinkimus. Mat šios vertės neturi nieko bendra su tuo, ko 
galima pageidauti ar trokšti - jos tik leidžia daryti prielaidą, kad 
paprastas visumos ir dalies santykio - arba patirtyje atsisklei- 
dusios tvarkos - suvokimas nėra išdilęs. Modernieji žmonės yra 
linkę apibrėžti vertę laisvo apsisprendimo, Kūrwille (Toenniesas) 
aspektu, nors iš tikrųjų mes čia esame Naturwille, natūralios, 
spontaniškos valios sferoje. Tiksliau tariant, visuma čia nėra 
labiau pageidautinas dalykas nei jos dalys, ji tiesiog yra už jas 
pranašesnė. Argi dešinė yra labiau „pageidautina“ nei kairė? Ji 
tik yra tam tikromis sąlygomis tinkamesnė. Elgtis „normaliai“ — 
štai ir visa, ko šiuo atveju galima pageidauti. Kai dėl modernios 
tendencijos hierarchiją sieti su galia, tai vargu ar kas ryžtųsi 
teigti, kad dešinė valdo kairę. Net ir jos pranašumą veiklos sfe- 
roje riboja funkcijos, kurias jai tenka vykdyti. 

Analizuojama situacija, be kita ko, parodo, kokiu būdu mes, 
modernieji Žmonės, mėginame pašalinti tai, kas iš tikrųjų yra 
normalus dalykas. Iš tikrųjų juk mes taip pat, kaip ir anksčiau 
gyvenusieji bei visi kiti dabartiniai žmonės, operuojame ir de- 
šine, ir kaire ranka, kaip ir nuosavu kūnu. Tačiau mes pasida- 
rėme tolerantiški kairiarankiams, kaip to reikalauja mūsų indi- 
vidualizmas bei rankų devaliorizacija. Pirmiausia mes esame 
linkę suskaidyti prigimtinį santykį, atskirdami vertes nuo idėjų 
ir apskritai nuo faktų, o tai reiškia, kad mes atskiriame idėjas ir 
faktus nuo „visumų“, kuriose jos realiai reiškiasi. Užuot susieję 

tiriamąjį — t.y. dešinės ir kairės - lygmenį su aukštesniu, t.y. kūno, 
lygmeniu, mes apribojame savo žvilgsnį, nes abu juos matome 
vienoje plotmėje, ir anuliuojame subordinaciją, nes atskiriame 
vieną nuo kito jos elementus. Toks subordinacijos arba, tiksliau 
tariant, transcendencijos nepaisymas reiškia, kad, užuot žvelgus 
gilyn, stebimas paviršius, o atsiveriantis plokštumos vaizdas 
savo ruožtu gimdo „atomizaciją“, dėl kurios taip dažnai aima- 
nuoja romantiškieji arba nostalgiškieji modernybės kritikai. Ap- 
skritai modernioji ideologija hierarchišką pasaulį, kurį ji pa- 
veldėjo, išsklaidė, paversdama jį plokščių vaizdų rinkiniu. Bet 
aš užbėgu už akių“. 


4 Teiginys, kad moderni mąstysena išardė „visumas“, kurių apsuptyje žmogus iki tol 
jautėsi esąs, gali atrodyti radikalus ir keistas. Tačiau aš manau, kad tai teisingas teiginys 
ta prasme, kad jokia visuma nebeturi tos vertės, apie kurią aukščiau kalbėjome. Jei 
mūsų laikų filosofijoje ieškotume atsakymo į paprastą klausimą, kuo skiriasi visuma ir 
rinkinys, vargiai pavyktų rasti, o jeigu ir rastume, veikiausiai atsakymas būtų pa- 
viršutiniškas arba mistiškas, kaip, pavyzdžiui, Lukūcso (žr. Kolakowski, op. cit.). Kaip 
ryškų pavyzdį išskirčiau Hegelio sistemą, kurios struktūrą lėmė tai, kad pastangos 
lokalizuoti Absoliutą arba beribę vertę, būties Totalumą (jaunystės raštuose) galiausiai 
nukrypo į individualios esybės Tapsmą - kiek detaliau aš tai žadu aptarti kitoje vietoje. 
Nors holistinės mąstysenos tendencijų neabejotinai esama, tačiau jos taip pat neišvengia 
keblumo, su kuriuo modernus protas susiduria kalbamu klausimu; žr. D.C. Phillips, 
Holistic Thought in Social Sciences, Stanford University Press, 1976 (tarpais čia disku- 
tuojama kiek tendencingai). Išimtis - Arthuro Koestlerio knyga (The Ghost in the Ma- 
chine, London: Hutchinson, 1967). Pacituosime jo reziumė (p. 58): „Organizmai ir 
visuomenės - tai daugiapakopės hierarchinės struktūros, susiejančios dalines visumas, 
kurios, būdamos tarpusavyje subordinuotos (sub-wholes), yra pusiau autonomiškos ir 
skaidosi į dalines žemesnės eilės visumas ir t.t. Pasitelktas terminas „holonas“ pažymi 
tas tarpines esybes, kurios, santykiaudamos su joms hierarchijoje pavaldžiomis visu- 
momis, funkcionuoja nelyg būtų savarankiškos (self-contained), o santykiaudamos su virš 
jų esančiomis (superordinates) visumomis, funkcionuoja kaip pavaldžios dalys [mano 
pabraukta]. Matome, kad Koestleris hierarchiją traktuoja kaip lygmenų grandinę, kai 
aš pabrėžiau paprastą ryšį tarp vienas po kito einančių lygmenų. Holoną jis apibrėžė 
puikiai. Reikia tik iš naujo hierarchizuoti du šio Jano veidus: pirmenybę turi kiekvienos 
dalinės visumos, kaip aukščiau esančio elemento, integracija, o jo paties integravimasis 
arba savęs patvirtinimas (self-assertion) yra antraeilis dalykas (HH, pabaigos žodis). 
Lygmenų hierarchiją, kaip jau sakyta, pripažino Gregory Batesonas (žr. aukščiau, pst. 9, 
p. 254). Biologas Francois Jacobas pasitelkė sąvoką „integronas“, turinčią panašią 
prasmę, kaip Koestlerio holonas (La logigue du vivant. Une histoire de Uhėrėditė, Paris: 
Gallimard, 1970, p. 323). 

Laikantis nemodernaus požiūrio, kurį aš čia mėginau rea- 
bilituoti, manoma, jog dešinės ar kairės rankos vertė glūdi jų 
sąsajoje su kūnu, kitaip tariant, aukštesniame būties lygmenyje: 
turint omeny patirties, kurioje toji esybė egzistuoja, lygmenų 
hierarchiškumą, aišku, kad jos vertė čia yra glaudžiai susijusi 
su priklausomybe. Būtent šio — beje, itin reikšmingo - suvokimo 
modernieji žmonės yra netekę, jį ignoruoja arba atmeta, patys 
to kaip reikiant nesuprasdami?. 

Šis momentas labai svarbus, aiškinantis blogio problemą. 
Paprastai susikerta dvi blogio sampratos: vieni mano, kad blo- 
gis - tai gėrio nebuvimas arba jo stygius, o nedorybė sietina su 
labai menka ar stačiai nuline verte; kitiems blogis yra sava- 
rankiškas principas, veikiantis prieš savo opoziciją, kaip kad 
Šėtono valia rungtyniauja su Dievo valia“. Tačiau palyginę Leib- 


35 Ar tai, kas teisinga, kalbant apie ypatingas esybes ar visumas (Koestlerio sub-wholes 
arba „holonus“), gali būti teisinga, ir kalbant apie didžiąją Visumą, universumą arba 
visumų visumą? Ar galima teigti, kad toji Visuma savo ruožtu reikalauja aukštesnės 
esybės, iš kurios kyla jos vertė? Kad ji pati gali integruotis, tik būdama subordinuota 
kažkam už save viršesniam? Savaime suprantama, tai niša religijoms, ir būtų galima 
netgi mėginti išprotauti, į ką vienaip ar kitaip turėtų būti panaši Anapusybė, būdama 
paskutinė riba. Mes tada galėtume ne tik pritarti Durkheimui, esą žmonės jaučia „em- 
pirinių“ duomenų papildo poreikį, bet dar pridurti, kad esama poreikio ir vertės 
kulminacijai. Šias spekuliatyvias mintis sukurstė visiškai priešingas Lovejoy požiūris. 
Savo klasikinį veikalą Didžioji Būties Grandinė (The Great Chain of Being, op. cit.) jis 
pradeda teiginiu, kad „ekstrapasaulietiškumas“ (otherworldliness) - tai bendras požiūris, 
kurį skirtingomis formomis išreiškia kai kurios didžiosios religijos, skatindamos bėgti 
nuo šio pasaulio nedarnos ir tuštybės, ieškant prieglobsčio anapus. Lovejoy linkęs šią 
nuostatą ir pasaulį absoliučiai vieną nuo kito atskirti: tai tik vieta, į kurią siūloma pabėgti 
ir kuri ekstrapasaulietiškumui nieko nereiškia (ibid., p. 28-30). Pasvarstykime. Stab- 
telėkime, kaip tai daro ir Lovejoy, prie kraštutinės ekstrapasaulietiškumo formos - 
budizmo. Be abejo, Buda nesistengė pasaulio pateisinti. Vis dėlto jis naudojo vieną — 
tiesa, negatyvų - paaiškinimą. Apskritai anapusybė yra daugiau nei prieglobstis, tai 
tolima vieta, iš kur, jei taip galima pasakyti, žvelgiama atgal, už savęs, atsiribojus nuo 
žmogiškosios pasaulio patirties —- juk galiausiai tai reiškia transcendenciją, kurios 
atžvilgiu tam tikra vieta skirta pasauliui. Šis transcendentiškas požiūris, ko gera, buvo 
istoriškai būtinas, norint suprasti pasaulį kaip visumą. Vienaip ar kitaip, istorija pateikia 
daugybę pavyzdžių — Indijoje ir, ko gera, ne mažiau Vakaruose - kad ekstrapasau- 
lietiškumo nuostata turėjo didžiulį poveikį gyvenimui pasaulyje, o laikantis absoliutaus 
jų heterogeniškumo prielaidos, šis poveikis būtų nesuprantamas dalykas. 

36 Lovejoy, op. cit., skyr. VII. 

nizo Teodicėją su Voltaire'o samprotavimais apie žemės dre- 
bėjimą Lisabonoje, pastebėsime, ko gera, visai kito pobūdžio 
atskirtį. Trumpai tariant, Leibnizo požiūriu, tai, kad pasaulyje 
esama lokalinio, t.y. vienur ar kitur pasitaikančio, blogio, nekliudo 
pasauliui ęlobalia prasme būti geriausiam iš visų galimų pa- 
saulių. Voltaire'o dėmesys krypsta tik į patį faktą, kad pasaulyje 
esama tiek daug blogio, visa kita jam nesvarbu, veikiau jis nieko 
kito ir nepastebi. Voltaire'as anaiptol ne tas žmogus, kuris suktų 
sau galvą, kokios yra realaus pasaulio egzistavimo sąlygos. Jis 
paprasčiausiai atsakytų, jog Žmogaus protas nepajėgus to pa- 
aiškinti. Leibnizo požiūriu?', gėris ir blogis pirmiausia yra vienas 
nuo kito priklausomi, vienas be kito neįsivaizduojami. Tačiau 
tai pasakyti per maža, nes kaip ir dešinės, ir kairės atveju, jie 
tikrų tikriausiai nėra lygūs. Pasitelkdamas savąjį hierarchinės 
opozicijos apibrėžimą, galėčiau pasakyti, kad gėris, būdamas 
blogio priešybė, apima blogį. Kitaip tariant, tikrasis tobulumas - 
tai ne blogio nebuvimas, o tobula jo subordinacija. Pasaulis, 
kuriame nebūtų blogio, negalėtų būti geras. Iš tikrųjų mūsų valia 
vadinti tai tikėjimo universumu, priešpriešinant jį kasdienio 
proto, kasdienio modernaus proto universumui. Tačiau iš šiuo 
atveju kalbamas pasaulis - konkretus, ir būtent tuo jis turtinges- 
nis už sausą principą. Tiksliau tariant, tai universumas, kuria- 
me glaudžiai susipynusios skirtingos konkretaus gyvenimo di- 
mensijos, universumas, kuriame jos dar neišskaidytos. Savaime 
aišku, Voltaire'o pasaulyje taip pat esama įvairių gyvenimo di- 
mensijų, tačiau jo mintis, nepajėgdama jų visų kartu aprėpti, 
daro atranką. Be jokios abejonės, mes gyvename Voltaire'o, o ne 


37 Žr. Serres, op. cit. Nereikėtų Leibnizo pasaulio paprasčiausiai tapatinti su tradiciniu 
pasauliu. Galimas dalykas, jog teodicėjoms būdinga tai, kad jos kelia klausimus indi- 
vidualistinėje plotmėje, sykiu mėgindamos - daugiau ar mažiau sėkmingai - vėl įtvir- 
tinti holistinį požiūrį. Kita vertus, volteriškasis susierzinimas geriausiu atveju turėjo 
tenkintis paaiškinimu, kad vienas magneto polius negali būti atskirtas nuo kito, kaip 
kai kas tikėjosi. „Kadaise, sulaužius magnetus, buvo stengiamasi atskirti šiaurės ir pietų 
magnetizmą. Viltasi turėti du skirtingus traukos principus.Tačiau kaskart, nepriklau- 
somai nuo smūgio jėgos, kiekvienoje nuolaužoje vėl atsirasdavo neatskiriami poliai“ 
(Bachelard, įžanga Buberio kn. Je et Tu, Paris, 1938, p. 9). 

Leibnizo pasaulyje. Skirtumas tik tas, kad mes gebame aiškiau 
suvokti jų santykį. 


Tarkime, kad išsiaiškinę dešinės ir kairės pavyzdį, mes su- 
tariame, kad idėja ir jos vertė yra neatsiejamos ir kad tyrimo 
objektu reikia laikyti konfigūraciją, kurią sudaro idėjos-vertės arba 
vertės-idėjos. Gali kas nors paprieštarauti, kad tokius sudėtingus 
esinius sunku paaiškinti. Ar šiuos tarpusavyje sąveikaujančius 
daugialypius objektus išvis įmanoma realiai tyrinėti? Uždavi- 
nys išties sunkus, jis kertasi su labiausiai įsišaknijusiais mūsų 
įpročiais. Tačiau mes nesame tokioje beviltiškoje padėtyje, kad 
negalėtume pradėti. Pradėsime nuo trijų pastabų. Pirma, toji 
konfigūracija yra sui generis, mat idėjos ir vertės yra hierarchi- 
zuotos ypatingu būdu. Antra, vienas šios hierarchijos ypatumų 
yra tai, kad ji apima inversiją. Pagaliau toji konfigūracija pa- 
prastai esti segmentuota. Šiuos tris bruožus aš paeiliui aptarsiu. 

Pradėkime nuo hierarchijos. „Aukštesnės“ idėjos yra priešta- 
ringos, jos apima „žemesnes“. Šį labai savitą santykį aš pava- 
dinau „apglėbimu““. Idėja, kurios reikšmė ir statusas išauga, 
įgauna savybę apglėbti savo priešybę. Būtent Indijoje aš pa- 
stebėjau, kad nepriekaištingas tyrumas apglėbia galią. Paimkime 
kitą, mums artimesnį pavyzdį, atsiskleidusį, tyrinėjant ekono- 
mikos idėjas: ekonomistai apie gėrybes ir paslaugas kalba kaip 
apie vieną kategoriją, sujungdami, viena vertus, prekes ir, kita 
vertus, paslaugas, kurios, būdamos visiškai kas kita, vis dėlto 
yrajoms prilyginamos*. Beje, šis pavyzdys, be kita ko, byloja ir 
apie Žmonių tarpusavio santykių (paslaugos) pavaldumą žmo- 
nių ir daiktų santykiams (gėrybės), o ištyrę, pavyzdžiui, mela- 
neziečių mainų sistemą, matome prioriteto inversiją, mat čia 
kalbama apie prievoles ir gėrybes taip, tarsi prievolės (žmonių 
tarpusavio santykiai) apimtų daiktus, kitaip tariant, apglėbtų 
savo priešybę. 


38 Žr. HAE, I, index, s.v. Hierarchie, exemples. 

Paminėjome antrąjį bruožą, inversiją. Geras pavyzdys šiuo 
atveju galėtų būti loginis kunigo ir karaliaus santykis, kuris 
susiklostė Indijoje arba, turint omenyje mums artimesnę aplinką, 
kurį nustatė popiežius Gelazijus praėjus penkiems amžiams po 
Jėzaus Kristaus. Religijos dalykuose kunigas be jokių išlygų yra 
aukštesnis už karalių ar imperatorių, kuriam patikėta viešoji 
tvarka. Tačiau tuo pat metu kunigas paklus karaliui viešosios 
tvarkos, t.y. subordinuotoje, sferoje (žr. aukščiau, skyr. I). Toks 
chiazmas yra aiškiai išreikštos hierarchijos charakteristika. Jis 
užsitušuoja tik tokiu atveju, kai aukštesnysis hierarchinės opo- 
zicijos polius sutampa su visuma, o žemesnysis polius yra api- 
brėžiamas tik aukštesniojo atžvilgiu, kaip tai būdinga Adomo ir 
Ievos, kuri yra sukurta iš Adomo kūno dalies, hierarchijai. Šiuo 
atveju inversija gali būti nustatyta tik empirinėje plotmėje, t.y. 
už ideologijos tikrąja prasme rėmų; antai manoma, kad šeimoje 
faktiškai dominuoja motina, nors iš principo ji pavaldi vyrui. 
Inversija slypi pačioje struktūroje; antrosios funkcijos apibrėži- 
mas implikuoja inversiją sau pavaldžiose situacijose. Kitais žo- 
džiais tariant, hierarchija yra dvimatė (bidimensionnelle), ji liečia 
ne tik nagrinėjamas esybes, bet ir atitinkamas situacijas, ir šis 
jos dvimatiškumas kaip tik ir implikuoja inversiją. Vadinasi, 
nepakanka kalbėti apie skirtingus „kontekstus“, kuriuos mes 
išskiriame, nes jie yra „užprogramuoti“, fiksuoti ar slypi pačioje 
ideologijoje. Reikia kalbėti apie skirtingus „lygmenis“, kurie yra 
realūs, hierarchizuoti, kaip ir atitinkamos esybės. 

Trečia, vertės dažniausiai esti segmentuotos arba, sakytume, 
vertės taikymas paprastai - išskyrus tuos atvejus, kai kalbama 
apie specifiškai modernias reprezentacijas - esti segmentuotas. 
Aš pateiksiu keletą pavyzdžių, parodančių, kaip ryškiai skiriasi 
nemodernios ir modernios kultūros priklausomai nuo to, kokia 
yra jų skirčių organizacija arba konfigūracija. Vienur ir kitur 
susidaro skirtingas įspūdis. Vienu atveju - kaip tai būdinga, pa- 
vyzdžiui, Indijai, - skirčių esti labai daug, jos kinta, yra paslan- 
kios, „jos keliauja nepriklausomai vienos nuo kitų po ganėtinai 

retą reprezentacijų tinklą“??; be to, jos akcentuojamos priklau- 
somai nuo situacijos, vienur iškeliamos į pirmą planą, kitur užtu- 
šuojamos. Jei kalbėsime apie mus, tai mes dažniausiai mąstome 
juodomis ir baltomis spalvomis, paskleisdami aiškias disjunk- 
cijas (arba arba) po platų reprezentacijų lauką ir sumūrydami 
tvirtas sienas tam, kad jos nužymėtų svarbiausių reprezentacijų 
ribas. Stebėtina, kad panašus kontrastas neseniai pastebėtas ir 
teologinėje politikoje, gretinant ankstyvąją krikščionybę ir vidur- 
amžių pabaigą. Pasak Caspary, „lėtai brendusi scholastinė ir 
juridinė mąstysena“ , linkusi „labiau pabrėžti aiškumą ir distink- 
cijas nei tarpusavio santykius“, izoliavo politinę dimensiją, tuo 
tarpu „skaidrūs daugiabriauniai simboliai <...> tapo vienma- 
tėmis neįžvelgiamomis emblemomis“*?, 

Į panašų kontrastą Erikas Eriksonas atkreipė dėmesį ir mo- 
derniojoje psichologijoje. Samprotaudamas apie paauglių tapa- 
tybės formavimąsi, jis priešpriešina dvi galimas šio proceso cha- 
rakteristikas, kurias jis atitinkamai vadina wholeness ir totality ir 
kurios, jo manymu, išreiškia skirtingas „visybės“ (entireness) 
formas arba struktūras: 

Wholnesse (kaip geštaltas) akcentuoja sveiką, organišką, vis stiprėjantį 
sąryšį tarp nuolat įvairuojančių visybės (entirety) funkcijų ir dalių, kurias 
vienas nuo kitų skiria atviros, paslankios sienos [pažymėtina, jog pavartota 
daugiskaita]. O totality, priešingai, primena geštaltą, kuris akcentuoja abso- 
liučiai atskiriančią sieną; jeigu yra nustatomi vienokie ar kitokie kontūrai, 
tai reiškia, kad išorėje negali likti nieko, kam priklauso būti viduje, o kam 
priklauso būti išorėje, negali būti toleruojama viduje. Be to, totality arba 
absoliučiai prisiima, arba absoliučiai atmeta, kadangi absoliutą išreiškianti 
kategorija turi būti arba logiška, arba nelogiška, o dalys arba viena prie kitos 
linksta (jei taip galima pasakyti), arba ne*!. 

Mes neturime galimybės pasekti tolesnių subtilių Eriksono 
samprotavimų. Mums iš esmės yra svarbus pats suvokimas, jog, 
esama dvejopų visumos koncepcijų ar apibrėžčių: viena jų rei- 


39 La Civilisation indien et nous, ėd. 1975, op. cit., p. 30. 
40 Caspary, op. cit., p. 113-114, 189-191. Verta paskaityti visą pabaigą. 
41 E.H. Erikson, Insight and Responsibility New York: Norton, 1964, p. 92. 

kalauja neperžengiamų sienų, kita - vidinių sąsajų ir koheren- 
tumo. Mūsų požiūriu, pirmoji yra moderni, savavališka ir tam 
tikra prasme mechaniška, antroji - tradicinė ir struktūrinė**. 

Turėtų būti aišku, jog išryškėję segmentuotų ir nesegmentuotų 
reprezentacijų skirtumai neatitraukė mūsų nuo verčių proble- 
mos. Apytikriai galima pasakyti, kad čia kalbama apie holistinių 
verčių (pirmuoju atveju) ir individualistinių verčių (antruoju 
atveju) skirtingumą. 

Esu dėkingas Robertui Bellah, atkreipusiam mano dėmesį į 
hierarchijos aprašymą Shakespeare'o tekste. Trečioje Troilo ir 
Kresidės scenoje Ulisas gėrisi tvarka, susidedančia iš pakopų 
(degree): 

The heavens themselves, the planets, and this centre 

Observe degree, priority, and place, 

Insisture, course, proportion, season, form, 

Office and custom, in all line of order...“ 

Galima nurodyti vieną pavyzdį, kuriam dvejopa segmentacija 
nebūdinga: tai pasaulio, kaip linijinės hierarchijos, reprezen- 
tacija, vadinamoji Didžioji būties grandinė, kurios įtaka - kaip 
įtikinamai parodė Arthuras Lovejoy jai skirtoje ir didžiulio at- 
garsio susilaukusioje savo knygoje (op. cit.) - juntama per visą 
mūsų istoriją, pradedant nuo neplatonizmo ir baigiant XIX am- 
žiumi. Pasaulis čia vaizduojamas kaip tolydinė būčių - nuo 
didžiausios iki mažiausios - serija. Didžiojoje būties grandinėje, 
pasak Lovejoy, dera pilnatvė, tęstinumas ir laipsniškumas. Tai 
tarsi savotiškos vos įžvelgiamos kopėčios: jose tokia daugybė 
pakopų, kad nuotolis nuo vieno iki kito skersinio taip sumažėja, 
kad nebelieka tuštumos; taigi skirtingų būčių diskretumas čia 


42 Eriksono požiūriu, abi formos yra normalios, net jei viena jų ir būtų žemesnė („primi- 
tyvesnė“) už kitą. Tuo pat metu įžvalgus protas jam byloja, jog mechaninė forma gali 
peraugti į totalitarinę. Žvelgiant šiuo aspektu, krinta į akis, kad moderniame filo- 
sofiniame diskurse gana silpnai išplėtota (arba išvis neplėtojama) struktūrinė forma. 
3 „Ir dangūs, ir planetos, ir mūsų žemė yra pavaldūs pakopoms, laipsniams, rangui, 
tai pačiai tvarkai pavaldus reguliarumas, eilė, proporcija, sezonas, forma, postas, pa- 
protys, visur ta pati tvarka“. 

yra suvokiamas kaip būties visumos tolydumas. Hierarchinis 
aspektas akivaizdus, tačiau pažvelgę giliau matome, kad Lo- 
vejoy jam neteikė didesnės reikšmės. Kaip dauguma moderniųjų 
mąstytojų, jis neįžvelgė hierarchijos funkcijos sistemoje. Per ma- 
žai dėmesio jis parodė vieninteliam mūsų turimam traktatui apie 
hierarchiją, kurį parašė Pseudodionisijas Areopagitas ir kuris 
faktiškai susideda iš dviejų dalių, skirtų dangiškajai ir žemiškajai 
hierarchijai. Štai Dionisijo apibrėžimas: 

1. Hierarchija, mano požiūriu, yra šventa tvarka, mokslas, veikla, asimi- 
liuojanti, kiek tai įmanoma, dieviškąją formą ir priklausomai nuo įkvė- 
pimo, kuriuo ją apdovanojo Dievas, visomis išgalėmis kylanti link Dievo 
paveikslo; kadangi Grožis, kuris yra įšventinimo principas, pritinka Die- 
vui, būdamas paprastas, teigiamas, jis neturi jokių skirtingumo prie- 
maišų, užtat Jis verčia kiekvieną pagal savąją vertę dalyvauti šviesoje, 
kuri Jame glūdi, Jis patobulina kiekvieną dieviškuoju įšventinimu, har- 
moningai priartindamas įšventintuasius prie nekintamos savo paties 
formos. 

2. Taigi hierarchijos tikslas yra supanašėjimas ir susivienijimas, kiek leidžia 
galimybės, su Dievu <...>.* 

Svarbu tai, kad Dionisijas visur pabrėžia komunikavimą ar- 
ba, mūsų terminais, mobilumą. Angelai ir kitos esybės įterpiami 
tarp Dievo ir Žmogaus tam, kad praneštų ar perduotų Dievo 
žodį, kurio žmonės kitaip negalėtų išgirsti, ir padėtų sielai kilti 
aukštyn“. 

Taigi negana pasakyti, kad diskretumas čia transformuojasi į 
tolydumą. Žvelgiant plačiau ir giliau, Didžioji būties grandinė - 
tai forma, kuri išryškina, jog skirtumai yra subordinuoti vienti- 
sumui, vientisumas juos apglėbia. 


44 Pseudo-Denys I' Arėopagite, La Hičrarchie cėleste, Paris: Ėd. Du Cerf, 1958, p. 87. 

45 Labai panaši yra Meilės (Eroso) funkcija, kaip ją aiškina Diotima Platono Puotoje: tai 
demonas, tarpinė būtybė tarp dievų ir žmonių; demonai „yra tarpininkai ir aiškintojai 
dievams to, kas darosi žmonėse, žmonėms - to, kas dedasi pas dievus. Dievams jie 
perduoda žmonių maldas ir aukas, o žmonėms - dievų įsakymus ir atpildą už aukas. 
Būdami vidury, demonai užpildo tarpą tarp vienų ir kitų ir yra tas ryšys, kuris sujungia 
visumą“ (Platonas, Dialogai, Vilnius, 1963, p. 52, vertė M. Račkauskas). 

Tikra šio grandiozinio paveikslo priešybė - „rasių diskri- 
minacijos“ (color bar) reprezentacija Jungtinėse Valstijose. Sa- 
vaime aišku, šios reprezentacijos nėra vienareikšmės, nes pa- 
staroji, kaip ir dera moderniai mąstysenai, atskyrusiai Žmogų 
nuo gamtos, apsiriboja žmonėmis. Tačiau jei Didžioji grandinė 
yra tradicinės mąstysenos charakteristika, tai ši apibūdina mo- 
dernųjį mąstymo būdą. Jei anksčiau visi žmonės buvo skirstomi 
į daugybę skirtingą padėtį užimančių įvairiausio statuso kate- 
gorijų, harmoningai santykiaujančių su hierarchišku kosmosu, 
tai dabar manoma, kad visi žmonės yra lygūs, vienintelė išim- 
tis - minėtoji diskriminacija. Atrodo, tarsi iš daugybės skirčių 
būtų susikristalizavusi absoliuti neperžengiama siena. Būdinga 
tai, kad čia nėra jokių niuansų, kurių dar pasitaikydavo kitais 
atvejais ar būta praeityje; kalbama ne apie mišrūną - mulatus ar 
metisus — o tiesiog sakoma: žmogus, kuris nėra grynas baltaodis, 
yra juodaodis. Nėra abejonės - turime reikalo su tobula segmen- 
tacijos priešybe. Skirtumas yra toks ryškus, kad leidžia kalbėti 
veikiau apie antisegmentaciją, o pastebimas panašumas su kitais 
minėtais pavyzdžiais rodo, kad ši forma yra moderniosios ideo- 
logijos ypatumas. 

Aiškindamiesi hierarchiją, inversiją ir segmentaciją, mes kai 
ką sužinojome apie bendro, nemodernaus - sakyčiau, stačiai 
normalaus - tipo verčių konfigūraciją. Tokia konfigūracija yra 
integrali reprezentacijų (idėjų-ir-verčių) sistemos, kurią aš trum- 
pumo sumetimais vadinu ideologija, dalis. Šis verčių konfigūra- 
cijos tipas labai skiriasi nuo modernaus tipo; tiksliau sakant, 
tai, kad moderniojoje visuomenėje tasai normalusis tipas nėra 
visiškai išnykęs ir bent iš dalies joje reiškiasi, verčia pripažinti, 
kad pati modernioji ideologija yra visiškai kito tipo ideologija, 
išskirtinumas būdingas jai pačiai, o ne tik vienam jos aspektui, 
kaip manė Polanyi. Beje, matėme, kad dominuojantis vaidmuo 
moderniojoje ideologijoje tenka mokslui. Tai lemia, kad mo- 
dernios, mokslinės, daugeliu atveju taip pat ir filosofinės idėjos, 
būdamos susietos su modernia verčių sistema, antropologiniam 

tyrinėjimui ir sociologiniam lyginimui gana menkai tetaikomos. 
Iš tikrųjų, kadangi idėjos ir vertės yra tarpusavyje susijusios, 
savaime aišku, kad savoje „laboratorijoje“ tapę „laisvi nuo ver- 
tinimų“, mes iš principo negalėtume sau leisti tiriamam ob- 
jektui taikyti savų, ypač labiausiai įprastų ir fundamentalių, 
idėjų. Tai padaryti tikrai sunku, idealia prasme išvis neįmano- 
ma, kadangi mes negalime darbe būti „laisvi nuo idėjų“. Šitaip 
mes atsiduriame tarp sociocentrizmo Scilės ir nežinojimo bei 
nekomunikabilumo Charibdės. Mūsų intelektinės priemonės 
negali būti visos iškart pakeistos kitomis ar modifikuotos. Šiuo 
požiūriu, būtina mus kartkartėmis atskirais fragmentais ope- 
ruoti; šito ir imasi antropologija, tai liudija visa jos istorija. 
Nenoras patiems save kvestionuoti — o pastangos galiausiai 
prie to priveda - lemia, kad mes darome per mažai, o asme- 
ninės ambicijos skatina daryti perdaug, nepaisant mokslinės 
bendruomenės. 

Kai dėl siūlomo koncepto galimos naudos, tai jis galėtų 
padėti mums aiškiau suvokti savo vietą tarp moderniųjų ver- 
čių. Paimkime pavyzdį. Absoliuti subjekto ir objekto atskirtis 
mums turi fundamentinę reikšmę, ir mes stengiamės, patys to 
nesuvokdami, visur ją taikyti. Savaime aišku, kad ji susijusi su 
kai kuriomis mūsų jau minėtomis idėjomis ir yra stipriai va- 
lorizuota*“. Tuo pat metu ja remiamasi, ir svarstant šių dienų 
problemą. Antai mums labai svarbi mainų teorija, nes mainuo- 
se didžia dalimi slypi esminiai kai kurių visuomenių - pavyz- 
džiui, melaneziečių — aspektai. Tačiau jei pasikliausime pas- 
tarojo meto literatūra, būsime pasmerkti arba subordinuoti 
mainus socialinei morfologijai, arba socialinę morfologiją — 
mainams. Dvi sferos arba du aspektai vienas su kitu kertasi, ir 
46 Su šia atskirtimi iš dalies susijęs požiūris, teikiantis pirmenybę santykiams tarp 
žmogaus ir gamtos, ir jau vien dėl šios priežasties ji negali tapti centrine sistemoje, 
pabrėžiančioje santykius tarp žmonių. Šios skirties vertinamąjį aspektą labai išryškino 
prieštaringa subjekto ir objekto valorizacija pozityvizmo ir idealizmo koncepcijose; apie 


tai užsimena Raymondas Williamsas (Keywords, New York: Oxford University Press, 
1976, p. 259-260). 

mes nesugebame jų sutalpinti į vieną bendrą kategoriją, apra- 
šyti viena kalba. Gal šiuo atveju mus suvaržo tai, kad mes 
absoliučiai atskiriame subjektą nuo objekto? Gal Lėvy-Bruhlis, 
kalbėdamas apie Žmonių ir objektų „bendrininkavimą“, mėgino 
tą atskirtį apeiti? Maussas savojoje Esė apie dovaną, kuria iki 
šiol Žavimasi, atkreipė dėmesį į du faktus: pirma, mainų ne- 
galima raikyti į atskiras riekes - ekonominę, teisinę, religinę ir 
t.t., nes mainai yra visa tai kartu paėmus; beje, šis mums 
svarbus faktas šiandien yra plačiai pripažįstamas; antra, žmo- 
nės maino - kitaip nei mes linkę manyti - ne daiktus, o kažką, 
ką jie patys nuo savęs įvairiausiais neaiškiais būdais į tuos 
„daiktus“ įdeda. 

Aš nemanau, kad reikėtų atmesti bet kokią subjekto ir objekto 
atskirtį, o tik norėčiau, kad nebūtų taip stipriai pabrėžiamas ver- 
tinamasis šio reikalo aspektas; šitaip „suspendavus“ absoliutų 
šios atskirties pobūdį, greta jos, reikalui esant, tam tikras tei- 
ses atgautų ir kitokios, vietinių gyventojų vertes atitinkančios, 
skirtys*?. 

Bet ar tai praktiškai įmanoma? Tokių bandymų būta. Vienas 
jaunas tyrinėtojas Andrė Iteanu pasirinko šį kelią, mėgindamas 
Williamso ir Schwimmerio surinktos medžiagos pagrindu naujai 
pažvelgti į Orokaivos visuomenės gyvenimą Papuasijoje. Kiek 
suprantu iš jo disertacijos*“, turimiems duomenims jis pritai- 
kė naują principą, iškeldamas įprastinėms mūsų koncepcijoms 
prieštaraujančią prielaidą - nors galiausiai ji neturėtų atrodyti 
tokia netikėta; jo manymu, į visuomenės sąvoką būtina įtraukti 
ir mirusiuosius, nes santykiai su mirusiaisiais, būdami konsti- 
tutyviniai visuomenės elementai, leidžia nusistatyti bendrus 


47 Precedento būta vokiečių filosofijoje, kai Schellingas, norėdamas įveikti kantiškąjį 
dualizmą, savo gamtos filosofijoje sumažino subjekto /objekto atotrūkį, traktuodamas 
jų atskirtį tik kaip pakopą arba papildomumą tos pačios klasės viduje. Aš nesu už 
Schellingo metodą, kuris, ko gera, perdėm paprastas ir neveiksmingas. Mūsų manymu, 
kiekvienas atskiras kontekstas turėtų būti labai svarbus. 

48 A. Iteanu, La ronde des ėchanges. De la circulation aux valeurs chez les Orokaiva, MSH- 
Cambridge University Press. 

rėmus, kurie suteikia prasmę ne tik kiekvienai smulkmenai, 
liečiančiai ritualinius bei šventinius mainus, bet ir tam, kas siejasi 
su visuomenės organizacija. Orokaivos visuomenė neturi pinigų 
klasikine, melanezietiškąja prasme. Tačiau turint omeny, kad 
melaneziečių pinigai apskritai turi sąsajų ir su gyvenimu, ir su 
protėviais, tai, kad Orokaivos visuomenėje teikiama pirmenybė 
mirusiesiems, primena atvejus, kai ritualiniuose mainuose varto- 
jami instituciniai pinigai. 

Taigi aš pamėginau sugretinti dvi problemas, kurios vargiai 
galėtų būti atribotos nuo svarstymų, liečiančių vertę: ką bendra 
turi minėtieji „primityvūs“, su absoliučia verte siejami pinigai 
ir mūsų pinigai modernia, ribota termino prasme; ką bendra turi 
vertė apskritai, traktuojant šį terminą dorovine ar metafizine 
prasme, su ribota, ekonomine verte? Abiem atvejais antrame 
plane esama skirtingumo tarp iš esmės globalių kultūrinių formų 
ir tų, kurios funkcionuoja izoliuotame arba į atskiras sritis bei 
aspektus suskaidytame lauke, grubiai tariant - tarp moderniųjų 
ir nemoderniųjų kultūros formų. 

Reikšmingi, ko gera, yra du šio skirtingumo bruožai. Ar iš 
tikrųjų galime teigti, kad tose gimininėse visuomenėse, kurios 
jau turi išplėtotas mainų sistemas, naudojančias vieno ar kelių 
tipų tradicinius pinigus — dažniausiai kriaukles - tam, kad būtų 
galima išreikšti ir sutvirtinti plačią ceremonialams bei apeigoms 
reikšmingų perėjimų gamą, nėra nuolat funkcionuojančio po- 
litinio organizmo arba karaliaus valdžios ir, atvirkščiai, ten, kur 
veikia politinis organizmas, nėra išplėtotos mainų sistemos? 
Melanezija ir Polinezija šiuo atžvilgiu iš esmės skiriasi. Jei taip 
esti iš tikrųjų, galėtume daryti prielaidą, kad viena gali pakeisti 
kita, kad jų funkcijose esama ekvivalentiškumo. Ekonominių 
reprezentacijų dominavimą modernioje dabarties Europoje lėmė 
tai, kad prasidėjęs ekonomikos atsilaisvinimo nuo politikos pro- 
cesas tam tikrame etape pareikalavo sumažinti politikos pre- 
rogatyvas (žr. HAE, I, p. 6). Ar iš tiesų galima teigti, kad nepaisant 
minėto kontekstų skirtingumo, tai vis dėlto yra ne atsitiktinis 

paralelizmas, o bendresnės dviejų socialumo aspektų sąsajos 
ženklas? 

Kitas mainų aspektas patraukė Karlo Polanyi dėmesį. Jis 
priešpriešina fiksuotus mainų objektų „ekvivalentiškumus“ pri- 
mityviose ar archajiškose visuomenėse ir svyruojančias prekių 
kainas rinkos ekonomikoje. Pirmuoju atveju esti ir taip, kad 
ekvivalentiškumo bei galimų mainų sfera apsiriboja kelių tipų 
objektais, o antruoju atveju pinigai pretenduoja būti universaliu 
ekvivalentu. Mane kaip tik domina vienas fiksuotos ir svyruo- 
jančios mainų vertės skirtingumo aspektas. Polanyi fiksuotą 
vertę, pastebėtą Dahomėjoje, priskyrė karaliaus reglamentaci- 
jai?, tačiau šis reiškinys veikiausiai buvo plačiai paplitęs. Sa- 
liamono salose, kur nėra jokio pagrindo kalbėti apie politinės 
valdžios reglamentaciją, čiabuvių pinigų ir australiškų dolerių 
keitimo santykis ilgą laiką - net ir tada, kai dolerio devalvacija 
sukeldavo itin nemalonių pasekmių“? - išliko nepakitusi. Stebė- 
tino pastovumo šiuo atžvilgiu būta ir kitame civilizacijos spekt- 
ro gale, t.y. aukštą civilizacijos lygį pasiekusioje Bizantijoje, ku- 
rios visuomenės sankloda buvo ganėtinai sudėtinga. Perkamoji 
aukso monetų galia praktiškai išliko pastovi nuo V iki XI am- 
žiaus?!. Tai išties neįtikėtinas dalykas, turint omeny to laikotarpio 
sukrėtimus, vykusius kiekviename amžiuje ir ne kartą sukel- 
davusius grėsmę Imperijos egzistavimui. Vargu, ar norint pa- 
aiškinti, kaip tokiomis sąlygomis buvo įmanomas šis stebėtinas 
reiškinys, pakanka pripažinti, kad imperijos finansai buvo pui- 
kiai administruojami. Aš siūlau kitą hipotezę, kurią - net jei ji ir 
negali būti patikrinta - paremia kitokio pobūdžio argumentai. 
Kai mainomoji vertė yra suvokiama sąsajoje su fundamentine 
visuomenės verte, ji išlieka pastovi ir ima svyruoti tik tada, kai 
ryšys su pamatine verte ir visuomenės identitetu nutrūksta arba 


49 K. Polanyi, A. Rotstein, Dahomey and the Slave Trade: an Analysis of an Archaic Economy, 
Seattle-London: University of Washington Press, 1966. 

50 Iš Danieli de Coppet žodinės paskaitos apie „Are de Malaita“. 

51 G. Ostrogorsky, Histoire de.lEtat byzantin, Paris: Payot, 1969, p. 68, 219, 317, 371. 

nebėra juntamas, kitaip tariant - kai pinigai nustoja buvę „totalus 
socialinis faktas“ ir tampa paprastu ekonominiu faktu? 


Lieka tik trumpai pakartoti tai, kas buvo sakyta, ir aptarti 
moderniosios ideologijos sistemos perspektyvą, sykiu ir antro- 
pologijos padėtį. Tai bus tik numanomas, neišsamus ir tik apy- 
tiksle kalba pateiktas vaizdas. Mūsų tikslas yra sujungti visus 
bruožus, kurių dauguma buvo tai vienur, tai kitur pavieniui 
nustatyti, stengiantis tik iš kai kurių juntamų apraiškų suvokti 
jų tarpusavio sąsajas. Beje, aš ypač stengiausi pabrėžti, kad es- 
minė moderni vertė yra žmogus kaip individas ir kad greta to į 
pirmą planą moderniojoje visuomenėje iškyla žmonių ir daiktų 
santykiai, užgoždami žmonių tarpusavio santykius“? Šie du 
ypatumai savaip svarbūs, aptariant vertės klausimą. 

Pirma, žmogaus kaip individo koncepcija reikalauja pripa- 
žinti plačią pasirinkimo laisvę. Šiuo požiūriu, kai kurios vertės 
yra kilusios ne iš visuomenės, o determinuotos individo ir skirtos 
jam pačiam. Kitaip tariant, individas kaip (socialinė) vertė rei- 
kalauja, kad visuomenė jam perleistų dalį savo galios nustatyti 
vertes. Tipiškas pavyzdys čia būtų sąžinės laisvė“. Juk pasi- 


52 Radcliffe'as-Brownas jau yra atkreipęs dėmesį į tai, kad fiksuotos mainomosios vertės 
labai skiriasi nuo verčių, kurias veikia pasiūla ir paklausa (Natural Science of Society, op. 
cit., p. 112, 114, 138). Mūsų hipotezė gali pasirodyti nepakankamai pagrįsta po to, kai 
buvo paskelbti kruopštūs ir įžvalgūs Marshallo Sahlinso tyrinėjimai (Stone Age Eco- 
nomics, Chicago: Aldine-Atherton, 1972, skyr. VI). Tačiau čia pateikta jos formuluotė 
tiesiogiai neprieštarauja Sahlinso išvadai. Ji tik pabrėžia, kad sąlytis su rinkos eko- 
nomika ir/arba radikalūs ekonominiai pokyčiai turi tiesioginio arba netiesioginio 
poveikio fiksuotai mainomajai vertei. Be to, tarp dviejų būsenų, kurias mūsų hipotezė 
priešpriešina, yra galimos tarpinės pereinamosios pakopos, liudijančios sudėtingą 
normos ir fakto tarpusavio sąveiką. 

33 Remdamasis šiais dvejopo pobūdžio santykiais bei atsižvelgdamas į jų taikomąjį 
aspektą bei tarpusavio kombinacijas, vokiečių sociologas Johannas Plenge 1930 m. 
paskelbtoje brošiūroje pateikė labai išsamią - beje, hierarchinę - ir nuodugnią santykių 
klasifikaciją. Žr. Zur Ontologie der Beziehung (Allgemeine Relationstheorie), Munster i. W. 
(Forschungsinstitut fur Organisationslehre). 

31 Individo galia šiuo atveju yra akivaizdžiai ribota. Analitiniu požiūriu, jis arba renkasi 
tarp egzistuojančių virtualių verčių, arba sukuria (taip esti labai retai) naują idėją — 
vertę. 

rinkimo galimybę lemia tai, kad nėra nurodymo, o nurodymo 
nebuvimas faktiškai yra nulemtas aukštesnio nurodymo. Tarp 
kita ko, tai dar neduoda pagrindo manyti, kad žmonių pasi- 
rinkimo galimybės visose visuomenėse yra panašios. Anaiptol, 
nes dažniausiai vertę dalinai užkloja idėjų konfigūracija. Kaip 
įsitikinome, analizuodami dešinės/ kairės santykį, ši situacija yra 
labai dažna tiek dėl to, kad labai dažnas yra dalies ir visumos 
santykis, tiek ir dėl to, kad patirčiai yra spontaniškai priskiriamas 
didesnis ar mažesnis visuotinumo laipsnis; 0 čia nėra jokios 
pasirinkimo laisvės. Mes ir šįkart turime reikalo su dviem išskir- 
tinėmis konfigūracijomis: arba vertė susisieja su visuma, santy- 
kiaudama su jos dalimis*?, tad galime sakyti, kad ji yra dalinai 
užklota pačios reprezentacijų sistemos ir, jei taip galima pasakyti, 
joje numatyta, arba vertė susisieja su individu, o tai, kaip matėme, 
lemia, kad vertė ir idėja atsiskiria. Šią antiteze taikliai išreiškia 
Toennieso pasiūlyti terminai: spontaniška valia (Naturwille) ir 
laisva valia (Kūrwille), kaip esminį dalyką pabrėžiantys, kad 
pasirinkimo laisvė, arba Kūrwille, reiškiasi pasaulyje be „visu- 
mų“ (sans touts) arba, tiksliau sakant, pasaulyje, kuriame dar 
pasitaikantys „asambliažai“, sistemos ar empirinės visumos yra 
netekę savo orientacinės, vertinamosios, funkcijos. 

Dabar pažvelkime į sudėtingą ryšį, siejantį moderniąją verčių 
konfigūraciją ir žmogaus santykį su gamta. Individualus sub- 
jektas gali būti savarankiškas ir „lygus“ tik tada, kai žmones 
tarpusavyje sieja pavaldumo santykiai; žmogaus santykis su 
gamta čia iškyla į pirmą planą, bet tasai santykis ypatingas. Mat 
žmogus iš tikrųjų yra atskiriamas nuo gamtos nepriklausomai 
nuo to, ar individo savarankiškumas to reikalauja, ar nereika- 
lauja: laisvas veikėjas priešpriešina save gamtai kaip apibrėž- 
čiai““, subjektas ir objektas yra absoliučiai atskirti. Taigi susiduriame 
su mokslu, su jo dominavimu kultūroje. Glaustumo sumetimais 


55 Koestleris siūlo patikslinti: „visuma“ dažniausiai esti dalinė visuma (arba holonas), 
kuri pati yra aukštesnės dalinės visumos dalis. 
56 Ši mintis perimta iš Descartes'o ir kt. 

pasakysime, kad šis dualizmas yra iš esmės artificialistinis: žmo- 
gus išsiskyrė iš gamtos ir pasaulio, kurio dalis jis yra, ir įtvirtino 
savo gebėjimą perkurti daiktus pagal savo valią. Taigi ir vėl 
galima teigti, kad spontanišką valią, Naturwille, išstūmė laisva 
valia, Kūrwille, tačiau šįkart pastaroji traktuojama veikiau ne kaip 
gryna laisvė, o kaip atsilaisvinusi, išsivadavusi, nepriklausoma 
valia. 

Konstatavus glaudžią valios ir vertės sąsają, pravartu pa- 
klausti, iš kur radosi šis negirdėtas valios tipas. Aš manau, kad 
jis buvo prasimanytas senais laikais, formuojantis ankstyvosios 
krikščionybės pasauliui — pirmieji krikščionys buvo individai 
ekstrapasauliečiai, - o galiausiai jis subrandino Calvino asme- 
nybę, modernaus žmogaus prototipą, kurio geležinė valia įsišak- 
nijusi predestinacijos doktrinoje. Vien šis krikščionybės pagim- 
dytas kūrinys, mano manymu, daro suprantamu tokį unikalų ir 
keistą reiškinį, kaip vadinamasis moderniojo žmogaus „pro- 
metėjizmas“ (žr. aukščiau, skyr. I). 

Vienaip ar kitaip, turėdami omenyje Kūrwille, t.y. nuo gamtos 
atitrūkusią ir jai užvaldyti pritaikytą žmogaus valią, mes galime 
aiškiau suvokti, kaip giliai esamybės ir privalėjimo dichotomija 
yra įaugusi į moderniųjų Žmonių ideologiją ir gyvenimą. 

Galiausiai dvi minėtos konfigūracijos artikuliuoja dvejopą 
pažinimo ir veiklos santykį. Pirmuoju atveju jų tarpusavio darna 
laiduojama visuomenės lygmenyje?': idėjos atitinka pasaulio 
prigimtį ir tvarką, ir subjektui nieko daugiau nelieka, kaip są- 
moningai prie tos tvarkos pritapti. Antruoju atveju apie jokią 
žmogiškai reikšmingą pasaulio tvarką nekalbama, mat paties 
individualaus subjekto reikalas yra nusistatyti idėjų ir veiklos, 
grubiai tariant — socialinių reprezentacijų ir jo paties veiklos 
santykį. Šiuo atveju pasaulis, būdamas pats savaime bevertis, 
nes vertės jam primestos Žmogaus pasirinkimu, yra pasaulis be 
žmogaus, tai veikiau objektų, daiktų pasaulis. Jį galima tiksliai 
57 Vis dėlto tai giliai problemiškas santykis: jį sutvirtinti yra esminė distinktyvinė 
religijos funkcija (žr. HAE, I, p. 248, pst. 3). 

pažinti ir daryti jam poveikį, jei tik gebama susilaikyti nuo ver- 
tinimo. Tai pasaulis be Žmogaus, pasaulis, nuo kurio Žmogus 
yra sąmoningai atitrūkęs, ir kaip tik dėl to jis gali primesti jam 
savo valią. 

Tokia transformacija tapo įmanoma, tik devalvavus žmonių 
tarpusavio santykius, kurie paprastai būdavo iškilę virš santykių 
su daiktais. Dominuojančioje ideologijoje žmonių santykiai ne- 
teko savo konkretumo); į juos dabar žiūrima visai kitu - santykių 
su daiktais (kurie traktuojami kaip Parsonso kintamieji dydžiai) 
požiūriu, išskyrus vieną esminę išimtį - dorovinį elgesį. Būtent 
tai lėmė abstraktų kantiškojo imperatyvo visuotinumą. 

Tiek apie subjektą. Nors subjekto ir objekto atskirtį mes lai- 
kome absoliučia, tačiau juos aiškindami, mes netiesiogiai pripa- 
žįstame tam tikrą jų homologiškumą, tad norėdamas sudaryti 
visapusiškesnį vaizdą ir atkreipti dėmesį į keletą pažinimo mo- 
derniosios konfigūracijos bruožų, pridursiu keletą pastabų ir 
apie objektą. Banalu būtų įrodinėti, kad modernusis pažinimas 
yra suskaidytas į daugybę atskirų stalčiukų, arba kalbėti apie 
aukštą darbo pasidalijimo ir mokslinės specializacijos laipsnį. 
Norėčiau tiksliau apibūdinti modernųjį modelį, išryškindamas 
jo skirtingumą nuo tradicinio, apie kurį jau anksčiau esame šiek 
tiek užsiminę. 

Moderniąją konfigūraciją galima traktuoti kaip darinį, kuris 
susiformavo nutrūkus vertės santykiui tarp elemento ir visumos. 
Visuma pavirto į krūvą. Tarytum maišas, kuriame buvo supilti 
kamuoliukai, būtų išgaravęs, ir šie išsisklaidė į visas puses. Tiesą 
sakant, tai jokia naujiena. Faktas tas, kad individualaus subjekto 
vaizde objektyvusis pasaulis susideda iš atskirų esybių arba 
substancijų ir kad patirties atskleidžiami jų tarpusavio ryšiai 
suvokiami kaip jiems išoriški*“. Tačiau mano turimas vaizdas — 
skurdus, tad iš pat pradžių jis reikalauja pripažinti, kad galutinis 
elementų išsidėstymas - atsitiktinis dalykas, tuo tarpu iš tikrųjų 


58 Tai neabejotinai dominuojanti tendencija. Apie „vidinius santykius“ žr. Phillips, op. 
cit. (žr. aukščiau, pst. 34, p. 267). 

sudėtingas, daugiamatis pasaulis, kurio nepastoviems ryšiams 
būdinga tam tikra tvarka, buvo (filosofinio bei) mokslinio proto 
pastangomis analizės būdu suskaidytas į paprastesnius dėme- 
nis, kurių vidinė sandara ir ryšiai yra labai saviti. Truputį tur- 
tingesnis būtų daugiamačio geometrinio kūno, susprogdinto į 
daugybę diskrečių linijinių paviršių, į daugybę plokštumų, per- 
teikiančių tik plokščias, linijines formas bei santykius, vaizdas. 
Toms plokštumoms, mano požiūriu, būdingi trys ypatumai: jos 
yra vienos nuo kitų absoliučiai atskirtos ir savarankiškos, jos 
yra tarpusavyje homologiškos, kiekviena jų yra grynai vienalytė. 

Svarbiausias ypatumas - t.y. minėtas kūno susprogdinimas — 
palyginus įprastas dalykas: pavyzdžiu galėtų būti moderniosios 
dailės, pradedant nuo impresionizmo, istorija. Priemonės, iki tol 
pavaldžios aprašomajai referencijai, buvo išlaisvintos, ir kiek- 
viena jų paeiliui galėjo iškilti į pirmą planą. Tuo labiau jokių 
abejonių nekelia pažinimo „plokštumų“ tarpusavio izoliavimas: 
mes juk sakome - fizika arba chemija, psichologija arba fiziolo- 
gija, psichologija arba sociologija. Tačiau kas apibrėžė atskirų 
disciplinų, tarp kurių pasiskirstė pasaulio sandai, tapatybę? At- 
rodo, jog lemiamą vaidmenį čia suvaidino instrumentinis požiū- 
ris"?. Beje, turime progą konstatuoti, jog „visumos“ sąvoka - bene 
didžiausia, labiausiai kliūvanti filosofinio mąstymo silpnybė. 

Antra, „plokštumos“, į kurias koncentruojasi pažinimas ir jo 
pažanga, visada išlieka „homogeninės“. Visi nustatytieji feno- 
menai yra tos pačios prigimties, to paties statuso ir iš esmės 
paprasti. Paradigma čia tapo Galilėjaus tiesialinijinio judėjimo 
modelis: tuščioje erdvėje juda vienintelis materialus taškas. Kai 
tik mokslo raidoje aptinkamas plokštumų (instrumentinis) ne- 
vienalytiškumas, jos turi tendenciją suskilti. 


59 Radcliffe-Brownas kalbėjo apie „natūraliuosius sistemų tipus“ (natural kinds of sys- 
tems, žr. Natural Science of Society, op. cit., p. 23), tuo netiesiogiai pažymėdamas, kad 
mokslinių disciplinų išsiskyrimo pagrindas yra gamta. Su tuo neabejotinai sietinas 
nominalizmo įsigalėjimas moksle. Tokio suskaidymo archetipas, ko gera, yra kar- 
tezietiškoji sielos ir kūno santykių problema. Iš to kilo daugybė kitų sunkiai sugre- 
tinamų paprastų prieštaravimų bei opozicijų. 

Tačiau visos plokštumos bent iš principo yra homologinės ta 
prasme, kad skirtingoms fenomenų rūšims yra taikomi tie patys 
metodai. Yra tik vienas gamtos mokslų modelis. Tiesa, bėgant 
laikui ir augant patirčiai, tasai modelis gali būti modifikuotas, 
tačiau tai padaryti itin sunku (tai liudija biologija ir psichologija). 
Tai yra mechanistinis, kiekybinis modelis, jis paremtas prie- 
žastimi ir pasekme (individualus veikėjas, individualus rezul- 
tatas“'). Ypač svarbu pažymėti, kad mokslinis racionalumas čia 
turi prasmę tik kiekvienos savitos plokštumos atžvilgiu ir tik 
joje veikia, o jo taikymas suponuoja visumos suskaldymą. Jis 
negali peržengti priemonės ir tikslo santykio rėmų. 

Nors mokslams ir pavyko pasiekti, kad Žmogus viešpatautų 
gamtos pasauliui, jie atnešė ir tokių rezultatų, kurie privertė 
mus tiesiogiai susidurti su „Žmogaus misle“, kaip yra išsitaręs 
Alexandre'as Koyrė. Antropologija, mėginanti savaip ją įminti, 
yra, viena vertus, integrali modernaus pasaulio dalis, kita vertus, 
jai tenka sunkus uždavinys tą modernųjį pasaulį transcenduoti 
arba veikiau jį reintegruoti į Žmogiškesnį pasaulį, nei tas, su 
kuriuo visuomenės iki šiol yra turėjusios reikalo. Tikiuosi, kad 
būtent šiuo atžvilgiu pasitarnaus mūsų mintys apie vertę. Lieka 
drąsiai iškelti klausimą, koks yra mūsų santykis su verte: ant- 
ropologija įsiterpia tarp mokslo, kuris yra „laisvas nuo verti- 
nimo“, ir būtinumo sugrąžinti vertę į jai priklausančią univer- 
salią vietą. Filosofinis socialinio mokslo kritikas reikalauja, kad 
socialinis mokslas vertintų. Galimas dalykas, kad tasai kritikas 
mums suteikia gebėjimą peržengti paprastą neutralitetą šiuo 
klausimu, tačiau sulaiko mus nuo to, kad vertindami ar nu- 
matydami visiškai atsipalaiduotume. 

Tai teisinga praktikos požiūriu. Esu įsitikinęs, jog svarstoma 
problema nėra vien principo dalykas, tai būtina pažymėti. Ant- 
ropologinio požiūrio ypatumas yra tai, kad kiekviena ideologija 
60 Įdomu tai, kad Radcliffe-Brownas pastebėjo holistinio arba sisteminio požiūrio ir 


priežastinio aiškinimo nesuderinamumą ir iš savo „socialinio teorinio mokslo“ pašalino 
priežastingumą (ibid., p. 41). 

yra reliatyvizuojama kitų ideologijų atžvilgiu. Tai anaiptol nėra 
absoliutus reliatyvizmas. Žmonijos vientisumas, kurį antropo- 
logija ne tik postuluoja, bet ir patvirtina (tiesa, lėtai ir sunkiai), 
nustato galimų modifikacijų ribas. Kiekviena atskira idėjų ir 
verčių konfigūracija kartu su kitomis konfigūracijomis glūdi 
universalioje figūroje, ji yra dalinė universalios konfigūracijos 
išraiška (žr. aukščiau, skyr. VI). Tačiau toji universali figūra yra 
tokia sudėtinga, kad ji negali būti aprašyta, o tik neaiškiai įsi- 
vaizduojama kaip savotiškas visų konfigūracijų integralas. 

Taigi mes negalime tiesiogiai suvokti universalios matricos, 
kurioje glūdi kiekvienos savitos verčių sistemos koherentumo 
šaknys, tačiau ji suvokiama kitonišku būdu: kiekviena visuo- 
menė arba kultūra palieka savos ideologijos ženklą žmogaus 
lemtyje (Ia condition humaine). Tasai ženklas yra negatyvus, tarsi 
koks „tuščiaviduris“ įspaudas. Kaip veiksmas turi nenumatytų 
pasekmių ar sukelia „iškreiptus rezultatus“, kaip mūsų visuo- 
menėse kiekvienas individualus pasirinkimas be galo sudėtin- 
goje aplinkoje sukelia nevalingas pasekmes, taip ir kiekviena 
idėjinė-normatyvinė konfigūracija turi savo specifinių palydo- 
vų, kurie - nors migloti, tačiau neišvengiami - lydi ją tarsi šešėlis, 
išreikdamas jos atžvilgiu žmogiškąją lemtį. Kitame kontekste aš 
tuos palydovus pavadinau „neideologiniais bruožais“, kurie 
išryškėja lyginimo procese ir kuriuos mes traktuojame kaip ne- 
sąmoningus, patiems subjektams netikėtus aspektus“! 

Taigi kiekvienoje konkrečioje visuomenėje savo įspaudą yra 
palikęs universalus modelis, kuris daugiau ar mažiau išryškėja 
iškart, vos ėmusis lyginimo. Tai negatyvus įspaudas, kuris, sa- 
kytume, byloja apie visuomenės žmogiškumą ir kuris tampa tuo 
aiškesnis, kuo labiau pažengęs lyginimas. Tiesa, iš to įspaudo 
mes negalime kildinti kokio nors nurodymo, tačiau jis repre- 
zentuoja nurodymo reversiją arba ribas. Antropologija iš esmės 
yra svarbiausia vertės — taigi ir paties nurodymo - pažinimo 


61 HH, $ 118. 

pažangos dalis, ir tai turėtų galiausiai paskatinti performuluoti 
filosofo problemą. 

Bet kaip visa tai atrodys ateityje? Suvokus, jog, laikantis mū- 
sų požiūrio, „nurodymo“ prasmė tampa sudėtingesnė (mat čia 
veikiau linkstama kalbėti apie patarimą nei apie įsakymą), sa- 
vaime kyla klausimas, ar mes galėtume, remdamiesi savo fakti- 
nėmis išvadomis, ką nors pasiūlyti. Matėme, kad modernioji 
konfigūracija, vis dar priešindamasi tradicinei konfigūracijai, vis 
dėlto glūdi joje: modernusis modelis yra išskirtinis bendrojo 
modelio variantas ir tebėra įsiterpęs į jį, jo apglėbtas. Hierarchija 
yra universali, bet tuo pat metu jai čia iš dalies, tačiau gana 
veiksmingai priešinamasi. Kokie gi momentai šioje konfigūra- 
cijoje yra būtini? Apytikriai galima iškart atsakyti, kad lygybė 
gali sudaryti pagrindą vienokiems, tačiau anaiptol ne kitokiems 
dalykams. Kaip pavyzdį galima pateikti vieną aktualią viešosios 
nuomonės tendenciją, pastebimą Prancūzijoje ir kitose šalyse. 

Antai daug kalbama apie „kitoniškumą“, apie reabilitaciją 
žmonių, kurie yra kuo nors „kitoniški“, apie Kito pripažinimą. 
Tai gali reikšti du dalykus. Jeigu kalbama apie „išlaisvinimą“, 
apie lygias teises ir galimybes, apie lygybės principo taikymą 
moterų ar homoseksualų atžvilgiu ir t.t. - ojuk pirmiausia tokią 
reikšmę, atrodo, turi šių Žmonių kategorijų vardu keliami rei- 
kalavimai, - teorinių problemų nekyla. Tačiau reikia atkreipti 
dėmesį į tai, kad egalitaristiniuose tokio pobūdžio samprotavi- 
muose kitoniškumo aspektas lieka nuošaly, jis yra ignoruojamas 
arba subordinuojamas, o anaiptol ne „pripažįstamas“. Kadangi 
nuo lygybės lengva peršokti prie tapatybės, tikėtina, kad ilgai- 
niui skiriamųjų ypatybių prasmė išsitrins, netekdama tos reikš- 
mės arba vertės, kuri atitinkamoms skirtims buvo priskiriama 
anksčiau. 

Tačiau galimas dalykas, kad tuose reikalavimuose esama kaž- 
ko daugiau. Susidaro įspūdis, kad jie dar turi ir kitą, subtilesnę 
prasmę - t.y. pripažinimą kito kaip kitoniško. Esu įsitikinęs, kad 
toks pripažinimas gali būti tik hierarchinis - kaip tai labai aiškiai 

parodė Burke'as savo Prancūzijos revoliucijos apmąstymuose. Čia 
pripažinti reiškia tą patį, kaip įvertinti ar integruoti (turime ome- 
nyje Didžiąją būties grandinę). Toks pasakymas žeidžia mūsų 
stereotipus ir prietarus, nes nėra nieko svetimesnio mūsų kas- 
dienei sąmonei, kaip Tomo Akviniečio teiginys: „Matosi, kad 
tvarka iš esmės susidaro iš nelygybės (arba skirtingumo: dispa- 
ritate)“ (žr. aukščiau, pst. 33, p. 265). Tačiau taip yra tik dėl to, 
kad mūsų tvarkos sąvoka yra iškreipta arba nuskurdinta, ir mes 
linkę manyti priešingai - kad lygybė pati savaime gali sukurti 
tvarką. Aiškumo dėlei pridursime: tokiu atveju Kitas bus su- 
vokiamas kaip viršesnis arba žemesnis subjekto atžvilgiu, tu- 
rint omenyje reikšmingą išlygą, kuri sukuria inversiją (Didžiajai 
grandinei pačiai savaime tai nebūdinga). Kitaip tariant, jei Kitas 
buvo visais atžvilgiais žemesnis, jis pasirodys esąs aukštesnis 
antraeiliuose lygmenyse“*. 

Aš laikausi tokio požiūrio: jei kitoniškumo gynėjai reikalauja 
sykiu ir lygybės, ir kitoniškumo pripažinimo, jie reikalauja to, 
kas neįmanoma. Vadovaujamasi lozungu „Atskirti, bet lygūs“, 
kuris Jungtinėse Valstijose reiškė perėjimą nuo vergovės prie 
rasizmo. 

Kalbant tiksliau ir išsamiau, reikia pridurti, jog aukščiau išsa- 
kyta mintis yra teisinga grynos reprezentacijos - arba lygybė, arba 
hierarchija - lygmenyje, sykiu parodant, jog galima ir kitokio 
pobūdžio alternatyva. Kai dėl praktinių integracijos formų, tai 
62 Kaip tai gali būti pritaikoma visuomenėms, žr. „Antropologinė bendruomenė ...“, 
op. cit., p. 92, čia skyr. VI, I dalis. Jei laikysimės prielaidos, kad lygmenų yra daug ir 
inversija daugkartinė, susidarys nepastovus diadinis santykis, kuris statistiškai gali 
sudaryti lygybės įspūdį. Gilią prasmę (tiesa, visai kitame kontekste) turi Sahlinso atlikta 
pokyčių Huono įlankoje analizė (Age de pierre, Age d'abondance, op. cit., p. 322 tt.). 
Trumpai tariant: 1) jei kalbėsime apie mainus tarp dviejų komercijos partnerių, tai 
kiekvieno mainų serijos akto pusiausvyra yra ir viena, ir kita kryptimi alternatyviai 
pažeista, tačiau pamažu artėjama prie pusiausvyros, kuri galiausiai pasiekiama visos 
mainų serijos atžvilgiu; taigi lygybė yra šiek tiek nelygių mainų aktų išdava; 2) vadinasi, 
joks atskiras mainų aktas nėra uždaras, jis išlieka atviras, yra nukreiptas į tolesnį aktą: 
svarbesnis dalykas čia yra santykio tęstinumas, o ne momentinis tarpusavio mainų 
ekvivalentiškumas. Čia glaustai nužymėti visi mūsų problemos aspektai: tikroji hie- 
rarchijos ir lygybės atskirtis reiškia anaiptol ne tai, ką mes paprastai manome. 

dauguma iš tų, kurios pirmiausia ateina į galvą, arba sujungia 
lygius, iš principo tapačius veikėjus (kaip kooperacija), arba 
apeliuoja į visumą ir yra iš esmės hierarchiškos (kaip darbo 
pasidalijimas). Kaip parodė Maxas Gluckmanas, vienintelis in- 
tegruojanti veiksnys čia yra konfliktas. Trumpai tariant, hierar- 
chija ir konfliktas - štai du būdai, leidžiantys vienaip ar kitaip 
pripažinti Kitą. Tačiau vienas dalykas yra teigti, kad konfliktas 
yra neišvengiamas ar gal net būtinas, ir visai kas kita - iškelti jį 
kaip idealą, kaip „operacinę vertę““, net jei tai ir dera su mo- 
derniąja tendencija: argi ne pats Maxas Weberis didesnę tikimy- 
bę pripažino karui, o ne taikai? Konflikto privalumas yra pa- 
prastumas, ogi hierarchija mėgsta sudėtingumą nelyginant kinų 
etiketas. Tuo labiau, kad ją dar savo ruožtu turėtų apglėbti aukš- 
čiausia egalitarinio individualizmo vertė. Prisipažįstu, jog būtent 
jai teikiu pirmenybę. 


PS. (1983). Šiandien pravartu būtų padaryti keletą pataisų. 
Išdėstytas požiūris gali susilaukti priekaištų dėl to, kad jame 
pateikiamas perdėm siauras moderniosios kultūros vaizdas. Nu- 
pieštasis paveikslas, ko gera, galėjo daugiau ar mažiau pasitar- 
nauti praeityje, tačiau dabarčiai jis menkai pritaikomas. Antai 
mokslas, kuriuo čia remtasi, jau kuris laikas pažengęs toliau, 
anaiptol ne visa pastarojo meto filosofija linkusi pripažinti per- 
tvarą tarp esaties ir privalėjimo ir t.t. 

Atsakymas turėtų būti dviejų pakopų. Pirma, norėta išskirti 
bendrąją ideologinę konfigūraciją, glūdinčią tiek bendrajame 
mentalitete, tiek ir specializuotame pažinime. Sakydamas „bend- 
rasis mentalitetas“, aš turiu omenyje ne tik gatvės žmogų, bet ir 
politines institucijas bei socialiniame moksle dominuojančias 
prielaidas. Jeigu specialusis mokslas nustato kokį nors bruo- 
žą, tai anaiptol nereiškia, kad jis įgaus tokį pat svorį, kokį turi 


63 Taip, mano supratimu, elgiasi Marcelis Gauchet savo įžvalgioje studijoje apie Toc- 
gueville'į: „Tocgueville, I Amerigue et nous“, Libre, 7, 1980, Paris: Payot (p. 43-120), 
p. 90-116. 

globalioje konfigūracijoje įsitvirtinęs bruožas. Pavyzdžiui, aki- 
vaizdu, kad nors reliatyvumo teorija jau senokai gyvuoja, bet 
dar nepasiekė tokio rango, kokį mūsų kasdienėse reprezenta- 
cijose yra išsikovojusi Newtono fizika. 

Antra, esama žodyno problemos, kuri savo ruožtu pridengia 
metodo problemą. Mūsų teksto - kaip ir viso tyrinėjimo, kurio 
esmę jis išreiškia, — tikslas buvo išskirti konfigūraciją, kuri iš- 
reikštų modernybės charakteristiką, atsižvelgiant į jos priešin- 
gumą nemoderniosioms visuomenėmis; būtent šia prasme ji 
buvo pavadinta moderniąja. Šiandien, sudėliojus visus taškus, 
paaiškėjo, kad ją galima vadinti individualistine, mat jos pagrin- 
das yra individualizmas. Iš tikrųjų modernybė, jei ją traktuosime 
grynai chronologine prasme - o ne vien kaip paskutinę, „šiuo- 
laikinę“, fazę - socialinės praktikos ir netgi ideologijos plotmėje 
talpina savyje kur kas daugiau, nei individualistinė konfigū- 
racija, kuri ją apibūdina lyginamuoju aspektu. Gautų rezultatų 
šviesoje ši situacija atrodo pakankamai prasminga ir galėtų būti 
analizuojama, žvelgiant kiek kitu požiūriu“. 


64 Žr. šios knygos įžangą, in fine. 


Pagrindinių terminų žodynėlis 
Santrumpos 


HH - Homo hierarchicus; le Systėme des castes et ses implications, 
Paris: Gallimard, 1979, coll. „Tel“ (papildytas leidimas). 
HAE, I - Homo aegualis, I; Genėse et Ėpanouissement de Vidėologie 
ėconomigue, Paris: Gallimard, 1977. . 
Tai nėra indeksas; norima tik priminti kai kuriuos pamatinius 
terminus ir paaiškinti, kokia reikšme jie čia vartojami. Kad būtų 
aiškiau, esant reikalui, nurodomos atitinkamos šios knygos vie- 
tos, o išskirtiniais atvejais, norint atskleisti platesnį kontekstą — 
ir kitų veikalų vietos. Žvaigždutė * nukreipia į kitą rubriką. 
HIERARCHIJA: Priešingai nei galios ar vadovavimo atveju, tai 
tvarka, susiklostanti, funkcionuojant vertei. Paprastas hie- 
rarchinis santykis (arba hierarchinė opozicija*) - tai visumos 
(arba ištisos sistemos) ir tos visumos (arba sistemos) elemento 
santykis, taip pat dviejų dalių tarpusavio santykis visumos 
atžvilgiu; tasai santykis analizuojamas dviem priešingais skir- 
tingo lygio — tapatybės vidinės skirties bei priešybės apglėbi- 
mo - aspektais (p. 233). Taigi hierarchija - dvimatis santykis 
(p. 264). Bendru aspektu žr. HH, pabaigos žodis. 
HOLIZMAS: Holistine vadinama ideologija*, kuri iškelia sociali- 
nį totalumą ir nepaiso žmogaus kaip individo arba laiko jį 

pavaldžiu; žr. jo priešybė: Individualizmas. Sociologija, kuri 
remiasi apskritai visuomene, o ne individu kaip nepriklauso- 
mai nuo jos egzistuojančia esybe, yra holistinė plačiąja 
prasme. 


IDĖJOS-VERTĖS: Nemoderniosioms mąstymo formoms būdin- 
gas idėjų ir verčių neatsiejamumas reikalauja kalbėti apie 
idėjas-vertes (p. 260 tt.). 


IDEOLOGIJA: Socialinių reprezentacijų visuma; bendrų visuo- 
menės idėjų bei verčių visuma (= bendroji ideologija); spe- 
cifinė bendrosios ideologijos dalis: ekonominė ideologija. Žr. 
HAE, I, p. 18, 26 tt., ir t.t. 


MODERNIOJI IDEOLOGIJA: Moderniajai civilizacijai būdingų 
bendrų reprezentacijų visuma (p. 25, 284). Žr. Individua- 
lizmas*. 

INDIVIDAS: Kalbant apie individą arba apie individualų žmogų, 
faktiškai reikia skirti: 

1) empirinį subjektą, nedalomą žmonių rūšies egzempliorių, 
sutinkamą kiekvienoje visuomenėje; 

2) dorovinę esybę, nepriklausomą, autonomišką ir, vadinasi, 
(iš esmės) nesocialią - taip individas traktuojamas pirmiausia 
mūsų moderniojoje Žmogaus ir visuomenės ideologijoje. 
Sociologijoje tokia atskirtis būtina (p. 24). 

PASAULIETIS INDIVIDAS/EKSTRAPASAULIETIS INDIVIDAS: 
Individas kaip dorovinė esybė, būdamas iš principo mintyse 
„Nnesocialus“, faktiškai yra socialus: jis gyvena visuomenėje, 
„pasaulyje“. Indų atsiskyrėlis, priešingai, tampa nepriklauso- 
mu, autonomišku, individu, palikdamas visuomenę tiesiogine 
prasme, tai „ekstrapasaulietis individas“ (HH, app. B). 


INDIVIDUALIZMAS: 1) Individualistine, priešinga holizmui*, va- 
dinama ideologija, kuri iškelia individo (traktuojamo kaip 
dorovinis subjektas) vertę ir nepaiso socialinės visumos arba 
laiko ją subordinuota. Apie santykį tarp šios opozicijos* ir pa- 

sauliečio individo bei ekstrapasauliečio individo opozicijos 
žr. p. 71, pst. 1. : 
2) Nustačius, kad moderniąją ideologiją* sudarančių bruožų 
konfigūracijoje individualizmas šia prasme yra svarbiausias 
bruožas, pati toji konfigūracija vadinama inidividualistine, 
arba „individualistine ideologija“, arba „individualizmu“ 
(p. 25 !f). Žr. Santykiai*. 


OPOZICIJA: Terminas reiškia tik intelektualinę atskirtį, o ne faktinį 
santykį, konfliktą ir kt. Skiriama simetrinė arba lygiavertė opo- 
zicija (kur abu terminai turi vienodą statusą, kaip distinktyvinė 
opozicija fonologijoje) ir hierarchinė, asimetrinė, opozicija, kuriai 
turi reikšmę inversija (p. 236). Žr. Hierarchija“. 

SANTYKIAI: Individualistinėje ideologinėje konfigūracijoje į pir- 
mą planą iškeliamas Žmogaus santykis su daiktais (su gamta, 
su objektu), o ne žmonių tarpusavio santykiai (HAE, I). Ho- 
listinėse ideologijose - priešingai. Žr. p. 45—46, 162-163, 274, 
pst. 1. 


VERTĖ: Antropologinėje literatūroje šis terminas (dažniausiai 
daugiskaita) iš dalies reiškia tai, ką mes linkę vadinti hie- 
rarchija*. Moderniojoje individualistinėje ideologijoje vertė 
yra segreguota, tačiau ji yra integrali holistinių ideologinių 
reprezentacijų dalis (skyr. VII). 

